**śrī-govinda-līlāmṛtam**

śrī-śrī-gaura-gadādharau vijayetām

śrī-śrī-rādhā-govindau jayatām

#### (1)

## prathamaḥ sargaḥ

śrī-govindaṁ vrajānanda-

sandohānanda-mandiram |

vande vṛndāvanānandaṁ

śrī-rādhā-saṅga-nanditam ||1||

śrī-kṛṣṇa-caitanya-candrāya namaḥ |

vande vṛndāvanādhīśau priya-varga-samanvitau |

tal-līlākṛṣṭa-cittebhyas tebhyo namo namaḥ ||

natvā guruṁ kṛṣṇa-devaṁ viśvanāthaṁ narottamam |

lokanāthaṁ namaskṛtya kṛṣṇa-caitanyam āśraye ||

nityānandaṁ prabhuṁ vande advaitācāryam īśvaram |

gadādharaṁ praṇamyātha gaura-bhaktān namāmy aham ||

sanātanaṁ namaskṛtya śrī-rūpa-caraṇaṁ bhaje |

yad-āśrayād ayogyo’pi līlā-sindhau nimajjati ||

śrīmad-govinda-līlāmṛtam atulatamaṁ keśa-śeṣādy-agamyaṁ

svāsvādyaṁ śrīla-vṛndāvana-jana-nikaraiḥ śrīla-caitanya-bhaktaiḥ |

yo’kārṣīt kāvyam asmin sucaritam amṛtaṁ śrīla-caitanya-viṣṇoḥ

śāstraṁ ca śrī-yutaṁ taṁ kavi-nṛpatim ahaṁ kṛṣṇa-dāsākhyam īḍe ||

govinda-līlāmṛta-nāmakasya

ṭīkā mahā-kāvya-maṇer mayāsya |

ārabhyate tat-kṛpayāstu pūrṇā

nāmnā sad-ānanda-vidhāyinīyam ||

vaiduṣyāḥ kaṇikāpi yadyapi na me kurve tathāpīdṛśaṁ

paṅguccādri-vilaṅghanodyamam iva svānte mahā-sāhasam |

kāruṇyena sudurlabhepsita-tater dātrā nijenāpy amūṁ

śrī-santaḥ patitaika-pāvanatamāḥ saṁśodhayantu dhruvam ||

atha grantha-kartā ādau granthasya nirvighnaṁ parisamāpty-arthaṁ sva-granthe varṇitavya-līlādhikartari śrī-govinda-deve namaskriyateā-rūpaṁ maṅgalam ācarati śrī-govindam iti | śriyā śobhayā yuktaḥ | ekānta-dhāma yaśasaḥ śriya aiśvaryasya iti | trailokya-lakṣmy-eka-padaṁ vapur dadhat iti | trailokya-saubhagam idaṁ ca nirīkṣya rūpam ity ādy ukteḥ | śriyā sampattyā vā yuktaḥ | śrayata indirā śaśvad atra hi ity ādy ukteḥ | cintāmaṇeś caraṇa-bhūṣaṇam aṅganānām ity ādy ukteś ca | śriyā lakṣmyā vakṣaḥ-stha-svarṇa-rekhā-rūpayā vā yuktaḥ, svarṇa-rekheva te nātha vastum icchāmi vakṣasi ity ādy ukteḥ | śabdhir vraja-sundarībhir vā yuktaḥ | śriyaḥ kāntāḥ kāntaḥ parama-puruṣaḥ iti brahma-saṁhitokteḥ | evambhūtaś cāsau govindaḥ,

īśvaraḥ paramaḥ kṛṣṇaḥ sac-cid-ānanda-vigrahaḥ |

anādir ādir govindaḥ sarva-kāraṇa-kāraṇam ||

kṛṣṇas tam ahaṁ vande namaskaromi staumi vā | vadi abhivādana-stutyoḥ | kīdṛśaṁ ? vrajānanda-sandohāmanda-mandiram | vraja-padena vraja-bhūmer vraja-stha-sthāvara-jaṅgamānāṁ vānandasya sandohaḥ samūhaḥ samyag-dohaḥ prapūraṇaṁ vā tasyāmandaṁ sa pūrṇaṁ mandiram āśrayam |

kiṁ vā, vraja evānanda-sandohānanda-mandiraṁ yasya[[1]](#footnote-2) tam | kṛṣṇasya pūrṇatamatā vyaktābhūd gokulāntare [bha.ra.si. 2.1.223] ity ukteḥ |

punaḥ kīdṛśaṁ ? vṛndāvanānandam | tatra[[2]](#footnote-3) śrī-vraja-maṇḍalād apy adhikam ānandayati iti tam | 3yad vā, vṛndāvanasyānandam ānanda-rūpam | yad vā, vṛndāvanasyānando yasmāt tam |[[3]](#footnote-4) yad vā, vṛndāvane ānando yasya tam |

līlā premṇā priyādhikyaṁ mādhuryaṁ veṇu-rūpayoḥ |

ity asādhāraṇaṁ proktaṁ govindasya catuṣṭayam || [bha.ra.si. 2.1.43]

caturdhā mādhurī tasya vraja eva virājate || [la.bhā. 1.5.526] ity ukteḥ |

atra vraja-śabdena ślokārtha-saṅgatyai śrī-vṛndāvanam eva jñeyam |

punaḥ kīdṛśaṁ ? śrī-rādhā-saṅga-nanditam | tatra śrī-vṛndāvana-madhye tu tasmāt vṛndāvanānandāt adhikaṁ śrī-rādhayā saṅgena nanditaṁ jātānandaṁ—rādhā-saṅge yadā bhāti tadā madana-mohanaḥ [go.lī. 13.32] ity asmin granthe vakṣyamāṇādy-ukteḥ | eṣāṁ viśeṣaṇa-trayāṇām uttarottaram ādhikyaṁ jñeyam ||1||

yo’jñāna-mattaṁ bhuvanaṁ dayālur[[4]](#footnote-5)

ullāghayann apy akarot pramattam |

sva-prema-sampat-sudhayādbhutehaṁ

śrī-kṛṣṇa-caitanyam amuṁ prapadye ||2||

atha sva-vāñchita-siddhy-arthaṁ nijābhīṣṭaṁ śrī-kṛṣṇa-caitanya-devaṁ stauti—yo’jñāna-mattam iti | amuṁ śrī-kṛṣṇa-caitanyaṁ prapadye aham iti śeṣaḥ | adbhutā īhā ceṣṭā yasya tam | atra adbhutatve hetuḥ—yaḥ kṛpāluḥ kṛpā-pūrṇaḥ san sva-prema-sampat-sudhayā ajñānena mattaṁ bhuvanam ullāghayan saṁsāra-roga-rahitaṁ kurvann api pramattam anavahitam akarod iti | ullāgho nirgato gadāt ity amaraḥ ||2||

śrī-rādhā-prāṇa-bandhoś caraṇa-kamalayoḥ

keśa-śeṣādy-agamyā

yā sādhyā prema-sevā vraja-carita-parair

gāḍha-laulyaika-labhyā |

sā syāt prāptā yayā tāṁ prathayitum adhunā

mānasīm asya sevāṁ

bhāvyāṁ rāgādhva-pānthair vrajam anu caritaṁ

naityikaṁ tasya naumi ||3||

atha grantha-kartā svābhīṣṭa-devaṁ saṁstutya śrī-rādhā-kṛṣṇayor nitya-līlā-varṇana-grantham ārabhamāṇaḥ san śrī-rūpa-gosvāmi-kṛta-saṅkṣipta-nitya-līlā-smaraṇa-maṅgala-stotram avalambya sva-granthādau tat-prathama-ślokena śrī-kṛṣṇasya vraja-kṛta-nitya-līlā-caritaṁ stauti—śrī-rādhā-prāṇa-bandhor iti | śrī-rādhā6 prāṇa-bandhuḥ śrī-rādhaiva prāṇa-bandhur yasyeti vā, saḥ śrī-rādhā-prāṇa-bandhuḥ śrī-kṛṣṇas tasya caraṇa-kamalayoḥ pāda-padma-dvayasya yā prema-sevā, prema-svarūpābhir nitya-siddhābhiḥ śrī-lalitā-viśākhādi-rūpa-mañjarī-rati-mañjary-ādibhis tat-tad-gaṇa-praviṣṭa-tat-tad-anugādibhiś ca pratidinaṁ pratikṣaṇaṁ samayocitaṁ premṇā kriyamāṇa-sevā | keśa-śeṣādy-agamyā ko brahmā īśo maheśaḥ śeṣo’nantaḥ ity ādibhiḥ santataṁ śravṇārcana-smaraṇa-kīrtanādi-bhaktīḥ kurvadbhir apy agamyā ajñeyā | adhikṛtatvāc chuddha-mādhuryopāsakatvābhāvād ity abhiprāyaḥ, anyasya kā vārtety arthaḥ | tathāpi vraja-carita-paraiḥ vraja-caritam eva paraṁ sarvotkṛṣṭaṁ yeṣāṁ taiḥ | vraja-cariteṣu pariar āsaktair vā janaiḥ sādhyā sādhayituṁ yogyā, tair vinānyaiḥ sādhayituṁ na yujyata iti bhāvaḥ |

atra tu gāḍha-laulyaika-labhyā, lolaś cala-satṛṣṇayoḥ ānand lolasya bhāvaḥ laulyaṁ, gāḍhaṁ ca tat laulyaṁ ceti gāḍha-laulyaṁ, sannipātināṁ divya-pānakeṣv ivātiśaya-tṛṣṇā-cāñcalyaṁ prema-sevāyām atyutkaṇṭhayā vyagratā vā, tat gāḍha-laulyam evaikaṁ mukhyaṁ yeṣāṁ te | tasmin gāḍha-laulye ekā advitīyā mukhyāḥ śreṣṭhāḥ anyā bhinnā asādhāraṇā vā kevalā viralā vā te gāḍha-laulyaikāḥ lolaś cala-satṛṣṇayoḥ ānand, tair labhyā labdhuṁ yogyā sā prema-sevā yayā prāptā syāt tām | asya śrī-kṛṣṇasya mānasīṁ sevāṁ sādhaka-bhaktair manasā bhāvitā śrī-gurvājñātaḥ gopikākāra-tanvā kriyateamāṇā satī sā prema-sevā mānasī sevocyate | tāṁ kīdṛśīṁ ? rāgādhva-pānthaiḥ rāga-mārga-pathikair bhāvyāṁ bhāvanā-viṣayāṁ, adhunā prathayituṁ prakhyāpayituṁ tasya śrī-kṛṣṇasya vrajam anu vraje naityikaṁ caritaṁ pratidina-bhavaṁ ceṣṭitaṁ naumi staumīty arthaḥ ||3||

kuñjād goṣṭhaṁ niśānte praviśati kurute dohanānnāśanādyāṁ

prātaḥ sāyaṁ ca līlāṁ viharati sakhibhiḥ saṅgave cārayan gāḥ |

madhyāhne cātha naktaṁ vilasati vipine rādhayāddhāparāhne

goṣṭhaṁ yāti pradoṣe ramayati suhṛdo yaḥ sa kṛṣṇo’vatān naḥ ||4||

athāṣṭa-kāla-nirūpaṇa-pūrvakam aṣṭa-kāla-kṛtaṁ śrī-kṛṣṇasya naityikaṁ caritaṁ sūtra-rūpeṇa smaraṇa-maṅgala-ślokenāha—kuñjād iti | tatrāṣṭa-kālāḥ—

niśnātaḥ prātaḥ pūrvāhno madhyāhnaś cāparāhnakaḥ |

sāyaṁ pradoṣo naktaṁ cety aṣṭau kālāḥ prakīrtitāḥ ||

catvāro’hni prātar ādyā eṣāṁ śeṣā niśi smṛtāḥ |

ṛtu-daṇḍā amī kintu tṛtīyau māsa-daṇḍake || iti kāla-nirṇayaḥ |

atha kuñjād iti ślokārthaḥ | yaḥ śrī-kṛṣṇaḥ niśānte rātri-śeṣe kuñjāt preyasībhiḥ saha vividha-madhura-vilāsa-śayyādi-viśiṣṭa-latādy-āvṛta-ramya-sthānāt goṣṭhaṁ nandīśvarīya-nija-mandiraṁ praviśatīty ekaḥ kālaḥ | nikuñja-kuñjau vā klībe latādi-pihitodare ity amaraḥ | prātaḥ-kāle sāyaṁ-kāle ca go-dohana-bhojanādyaṁ līlāṁ kurute iti dvau | saṅgave pūrvāhna-kāle gāś cārayan sakhibhiḥ saha viharatīty ekaḥ | madhyāhne naktaṁ rātrau ca vipine rūpatayā saha addhā sākṣāt vilasatīti dvau | aparāhne goṣṭhaṁ yātīty ekaḥ | pradoṣe rajanī-mukhe suhṛdo ramayatīty ekaḥ | pradoṣo rajanī-mukham ity amaraḥ | sa śrī-kṛṣṇo naḥ asmān avatād rakṣatu ity āśīrvādaḥ sūcitaḥ ||4||

yat pītaṁ śruti-vāṅ-manobhir aniśaṁ tṛṣṇā-pradam adbhutaṁ

saṁsārāmaya-hāry api praṇayajonmādāndhya-mohādi-kṛt |

śaśvac carvitam apy analpa-rasadaṁ dehādi-hṛt-puṣṭidaṁ

taj jīyād amṛta-spṛhā-haram idaṁ govinda-līlāmṛtam ||5||

athāsya granthasya nāma-kathana-pūrvakam adbhutatvam āha—saṁsāreti dhiṣṭhātṛ tad idaṁ govinda-līlāmṛtaṁ śrī-govindasya līlaivāmṛtaṁ sva-nāma-siddha-mahā-kāvya-rūpaṁ jīyāt sarvotkarṣeṇa vartatām | kiṁ-bhūtaṁ ? adbhutam | adbhutatvam āha—saṁsāra-rūpasyāmayasya rogasya hāry api haraṇa-śīlaṁ bhūtvāpi praṇaya-jān kṛṣṇa-premobhavānunmādāndhya-mohādīn rogasya dharmān karotīty adbhutatvam |

punas tad āha—śaśvac carvitam apīkṣu-daṇḍādivan nālpa-rasadaṁ, nāpy arasadaṁ, kiṁ tu dāsya-sakhya-vātsalya-madhurādy-analpa-rasadam iti | kiṁ vā, carvitam api sakṛd carvitam api śaśvat punaḥ punar bahu prema-rasadam iti cādbhutatvam | sakṛd iti padam api-śabdohyaṁ carvaṇam atra paṭhana-rūpāsvādaḥ | śrutyādibhiḥ pītaṁ dehādi-hṛt-puṣṭidam api sadā tṛṣṇā-pradam | kiṁ vā, śruty-ādi-pītaṁ sat sadā tṛṣṇā-pradam api dehādi-hṛt-puṣṭidam | loke dehādi puṣṭidaṁ vastu sadā tṛṣṇā-pradaṁ na bhavati, sadā tṛṣṇā-pradaṁ vastu dehādi-puṣṭidaṁ na bhavati | ato’dbhutatvam | pānam atrāsakti-pūrvaka-śravaṇādikam asyaikasyāpi vastuno carvitatvaṁ, peyaṁ ca nityatva-rūpaṁ ghanī-bhūtatvād dravībhūtatvāc cetīdam apy adbhutatvam |

punas tat svayam amṛtaṁ bhūtvā amṛte devaiḥ pīyamāna-pīyūṣe muktaiḥ prāpyamāṇe mokṣe ca yā spṛhā taṁ harati nivārayatīti tat | ity adbhutatvaṁ ca yad iti sarvatra viśeṣaṇe yojyam ||5||

apaṭur atitaṭasthas tuccha-buddhyām apātraḥ

puru-rasa-kalanecchuḥ kṛṣṇa-līlāmṛtābdheḥ |

niravadhi hi tad-antaḥ krīḍatāṁ vaiṣṇavānāṁ

kim u na hi bhavitāhaṁ hāsya-hetur garīyān ||6||

atha sarvottamo’pi tṛṇād api sunīceti svābhāvika-guṇaṁ dainyaṁ prakāśya kṛṣṇa-līlāmṛta-mayyā api sva-vācaḥ sārthaṁatāṁ sadbhyaḥ prārthayate apaṭur iti dvābhyām | ahaṁ kṛṣṇa-līlāmṛtābdheḥ puru-rasasya kalanecchuḥ samagra-rasasya kalane grahaṇe varṇane icchāvān san, tasya kṛṣṇa-līlāmṛtābdher antar madhye hi niścitaṁ niravadhi santatāśayaṁ krīḍatāṁ vaiṣṇavānāṁ garīyān utkṛṣṭo hāsya-hetur na hi bhavitā kim u bhavitaiva ? bhaviteti kartr-arthaṁ tṛṇā-śīlārtha-tṛṇāpi vā vākya-samāptiḥ | yathā mahā-nāṭake śrī-sītāṁ prati rāvaṇaḥ—bhavitrī rambhoru tridaśa-vadana-glānir adhunā [ha.nā. 10.12] iti | śrī-vidagdha-mādhave ca—vidhātrī siddhārthān hari-guṇa-mayī vaḥ kṛtir iyaṁ [vi.mā. 1.6] iti | arthān na bhaviṣyāmi kim u bhaviṣyāmy eva |

ahaṁ kīdṛśaḥ ? apaṭur etal-līlāmṛta-varṇane’nipuṇaḥ | taṭasthaḥ prākṛtaḥ | tuccha-buddhyām apātraḥ tuccha-buddhyā hetunā apakva-pātraḥ | tuccha-buddhiś cāsāv āma-pātraś ceti vā | na hy apakva-pātreṇāmṛtāharaṇaṁ sidhyati |

parama-bhāgavatasyaivaṁ dainyaṁ jñātvā vāg-adhiṣṭhātrī sarasvatī svāparādha-bhayāt asahamānā taiḥ padaiḥ taṁ prastauti, yathā—aśruta-carād adbhuta-līlā-śravaṇena premānanda-hāsya-hetur bhavitā, yato’paṭuḥ līlā-varṇane na paṭur yasmāt | atitaṭasthaḥ atiśayena kṛṣṇa-līlāmṛtābdhi-taṭe sthitaḥ | tuccha-buddhyām apātras tuccha-pātraṁ yasmāt kṛṣṇa-līlāmṛta-grahaṇe hy uttama-pātra ity arthaḥ | patra-pātra-pavitra-sūtra-cchatrāḥ paṁsi ceti liṅgānuśāsanam ||6||

śrī-rūpa-san-naṭa-vikāśita-kṛṣṇa-līlā-

lāsyāmṛtāpluta-dhiyāṁ vraja-vaiṣṇavānām |

hāsa-prakāśana-karī pramada-pradā vāṅ

mandasya me bhavatu bhaṇḍatarasya yadvat ||7||

vidagdha-mādhava-lalita-mādhava-nāṭakādi-kartā-śrī-rūpa-gosvāmy eva san-naṭas tena vikāśita-kṛṣṇa-līlaiva lāsyāmṛtam | tatrāplutā magnā dhīr yeṣāṁ teṣāṁ vraja-stha-vaiṣṇavānāṁ mandasya mūrkhasya me mama vāk hāsya-prakāśinī hāsyānanda-pradā bhavatv ity arthaḥ | yathā bhaṇḍatarasya atibhaṇḍasya vāk prākṛta-janānāṁ hāsya-karī pramada-pradā ca bhavati, tathā |

sarasvatī-pakṣe manda-śabdo bhaṇḍatara-śabdasya viśeṣaṇam | mandasya bhaṇḍatarasyety arthaḥ | tathā ca nāṭye bhaṇḍo’py aṅgī śrī-rūpa-kṛta-śrī-rādhā-kṛṣṇa-varṇana-nāṭya-śāstre bhaṇḍaḥ asaṁlagna-hāsa-janaka-vāk-prayogī ko’pi na sthitaḥ, aham evādhanā jātaḥ | tathāpi tad-aṅgatvān mamedaṁ vacanam api grāhyam eveti svasya tat-saṅgitvaṁ jñāpitaṁ sakhya-rase śrī-madhumaṅgala iveti ||7||

tad-vāg-visargo janatāgha-viplavo

yasmin pratīty ādi sad-uktinoditaḥ |

mando’pi govinda-vilāsa-varṇane

mandāṁ giraṁ svāṁ vidadhe sadādṛtām ||8||

nanu mandaḥ kathaṁ bhagaval-līlā-varṇane pravṛtto’sīti cet, tatrāha—tad-vāg iti śrī-bhāgavate—

tad-vāg-visargo janatāgha-viplavo

yasmin prati-ślokam abaddhavaty api |

nāmāny anantasya yaśo’ṅkitāni yat

śṛṇvanti gāyanti gṛṇanti sādhavaḥ || [bhā.pu. 1.5.11] iti |

satāṁ vyāsa-śukādīnām uktvyā vākyena noditaḥ preritaḥ san nuda preraṇe mando’py ahaṁ kṛṣṇa-līlā-varṇanair mandām api svīyāṁ giraṁ sadbhir ādṛtāṁ vidadhe karomi vidhyāsyāmīti bhaviṣyad-arthe’tyutsāhena vidadhe iti laṭ ||8||

mad-āsya-maru-sañcāra-khinnāṁ gāṁ gokulonmukhīm |

santaḥ puṣṇantv imāṁ snigdhāḥ karṇa-kāsāra-sannidhau ||9||

man mamāsyaṁ duḥkham eva marur nirjalā bhūmis tatra sañcāreṇa bhramaṇena khinnāṁ kheda-yuktāṁ gāṁ, gaur vāṇī, śleṣeṇa saiva paśus tām | kīdṛśīṁ ? gokulonmukhīṁ gokulaṁ śrī-vṛndāvanaṁ tad eva, gokulaṁ go-gaṇaḥ sa-tṛṇa-jala-bhūmi-sañcārī, tatra sañcarituṁ śrī-vṛndāvana-carita-varṇanam eva tatra sañcaraṇaṁ tat kartum unmukhīm | ataḥ santo mahāntaḥ snigdhāḥ snehavantaḥ santaḥ karṇa-rūpa-sarovara-nikaṭe imāṁ gāṁ puṣṇantu | kāsāraḥ sarī sara ity amaraḥ | sarovaro yathā satṛṇa-jalādinā gāḥ puṣṇāti, tathā sādara-śravaṇena vāṇīṁ sārthayantām ity arthaḥ ||9||

rātry-ante trasta-vṛnderita-bahu-viravair bodhitau kīra-śārī-

padyair hṛdyair ahṛdyair api sukha-śayanād utthitau tau sakhībhiḥ |

dṛṣṭau hṛṣṭau tadātvodita-rati-lalitau kakkhaṭī-gīḥ-saśaṅkau

rādhā-kṛṣṇau sa-tṛṣṇāv api nija-nija-dhāmny āpta-talpau smarāmi ||10||

idānīṁ tan-naityika-carita-rūpa-līlāṁ niśāntādy-aṣṭasu kāleṣu vibhājya smaraṇa-maṅgala-ślokaiḥ saṁkṣipya varṇayiṣyamāṇaḥ sann ādau niśānta-kāla-līlāṁ tac-chlokena saṁkṣipati—rātry-anta iti | śrī-rādhā-kṛṣṇau smarāmīti | kīdṛśau ? rātry-ante rātry-anta-kāle trastayā vṛndayā vṛndā-devyā divase jāte sati, nigūḍhā śrī-rādhā-kṛṣṇayoḥ śṛṅgāra-līlā anyair eva jñātā bhaviṣyatīti bhītayā īritānāṁ preritānāṁ bahūnāṁ vīṇāṁ pakṣiṇāṁ ravaiḥ śabdaiḥ sakhibhiḥ saha bodhitau | punaḥ kīdṛśau ? hṛdyair vacana-cāturyeṇa śruti-ramyatvena ca priyaiḥ ahṛdyair viyoga-hetutayā apriyaiś ca śārīṇāṁ śukānāṁ ca padyaiḥ ślokaiḥ sukha-śayanād utthitau | parasparaṁ dṛṣṭau hṛṣṭau sakhībhir dṛṣṭau vā | tadātvoditayā tat-kālotpannayā ratyā lalitau manohārī | tat-kālaṁ tu tadātvaṁ syād ity amaraḥ | tatra sthitvā punar vilāse sa-tṛṣṇau ca | kakkhaṭyā kakkhaṭī-nāma-vānaryā gīrbhiḥ saśaṅkau bhūtvā tato gatvā nija-nija-dhāmni sva-sva-gṛhe āpta-talpau sva-talpe śāyitāv ity arthaḥ ||10 ||

niśāvasānaṁ samavekṣya vṛndā

vṛndaṁ dvijānāṁ nija-śāsana-stham |

niyojayāmāsa sa-rādhikasya

prabodhanārthaṁ madhusūdanasya ||11||

atha līlāṁ vistārayati niśāvasānam ity ādidibhiḥ | niśāvasānaṁ rātri-śeṣaṁ dṛṣṭvā rādhayā saha kṛṣṇasya prabodhanārthaṁ vṛndā devī nijājñā-varti-pakṣiṇāṁ vṛndaṁ niyojayāmāsa ||11||

āsan yad-arthaṁ prathamaṁ dvijendrāḥ

sevā samutkaṇṭha-dhiyo’pi mūkāḥ |

vṛndā-nideśaṁ tam avāpya harṣāt

krīḍā-nikuñjaṁ paritaś cukūjuḥ ||12||

dvijendrāḥ pakṣi-śreṣṭhāḥ yad-arthaṁ vṛndā-nideśārthaṁ prathamaṁ mūkāḥ śabda-rahitā āsan | evaṁ vṛndā-nideśaṁ prāpya krīḍā-nikuñjasya catur-dikṣu cukūjuḥ śabdaṁ cakruḥ ||12||

drākṣāsu sāryaḥ karakeṣu kīrāḥ

jaguḥ pikībhiś ca pikā rasāle |

pīlau kapotāḥ priyake mayūrāḥ

latāsu bhṛṅgā bhuvi tāmracūḍāḥ ||13||

drākṣāsu sāryaḥ jaguḥ | karakeṣu dāḍimeṣu kīrāḥ, rasāle āmra-vṛkṣe pikībhiḥ saha pikāḥ kokilāḥ | bhuvi pṛthivyāṁ tāmracūḍāḥ kukkuṭāḥ | pilau vṛkṣa-viśeṣe kapotāḥ pārāvatāḥ ghūkāḥ | priyake kadambe mayūrāḥ | latāsu mādhavī-mālaty-ādiṣu bhṛṅgāḥ | pūrvaṁ jātāv eka-vacanatve’pi latāsu iti bāhulyād bahu-vacanam ||13||

tathāli-vṛndaṁ makaranda-lubdhaṁ

ratīśitur maṅgala-kambu-tulyam |

praphulla-vallī-caya-mañju-kuñje

juguñja talpīkṛta-kañja-puñje ||14||

ratīśituḥ kāmasya maṅgala-śaṅkha-tulyam ali-vṛndaṁ bhramara-samūho juguñja | kutra ? praphulla-vallī-samūhena manojña-kuñje | kīdṛśe ? talpīkṛtaṁ kañjasya padmasya puñjaṁ yatra tasmin ||14||

jhaṅkṛtim aṅgīkurute rati-maṅgala-jhallarīva govindam |

bodhayituṁ madhu-mattā madhupī-tatir udbhaṭānandā ||15||

pika-śreṇī manojasya vīṇeva vyakta-pañcamam |

ālalāpa svaraṁ tāraṁ kuhūr iti muhur muhuḥ ||16||

pika-śreṇī kāmasya vīṇeva vyakta-pañcamaṁ pañcama-vyañjaka-kaṇṭha-svaraṁ kuhūr iti tāraṁ svaram ucca-svaram ālalāpa |

niṣādarṣabha-gāndhāra-ṣaḍja-madhyama-dhaivatāḥ |

pañcamaś cety amī sapta tantrī-kaṇṭthotthitāḥ svarāḥ || iti |

tāro’tyuccair ity amaraḥ ||16||

rati-madhura-vipañcī nāda-bhaṅgīṁ dadhānā

madana-mada-vikūjat-kānta-pārśve niṣaṇṇā |

mṛdula-mukula-jālāsvāda-vispaṣṭa-kaṇṭhī

kalayati ca rasāle kākalīṁ kokilālī ||17||

kokilālī sahakāre rasāle iti ca pāṭhaḥ | āmra-vṛkṣe kākalīṁ madhurāsphuṭa-sūkṣma-dhvaniṁ kalayati karoti |

kākalī tu kale sūkṣme dhvanau tu madhurāsphuṭe |

kalau mandras tu gambhīre tāro’tyuccais trayas triṣu || ity amaraḥ |

kalihali-dhātū kāma-dhenuvat sarvārthādau | kīdṛśī ? ratyā madhura-vipañcī tasya nāda-bhaṅgīṁ dadhānā | vīṇā tu vallakī vipañcī sā tu tantrībhiḥ saptabhiḥ parivādinī ity amaraḥ | madana-madena vikūjataḥ kāntasya pārśve niṣaṇṇā sthitā | āmrasya mukulāsvādaṁ vinā kokilasya spaṣṭaḥ kaṇṭha-dhvanir na bhavatīti prasiddham ||17||

vidrāvya gopī-dhṛti-dharma-caryā

lajjā-mṛgīr māna-vṛkeṣv amarṣī |

kapota-ghutkāra-miṣeṇa śaṅke

garjjaty ayaṁ kāma-tarakṣu-rājaḥ ||18||

kāma eva tarakṣur mṛga-bhakṣakaḥ | gopjijñās dhṛtiś ca dharma-caryā ca dharma-viṣayikā ceṣṭā ca lajjā ca etā eva mṛgyas tā vidrāvya dūrīkṛtā māna-rūpa-vṛkeṣv vyāghra-viśeṣeṣu amarṣī krodhāviṣṭaḥ san kapotasya ghutkāraś chalena garjati | tarakṣus tu mṛgādanaḥ ity amaraḥ ||18||

rādhā-dhairya-dharādharoddhṛti-vidhau ke’nye samarthā vinā

kṛṣṇaṁ kṛṣṇa-sumatta-kuñjara-vaśīkāre’py alaṁ śṛṅkhalāḥ |

anyāḥ kāḥ vṛṣabhānujām iha vinā dhanyām atīvādṛtāḥ

ke-kāḥ kiṁ samudīrayanti śikhinas tau bodhayantaḥ prage ||19||

prage niśāvaśeṣe tau rādhā-kṛṣṇau bodhyantiaḥ | śikhino mayūrāḥ kekāḥ śabdaṁ samudīrayanti kurvanti | kekā vāṇī mayūrasya ity amaraḥ | ity atrārthāntara-nyāsenāha—rādhāyāḥ dhairya-rūpa-parvatasyoddhṛti-vidhau kṛṣṇaṁ vinānye ke janāḥ ke’nye samarthāḥ ? na ke’pīty arthe ke | kṛṣṇa-rūpa-matta-hastino vaśīkāre dhanyāṁ vṛṣabhānujāṁ vinā atīvādṛtā anyāḥ kāḥ striyaḥ ? ādṛtā iti pāṭhe ādṛtāḥ sarva-janaiḥ | ke-kā-vāṇīḥ ādṛtāḥ śikhinaḥ iti vā | kṛṣṇaṁ vinānyaḥ kaḥ ? vṛṣabhānujāṁ vinānyā kā ? itīva kiṁ samudīrayantī, anyathā karmābhāvaḥ syāt | śṛṅkhalā nigaḍāḥ na ko’pīty arthe kāḥ | śṛṅkhale anduko nigaḍo’strī syād ity amaraḥ||19||

hrasva-dīrgha-plutair yuktaṁ ku-kū-kū-kū iti svaram |

kukkuṭo’py apaṭhat prātar vedābhyāsī baṭur yathā ||20||

baṭur brāhmaṇa-bālako vedābhyāsa-paraḥ | hrasvādi-svarair yathā paṭhati tathā | atra prathama-ku-śabdo hrasvo, dvitīyaḥ kū-śabdo dīrghaḥ, tṛtīyaḥ kū-śabdaḥ plutaḥ | ity udāhṛtodāttānudātta-svaritākhyaṁ svaraṁ kukkuṭo’pi prātar apaṭhat ||20||

atha pakṣiṇāṁ kalakalaiḥ prabodhitāv api

tau mitho’vidita-jāgarau tadā |

niviḍopagūhana-vibhaṅga-kātarau

kapaṭena mīlita-dṛśāv atiṣṭhatām ||21||

pakṣiṇāṁ kalakalaiḥ śabdaiḥ prabodhitau nidrā-rahitau prabodhitāv api tadā mithaḥ parasparaṁ niviḍopagūhanasya dṛḍhāliṅganasya bhaṅgena kātarau tau rādhā-kṛṣṇau kapaṭtena mīlita-dṛśau mudrita-netrau atiṣṭhatām ||21||

atha tau sphurat-kanaka-piñjara-

sthitā vṛṣabhānujātidayitā supaṇḍitā |

avadan niśā-nikhila-keli-sākṣiṇī

gṛha-sārikāpy uṣasi mañjubhāṣiṇī ||22||

athānantaram uṣasi uṣaḥ-kāle tau rādhā-kṛṣṇau | mañjubhāṣiṇī nāmnī gṛha-sārikāpy avadat | kīdṛśī ? sphurat-kanaka-piñjare sthitā rādhikātipriyā | ataḥ niśi rātrau nikhilāyāḥ līlāyāḥ sākṣiṇī jñātrī ||22||

gokula-bandho! jaya rasa-sindho!

jāgṛhi talpaṁ tyaja śaśi-kalpam |

prīty-anukūlāṁ śrīta-bhuja-mūlāṁ

bodhaya kāntāṁ rati-bhara-tāntām ||23||

śaśi-kalpaṁ candra-tulyam | śayyāṁ tyajety atra śītalāṁśe copamā prīty-anukūlaṁ śrīta-bhuja-mūlāṁ raty-atiśayena kṣīṇāṁ ca kāntāṁ rādhāṁ bodhaya ||23||

udayaṁ prajavād ayam ety aruṇas

taruṇī-nicaye sahajākaruṇaḥ |

nibhṛtaṁ nilayaṁ vraja-nātha tatas

tvarito’ṭa kalinda-sutā-taṭataḥ ||24||

he vraja-nātha ! aruṇaḥ prajavāt prakarṣeṇa vegena udayam eti tat tasmāt yamunā-taṭāt nilayaṁ sva-gṛham aṭa gaccha | svodayasya priya-viyoga-dātṛtvena taruṇīṣu sahajākaruṇaḥ ||24||

kamala-mukhi vilāsāyāsa-gāḍhālasāṅgī

svapiṣi sakhi niśānte yat tavāyaṁ na doṣaḥ |

dig iyam aruṇitaindrī kintu paśyāvirāsīt

tava sukham asahiṣṇuḥ sādhvi candrā-sakhīva ||25||

tava sukham asahiṣṇuś candrāvalyāḥ sakhī tava sukhaṁ dṛṣṭvā yathā aruṇa-varṇā satī āvirbhavati, tathā iyam aindrī dig aruṇa-varṇā bhūtvā āvirāsīt | atas tavādhunā śayane doṣa utthānam evocitam iti bhāvaḥ ||25||

yātā rajanī prātar jātaṁ

sauraṁ maṇḍalam udayaṁ prāptam |

samprati śītala-pallava-śayane

rucim apanaya sakhi paṅkaja-nayane ||26||

pūrva-ślokoktaṁ vyaktam āha—yāteti | rajanī gatā prātar āsīt sūrya-maṇḍalam udayaṁ prāptam | śītala-śayyāyāṁ rucim apanaya dūrīkuru ||26||

kṛṣṇānurāga-garimātha vicakṣaṇākhyaḥ

kīro’tidhīra-matir udbhaṭa-vāg-variṣṭhaḥ |

dīpta-prasanna-madhurākṣara-saṅgha-hṛdyāṁ

padyāvalīṁ paṭhati mādhava-bodha-dakṣām ||27||

atha kṛṣṇānurāgasya garimā gauravaṁ yasya saḥ | kiṁ vā, kṛṣṇānurāga-garimā yatra saḥ | ato’tidhīrā matir yasya saḥ | udbhaṭa-vācā variṣṭhaś ca vicakṣaṇākhyaḥ kīraḥ padyāvalīṁ paṭhati | kīdṛśīṁ ? dīptaḥ prasannaḥ prasāda-guṇa-yuktaś ca (varṇāntarair anāśliṣṭaiś ca) madhurākṣara-saṅghas tena hṛdyām | punaḥ mādhavasya bodha-viṣaye dakṣām ||27||

jaya jaya gokula-maṅgala-kanda !

vraja-yuvatī-tati-bhṛṅgy-aravinda !

pratipada-vardhita-nandānanda !

śrī-govindācyuta ! nata-śanda ! ||28||

he gokulasya maṅgalānāṁ śubhānāṁ kanda mūlaṁ ! teṣāṁ vṛṣṭivad vitaraṇān megha vā | he vraja-yuvatī-samūha-rūpa-bhramarīṇāṁ mahotpala ! pratikṣaṇaṁ vardhito nandasyānando yena he tādṛśa ! natānāṁ śaṁ sukhaṁ dadṁsīti he nata-śanda ! tvaṁ jaya jaya sarvotkarṣeṇa vartasvety ādare vīpsā ||28||

prabhātam āyātam aśeṣa-ghoṣa-

tṛṣārta-netra-bhramarāravinda !

gariṣṭha-bhūyiṣṭha-viśiṣṭa-niṣṭhaṁ

goṣṭhaṁ pratiṣṭhasva daviṣṭam iṣṭam ||29||

he aśeṣa-ghoṣasya ghoṣa ābhīra-pallī vrajaḥ samasta-tad-vāsinām ity arthaḥ | tṛṣārta-netra-rūpa-bhramarāṇām aravinda ! śrī-kṛṣṇa ! prabhātam āyātam, ato goṣṭhaṁ pratiṣṭhasva gaccha | kīdṛśaṁ goṣṭhaṁ ? gariṣṭhānaṁ gurutarāṇāṁ bhūyiṣṭheṣu bahuṣu ye ye viśiṣṭā uttamāḥ, teṣāṁ niṣṭhā sthitir yatra | daviṣṭaṁ dūrataraṁ, iṣṭaṁ priyaṁ ca | ataḥ śīghram avaśya-gantavyam | ata evātra vilambe sati guru-janāgre tava lajjā bhaviṣyaty eveti bhāvaḥ ||29||

sarasija-nayanenaṁ vyakta-rāgātiraktaṁ

dig iyam udayam aindrī paśya vīkṣyārurukṣum |

ghana-ghusṛṇa-viliptevoḍha-raktāmbarāsīd

iha nibhṛta-nikuñje kṛṣṇa nidrāṁ jahīhi ||30||

he sarasija-nayana kṛṣṇa ! atirakta-mati-rāgiṇam inaṁ sūryam udayaṁ girim ārurukṣuṁ vīkṣya iyam aindrī dik ghana-keśara-liptoḍha-raktāmbarā nāyikeva vyakta-rāgāsīt, yathā nāyikā inaṁ prabhuṁ patim āgacchantaṁ dṛṣṭvā evaṁ viśiṣṭā bhavati, tathā iyam api ghanaiḥ sāndraiḥ ghūsṛṇair iva ghusṛānir aruṇa-kiraṇair viliptā satī ūḍhaṁ svīkṛtaṁ parihitaṁ tair aruṇa-kiraṇai raktam ambaram ākāśam eva raktāmbaraṁ rakta-vastraṁ yayā sāsīd ity arthaḥ | satyaṁ na cet tvaṁ paśya, tat tasmāt nidrāṁ jahīhi | sarasija-nayaneti sambodhane asminn arunodaya-kāle sarasijāni vikasanti, tava nayane mudrite sta iti nocitam iti sūcitam ||30||

vidhunā sahitā savituś cakitā

rajanī vanitā calitā tvaritā |

anayā samayā priyayā tvarayā

sahitaḥ saritas taṭato’ṭa tataḥ ||31||

savituḥ sūryāc cakitā bhītā vidhunā sahitā rajanī vanitā tvaritā calitā gatā | tatas tvam api anayā samayā tulyayā priyayā avakra-svabhāvayā vā priyayā rādhayā sahitas tvarayā śīghraṁ yamunā-taṭād aṭa gaccha ||31||

ekaṁ prācyām aruṇa-kiraṇa-pāṭalāyāṁ vidhatte

cakṣuḥ kānte tvaritam aparaṁ dūrage cakravākī |

śaṅkākrāntās taru-kuharagā mūkatāṁ yānti ghūkāḥ

śaṅke bhāsvān udayam udagāt kṛṣṇa nidrāṁ jahīhi ||32||

he kṛṣṇa ! bhāsvān sūryaḥ udayaṁ parvatam udagāt iti śaṅke | śaṅkā-hetum āha—rātrau priya-virahiṇī cakravākī evaṁ cakṣur aruṇa-kiraṇena ā īṣat pāṭala-varṇāyāṁ prācyām aparaṁ cakṣur dūrage kānte cakravākī nidhatte | ghūkāḥ ulūkāḥ divāndhāḥ kākādibhyaḥ śaṅkākrāntāḥ santas tarūṇāṁ kuhura-gāḥ bhūtvā mūkatāṁ yānti | atas tvaṁ nidrāṁ jahīhi ||32||

vṛndā-vaktrād adhigata-vidyā

sārī hārī-kṛta-bahu-padyā |

rādhā-snehoccaya-madhu-mattā

tasyā nidrāpanayana-yattā ||33||

kala-vāk sūkṣma-dhī nāmnī premotphulla-tanūruhā |

sva-rasajñā raṅga-bhūmau tato vāṇīm anartayat ||34||

tataḥ śuka-bodhānantaraṁ, kalā madhurā vāk yasyāḥ sā sūkṣmadhī-nāmnī sārī premotphulla-tanuruhā satī svasyā rasajñā jihvaiva raṅga-bhūmis tatra vāṇīm anartayat | kīdṛśī ? vṛndā-vaktrād adhigatā paṭhitā vidyā yayā sā | hārī-kṛtāni hāravat kaṇṭhe kṛtāni bahūni padyāni ślokāḥ yayā sā | rādhā5 snehoccayaḥ sneha-samūhas tad-rūpa-madhunā mattā, tatas tasyā rādhā6 nidrāpanayane nidrā-dūrī-karaṇe yattā yatnavatī sāvadhānī vā ||33-34||

vrajanti sarvato janā na yāvad adhvani vraje |

vrajendra-nandana-priye vrajāśu tāvad ālayam ||35||

he rādhe ! vraje yāvat sarvato’dhvani mārge janā na vrajanti, tāvad āśu śīghram ālayaṁ vraja gaccha ||35||

sumukhi tatas tvaritam itas

tyaja śayanaṁ vraja bhavanam |

udaya-dharaṁ sarati paraṁ

tvarita-gatir divasa-patiḥ ||36||

he sumukhi ! divasa-patiḥ sūryaḥ udaya-parvataṁ tvarita-gatiḥ san sarati gacchati | sūrye tam ārūḍhe sarvatrojjvale sati tava gamanaṁ duḥsādhyaṁ bhaviṣyatīti | tataḥ śayanaṁ tyaja, itaḥ kuñjād bhavanaṁ vraja ||36||

nidrāṁ jahīhi vijahīhi nikuñja-śayyāṁ

vāsaṁ prayāhi sakhi nālasatāṁ prayāhi |

kāntaṁ ca bodhaya na bodhaya loka-lajjāṁ

kālocitāṁ hi kṛtinaḥ kṛtim unnayanti ||37||

he sakhi rādhe ! nidrāṁ jahīhīti tyaja | kāntaṁ ca bodhaya jāgaraya | nikuñja-śayyāṁ tyaja | alasatām ālasyaṁ na prāpnuhi | vāsaṁ gṛhaṁ yāhi | loka-lajjāṁ na bodhaya na prakāśaya | hi yataḥ kṛtinaḥ kuśalāḥ kālocitāṁ kṛtiṁ ceṣṭāṁ kurvanti ||37||

kṛṣṇo’py anidraḥ priyayopagūḍhaḥ

kāntāpy anidrāpy amunopagūḍhā |

talpāt prabhātākulam apy analpān

notthātum etan mithunaṁ śaśāka ||38||

śrī-kṛṣṇo’nidro nidrā-rahito’pi priyayopagūḍha āliṅgitaḥ | kāntāpy anidrāpy amunā priyeṇa āliṅgitānte | ataḥ prabhātena hetunā ākulam api vyagra-cittam api mithunaṁ talpād utthātuṁ na śaśāka | kīdṛśāt ? analpāt, krīḍā-sukhair mahataḥ ||38||

kṛṣṇasya jānūpari-yantrita-san-nitambā

vakṣaḥ-sthale dhṛta-kucā vadane’rpitāsyā |

kaṇṭhe niveśita-bhujā’sya bhujopadhānā

kāntā na hīṅgati manāg api labdha-bodhā ||39||

kāntā śrī-rādhā labdha-bodhāpi manāg alpam api nīṅgati na calati | igi gaty-arthaḥ | hi yataḥ | śrī-kṛṣṇasya jānūbhyāṁ pari-yantritau san-nitambau yasyāḥ | vakṣaḥ-sthale’rpitau kucau yayā | vadane’rpitam āsyaṁ yayā | kaṇṭhe niveśitau bhujau yayā | asya śrī-kṛṣṇasya bhuja evopadhānaṁ yasyāḥ sā ||39||

goṣṭhāyana-tvarita-dhīḥ śayanāt samutko’py

utthātum ekam api riṅgayati svam aṅgam |

rādhāṅga-gāḍha-parirambhaṇa-raṅga-bhaṅga-

śaṅkā-viśṛṅkhala-manā na manāk priyo’pi ||40||

priyaḥ śrī-kṛṣṇo’pi goṣṭhāyane goṣṭha-gamane tvaritā buddhir yasya sa evam-bhūtaḥ san śayanād utthātum utsuko’pi ekam api aṅgam api na riṅgayati na cālayati | kīdṛśaḥ ? rādhāṅgasya gāḍha-parirambhaṇe yo raṅgas tasya bhaṅge yā śaṅkā tayā viśṛṅkhala-manā vyākula-manāḥ ||40||

śrī-kṛṣṇa-līlā-racanā-sudakṣas

tat-premajānanda-viphulla-pakṣaḥ |

dakṣākhya āha śrita-kuñja-kakṣaḥ

śukaḥ samadhyāpita-kīra-lakṣaḥ ||41||

sārī probodhāntaram apy evam ukta-prakāraṁ śrī-rādhā-kṛṣṇayoḥ parasparāsaktatvād anutthānaṁ dṛṣṭvā dakṣākhyaḥ śuka āha | kīdṛśaḥ ? samadhyāpitaṁ pāṭhitaṁ kīrāṇāṁ lakṣaḥ lakṣa-saṅkhyā yena | śritaḥ kuñjasya kakṣaḥ pradeśo yena saḥ | ata eva śrī-kṛṣṇa-līlā-racanāyāṁ sunipuṇaḥ | tasya śrī-kṛṣṇasya premajānandena viśeṣeṇa phullau pakṣau yasya saḥ ||41||

śrāntyo’raṇya-bhramaṇa-bharataḥ suṣṭhu nidrāti vatsas

tasmād uccair na dadhi-mathanaṁ dāsikāḥ saṁvidheyam |

netthaṁ yāvad gṛham adhi janany ālapanty utthitā te

tāvat tūrṇaṁ praviśa nibhṛtaṁ kṛṣṇa śayyā-niketam ||42||

vatsaḥ putro’raṇya-bhramaṇātiśayena śrāntaḥ san suṣṭhu nidrāti śete | tasmāt he dāsikāḥ ! uccair dadhi-manthanaṁ yuṣmābhir na vidheyam | evam ālapantī vadantī satī gṛham adhi gṛhate tava jananī śrī-yaśodā yāvad utthitā nāsti, tāvat he śrī-kṛṣṇa ! tvaṁ śayyā-niketaṁ nibhṛtaṁ yathā syāt tathā tūrṇaṁ praviśa | premṇaḥ prābalyādn nidrā-bhaṅge saty evaṁ rudanty uttiṣṭhatīti bhāvaḥ ||42||

kālindy-ādyās tava surabhayaḥ stabdha-karṇordhva-vaktrā

hambā-rāvair uṣasi tṛṣitān nāhvayantyaḥ sva-vatsān |

yuṣman-mārge nihita-nayanās tvan-mukhālokanotkāḥ

sīdanty ūdho-bhara-janitayā pīḍayeti pratīhi ||43||

tava kālindy-ādyāḥ surabhayo dhenavas tvan-mukhālokanotkaṇṭhitāḥ | satyo yuṣman-mārge niyukta-netrāḥ, stabdhā uccībhūtāḥ sthirāḥ karṇā ūrdhvaṁ vaktrāṇi ca yāsāṁ tathā-bhūtā dhīr bhūtvā uṣasi hambā-rāvais tṛṣitān sva-vatsān āhvayantyaḥ | kiṁ vā, tṛṣitāṁs tān hambā-rāvair āhvayantyaḥ satyaḥ ūdhasāṁ stanānāṁ bhayo bhāras taj-janitayā pīḍayā sīdantīti pratīhi ||43||

samāpya vaibhātika-kṛtyam utkā

sā paurṇamāsī saha te jananyā |

draṣṭuṁ bhavantaṁ praviśen na yāvac

chayyālayaṁ tāvad upaihi tūrṇam ||44||

bhavantaṁ draṣṭum utkā utsukā paurṇamāsī vaibhātika-kṛtyaṁ prātaḥ-kṛtyaṁ samāpya te jananyā saha te śayyālayaṁ yāvan na praviśet, tāvat tūrṇaṁ śayyā-gṛham upaihi yāhi ||44||

atha kīra-girā goṣṭha-gamane satvaro hariḥ |

uttasthau nibhṛtaṁ svāṅgāny apakṛṣya priyāṅgataḥ ||45||

*na vyākhyātam |*

pūrvaṁ prabuddhā atha tad-vayasyā

nikuñja-jālādhva-samarpitāsyāḥ |

vṛndā-sametā dadṛśur mṛdūni

tayoḥ prabhātodgata-ceṣṭitāni ||46||

tad-vayasyā lalitādayaḥ | tayo rādhā-kṛṣṇayor mṛdūni prabhātodgata-ceṣṭitāni dadṛśuḥ ||46||

rādhikā-rati-bharair athoddhatā sva-priyaṁ priyakataḥ kalāpinī |

sundarīti viditā visṛjya tarhy ājagāma rati-mandirāṅganam ||47||

atha sundarīti nāmnā viditā kalāpinī mayūrī priyakataḥ kadambāt sva-priyaṁ mayūraṁ visṛjya rati-mandirāṅganam ājagāma | kīdṛśīṁ ? śrī-rādhāyāḥ raty-atiśayair uddhatā | śloka-jātiś ca rathoddhatā ||47||

tataḥ kadambād avaruhya tūrṇam

unmaṇḍalī-kṛtya kalāpa-vṛndam |

puro narīnarti mudā parīto

nāmnā hares tāṇḍavikaḥ kalāpī ||48||

yathā pūrva-śloke rādhikā rati-bharair uddhatā mayūrī, tathātra kṛṣṇa-rati-bharair uddhato nāmnā tāṇḍavikaḥ kalāpī mayūraḥ kalāpa-vṛndaṁ puccha-samūham unmaṇḍalī-kṛtya harṣeṇa vyāptaḥ san puro narīnarti, punaḥ punar atiśayaṁ vā nṛtyati ||48||

sapadi hariṇī raṅgiṇy-ākhyā vihāya nija-priyaṁ

mudita-hṛdayā kuñja-dvāraṁ rasāla-talāt tadā |

drutatara-gatir gatvā premnā vilola-vilocanaṁ

vinihitavatī vaktrāmbhoje sva-jīvita-nāthayoḥ ||49||

rasāla-talād āmra-vṛkṣa-mūlāt raṅgiṇy-ākhyā hariṇī kuñja-dvāraṁ gatvā rādhā-kṛṣṇayor mukhāmbhoje sva-lola-netraṁ premṇārpitavatī tasthau ||49||

yayau nikuñjaṁ sa hareḥ kuraṅgaḥ

kṛṣṇānane prerita-dṛk-taraṅgaḥ |

nāmnā suraṅgaḥ kṛta-kṛṣṇa-raṅgas

tadāmra-mūlād alasāvaśāṅgaḥ ||50||

suraṅga-nāmnā kuraṅgaḥ kṛṣṇānane datta-netraḥ san nikuñjaṁ yayau ||50||

utthāyeśaḥ sanniviṣṭo’tha talpe

vyājān nidrā-śālinīṁ mīlitākṣīm |

dorbhyāṁ kāntāṁ svāṅkam ānīya tāntāṁ

paśyaty asyā mādhurīṁ sādhu-rīti ||51||

atha īśaḥ śrī-kṛṣṇaḥ sādhu-rīti yathā syāt tathā talpe sanniviṣṭaḥ san vyājāt nidrā-śālinīṁ tāntāṁ kṣīṇāṁ kāntāṁ svāṅkam ānīya asyā mādhurīṁ paśyati | asty-arthe śālim ||51||

ghūrṇāyamānekṣaṇa-khañjarīṭaṁ

lalāṭa-lolālaka-bhṛṅga-jālam |

mukhaṁ prabhātābja-nibhaṁ priyāyāḥ

papau dṛśeṣat-smitam acyuto’sau ||52||

acyutaḥ priyāyā mukham īṣat-smitaṁ yathā syāt tathā papau | kīdṛśaṁ ? prabhātābja-nibhaṁ prabhāta-padmaṁ yathā nava-phullatvāta bhṛṅgair abhuktatvān madhu-pūrṇaṁ tathā | mādhurī-pūrṇaṁ sāmye viśeṣaṇa-dvayam āha—ghūrṇāyeti | ghūrṇāyamānekṣaṇe netre eva khañjarīṭau khañjanau tāv iva yatra tat | lalāṭe lolālakā eva bhramara-samūho yatra tan mukham ||52||

saṁśliṣṭa-sarvāṅguli-bāhu-yugmam

unmathya[[5]](#footnote-6) dehaṁ parimoṭayantīm |

udbuddha-jṛmbhā-sphuṭa-danta-kāntim

ālokya kāntāṁ mumude mukundaḥ ||53||

saṁśliṣṭāḥ paraspara-militāḥ sarvā aṅgulayo yatra tathā-bhūtaṁ bāhu-yugmam unmathya | utthāpyeti vā pāṭhaḥ | dehaṁ parimoṭayantīṁ kāntām ālokya mukundo mumude | kīdṛśīṁ ? udbuddhayā jṛmbhayā « hāi » ity-ākhyayā sphuṭā vyaktā dantānāṁ kāntir yasyās tām ||53||

svīyāṅkottāna-suptām uṣasi mṛdu mṛṣā rodaneṣat-smitāsyām

ardhonmuktāgra-keśāṁ vimṛdita-kusuma-srag-dharāṁ chinna-hārām |

unmīlyonmīlya ghūrṇālasa-nayana-yugaṁ svānanālokanotkāṁ

kāntāṁ tāṁ keli-tāntāṁ mudam atulatamām āpa paśyan vrajenduḥ ||54||

vrajenduḥ tāṁ kāntāṁ paśyan atulatamāṁ mudam āpa | kīdṛśīṁ ? kelau tāntāṁ glānām utphullāṁ vā bāhye glānām antare phullām ity arthaḥ | tanu-glānau tanu-vistāre | svīye aṅke kroḍe uttānaṁ ūrdhva-mukhaṁ yathā syāt tathā suptām | mṛdu komalaṁ ca tat mṛṣā rodanena mithyā-rodanena saha īṣat-smitaṁ ceti tad āsye yasyās tām | ardhonmuktam agra-bhāgo yasmād tathā-bhūtāḥ keśā veṇī-kṛta-keśā yasyās tām | viśeṣeṇa mṛditāṁ marditāṁ kusumānāṁ srajaṁ mālāṁ dharayati iti tām | chinno hāro muktā-mālā anya-ratna-hāro vā yasyās tām | ghūrṇayā alasaṁ nayana-yugam unmīlyonmīlya svasya kṛṣṇasya mukhāvalokane utkām utkaṇṭhitām ||54||

hemābjāṅgyāḥ prabala-suratāyāsa-jātālasāyāḥ[[6]](#footnote-7)

kāntasyāṅke nihita-vapuṣaḥ snigdha-tāpiñcha-kānteḥ |

sampākampā nava-jaladhare sthāsnutāṁ ced adhāsyat

śrī-rādhāyāḥ sphuṭam iha tadā sāmya-kakṣām avāpsyat ||55||

iha jagati ced yadi sampā vidyut akampā satī nava-jaladhare sthāsnutāṁ sthairyam adhāsyat, tadā iha jagati śrī-rādhāyāḥ sāmya-kakṣāṁ tulyatām avāpsyat | kīdṛśyāḥ ? snigdho yaḥ tāpiñchas tamāla-vṛkṣas tat-tulyā kāntir yasmād tasmād kāntasyāṅke nihita-vapuṣaḥ | kṛṣṇāṅge nihita-vapuṣastve hetum āha— prabala-suratāt ya āyāsas tena jātam ālasam alasa-bhāvo yasyās tasyāḥ | atra bhāvena gāḍhālasāyā iti pāṭhe tena gāḍhaṁ yathā syāt tathālasāyāḥ ||55||

sphuran-makara-kuṇḍalaṁ madhura-manda-hāsodayaṁ

madālasa-vilocanaṁ kamala-gandhi-lolālakam |

mukhaṁ sva-daśana-kṣatāñjana-malīmasauṣṭhaṁ hareḥ

samīkṣya kamalekṣaṇā punar abhūd vilāsotsukā ||56||

kamalekṣaṇā harer mukhaṁ vīkṣya punar vilāsotsukā abhūt | mukhaṁ kīdṛśaṁ ? svasyā daśanair daṁśair dantānāṁ vā kṣataṁ yatra tathā-bhūtaś cāsāv añjanena tena kṛtāt | svasyāḥ netra-cumbanāt saṁlagnāñjanena malīmaso malināś ceti tādṛśo oṣṭho yatra tat | malīmasaṁ tu malinam ity amaraḥ | anyat sphuṭārtham ||56||

parasparālokana-jāta-lajjā-

nivṛtta-cañcad-dara-kuñcitākṣam |

īṣat smitaṁ vīkṣya mukhaṁ priyāyā

uddīpta-tṛṣṇaḥ punar āsa kṛṣṇaḥ ||57||

śrī-kṛṣṇaḥ priyāyā mukhaṁ vīkṣya punaḥ rati-viṣayakoddīpta-tṛṣṇaḥ āsa | parasparālokanena jātā yā lajjā tayā nivṛtte cañcatī cañcale daram īṣat kuñcite akṣiṇī yatra tat ||57||

vāmena cādhaḥ-śira unnamayya

kareṇa tasyāś cibukaṁ pareṇa |

vibhugna-kaṇṭhaḥ smita-śobhi-gaṇḍaṁ

mukhaṁ priyāyāḥ sa muhuś cucumba ||58||

sa kṛṣṇaḥ viśeṣeṇa namratayā saha bhugno vakraḥ kaṇṭho yasya saḥ | bhuja-kauṭilye viśeṣo’tra namratā | tathā-bhūtaḥ san priyāyā adhaḥ-śiraḥ śiro’dhaḥ vāmena kareṇa unnamayyotthāpya, pareṇa dakṣiṇena kareṇa cibukam unnamayya smitena śobhinau gaṇḍau yatra tan mukhaṁ muhuś cucumba ||58||

kāntādhara-sparśa-sukhābdhi-magnā

karaṁ dhunānādara-kuñcitākṣī |

mā meti mandākṣara-sanna-kaṇṭhī

sakhī dṛśāṁ sā mudam ātatāna ||59||

vāmā-bhāvena niṣadha-vācakamāmeti mandākṣareṇa sanna-kaṇṭhī sā sakhī dṛśāṁ mudam ātatāna | anyat spaṣṭam ||59||

athāsyā vayasyāḥ pramodāt smitāsyāḥ

sakhīṁ tāṁ hasantyo mithaḥ prerayantyaḥ |

sa-śaṅkāḥ samantāt prabhātād durantāt

praviṣṭā nikuñjaṁ sa-śabdāli-puñjam ||60||

athāsyā rādhāyā vayasyāḥ sakhyaḥ durantāt prabhātāt durantam atipprakāśāt bhayadaṁ prabhātaṁ dṛṣṭvā sa-śaṅkā api (lyab-lope pañcamī) rādhāyāḥ kṛṣṇena saha vilāsāt pramodāt smitāsyāḥ | tāṁ rādhāṁ sakhītvāt hasantyaḥ satyo mithaḥ parasparaṁ tvam agresaraḥ tvam agresaraḥ iti tan-nikaṭaṁ prerayantyaḥ satyo nikuñjaṁ praviṣṭā babhūvur iti śeṣaḥ ||60||

abhilakṣya sakhīr vihasad-vadanāḥ

savidhopagatā vicalan-nayanāḥ |

dayitāya mudaṁ dviguṇāṁ dadatī

dayitoru-yugād udatiṣṭhad iyam ||61||

iyaṁ śrī-rādhā sakhīr abhilakṣya dṛṣṭvā | kīdṛśīḥ ? vihasanti vadanāni yāsāṁ tāḥ | vihasantāś ca tā vadantīti vadanāś ceti, kart-arthe’naḥ savidhaṁ nikaṭam upāgatāḥ | vicalanti mādhurī-darśanāya sphuranti nayanāni yāsāṁ tāḥ | dayitasya ūru-yugāt udatiṣṭhat | kiṁ kurvatī ? dayitāya tasmai śayanād dviguṇāṁ mudaṁ dadatī satī | dayitāya dayitoru-yugād iti vibhakty-artha-bhedād atra punar uktir na ||61||

tvarotthitā sambhrama-saṅgṛhīta

pītottarīyeṇa vapuḥ pidhāya |

pārśve priyasyopaviveśa rādhā

sa-lajjam āsāṁ mukham īkṣyamāṇā ||62||

rādhā tvarotthitā satī sambhrameṇa vegena samyag-gṛhītena kṛṣṇasya pītottarīyeṇa sva-vapur ācchādya sa-lajjaṁ yathā syāt tathā sakhīnāṁ mukhaṁ paśyantī satī tasya priyasya pārśve upaviveśa ||62||

mitho-daśana-vikṣatādhara-puṭau vilāsālasau

nakhāṅkita-kalevarau galita-patra-lekhā-śriyau |

ślathāmbara-sukuntalau truṭita-hāra-puṣpa-srajau

muhur mumudire puraḥ samabhilakṣya tāḥ sva-priyau ||63||

tāḥ sakhyaḥ sva-priyau samyak dṛṣṭvā mumudire | kīdṛśau ? mitho radanair dantair viśeṣeṇa kṣatādhara-puṭau yayos tau | vilāsād alasau | nakhair aṅkite kalevare yayos tau | ślathāmbare suṣṭhu kuntalāś ca yayos tau | truṭitā hārā muktā-maṇi-mālāḥ puṣpa-srajaś ca yayos tau ||63||

madhye’cyutāṅga-ghana-kuṅkuma-paṅka-digdhaṁ

rādhāṅghri-yāvaka-vicitrita-pārśva-yugmam |

sindūra-candana-kaṇāñjana-bindu-citraṁ

talpaṁ tayor diśati keli-viśeṣam ābhyaḥ ||64||

ābhyaḥ sakhībhyaḥ talpaṁ śayyāṁ tayoḥ keli-viśeṣaṁ diśati kathayati | talpaṁ kīdṛśaṁ ? madhye ity ādi viśeṣaṇa-trayaṁ viśiṣṭam ||64||

pramliṣṭa-puṣpoccaya-sanniveśāṁ

tāmbūla-rāgāñjana-citritāṅgīm |

vyaktībhavat-kānta-vilāsa-cihnāṁ

śayyām apaśyan sva-sakhīm ivālyaḥ ||65||

ālyaḥ sakhyaḥ sva-sakhīṁ rādhām iva śayyām apaśyan | śayyā-rādhayoḥ sāmyam āha—pramliṣṭety-ādi-viśeṣaṇa-trayeṇa pramardita-puṣpa-samūhasya sanniveśaḥ sthitir yatra tām ||65||

pramitākṣarāñcita-parihāsa-tatiṁ

gadituṁ hareś cala-rada-cchadanam |

sutanoś ca namram abhitas trapayā

vadanāmbujaṁ papur amūḥ sva-dṛśā ||66||

amūḥ sakhyaḥ sva-dṛśā hareḥ pramitākṣarāñcinīm alpākṣara-yuktāṁ parihāsa-tatiṁ vaktuṁ cala-rada-cchadanaṁ cañcalauṣṭhādharam | auṣṭhādharau tu radana-cchadau daśana-vāsasī ity amaraḥ | sutanoḥ rādhāyās trapayā namraṁ vadanāmbujaṁ papuḥ | papur iti mādhurya-vadanayor abhedāt ||66||

vakṣaḥ svaṁ darśayaṁs tābhyo

dṛg-bhaṅgyovāca tā hariḥ |

didṛkṣuḥ sva-priyā-vaktra-

bhāva-śāvalya-mādhurīm ||67||

sva-priyā-vaktrasya bhāvānāṁ śāvalyena milanena yā mādhurī tāṁ didṛkṣur haris tābhyo dṛg-bhaṅgyā svaṁ vakṣaḥ darśayann uvāca ||67||

vidhuṁ prayasyantam avekṣya

kāntaṁ viśleṣa-bhītoṣasi paśyatālyaḥ |

didṛkṣayevāmbara-citra-paṭyāṁ

rādhendu-lekhā-śatam ālilekha ||68||

uṣasi prātaḥ-kāle vidhuṁ kāntaṁ prayasyantam avekṣya viśleṣa-bhītā rādhā-nāmnī tārā rādhā viśākhā ity amaraḥ | kāntaṁ didṛkṣayā ivāmbara-rūpa-citra-paṭe indu-lekhā-śatam ālilekha ity uktvā śleṣeṇa rādhā-kṛtāni sva-vakṣaḥ-sthala-cihnāny adarśayat | meghāntarita-tejaḥ-puñjaṁ gagane indulekheva ||68||

iti nigadati kṛṣṇe vīkṣya sā’gre vayasyāḥ

prahasita-vadanās tāḥ saṅkucal-lola-netrā |

vikasad-amala-gaṇḍaṁ dolitārecita-bhrūḥ

priyam anṛju-kaṭākṣaiḥ paśyati sma ghnatīva ||69||

tāḥ prahasita-vadanā vayasyā agre vīkṣya vikasad-amala-gaṇḍaṁ yathā syāt tathā dolitārecita-bhrūr dolite cālite ā samyak recite kṣipte ca bhrūvau yayā sā | saṅkucantī lole netre yasyāḥ sā | priyaṁ ghnatīva vakra-kaṭākṣaiḥ paśyati sma ||69||

helollāsā dara-mukulitā bāṣpa-sāndrāruṇāntā

lajjā-śaṅkā-capala-cakitā bhaṅgurerṣyā-bhareṇa |

smera-smerād dayita-vadanālokanotphulla-tārā

rādhā-dṛṣṭir dayita-nayanānandam uccair vyatānīt ||70||

rādhā-dṛṣṭiḥ kṛṣṇa-nayanānandam uccair vyatānīt | kīdṛśī dṛṣṭiḥ ? helollāsā helayā śṛṅgāra-bhāvajayā kriyayā ullāso yatra sā | daram īṣan mukulitā mudritā | bāṣpeṇa netra-jalena sāndrā pūrṇā | aruṇo’nto yasyāḥ sā | lajjayā śaṅkayā ca capalā cañcalā cāsau cakitā āścaryavatī cet sā | īrṣyā-bhareṇa bhaṅgurā smera-smerā atyullāsād dhetoḥ kṛṣṇa-mukhāvalokane viṣaye utphullā tārā yatra ||70||

itthaṁ mithaḥ prema-sukhābdhi-magnayoḥ

pragetanīṁ vibhrama-mādhurīṁ tayoḥ |

nipīya sakhyaḥ pramadonmadās tadā

tadātva-yogyācaraṇaṁ visasmaruḥ ||71||

tadā ittham anena prakāreṇa tayoḥ pragetanīṁ rātri-śeṣotpannāṁ vibhrama-mādhurīṁ nipīya ānandonmattāḥ sakhyaḥ tadātva-yogyaṁ tat-kāla-yogyam ācaraṇaṁ sva-sva-gṛha-gamanaṁ visasmaruḥ ||71||

vilokya līlāmṛta-sindhu-magnau

tau tāḥ sakhīś ca praṇayonmadāndhāḥ |

vṛndā prabhātodaya-jātaśaṅkā

nijeṅgitajñāṁ nidideśa śārīm ||72||

vṛndā tau rādhā-kṛṣṇau līlā-samudra-magnau tāḥ sakhīś ca praṇayonmadāndhā vīkṣya nijeṅgitajñāṁ śārīṁ nidideśa ||72||

guru-lajjā-bhartṛ-bhīti-loka-hāsa-nivārikā |

śubhākhyā sārikā prāha rādhikā bodha-sādhikā ||73||

rādhikāyā bodha-sādhikā śubhākhyā sārikā prāha ||73||

āgantā grāhayitvā tava patir adhunā goṣṭhataḥ kṣīra-bhārān

uttiṣṭhottiṣṭha rādhe tad iha kuru gṛhe maṅgalāṁ vāstu-pūjām |

itthaṁ yāvad dhavāmbā tava na hi śayanād utthitā vāvadantī

 tāvac chayyā-niketaṁ vraja sakhi nibhṛtaṁ kuñjataḥ kañja-netre ||74||

guru-lajjā-bhartṛ-bhīti-nivāraṇam āha—he sakhi rādhe ! tava dhavasya svāminaḥ ambā mātā jaṭilā tasyā vākyam āha—he rādhe ! tava patiḥ kṣīra-bhārān grāhayitvā goṣṭhād adhunā āgantā āgamiṣyati, tat tasmāt tvam uttiṣṭhottiṣṭha, gṛhe maṅgalāṁ vāstu-pūjāṁ kuru | itthaṁ vāvadantī atiśayena punaḥ punar vā vadantī satī yāvac chayanān na hi utthitāstīti śeṣaḥ | he kañja-netre ! tāvan nibhṛtaṁ yathā syāt tathā kuñjataḥ śayyā-niketaṁ vraja ||74||

tārā-patinā saha sakhi tārā

nikhila-niśākṛta-vividha-vihārāḥ |

līnāḥ sampraty ambara-paṭale

tvam api ca kuñjād gṛham aya sarale ||75||

he sakhi ! tārā-patinā candreṇa saha tārā | kīdṛśyaḥ ? nikhila-niśāyāṁ kṛtā vividha-vihārā yābhis tāḥ | ambara-paṭale ākāśe samprati līnāḥ | tvam api kuñjād gṛham aya gaccha | ayam udayati ity ādivat parasmaipadaṁ mahā-kavi-prayogāt ||75||

candra-vartma-kapiśaṁ ravi-kiraṇaiḥ

rāja-vartma-militaṁ jana nicayaiḥ |

kuñja-vartma-kutukaṁ tyaja sarale

ghoṣa-vartma-gamanaṁ hitam adhunā ||76||

ravi-kiraṇaiś candrasya vartma kapiśaṁ pīta-varṇam abhūd iti jana-samūhai rāja-vartma-militaṁ kuñja-vartmani kutukaṁ kautūhalaṁ tyaja | ataḥ goṣṭha-gamanaṁ tava hitam ||76||

śaṅkā-paṅkākalita-hṛdayā śaṅkate’syā dhavāmbā

chidrānveṣī patir atikaṭuḥ sārtha-nāmābhimanyuḥ |

ruṣṭābhīkṣṇaṁ parivadati sā hā nanandāpi mandā

prātar jātaṁ tad api saralāṁ kṛṣṇa naināṁ jahāsi ||77||

he kṛṣṇa ! prātar jātaṁ tad api saralām enāṁ na jahāsi | saralā bhavati śuddha-premavatī | atra hetum āha—asyā dhavāmbā śvaśrūḥ śaṅkā-rūpa-paṅkenākalitaṁ vyāptaṁ hṛdayaṁ yasyāḥ sā śaṅkate sārtha-nāmā patir abhimanyuḥ | abhi sarvato-bhāvena manyuḥ krodha-rūpaḥ | atikaṭuḥ krodhasya kaṭutvaṁ svarūpam evaṁ punaś chidrānveṣī | sā prasiddhā mandā nanandā ruṣṭā saty abhīkṣṇaṁ parivadati kalaṅkaṁ karoti ||77||

śārī-vaco-mandara-śaila-pāta-

saṅkṣubdha-hṛd-dugdha-payodhir eṣā |

athodbhraman-netra-navīna-mīnā

viyoga-dīnā śayanād udasthāt ||78||

atha śārī-vākya-rūpa-mandara-śailasya pātena saṅkṣubdho hṛdaya-rūpa-dugdha-samudro yasyāḥ sā | ata udbhramantau netra-rūpa-navīna-mīnau bālaka-matsyau yasyāḥ sā | evaṁ-bhūtā satī eṣā rādhā viyoga-dīnā kṛṣṇa-saṅga-vicchede ārtāpi śayanād udasthād utthitavatī ||78||

kṛṣṇo’pi kāntaṁ vṛṣabhānujāyāḥ

paśyan mukhaṁ bhīta-vilola-netram |

nīlaṁ sucīnaṁ dayitā-nicolaṁ

gṛhṇan sva-talpāt tvarayodatiṣṭhat ||79||

kṛṣṇo’pi rādhāyāḥ kāntaṁ kamanīyaṁ mukhaṁ paśyan | dayitāyās tasyā nīlaṁ sucīnam atisūkṣmaṁ nicolaṁ vastraṁ gṛhṇan udatiṣṭhad utthitavān ||79||

parivartita-saṁvyānau mithas tāv atha śaṅkitau |

paraspara-karālambau niragātāṁ nikuñjataḥ ||80||

atha tau rādhā-kṛṣṇau śaṅkitau santau mithaḥ parasparaṁ karālambau bhūtvā nikuñjān niragātām | kīdṛśau ? parivartita-saṁvyāne uttarīya-vastre yayos tau ||80||

rādhā-pāṇiṁ savye’savye pāṇau bibhrad-veṇuṁ kṛṣṇaḥ |

reje kuñjān niryan yadvad vidyun-mālā-śliṣṭāmbhodaḥ ||81||

savye vāme pāṇau rādhā-pāṇiṁ, asavye dakṣiṇe pāṇau veṇuṁ bibhrat kṛṣṇaḥ kuñjān niryan nirgacchan vidyun-mālāliṅgita-meghavad reje ||81||

haimaṁ bhṛṅgāram ekā vyajanam atha parā svarṇa-daṇḍaṁ dadhānā

kāpy ādarśaṁ sudarśaṁ ghusṛṇa-malayajāmatram anyā vicitram |

kācit tāmbūla-pātraṁ maṇi-citam aparā śārikāṁ pañjara-sthām

itthaṁ sakhyaḥ kiyatyaḥ pramudita-hṛdayā niryayuḥ kuñja-gehāt ||82||

ekā sakhī haimaṁ sauvarṇaṁ bhṛṅgāraṁ jhārīṁ jala-pātra-viśeṣaṁ, aparā anyāḥ svarṇa-nirmito daṇḍo yasya tat vyajanaṁ, kāpi suṣṭhu darśo darśanaṁ yatra tam ādarśaṁ darpaṇaṁ, anyā vicitraṁ kuṅkuma-candanānām amatraṁ pātram | kācin maṇi-yuktaṁ tāmbūla-pātraṁ, aparā piñjara-sthāṁ śārikāṁ dadhānā | itthaṁ kiyatyaḥ sakhyaḥ kuñja-gṛhān niryayuḥ | kīdṛśyaḥ ? pramuditaṁ prakarṣeṇa hṛṣitaṁ hṛdayaṁ yāsāṁ tāḥ ||82||

māhendra-kānta-cchadanaṁ sa-kāñcanaṁ

dāntaṁ sa-sindūra-samudgakaṁ parā |

āpanna-sattvā kuca-kuṭmalopamaṁ

kuñjād gṛhītvā niragān mṛdu-smitā ||83||

indranīla-maṇeś chadanam ācchādanaṁ yatra sa-kāñcanaṁ svarṇa-sahitaṁ dānta-hasti-danta-jātaṁ sa-sindūra-samudgakaṁ sindūra-sahitaṁ tad-ādhāra-sampuṭam | kīdṛśaṁ sampuṭaṁ? āpanna-sattvāyāḥ sa-garbhāyāḥ striyaḥ kuca-kuṭmalopamam | kuca-kuṭmalasyety atra kucasya sa-gaura-śuklatvāt svarṇa-dānta-sampuṭena stanopari kālimnaḥ | indranīla-maṇi-kṛta-cchadanena ca sādṛśyam | strīṇāṁ garbhe jāte sati kucayoḥ saśukla-gauratvaṁ, tad-upari nīlasyādhikyaṁ ca bhavati iti jñeyam | āpanna-sattvā syād gurviṇy antarvatnī ca garbhinī ity amaraḥ ||83||

āśleṣa-sañchinna-guṇāt paricyutaṁ

hārāl lasan-mauktika-sañcayaṁ mudā |

vicitya kācit sva-paṭāñcale dṛḍhaṁ

nibadhnatī kuñja-gṛhāt viniryayau ||84||

āliṅganena saṁchinna-sūtrāt hārāt paricyutaṁ lasan-mauktika-samūhaṁ vicitya ||84||

tāḍaṅka-keli-vibhraṣṭaṁ talpād ādāya satvarā |

nirgatya sveśvarī-karṇe yuyoja rati-mañjarī ||85||

tāḍaṅkaṁ karṇa-bhūṣaṇam ||85||

talpa-prāntād upādāya kañculīṁ rūpa-mañjarī |

priya-narma-sakhī sakhyai nirgatya nibhṛtaṁ dadau ||86||

priya-narma-sakhī rūpa-mañjarī sakhyai rādhā4 ||86||

patad-graham upādāya dāsikā guṇa-mañjarī |

tāmbūlaṁ carvitaṁ tābhyo vitarantī bahir yayau ||87||

guṇa-mañjarī patad-grahaṁ tāmbūla-carvitādhāra-pātram ||87||

mañjulālī tayor aṅgāc cyuta-mālyānulepanam |

talpād ādāya sarvābhyaḥ prayacchantī vinirgatā ||88||

mañjulālī tayo rādhā-kṛṣṇayor aṅgāt ||88||

vilokyāgre meghāmbara-vṛta-śarīraṁ priyatamaṁ

vayasyāṁ tāṁ pītāmbara-parivṛtāṅgīṁ pramuditām |

hasantyas tāḥ sakhyaḥ kara-pihita mukhyaḥ pratidiśaṁ

diśantyaś cānyonyaṁ kuṭila-cala-dṛgbhir mumudire ||89||

nīla-vastrrāvṛtaṁ kṛṣṇaṁ, pīta-vastrāvṛtāṁ rādhāṁ vilokya anyonyaṁ capala-dṛgbhir diśantyaḥ sakhyo mumudire ||89||

samīkṣya tāsāṁ parihāsa-bhaṅgīm

anyonya-vaktrārpita-phulla-netrau |

samucchalat-prema-sukhābdhi-magnau

citrārpitāṅgāv iva tāv abhūtām ||90||

tau rādhā-kṛṣṇau | tāsāṁ sakhīnām | parihāsa-bhaṅgīṁ dṛṣṭvā anyonyaṁ vaktre arpite phulla-netre yābhyāṁ tau | samucchalat-prema-sukhābdhau magnau santau citre citra-paṭe arpite likhite’ṅge’ṅgāṅginor abhedān mūrtī yayos tāv ivābhūtām | yayor iti sambandho’tra sthānadeśa iti yau arthāt tau eva citra-paṭe likhitāv ivābhūtām iti jñeyam ||90||

ghana-śyāmaṁ cīnaṁ vasanam abhilīnaṁ[[7]](#footnote-8) priya-tanau

kṣamā nāsīt kāntā svam api paricetuṁ ghana-rucau |

svam ajñāsīt sphītaṁ harir api na pītaṁ priyatamā-

tanau līnaṁ kanaka-ruci kambāv iva payaḥ ||91||

kāntā śrī-rādhā ghana-rucau priyasya tanau atinīlaṁ cīnaṁ sūkṣmaṁ ghana-śyāmaṁ svam api vasanaṁ paricetuṁ kṣamā samarthā nāsīt | harir api kanakasya rug iva ruk kāntir yasyās tasyāṁ priyatamā-tanau līnaṁ yuktaṁ sphītaṁ prakāśitaṁ cīnaṁ sūkṣmaṁ svam api pītaṁ vastraṁ nājñāsīt | kasmin kim iva ? kambau śaṅkhe payaḥ dugdham iva śaṅkha-dugdhayor varṇa-sāmyād iva tayoḥ varṇa-vastrayoḥ sāmyād ajñānam ||91||

tayor līlā-sudhā-pāna-pratyūhāmarṣa-saṅkulā |

nindanty aruṇam udyantam athāha lalitā sakhīm ||92||

līlā-sudhā-pānasya pratyūhena virodhenāmarṣaḥ krodhas tena saṅkulā lalitā udyantam aruṇaṁ nindanty āha | vighno’ntarāya ity amaraḥ ||92||

uṣasi vara-vadhūnāṁ paśya rādhe’ruṇo’yaṁ

ramaṇa-sahita-līlā-bhaṅgataḥ pāpa-rugbhiḥ |

galita-pada-yugo’py adyāpi tan no jahāti

dhruvam iti vacanaṁ yad dustyajaḥ sva-svabhāvaḥ ||93||

ayam aruṇaḥ, uṣasi vara-vadhūnāṁ ramaṇa-sahita-līlā-bhaṅgataḥ pāpaṁ tasmāt rugbhiḥ kuṣṭha-rogair galita-pada-yugo’py adyāpi tat tat līlā-bhaṅgaṁ na jahātīti hetoḥ sva-svabhāvo dustyaja iti vacanaṁ dhruvaṁ satyam ||93||

aruṇāruṇe nidadhatī tato’mbare

rati-keli-bhaṅgaja-ruṣā’ruṇāṁ dṛśam |

lalitopahāsa-janita-smitānanā

vṛṣabhānujāha mṛdu mañjubhāṣiṇī ||94||

tato’ruṇenāruṇa-varṇe ambare gagane rati-keli-bhaṅgaja-ruṣā’ruṇāṁ dṛśaṁ nidadhatī | lalitopahāsena janita-smitam ānanam asyāḥ sā mañjubhāṣiṇī ha ||94||

anūrur apy astam ayan kṣaṇārdhān

nabho vilaṅghyodayam eti so’yam |

cet sorum enaṁ sa vidhir vyadhāsyad

vārtāpi rātrer na tadābhaviṣyat ||95||

so’yam aruṇaḥ, anūrur ūru-rahito’pi astam ayan kṣaṇārdhāt kṣaṇārdha-kālam abhivyāpya ākāśam ullaṅghya udayam eti | adyāpi aruṇaḥ ṣaṣṭi-ghaṭikānantaraṁ punar udayati, tad api kṣaṇārdha-kathanaṁ tasyā anurāga-bāhulyāt | vidhiś ced yadi enam aruṇaṁ soruṁ vyadhāsyat, tadā rātrer vārtāpi nābhaviṣyat | anena vidhātuḥ śobhana-sṛṣṭi-kartṛtvaṁ vara-strīṇāṁ bhāgyavattvaṁ ca dhvanitam ||95||

manoramāṁ vīkṣya vibhāta-lakṣmīṁ

nipīya tasyā vacanāsavaṁ ca |

mudonmado vismṛta-goṣṭha-yānaḥ

prāṇeśvarīṁ tām avadan mukundaḥ ||96||

vibhāta-lakṣmīṁ prātaḥ-śobhāṁ vīkṣya rādhāyā vacanāmṛtaṁ ca pītvā harṣeṇonmadaḥ san vismṛta-goṣṭha-gamano mukundas tāṁ rādhām avadat ||96||

inaṁ prabhātopagataṁ samīkṣya

kānteva kāntāntara-bhukta-kāntam |

paśyānya-dik-saṅga-kaṣāyitāṅgaṁ

prācīyam īrṣyāruṇiteva jātā ||97||

inaṁ sūryaṁ prabhāte upa samīpe prāptaṁ vīkṣyeyaṁ prācī dik īrṣyayā evāruṇitā jātā | kīdṛśaṁ ? anyā diśaḥ saṅgena kaṣāyitam aṅgaṁ yasya tam | kaṁ keva ? kāntāntara-bhuktaṁ kāntam anya-nāyikāntara-bhuktaṁ kāntaṁ vīkṣya kānteva ||97||

paśyonmatte dvijeśo’py akhila-jana-tamaḥ-stoma-hantāpi śāntaḥ

kānto’yaṁ te samantāt sapadi nipatito vāruṇīṁ sanniṣevya |

itthaṁ svīyena saṅga-pramudita-nalinī-hāsa-sañjāta-lajjā

śaṅke vaktraṁ pidhatte hy uṣasi kumudini saṅkucadbhir dalaiḥ svaiḥ ||98||

he unmatte ! kumudini ! tvaṁ paśya te kānto dvijeśaś candraḥ sa eva dvijeśo brāhmaṇa-śreṣṭho’pi akhila-janānāṁ tamāṁsy andhakārā eva tamāṁsi pāpāni teṣāṁ samūhasya hantāpi śāntaḥ śītalaḥ sa eva śāntaḥ śānti-guṇa-yukto’pi bhūtvā vāruṇī-dig eva vāruṇā madirā tāṁ sanniṣevya | atra sevā gamanaṁ saiva pānaṁ tat kṛtvā sapadi nipatitas te jāti-bhraṣṭo’bhūd iti śeṣaḥ | itthaṁ svīyena svasya kāntasya sūryasya saṅgena pramuditāyāḥ nalinyāḥ hāsena sañjāta-lajjā kumudinī uṣasi saṅkucadbhiḥ svair dalair vaktraṁ pidhatte ity ahaṁ śaṅke ||98||

dṛṣṭvā tamaḥ kṣayam amī vidhunānya-puṣṭā

naktaṁ tamaś-caya-nibhāś cakitāḥ prabhāte |

mitraṁ tad-āśrayatayā tamasā carantīṁ

grastaṁ kuhūr iti kuhūṁ sva-girāhvayanti ||99||

amī tamaś-caya-nibhā andhakāra-samūha-varṇā anya-puṣṭāḥ kokilā naktaṁ rātrau vidhunā kartrā tamaḥ-kṣayam andhakāra-nāśaṁ dṛṣṭvā cakitāḥ | tamas-tulyānām asmākam api kṣayaḥ syād iti bhītāḥ santaḥ prabhāte kuhūr iti sva-girā kuhvā sambodhana-rūpayā sva-vāṇyā kuhūm amāvasyām āhvayanti | kīdṛśīṁ ? tamasā rāhuṇā kartrā tad-āśrayatayā jyotiḥ-śāstre candrasyāmā kalā amāvasyāyāṁ sūrye tiṣṭhatīti hetos tasya candrasyāśrayatayā grastaṁ mitraṁ sūryaṁ carantīṁ gacchantīṁ prāpnuvantīṁ kuhv-āgamane sati tayā prāpte gṛhīte candra-yukta-sūrye āgacchati sati | tayor grāsini rāhau āgatya tau grasati sati andhakārāṇām asmākam api rakṣā bhaviṣyati iti bhāvaḥ | tamas tu rāhuḥ svar-bhānuḥ saiṁhikeyo vidhuntada iti | sā dṛṣṭenduḥ sinīvālī sā naṣṭendu-kalā kuhūr iti cāmaraḥ ||99||

vasanta-kānta-saṁsarga-jātānanda-bharāṭavī |

kapotī-ghūtkṛti-miṣāt śītkarotīva sonmadā ||100||

vasante kāntasya saṁsargeṇa jāta ānandātiśayo yasyāḥ sā aṭavī sonmadena kapotī-ghūtkṛti-miṣāt śītkaroti | utkṛṣṭo yo mado madana-madas tena sahitā, arthān nāyikā yathā kānta-saṁsarga-jātānanda-bharā satī śītkaroti, tathā | śītkāras tu kānta-saṁsarga-samaye pīḍā-janya-sukha-kṛta-śabda-viśeṣaḥ ||100||

paśyānusarati cañcala-bhṛṅgaḥ

kairaviṇī-kula-keli-piśaṅgaḥ |

nalinī-koṣe niśi kṛta-saṅgāṁ

bhṛṅgīṁ śaśimukhi kṛta-nati-bhaṅgām ||101||

kairaviṇī-kuleṣu kelinā piśaṅgas tat-parāgaiḥ pīta-varṇaḥ cañcala-bhṛṅgaḥ madhu-pānārthaṁ nalinī-koṣe sthitāṁ bhṛṅgīṁ rātrau padmasya mudritatve tatra kṛta-saṅgām idānīṁ tu kṛto nati-bhaṅgī yayā tām anusarati paśya ||101||

kāntam āyāntam āśaṅkyāruṇāśu-dviguṇāruṇam |

kokī kokanadaṁ cañcvā cumbaty ānanda-vihvalā ||102||

kokī cakravākī aruṇa-kiraṇena dviguṇāruṇaṁ kokanadaṁ raktotpalam āyāntam āgataṁ kāntam āśaṅkya cumbati ||102||

kalasvanākhyaḥ kala-kaṇṭhi haṁsaḥ

samīkṣya nau sanmada-phulla-pakṣaḥ |

riraṁsum apy eṣa visṛjya haṁsīṁ

taṭaṁ taṭinyāḥ purataḥ sameti ||103||

he kala-kaṇṭhi ! eṣa kalasvana-nāmā haṁsaḥ nau āvāṁ samīkṣya riraṁsuṁ ramaṇecchum api haṁsīṁ visṛjya taṭinyā yamunāyās taṭaṁ purato’gre sameti samyak hṛṣṭaḥ samāgacchati ||103||

sva-sahacara-visṛṣṭaṁ svāmi-bhuktaṁ mṛṇālaṁ

mada-kala-kalakaṇṭhī bibhratī paśya cañcvā |

ramaṇam anu sameti tvan-mukhābjārpitākṣī

sarasija-mukhi nāmnā tuṇḍikerī marālī ||104||

he sarasija-mukhi ! mada-kalā madotkaṭā kalo madhurāsphuṭa-dhvaniḥ kaṇṭhe yasyāḥ sā | tuṇḍikerī nāmnī haṁsī sva-sahacareṇa haṁsena visṛṣṭaṁ tyaktaṁ svāmi-bhuktam ardha-bhuktaṁ mṛṇālaṁ cañcvā bibhratī tvan-mukhābje’rpite’kṣiṇī yayā sthitbhāvā satī ramaṇam anu ramaṇasya paścāt sameti samyak calati paśya | madotkaṭo mada-kala iti dhvanau tu madhurāsphuṭe kala ity amaraḥ ||104||

malaya-śikhara-cārī paṅkajāmoda-dhārī

vratati-naṭa-kumārī lāsya-śikṣādhikārī |

vahati jala-vihārī vāyur āyāsa-dārī

sa-ramaṇa-vara-nārī sveda-jālāpahārī ||105||

vāyur vahati | vāyuḥ kīdṛśaḥ ? malaya-śikhara-cārīty ādi viśeṣaṇa-dvayena sugandhaḥ | vratatir lataiva naṭa-kumārī, tasyā lāsya-śikṣāyām adhikārīty anena mandaḥ | jala-vihārīty anena śītalaḥ | ata āyāsaṁ dārayituṁ śīlaṁ yasya saḥ | ramaṇayoḥ sveda-samūha-hārī ||105||

itīśayoḥ sumadhura-vāg-vilāsayoḥ

samīkṣya tāṁ sva-bhavana-yāna-vismṛtim |

sakhīś ca tāḥ smita-rucirā mudonmadā[[8]](#footnote-9)

vaneśvarī divasa-bhiyāsa sonmanāḥ ||106||

sā vaneśvarī vṛndā īśayos tāṁ sva-bhavana-gamana-vismṛtiṁ madonmadāḥ sakhīś ca samīkṣya unmanā āsa ||106||

atha vṛndeṅgitābhijñā samaya-jñā taru-sthitā |

padyam uddyotayāmāsa kakkhaṭī vṛddha-markaṭī ||107||

vṛndeṅgita-jñā kakkhaṭī nāmnī vṛddha-markaṭī vānarī sadyaḥ papāṭha ||107||

raktāmbarā satāṁ vandyā prātaḥ-sandhyā tapasvinī |

ūrdhva-prasarpad-arkāṁśur jaṭileyam upasthitā ||108||

iyaṁ prātaḥ-sandhyaiva tapasvinī sopasthitā | kīdṛśī ? raktāmbarā kiraṇai raktākāśam eva rakta-vastraṁ yasyāḥ | ūrdhvaṁ prasarpanto’rkāṁśava eva jaṭās tad-yuktāṁ ūrdhve prasarpann arkāṁśur yasyāḥ sā cāsāv iyaṁ jaṭilā | kīdṛśī raktāmbarā ? raktaṁ gairika-rañjitam ambaraṁ vastraṁ snātvā paridhānārthaṁ skandhe sthitaṁ yasyāḥ | satāṁ gopānāṁ vandyā prācīnataratvāt jāti-śreṣṭhatvāc ca virodha-bhayena vā | yad vā, asatāṁ kalaha-racakānāṁ vandyā kalaha-śikṣā-gurutvāt | punaḥ kīdṛśī ? prātaḥ-sandhyāyāṁ yamunāyāṁ snātvā japādi tapaskāriṇī ||108||

atha jaṭilāyā atikuṭilāyāḥ

śravaṇa-saśaṅkau śrita-bhaya-paṅkau |

vara-tanu-kṛṣṇāv atirati-tṛṣṇāv

api niritas tau vraja-pura-śastau ||109||

atha vraja-purasya śastau maṅgala-rūpau tau vara-tanu-kṛṣṇau kuṭilāyāḥ kauṭilyavatyāḥ jaṭilāyāḥ jaṭileti nāma-śravaṇa-mātreṇa sa-śaṅkau śrita-bhaya-paṅkau śantau niritaḥ nirgacchataḥ ||109||

bhraṁśyad-dukūla-cikura-srajam unnayantau

bhītau pṛthag-gahana-vartmani cāpayāntau |

tau vīkṣya bhīti-taralau jaṭileti nāmnā

sakhyas tatas tata itaś cakitā nirīyuḥ ||110||

jaṭileti nāmnā bhīti-taralau bhūtvā bhraṁśyantīḥ dukūla-cikura-srajau vastra-keśa-mālā unnayantau ūrdhvaṁ nayantau pṛthag bhūtvā gahana-vartmani vana-mārge gūḍha-mārge cāpayāntau palāyantau ca tau rādhā-kṛṣṇau vīkṣya sakhyas tatas tataḥ sthānāt itas tato nirīyuḥ nirjagmur apālayan | ninilyur iti pāṭhe tato’nyatra līnā babhūvuḥ ||110||

vāme candrāvali parijanān ghoṣa-vṛddhān purastat

kṛṣṇaḥ paścāt kuṭila-jaṭilām āgatāṁ manyamānaḥ |

yāntīṁ kāntāṁ sa-bhaya-caṭulāṁ dakṣiṇe draṣṭum

utkaś cañcad-grīvaṁ diśi diśi dṛśau prerayan goṣṭham āyāt ||111||

vāme purastād agre paścāt bandhu-parijanādīn manyamānaḥ kṛṣṇaḥ dakṣiṇe pathi kāntāṁ draṣṭum utkaḥ cañcat grīvaṁ yathā syāt tathā diśi diśi diśi dṛśau prerayan goṣṭham āyāt ||111||

anugatā jaṭilety abhiśaṅkinī

guru-nitamba-kucodvahanākulā |

druta-vilambita-valgu yayau vrajaṁ

kara-dhṛtāmbara-keśa-cayeśvarī ||112||

īśvarī śrī-rādhā-pṛṣṭha-deśāgatā jaṭileti manyamānā satī guru-nitambādi vahanenākulā karābhyāṁ dhṛtam ambaraṁ keśa-samūhaś ca yayā sā | gantum udyamena druta-guru-nitambādi vahanād asāmarthyād vilambitaṁ tābhyāṁ vastu manoramaṁ yathā syāt tathā vrajaṁ yayau ||112||

bhayānurāgoccaya-dhūmra-lola-dṛk

tiraskariṇyā pihite manorathe |

nije niveśyaiva hi rūpa-mañjarī

gṛhaṁ ninīṣuḥ pathi tāṁ tad-anvayāt ||113||

rūpa-mañjarī tāṁ rādhāṁ gṛhaṁ ninīṣuḥ satī nije manorathe mana eva rathas tasmin niveśyaiva pathi tad-anvayāt tasyā rādhāyā anu paścād ayāt agacchat | kīdṛśe pathi ? bhayānurāgayor atiśayena dhūmra-lola-dṛg eva tiraskariṇī kāṇḍa-paṭas tayā | hi niścitam | pihite ācchādite ity anena tasyāṁ sā sāvadhāna-manā bhūtvā tāṁ ninīṣuḥ satī, tasyā mārgasya pārśva-dvaye dṛk-pātaṁ kurvatī tasyāḥ paścād agād ity arthaḥ ||113||

itas tataḥ kṣipta-calekṣaṇāśugair

bhīr duḥstha-hṛd-vṛtti-cayair bhaṭair iva |

agresarais tāṁ rati-mañjarī ca sā

nivārayanty anya-janāṁs tad-ānvayāt ||114||

itas tataḥ kṣiptāni calekṣaṇāny evāśugā bāṇā yais tair agresarair bhaṭair iva bhiyā duḥsthaiḥ hṛd-vṛtti-cayair anya-janān nivārayanti satī sā rati-mañjarī ca tāṁ rādhāṁ tadānvayāt | caturdikṣu sa-bhayaṁ mano-vṛttayo yatra yatra patanti, tatra tatra dṛk-pātaṁ kurvatī paścāt yayāv iti bhāvaḥ ||114||

cakita-cakitaṁ vinyasyantau padāni nijāṅgane

guru-jana-gṛha-dvāri nyastātilola-vilocanau |

nibhṛta-nibhṛtaṁ veśma svaṁ svaṁ praviśya

visādhvasāv api suṣupatuḥ sve sve talpe’lasākula-mānasau ||115||

visādhvasāv api rādhā-kṛṣṇau cakita-cakitaṁ yathā syāt tathā nijāṅgane padāni vinyasyantau guru-janānāṁ gṛha-dvāri nyaste’tilole viśiṣṭa-locane yayos tau, svaṁ svaṁ veśma praviśya sve sve talpe suṣupatuḥ | tatra hetum āha—alasākula-mānasau jāgareṇālasaṁ vicchedenākulaṁ mānasaṁ yayoḥ ||115||

nirvartya vibhrama-bharaṁ samaye sva-dhāmni

supte’cyute prati-laye[[9]](#footnote-10) śrutayo yatheśam |

līlā-vitāna-nipuṇāḥ saguṇāḥ samīyuḥ

sakhyo’py alakṣya-gatayaḥ sadanaṁ yathā-svam ||116||

alakṣya-gatayaḥ śrutayo yatheśaṁ sṛṣṭy-ādi-kartāraṁ puruṣaṁ samīyuḥ, tathā sakhyo’py alakṣya-gatayaḥ sadanaṁ samīyuḥ | kadā ? vibhrama-bharaṁ vilāsaṁ nirvartya samāpya samaye prati-laye sva-dhāmni acyute īśe śrī-kṛṣṇe ca supte sati | īśa-pakṣe jagat-pālanādi-vilāsātiśayaṁ samāpya samaye pralayādi-samaye, tatrāpi prati-laye prati-pralaye sva-dhāmni ananta-śayyāyām | kṛṣṇa-pakṣe kuñja-vilāsātiśayaṁ samāpya samaye prātaḥ-kāle, prati-pralaye prati-divasam eva gurv-ādi-bhīty-ālaye, sva-dhāmni nandālaye | śrī-pakṣe līlāyāḥ sṛṣṭy-ādi-līlāyāḥ vitāne vistārya kathane nipuṇāḥ suguṇāḥ satvarajastamo-mayyaḥ | traiguṇyā viṣayā vedāḥ ity ādeḥ | yad vā, bhagavato guṇa-mayyaḥ | sakhī-pakṣe kuñjādi-līlā-vistāre nipuṇāḥ, saguṇāḥ saundarya-vaidagdhy-ādi-guṇa-yuktāḥ ||116||[[10]](#footnote-11)

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kuñja-niśānta-keli-racanaṁ nāmāyam ādir gataḥ ||o||

govinda-līlāmṛta-nāmni kāvye kuñje niśāyāḥ ante yat keli-racanaṁ tan-nāmāyam ādi-sargaḥ gataḥ |[[11]](#footnote-12) kīdṛśe ? śrī-caitanya-padāravindasya madhupo yo rūpa-gosvāmī tasya sevāyāḥ phale sevā-janye | śrī-raghunātha-dāsa-gosvāminā diṣṭe prerite | śrī-jīva-gosvāminaḥ saṅgād udgate udbuddhe | śrī-raghunātha-bhaṭṭa-gosvāmino vareṇa jāte | mat-prabhoḥ prabhuṇā śrī-viśvanātha-cakravarti-ṭhakkureṇa sva-kṛta-bhāvanāmṛtākha-kāvye tathā tenaiva sva-kṛta-stava-mālākhya-grantha-madhye, saṅkalpa-drume ca, evam anyair api mahānubhāvair mahadbhir sva-sva-kṛta-gīta-padyādau ca varṇitāyā etad-granthokta-līlā-rasa-paripāṭyā yan nyūnādhikyaṁ śrūyate, tat sarvaṁ divasa-bhedād iti jñeyam ||117||

|| iti śrī-govinda-līlāmṛte sad-ānanda-vidhāyinyāṁ ṭīkāyāṁ prathama-sargaḥ ||

—o)0(o—

(2)

## dvitīyaḥ sargaḥ

rādhāṁ snāta-vibhūṣitāṁ vrajapayāhūtāṁ sakhībhiḥ prage

tad-gehe vihitānna-pāka-racanāṁ kṛṣṇāvaśeṣāśanām |

kṛṣṇaṁ buddham avāpta-dhenu-sadanaṁ nirvyūḍha-go-dohanaṁ

susnātaṁ kṛta-bhojanaṁ sahacarais tāṁ cātha taṁ cāśraye ||1||

atha prātaḥ-kāla-līlāṁ varṇayitum ādau smaraṇa-maṅgala-ślokena saṅkṣipati rādhāṁ snāta-vibhūṣitām iti | tāṁ rādhāṁ taṁ kṛṣṇaṁ cāśraye | kīdṛśīṁ ? prage prātaḥ-kāle snātā caiṣā vibhūṣitā ca tām | vrajapayā yaśodayā āhūtāṁ sakhībhiḥ tasyāḥ yaśodāyāḥ gṛhe sakhībhiḥ saha vihitā kṛtā anna-pāka-racanā yayā tāṁ kṛṣṇa-bhuktāvaśeṣāśasya bhojanaṁ yasyās tām | kṛṣṇaṁ kīdṛśaṁ ? buddhaṁ jāgaritaṁ prāpta-dhenu-gṛhaṁ nirvyūḍhaṁ vṛttaṁ samāptaṁ go-dohanam | tataḥ suṣṭhu snātaṁ sahacaraiḥ saha kṛta-bhojanam ity arthaḥ ||1||

atha prabhāte kṛta-nitya-kṛtyā

prītyācyutasyāti-vihasta-cittā |

premendu-pūrṇā kila paurṇamāsī

tūrṇaṁ vrajendrālayam āsasāda ||2||

premendunā pūrṇā paurṇamāsī nāmnī yogamāyā vrajendrālayam āsasāda | acyutasya prītyātivihastam ativyagraṁ cittaṁ yasyāḥ sā ||2||

manthānoddhṛta-gavya-bindu-nikarair vyākīrṇa-ramyāṅganaṁ

prema-snigdha-janānvitaṁ bahu-vidhai ratnair vicitrāntaram |

kṣīrormy-ucchalitaṁ mudā hi vilasac-chayyā prasuptācyutaṁ

śvetadvīpam ivālayaṁ vrajapater vīkṣyāsa sānanditā ||3||

śvetadvīpam iva vrajapater ālayaṁ vīkṣya sā pūrvāṇāṁī ānanditā āsa babhūva | śvetadvīpaṁ kīdṛśaṁ ? kṣīra-samudra-mathane manthānoddhṛta-dugdha-bindu-samūhair vyākīrṇaṁ vyāptaṁ ramyaṁ manoharam aṅganaṁ taṭa-bhūmir yasya tam | etat tu atra dadhi-mathanoddhṛta-dadhi-bindu-nikarair vyākīrṇaṁ vyāptaṁ ramyam aṅganaṁ yatra tam | prema-snigdha-janair anvitam iti bahu-vidhai ratnair vicitrāntaram ity ubhayatra sāmyaṁ kṣīra-samudrasya ūrmibhir ucchalitam | dugdhasya pāka-janyormibhir ucchalitam etaṁ mudā harṣeṇa ahir anantaḥ sa eva vilasat śayyā tasyāṁ supto’cyuto nārāyaṇo yatra taṁ hi niścitaṁ mudā vilasac-chayyāyāṁ supto’cyutaḥ śrī-kṛṣṇo yatra tam etam ||3||

tām āgatām abhiprekṣya sākṣād iva tapaḥ-śriyam |

vraja-rājñī parābhijñā sthiti-jñābhyudyayau mudā ||4||

parā caiṣā abhijñā ca vraja-rājñī āgatāṁ tāṁ pūrvāṇāṁīm abhyudyayau ||4||

ehi bho bhagavati vraja-vandye

svāgatāsi bhavatīṁ praṇamāmi |

ity udīrya savidhe praṇamantīṁ

sā mukunda jananīṁ parirebhe ||5||

he vraja-vandye ! bhavatīṁ praṇamāmīty uktvā samīpe praṇamantī sā parirebhe ||5||

āśīrbhir abhinandyāmūṁ govinda-darśanotsuka |

papraccha kuśalaṁ cāsyāḥ sa-dhavātmaja-go-tateḥ ||6||

amūṁ yaśodām āśīrbhir abhinandya sa-pati-putra-go-tateḥ | paty-ādibhiḥ sahāsyāḥ kuśalaṁ papraccha ||6||

nivedya kuśalaṁ cāsyai tayotkaṇṭhitayā saha |

utkā śayyā-gṛhaṁ sūnoḥ praviveśa vrajeśvarī ||7||

utkā utkaṇṭhitā vrajeśvarī tayā saha sūnoḥ śayyā-gṛhaṁ praviveśa ||7||

tāvad gobhaṭa-bhadrasena-subala-śrī-stokakṛṣṇārjuna-

śrīdāmojjvala-dāma-kiṅkiṇi-sudāmādyāḥ sakhāyo gṛhāt |

āgatya tvaritā mudābhimilitāḥ śrī-sīriṇā prāṅgaṇe

kṛṣṇottiṣṭha nijeṣṭa-goṣṭham aya bho ity āhvayantaḥ sthitāḥ ||8||

śrī-sīriṇā baladevena saha gobhaṭādayaḥ sakhāyo gṛhād āgatya prāṅgaṇe’timudā militāḥ santaḥ | bho kṛṣṇa ! nijeṣṭaṁ goṣṭham aya gaccha ity āhvayantaḥ sthitāḥ ||8||

hī hī prabhātaṁ kim u[[12]](#footnote-13) bho vayasyā

adyāpi nidrāti kathaṁ sakhā naḥ |

tad bodhayāmy enam itīrayan sva-

talpād udasthān madhumaṅgalo’pi ||9||

hī-hīti hāsya-janya-śabdaḥ | prabhātaṁ bho vayasyāḥ ! adyāpi no’smākaṁ sakhā nidrāti tad enaṁ bodhayāmi ||9||

samuttiṣṭha vayasyeti jalpaṁs talpālayaṁ hareḥ |

nidrālasa-skhalad-yānaḥ prāviśan madhumaṅgalaḥ ||10||

nidrālasena skhalad-yānaṁ gamanaṁ yasya sa madhumaṅgalaḥ ||10||

tad-vāg-vigata-nidro’yam uttiṣṭhāsur apīśvaraḥ |

utthātum īśvaro nāsīd ghūrṇā-pūrṇekṣaṇaḥ kṣaṇam ||11||

īśvaraḥ śrī-kṛṣṇaḥ uttiṣṭhāsur utthātum icchur api kṣaṇam utthātum īśvaro samartho nāsīt ||11||

sukṣīra-ratnākara-mandirāntar

ananta-ratnojjvala-talpa-madhye |

suptaṁ hariṁ bodhayituṁ pravṛttā

mātā śrutir vā pralayāvasāne ||12||

pralayasyāvasāne sukṣīra-ratnākara-mandirāntaḥ sundaraṁ ca tat kṣīra-samudra-rūpa-mandiraṁ ceti tasyāntar madhye | ananta-ratnojjvala-talpa-madhye eva ratnaiḥ phaṇa-ratnair ujjvalaṁ talpaṁ ceti tasya madhye suptaṁ hariṁ nārāyaṇaṁ bodhayituṁ śrutir yathā pravṛttā bhavati, tathā nidrā avasāne | suṣṭhu kṣīrāṇāṁ ratnānāṁ cākaraś ca tan-mandiraṁ ceti tasyāntar madhye ananta-ratnair ujjvalaṁ ca tat talpaṁ ceti tasya madhye suptaṁ śrī-kṛṣṇaṁ bodhayituṁ mātā pravṛttābhūt ||12||

paryaṅke nyasya savyaṁ tad-upari nihita-svāṅga-bhārātha pāṇiṁ

kṛṣṇasyāṅgaṁ spṛśantītara-kara-kamaleneṣad-ābhugna-madhyā |

siñcanty ānanda-bāṣpaiḥ snuta-kuca-payasāṁ dhārayā cāsya talpaṁ

vatsottiṣṭhāśu nidrāṁ tyaja mukha-kamalaṁ darśayety āha mātā ||13||

atha praveśānantaraṁ mātā savyaṁ vāmaṁ pāṇiṁ paryaṅke nyasya tad-upari paryaṅkāṅkita-vāma-hastopari nihitaḥ svāṅga-bhāro yayā sā | itara-kara-kamalena dakṣiṇa-kareṇa kṛṣṇasyāṅgaṁ spṛśantī ānandāśrubhiḥ standa-dugdha-dhārayā ca talpaṁ siñcantī āha vatsety ādi ||13||

suciram api savatsās tvām anālokayantyo

na khalu surabhayas tā yadyapi prasnuvanti |

tad api tava pitāgād goṣṭham ekaḥ sa nidrā-

sukha-śamana-bhayāt te tvām asambodhya vatsa ||14||

tāḥ surabhayaḥ savatsā api suciram api tvām adṛṣṭvā yadyapi na prasnuvanti, tad api tava pitā te nidrā-sukhasya śamana-bhayāt bhaṅga-bhayāt tvām asambodhya sa eko goṣṭham agāt | ata uttiṣṭheti pareṇānvayaḥ ||14||

uttiṣṭha kuryāṁ mukha-mārjanaṁ te

balasya vāsaḥ kim iha tvad-aṅge |

iti bruvānā’panināya nīlaṁ

vāsas tad-aṅgād avadac ca sāryām ||15||

sā yaśodā | he vatsa ! uttiṣṭha te mukha-mārjanam ahaṁ kuryām | iha samaye tvad-aṅge baladevasya vāsaḥ kiṁ ? kena prakāreṇa ity uktvā iha tad-aṅgān nīlaṁ vāsaḥ sambhramād ānītaṁ rādhikottarīyam apanināya dūrīcakāra pūrvṇīm avadac ca ||15||

ayi bhagavati paśyācoṭitaṁ me’sya sūnoḥ

kamala-mṛdulam aṅgaṁ malla-līlāsu lolaiḥ |

khara-nakhara-śikhābhir dhātu-rāgāticitraṁ

capala-śiśu-samūhair hā hatā kiṁ karomi ||16||

priya-sambodhane ayi | asya me sūnoḥ kamalād api mṛdulaṁ dhātu-rāgair gairikādibhir aticitram | manoharam aṅgaṁ malla-līlāsu lolaiḥ satṛṣṇaiś capalaiś cañcalaiḥ śiśu-samūhaiḥ khara-nakhara-śikhābhir ācoṭitaṁ paṇḍitaṁ hā hatāhaṁ kiṁ karomi ? atra yāvaka-sindūrādiṣu dhātu-rāga-jñānam | nāyikā-kṛta-nakha-kṣatādiṣu śiśu-kṛta-nakha-kṣatādi-jñānaṁ ca tasyā vātsalyāj jātam ||16||

sneha-bharaiḥ sva-jananyāś citra-padām api vāṇīm |

tām avadhārya murārir hrī-cakitekṣaṇa āsīt ||17||

snehātiśayaiḥ sva-mātur ity anena prakāreṇa citra-padāṁ vāṇīṁ śrutvā murārir hriyā lajjayā cakitekṣaṇo’bhūt ||17||

kṛṣṇaṁ sa-śaṅkam āśaṅkya parihāsa-paṭur baṭuḥ |

sneha-klinnāntarām ambām avadan madhumaṅgalaḥ ||18||

baṭur brāhmaṇa-bālako madhumaṅgalaḥ ||18||

satyam amba vayasyālī vāritāpi mayā’niśam |

reme’nenātilubdhena kuñjeṣu keli-cañcalāḥ ||19||

keli-cañcalā vayasyālī mayā vāritāpy anenātilubdhena reme | vayasyālī-śabdena sakhi-śreṇī śleṣeṇa sakhī-śreṇī ca | ity ukte nāyikābhī ramaṇaṁ na jñātaṁ vātsalya-vaśāt sakhibhiḥ krīḍanam eva tayā jñātam ||19||

atha prakāśīkṛta-bālya-vibhramo

yatnāt samunmīlya vilocanaṁ muhuḥ |

paśyan puraṁ svāṁ jananīṁ hariḥ punar

nyamīlayat sa-smita-vaktra-paṅkajaḥ ||20||

atha śrī-kṛṣṇaḥ prakāśīkṛta-bālya-vibhramaḥ san yatnāt vilocanaṁ muhuḥ samunmīya jananīṁ paśyan hāsya-mukhaḥ punar nyamīlayat ||20||

ākarṇya vācaṁ vrajarāja-patnyāḥ

samīkṣya kṛṣṇasya ca bālya-ceṣṭām |

bhāvāntarācchāda-karīṁ jananyās

taṁ paurṇamāsī smita-pūrvam āha ||21||

paurṇamāsī jananyā bhāvāntarasya vātsalyetarasya bhāvasyācchādana-karīṁ vāṇīṁ taṁ kṛṣṇam āha ||21||

sakhīnāṁ sandohair niravadhi mahā-keli-tatibhiḥ

pariśrāntas tvaṁ yat svapiṣi sumate yogyam iha tat |

anālokya tvāṁ bho tṛṣitam api no tarṇaka-kulaṁ

dhayaty ūdhaḥ kintu vraja-kula-pate jāgṛhi tataḥ ||22||

sakhīnām ity atra sakhānāṁ preyasīnāṁ samūhaiḥ mahā-keli-tatibhiḥ, he sumate ! tat svapanaṁ yogyaṁ kintu tvām adṛṣṭvā tṛṣitam api tarṇaka-kulaṁ vatsa-kulaṁ ūdhaḥ dugdhaṁ no dhayati na pibati | dheṭ pāne ||22||

uttiṣṭha goṣṭheśvara-nandanārāt

paśyāgrajo’yaṁ saha te vayasyaiḥ |

goṣṭhaṁ pratiṣṭhāsur api pratīkṣya

tvām aṅgane tiṣṭhati tarṇakaiś ca ||23||

te agrajo’yaṁ vayasyais tarṇakaiś ca saha goṣṭha-gamanecchur api tvāṁ pratīkṣyāṅgane tiṣṭhati paśya | ata ārāt śīghram uttiṣṭha ||23||

sa-muṣṭi-pāṇi-dvayam unnamayya

vimoṭayan so’tha rasāla-sāṅgam |

jṛmbhā-visarpad-daśanāṁśu-jālas

tamāla-nīlaḥ śayanād udasthāt ||24||

sa tamāla-nīlaḥ kṛṣṇaḥ | ādau sa-muṣṭi-pāṇi-dvayaṁ ūrdhvaṁ kṛtvā rasāla-sāṅgaṁ vimoṭayan śayanād udasthāt ||24||

khaṭṭaika-deśe tv atha[[13]](#footnote-14) sanniviṣṭo

vinyasta-pādābja-yugaḥ pṛthivyām |

namāmy ahaṁ tvāṁ bhagavaty ayīti

jagāda jṛmbhodgama-gadgadaṁ saḥ ||25||

sa khaṭṭaika-deśa-sthaḥ | he bhagavati ! tvām ahaṁ namāmīti jagāda ||25||

visrastam asyāñjana-puñja-mañjuṁ

galat-prasūnaṁ mṛdu-keśa-pāśam |

vipaktrima-sneha-bharākuleyam

udyamya cūḍāṁ jananī babandha ||26||

visrastam asyāñjana-puñja-mañjuṁ galat-prasūnaṁ mṛdu-keśa-pāśam | vipaktrima-sneha-bharākuleyam udyamya cūḍāṁ jananī babandha ||26||

pūra-stha-jāmbūnada-jharjharītaḥ

pānīyam ānīya kareṇa mātā |

prakṣālya sūnor amṛjan mudāsyaṁ

ghūrṇālasākṣaṁ sva-paṭāñcalena ||27||

mātā pānīyaṁ jalaṁ pūrastha-svarṇa-jharjharīta ānīya sūnor ghūrṇālasākṣam āsyaṁ prakṣālya svasya paṭāñcalenāmṛjat ||27||

savyena pāṇiṁ madhumaṅgalasya

kareṇa vaṁśīm itareṇa bibhrat |

mātrāryayā cānugato’tha kṛṣṇaḥ

śayyālayāt prāṅgaṇam āsasāda ||28||

vāmena kareṇa madhumaṅgalasya pāṇiṁ bibhrat | dakṣiṇena vaṁśīṁ bibhrat | mātrā āryayā pūrvsākṣāyā cānugataḥ prāṅgaṇam ājagāma ||28||

eke karāv asya pare paṭāntam

aṅgāni cānye yugapat spṛśantaḥ |

premnā samutkāḥ paritaḥ sakhāyaḥ

protphulla-netrāḥ parivavrur enam ||29||

eke sakhāya asya karau pare paṭāntam anye’ṅgāni yugapad ekadā spṛśantaḥ enaṁ parivavruḥ | anena śobhā viśeṣaḥ sakhya-rasa-svarūpaś ca dhvanitaḥ ||29||

bho vatsa goṣṭhaṁ vraja pāyayitvā

tāṁs tarṇakān svāḥ surabhīś ca dugdhvā |

tvaṁ prātar-āśāya punar niketaṁ

tūrṇaṁ samehīti tam āha mātā ||30||

mātā āha—goṣṭhaṁ go-sthānaṁ vraja, tān vatsān pāyayitvā svāḥ surabhīś ca dugdhvā prātar-bhojanāya gṛhaṁ tūrṇaṁ samehi ||30||

atha taiḥ sahitaḥ sa tayā prahitaḥ

sva-gavāṁ tvaritaḥ sadanaṁ calitaḥ |

avadat sa baṭuḥ parihāsa-paṭuḥ

pathi taṁ gagane ghaṭayan nayane ||31||

tayā yaśodayā prahitaḥ sva-sva-gavāṁ sadanaṁ calitaḥ | pathi taṁ baṭur avadat ||31||

vayasya paśyāmbara-dīrghikāyāṁ

prasārayantaṁ kara-jāla-mālāḥ |

āditya-kaivartam avekṣya bhītās

tārā-sapharyaḥ parito nililyuḥ ||32||

ādityaḥ sūrya eva kaivartaḥ matsya-dhartā tam | karāḥ kiraṇā eva jāla-mālās tā ambara-rūpa-dīrghikāyāṁ prasārayantam avekṣya tārā eva sapharyaḥ matsya-viśeṣā bhītāḥ satyaḥ nililyuḥ | he vayasya ! iti jānīhi ||32||

mṛgatṛṣṇākaraṁ prekṣya prodyad-arka-mṛg-ādanam |

mṛgāṅkaḥ sva-mṛgaṁ trātuṁ viśaty asta-girer guhām ||33||

mṛgāṅkaś candraḥ | prodyad-arkaḥ sūrya eva mṛgādano mṛga-bhakṣakaḥ, taṁ prekṣya | kīdṛśaṁ ? mṛgatṛṣṇākaraṁ mṛgeṣu yā tṛṣṇā, tasyā ākaraṁ khanim | kiṁ vā, mṛgeṣu tṛṣṇāṁ karotīti tam ||33||

visṛṣṭa-tārādi-vibhūṣaṇeyaṁ

kāla-kramān niḥsarad-indu-garbhā |

kapota-ghūtkāra-miṣād dyu-yoṣā

śrameṇa paśyoṣasi kunthatīva ||34||

visṛṣṭaṁ tārādi-bhūṣaṇaṁ yayā seyaṁ dyu-yoṣā ākāśa-strī kāla-kramān niḥsarad-induś candro garbhād yasyāḥ, sā uṣasi kapota-ghūtkāra-miṣāt śrameṇa kunthatīva paśya | div-śabdasya vaśya utve dyuḥ ||34||

tvan-mukha-sva-suhṛdā paribhūtam

abjam abja-mukha khād apayāntam |

vīkṣya bhoḥ sahajam apy ahitam

hā lokayābjam adhunā hasatīdam ||35||

bho’bja-mukha ! padma-mukha ! candra-mukha vā | hā iti āścaryam | tvan-mukham eva svasya suhṛdā padmasya tasya candrasya vā suhṛt tena tvan-mukhena | kiṁ vā, tvan-mukham evābja-tulyād abjaṁ tasya suhṛdā | kiṁ vā, tvan-mukhaṁ ca sva-suhṛt sūryaḥ, ca samāhāre, tat tena tābhyām ity arthaḥ | tvan-mukhena sva-suhṛdā sūryeṇa paribhūtaṁ sahajaṁ sahodaram apy ahitaṁ śakram abjaṁ candraṁ khād ākāśāt patantaṁ vīkṣyedam abjaṁ kamalaṁ kartṛ adhunā hasati | samānodayaṁ sodara-sagarbha-sahajāḥ samā ity amaraḥ ||35||

itthaṁ giras tā madhumaṅgalasya

niśamya te hāsa-karīr hasantaḥ |

gopāla-pālāḥ paśupāla-bālāḥ

gośāla-mālā viviśur yathā-svam ||36||

madhumaṅgalasya hāsa-karīs tā giro niśamya hasanto go-bālakāḥ | yathā-svaṁ sva-sva-gośāla-samūhaṁ viviśuḥ | kīdṛśīḥ ? gopālāḥ pālāḥ pālakā yāsām ||36||

gopālo’pi sva-gośālāṁ sa-rāma-madhumaṅgalaḥ |

sa-kāvya-gīṣpatiḥ sāyaṁ śaśīvāmbaram āviśat ||37||

śukrācāryaṁ bṛhaspatibhyāṁ saha śaśī sāyaṁ-kāle yathā ambaraṁ praviśati tathā śukla-gaura-varṇābhyāṁ rāma-madhumaṅgalābhyām | yad vā, sa-kṛṣṇaḥ kāvyeṣu gīṣpatiḥ saha sva-gośālāṁ gopālaḥ kṛṣṇo’py āviśat ||37||

dadhāra dyuṣadāṁ rāmo dhavalāvali-veṣṭitaḥ |

kailāśa-gaṇḍa-śailālī-madhya-sthairāvata-bhramam ||38||

gobhir veṣṭito rāmaḥ | kailāśa-sambandhi sthūla-śilā-samūha-madhya-sthalasya airāvata-hastino bhramaṁ bhrāntiṁ dyuṣadāṁ devānāṁ dadhāra | śukla-varṇāṁśe sthūlocca-saundaryādy-aṁśe copamā ||38||

madhye’cyuto’ñcan dhavalāvalīnām

udānanānāṁ paritaḥ sthitānām |

dadhau janānāṁ sphuṭa-puṇḍarīka-

śreṇy-antar-añcad-bhramara-bhramaṁ saḥ ||39||

ut ūrdhve ānanaṁ mukhaṁ yāsāṁ tāsāṁ dhavalāvalīnāṁ madhye’ñcan gacchan sa kṛṣṇaḥ sphuṭaṁ ca kamala-śreṇī-madhye’ñcato gacchataḥ krīḍato bhramarasya bhramaṁ janānāṁ dadhau | atrāpi kṛṣṇa-varṇa-śukla-varṇāṁśe sāmyam ||39||

hihī gaṅge godāvari śabali kālindi dhavale

hihī dhūmre tuṅgi bhramari yamune haṁsi kamale |

hihī rambhe campe kariṇi hariṇīti vraja-vidhur

muhur nāma-grāhaṁ nikhila-surabhīr āhvayad asau ||40||

vraja-bhūmāv adyāpi sarve hihīty uktvā paścāt gāḥ āhvayantīy āha hihīty uktvā he gaṅge ity ādi nāma-grāhaṁ nāma gṛhītvā vraja-vidhuḥ śrī-kṛṣṇaḥ nikhilaṁ surabhīr āhvayanti ||40||

nyastāṅgaḥ prapadopari praghaṭayan jānu-dvaye dohanīṁ

kāścid dogdhi payaḥ svayaṁ tv atha parāḥ svair dohayaty unmukhīḥ |

anyāḥ pāyayati sva-tarṇaka-gaṇān kaṇḍūyanaiḥ prīṇayann

itthaṁ nanda-sutaḥ prage sva-surabhīr ānandayan nandati ||41||

go-dohana-prakāram āha—prage prātaḥ-kāle nanda-sutaḥ sva-surabhīr ānandayan nandati | prapadopari padāgropari nyastāṅgaḥ san jānu-dvaye dohanīṁ prakaṭayan kurvan kāścid gāḥ payaḥ svayaṁ dogdhi dvi-karmako’yaṁ dhātuḥ | anyā unmukhīḥ gāḥ svaiḥ svīyair gopair dohayati | anyā gāḥ kaṇḍūyanena prīṇayan sva-sva-tarṇaka-gaṇān sva-vatsān pāyayati ||41||

athānyataḥ kalya-vibhagna-nidrā

vinidra-vātsalya-sudhāṁ sravantī |

utthāya talpāj jaratī samāyād

gṛhaṁ samutkā mukharā sva-naptryāḥ ||42||

athānyato’nyatra yāvaṭākhya-grāme mukharā nāmnī jaratī | kīdṛśī ? kalye pratyūṣe vibhagnā gatā nidrā yasyāḥ sā vinidraṁ sadā jāgrad-rūpaṁ vātsalyam eva sudhā tāṁ sravantī talpād utthāya sva-naptryāḥ śrī-rādhāyāḥ gṛhaṁ samāyāt | pratyūṣo’har-mukhaṁ kalyam ity amaraḥ ||42||

svabhāva-kuṭilāpy ātma-suta-sampatti-kāṅkṣayā |

vyākulā jaṭilāyātāṁ mukharāṁ tām athābravīt ||43||

svabhāva-kuṭilāpi jaṭilā sva-putra-sampad-ākāṅkṣayā vyākulā āyātāṁ tāṁ mukharām abravīt ||43||

sūnoḥ prajāyur-dhana-vṛddhaye’sau

tvayā snuṣā jñe niyataṁ niyojyā |

sumaṅgala-snāna-vibhūṣaṇādau

go-koṭi-hetos tapanārcanāya ||44||

he jñe ! paṇḍite ! asau snuṣā vadhū rādhā me sūnoḥ prajādi-vṛddhaye go-koṭi-hetoś ca sūryārcanārthaṁ niyataṁ niyama-yuktaṁ yathā syāt tathā snānādau tvayā niyojyatām ||44||

ājñānavajñā nija-goṣṭha-rājñyāḥ

kāryānabhijñoktiṣu te’py avajñā |

ity ādiśaty anvaham artha-vijñā

vijñāpitā me kila paurṇamāsī ||45||

artha-vijñā paurṇamāsī sūnoḥ prajādi-vṛddhaye mayā vijñāpitā satī anvahaṁ pratidinam ity ādiśati ādeśam āha | nija-goṣṭha-rājñyā yaśodāyā ājñā te tvayā anavajñā kāryā avajñā anādaraṇīyā na kāryā ity arthaḥ | anabhijñānāṁ mūrkhānām uktiṣu avajñā api kāryā soktir na mānyety arthaḥ ||45||

tasmāt tvam ārye svāṁ naptrīṁ

sarva-maṅgala-maṇḍitām |

vidhehi sarva-sampattir

yathā sūnor bhaven mama ||46||

he ārye mukhare ! tasmāt mama sūnoḥ sarva-sampattir yathā bhavet tathā svāṁ naptrīṁ sarva-maṅgala-maṇḍitāṁ vidhehi kuru ||46||

vadhūm athābhāṣata putri talpād

uttiṣṭha tūrṇaṁ kuru vāstu-pūjām |

tvaṁ maṅgala-snāna-vidhiṁ vidhāya

pūjopahāraṁ savitur vidhehi ||47||

atha jaṭilā vadhūṁ rādhām abhāṣata—he putri ! talpād uttiṣṭhety ādi sphuṭārthaḥ ||47||

prabhātam āyātam aho tathāpi

nidrāti naptrīti muhur vadantī |

sneha-drutāṅgī mukharā praviśya

śayyālayaṁ tām avadat tadedam ||48||

tadā sneha-drutāṅgī mukharā aho āścaryaṁ prabhātam āyātaṁ tathāpi naptrī nidrāti śete | iti punaḥ punar vadantī satī tasyāḥ śayyālayaṁ praviśya tāṁ rādhām idam avadat ||48||

uttiṣṭha vatse śayanāt pramugdhe

vyasmāri vāro’dya raves tvayā kim |

snātvā prabhātārghya-vidhānam asmai

pūjopahāraṁ racayāsya cāśu ||49||

he pramugdhe ! adya raver vāraḥ tvayā kiṁ vyasmāri ? asmai sūryāya prabhātārghya-vidhānaṁ tathā asya sūryasya pūjopahāraṁ cāśu racaya ||49||

tad-vacaḥ-pratibuddhātha

viśākhotthāya sālasā |

sakhi tūrṇaṁ samuttiṣṭhot-

tiṣṭheti prāha satvarā ||50||

tad-vacasā pratibuddhā jāgaritā sā prasiddhā viśākhālasāpi satvarā satī utthāya « he sakhi ! uttiṣṭhottiṣṭheti prāha ||50||

tāsāṁ vacobhiḥ śayane’tha mugdhā

muhuḥ prajāgarya punar nidadrau |

vicālitā vīci-cayais taḍāge sā

rājahaṁsīva ratālasāṅgī ||51||

tāsāṁ jaṭilā-mukharā-viśākhānāṁ vacobhiḥ śayane śayyāyāṁ mugdhā sā muhuḥ prajāgarya punar nidadrau | punar nidrāyāṁ hetuḥ—ratālasāṅgī | taḍāge vīci-cayais taraṅga-samūhaiḥ vicālitā rājahaṁsīva ||51||

tadaivāvasarābhijñā jagrāha rati-mañjarī |

sakhī vṛndāvaneśvaryāḥ śrīmac-caraṇa-paṅkajam ||52||

avasarābhijñā rati-mañjarī sakhī rādhāyāś caraṇaṁ jagrāha ||52||

ittham iyaṁ bahubhiḥ kṛta-bodhā

svāc chayanād udatiṣṭhad analpāt |

tām atha vīkṣya supīta-paṭāṅgīṁ

śaṅkita-hṛn mukharedam uvāca ||53||

analpāt bāhulyāt śayanāt śayyāyāḥ udatiṣṭhat | mukharā kṛṣṇasya supīta-paṭenāvṛtāṅgīṁ tāṁ vīkṣya

śaṅkita-hṛd idam uvāca ||53||

druta-kanaka-savarṇaṁ sāyam etan murārer

vasanam urasi dṛṣṭaṁ yat sakhī te bibharti |

kim idam ayi viśākhe hā pramādaḥ pramādo

vyavasitam idam asyāḥ paśya śuddhānvayāyāḥ ||54||

kanaka-sadṛśam etad vasanaṁ sāyaṁ-kāle murārer urasi mayā dṛṣṭam | tad vasanaṁ te sakhī bibharti | śuddha-kulotpannāyāḥ asyā vyavasitaṁ ceṣṭitaṁ paśya | hā khede | pramādo’navadhānatā | atīvāyogya-kāryādau pramādam uktvā ākṣipati prājñaḥ ||54||

tad-vacaś-cakita-dhīr hṛdi sakhyāḥ

vīkṣya pīta-vasanaṁ cala-dṛṣṭyā |

hā kim etad iti tāṁ ca diśantī

drāg uvāca jaratīṁ ca viśākhā ||55||

tad-vacaś-cakita-dhīr sakhyā hṛdi pīta-vasanaṁ vīkṣya tāṁ jaratīṁ drāk śīghraṁ « etat kim? » iti diśantī viśākhā uvāca ||55||

svabhāvāndhe jālāntara-gata-vibhātodita-ravi-

cchaṭā-jāla-sparśocchalita-kanakāṅga-dyuti-bharaiḥ |

vayasyāyāḥ śyāmaṁ vasanam api pītīkṛtam idaṁ

kuto mugdhe śaṅkāṁ jarati kuruṣe śuddha-matiṣu ||56||

he svabhāvāndhe ! vayasyāyāḥ sakhyāḥ gavākṣa-jāla-madhya-gata-prabhātodita-ravi-cchaṭā-samūhasya sparśenocchalitānāṁ kanakāṅga-dyutināṁ bharair atiśayair idaṁ śyāmam api vasanaṁ pītīkṛtam | ataḥ he mugdhe ! mohite ! yataḥ he jarati jarāturāyā buddhi-bhramo bhaved eva | śuddha-matiṣu śuddhā matir yāsāṁ tāsu mat-sakhīṣu bahu-vacanaṁ gauraveṇa gaṇa-sūcanārthaṁ kṛtaḥ | śaṅkāṁ para-puruṣa-vastra-dhāraṇādi-śaṅkāṁ kuruṣe ||56||

lalitā-pramukhās tāvat sakhyas tāḥ sva-sva-gehataḥ |

ājagmus tvaritāḥ sakhyāḥ praskhalad-gatayo’ntikam ||57||

lalitādyās tāḥ sakhyā rādhāyā antikam ājagmuḥ | praskhalad-gatayo velādhikya-jñānena tvaritāḥ sakhyaḥ, ataḥ praskhalantī gatir yāsāṁ tāḥ ||57||

dāsyo’pi snāna-sambhārān snāna-vedī-samīpataḥ |

pratīkṣyamāṇāḥ saṁsthāpya sveśvarīṁ tasthur agrataḥ ||58||

dāsyo’pi snāna-sambhārān snāna-vedī-samīpe saṁsthāpya agrata utthānāt pūrve sveśvarīṁ pratīkṣyamāṇās tasthuḥ ||58||

utthāyātha varāṅgī dāsyā sthāpitam agre |

adhyāstāsana-varyaṁ sā nānā-maṇi-citram ||59||

śrī-lalitādi-sakhīnāṁ danta-dhāvana-snānālaṅkārādikam api svasyāvasare sva-sva-dāsī-kṛta-danta-dhāvana-snāna-bhūṣaṇādikaṁ krameṇa bodhyam | sā varāṅgī rādhā dāsyā sthāpitam āsana-varyaṁ nānā-maṇi-citram adhyāsta adhikṛtya upaviveśa ||59||

sāvātārayad ābharaṇa-nicayaṁ

lalitā sva-sakhī-tanutaḥ sa-dayam |

kanaka-vratater iva sa-praṇayaṁ

pallava-kusuma-stavaka-pracayam ||60||

sā lalitā sva-sakhyās tanuta ābharaṇa-samūham avatārayat | kanaka-vratateḥ svarṇa-latāyāḥ | pallavādi-samūham ivety anena tanor latātvena alaṅkārāṇāṁ patra-puṣpa-gucchatvena sāmyaṁ jñeyam ||60||

tāvad vāsāṁsy upādāya rajakasya kiśorike |

mañjiṣṭhā-raṅgavaty-ākhye sveśvarīm upatasthatuḥ ||61||

mañjiṣṭhā-raṅgavaty-ākhye dve rajakasya kanye vāsāṁsy upādāya kiśorike sveśvarīm upatasthatuḥ ||61||

gandha-cūrṇa-paripūrṇa-vicūrṇad-

agrayā puṭikayāmra-dalasya |

padmarāga-khacita-sphaṭīkābhā-

nindinaḥ sva-daśanān parimārjya ||62||

sā rādhā gandha-cūrṇaiḥ paripūrṇā ca sā vicūrṇad-agram agra-bhāgo yasyāḥ sā ceti tayā āmra-dalasya puṭikayā padmarāga-maṇinā khacitasya sphaṭīkābhāṁ kāntiṁ nindituṁ śīlaṁ yeṣāṁ tān sva-dantān ādau parimārjya ||62||

haimīṁ jihvā-śodhanīṁ sā karābhyāṁ

dhṛtvā cādau śodhayitvā rasajñām |

dāsī datta-svarṇa-bhṛṅgāra-vārāṁ

gaṇḍūṣaiḥ saṁkṣālayāmāsa vaktram ||63||

karābhyāṁ haimīṁ hema-nirmitāṁ jihvā-śodhanīṁ dhṛtvā rasajñāṁ śodhayitvā ca vārāṁ payasāṁ gaṇḍūṣair vaktraṁ saṁkṣālayāmāsa ||63||

pāṇī proñchya śrī-mukhenduṁ ca tābhyāṁ

dattaṁ vāsaḥ snāna-yogyaṁ gṛhītvā |

kumbhair ambhaḥ-sambhṛtaiḥ śātakumbhair

vyākīrṇāṁ sā snāna-vedīm ayāsīt ||64||

pāṇī pāṇi-dvayaṁ mukhaṁ ca proñchya saṁmārjya tābhyāṁ rajaka-kiśorībhyāṁ dattaṁ snāna-yogyaṁ vāsaḥ gṛhītvā paridhāya śātakumbhaiḥ svarṇa-nirmitaiḥ | ambhaḥ-sambhṛtair jala-pūrṇaiḥ kumbhair vyāptāṁ snāna-vedīṁ sā ayāsīt ||64||

tatra kāñcana-maye mṛdu-pīṭhe

cīna-cela-pihite viniviṣṭām |

sevane parijanā nipuṇā drāk

tām upāyana-karāḥ parivavruḥ ||65||

sevane nipuṇāḥ parijanā upāyana-karāḥ upāyanaṁ tailodvartanādi-kareṣu yāsāṁ tāḥ dāsyaḥ sūkṣma-celena pihite mṛdu-pīṭhe upaviṣṭāṁ tāṁ drāk jhaṭiti parivavruḥ ||65||

mardanodvartanālakta-keśa-saṁskāra-kovide |

sugandhā-nalinī-nāmnyāv āgate nāpitātmaje ||66||

mardanādau kovide sugandhā-nalinī-nāmnyau nāpita-kanye āgate ||66||

abhyajya nārāyaṇa-taila-pūrair

udvartanaiḥ snigdha-sugandhi-śītaiḥ |

udvartayāmāsātur aṅgam asyāḥ

premnā svabhāvojjvala-śītam ete ||67||

ete nāpitātmaje asyāḥ svabhāvojjvala-śītam aṅgaṁ premnā nārāyaṇa-taila-pūrair abhyajya snigdha-sugandhi-śītair udvartanair udvartayāmāsātur ||67||

gandhāḍhya-piṣṭāmalakaiḥ kacāṁs te

saṁskṛtya cāṅgāny atha dhārayāpām |

cīnāṁśukāmārjana-pūrvam asyāḥ

prakṣālayāmāsatur ujjvalāni ||68||

te nāpitātmaje gandha-yuktāmalakaiḥ kacān saṁskṛtyāsyā ujjvalāni aṅgāni apāṁ dhārayā cīnāṁśukena sūkṣma-vastreṇa ā samyak mārjana-pūrvakaṁ prakṣālayāmāsatuḥ ||68||

manda-pakva-parivāsita-kumbha-

śreṇi-sambhṛta-jalair alam etāḥ |

śātakumbha-ghaṭikātta-vimuktais

tāṁ mudā savayasaḥ snapayanti ||69||

etāḥ savayasaḥ sakhyaḥ tāṁ snapayanti kaiḥ manda-pakvānām alpa-pakvānāṁ parivāsitānāṁ kumbhānāṁ śreṇīṣu samyak dhṛtair jalaiḥ | punaḥ kīdṛśaiḥ ? paścāt śātakumbha-ghaṭikāsu svarṇa-kṣudra-ghaṭeṣu ātta-muktaiḥ | āttair gṛhītair muktais tyaktaiḥ ||69||

aṅgāni tasyā mṛdu-cīna-celaiḥ

sammārja keśān apatoya-bindun |

vidhāya pratyudgamanīya-vāsaḥ

sakhīḥ sva-sakhyaḥ paridhāpayanti ||70||

mṛdu komalaṁ cīnaṁ sūkṣmaṁ ca celaṁ vastraṁ tair aṅgāni sammārja apagatās toya-bindavo yebhyaḥ | sthitbhāvān keśān vidhāya kṛtvā pratyudgamanīya-vāsaḥ paridheya-vastra-yugaṁ paridhāpayanti ||70||

athāgatāṁ bhūṣaṇa-vedikāyāṁ

sakhyaḥ prabhātocita-bhūṣaṇais tām |

vibhūṣayāmāsur anaṅga-ceṣṭas

tāruṇya-lakṣmīm iva bhāva-hāvaiḥ ||71||

anaṅga-ceṣṭa bhāva-hāvaiḥ śarīra-bhāvajaiḥ kriyābhis tāruṇya-lakṣmīm iva sakhyo bhūṣaṇais tāṁ rādhāṁ vibhūṣayāmāsuḥ ||71||

dhūpa-dhūma-pariśuṣka-sugandhīn

snigdha-kuñcita-kacāl lalitā’syāḥ |

svastidākhya-bahu-ratna-virājad-

dānta-kaṅkatikayā pariśodhya ||72||

aguru-dhūpasya dhūmena pariśuṣkān sugandhīṁś ca snigdha-kuñcita-kacān svastidākhya-bahu-ratna-khacita-hasti-dānta-kṛta-kaṅkatikayā pariśodhya ||72||

dattaṁ kṛṣṇena cūḍāmaṇi-varam amalaṁ śaṅkhacūḍād gṛhītaṁ

vinyastāneka-muktā-sraji dhṛta-bakule mūrdhni vinyasya veṇīm |

ḍorī-saṁnaddha[[14]](#footnote-15)-mūlāṁ maṇi-caya-khacita-svarṇa-baddhānta-bhāgā

raktodyat-paṭṭa-tantūccaya-vara-camarī-rājad-agrāṁ babandha ||73||

kṛṣṇena śaṅkhacūḍaṁ hatvā śaṅkhacūḍād gṛhītaṁ śrī-baladevena dattaṁ, tena māhātmye’rpite, tena śrī-viśeṣā-dvārā śrī-rādhāyai dattaṁ cūḍāmaṇi-varaṁ syamantakaṁ mūrdhni vinyasya veṇīṁ babandha | mūrdhni kīdṛśī ? vinyasta aneka-muktānāṁ mālā yatra, dhṛtāni bakulāni bakula-puṣpāṇi yatra tasmin | kīdṛśīṁ veṇīṁ ? ḍorī-saṁnaddha-mūlāṁ naha-bandheane punar maṇi-cayena khacita-svarṇena jhāpā iti khyātā bhūṣaṇena baddho’nta-bhāgo yasyāḥ sā cāsāv āraktaḥ samyak rakta-varṇa udyad-ujjvala-paṭṭa-tantūnāṁ paṭṭa-sūṭrāṇām uccayaḥ samūhas tena yā vara-camarī ceti tayā rājad-virājamānam agram agra-bhāgo yasyās tām ||73||

svarṇāsandhita-rakta-paṭṭa-camarī-yugmānta-ḍorī-dvayā

baddha-kuñcita-muṣṭi-sammita-lasan-madhyaṁ dukūlaṁ tataḥ |

bhṛṅgālī-ruci paryadhāpayad imaṁ meghāmbarākhyaṁ mudā

citrodyat-kuruvinda-kandala-ghaṭā śoṇāntarīyopari ||74||

svarṇāsandhitā svarṇācchanna-mūlā yā rakta-paṭṭa-camarī thopaneti khyātā tasyā yugmānte yasya tathā-bhūtena ḍorī-dvayena vraje ghāgarā ity ākhyāsyādho-vāsaso’ntarvarti-bandhana-rūpeṇābaddham ākuñcitaṁ ca muṣṭi-sammitam | lasad dedīpyamānaṁ madhyaṁ madhya-deśo yasya tad dukūlaṁ ghāgarā ity ākhyam | tatas tasyodyantī yā kuruvinda-kandalānāṁ pravālāṅkurāṇāṁ śreṇī tataḥ śoṇasyāntarīyasya ghāgarākhyasya upari bhṛṅgālyā bhramara-śreṇyāḥ rucir iva rucir yasya tat meghāmbarākhyaṁ dukūlam imāṁ rādhāṁ citrā sakhī paryadhāpayat | antarīyopasaṁvyāna-paridhānāny adho’ṁśuke ity amaraḥ ||74||

aneka-ratnācita-mūla-pañca-

varṇāḍhya-paṭṭa-stavakoccayāntām |

suvarṇa-sūtrāñcita-kiṅkiṇīkāṁ

kāñcīṁ nitambe samudānayac ca ||75||

aneka-ratnair ācitaṁ jaṭitaṁ mūlaṁ yasyāḥ sā cāsau pañca-varṇaiḥ śukla-nīla-rakta-pīta-haridbhir guṇair āḍhyā ye paṭṭa-stavakāḥ paṭṭa-gucchās teṣām uccayaḥ samūho’nte yasyāḥ sā ceti tām | suvarṇa-sūtrair añcitā baddhāḥ kiṅkiṇyaḥ kṣudra-ghaṇṭikā yasyās tāṁ kāñcīṁ nitambe harṣa-yuktā satī anayat prāpayan nyayojayac cety arthaḥ | nīñ prāpaṇe | strī-kaṭyāṁ mekhalā kāñcī saptakī rasanā tathā ity amaraḥ ||75||

karpūrāguru-kāśmīra-paṅka-miśrita-candanaiḥ |

samālipya viśākhā’syāḥ pṛṣṭhaṁ bāhu-kucāv uraḥ ||76||

viśākhā’syāḥ pṛṣṭhādikaṁ karpūrādibhiḥ samālipya ||76||

kastūrī-patra-vallī-samudaya-khacitaṁ pārśvayor ākapolaṁ

bhāle śrīkhaṇḍa-bindūtkara-vṛtam abhitaḥ kāma-yantrābhidhānam |

antaḥ-kastūrikodyan-malayaja-śaśabhṛl-lekhayādhaś citaṁ sā

cakre sīmanta-rekhānvitam atha tilakaṁ sāndra-sindūra-paṅkaiḥ ||77||

bhāle lalāṭe sā viśeṣā sāndra-sindūra-paṅkaiḥ kāmayantrākhyaṁ tilakaṁ cakre | kīdṛśaṁ ? pārśva-dvaye ākapolaṁ gaṇḍam abhivyāpya kastūrī-kṛta-patra-vallyāḥ samyag-udayena khacitaṁ śrīkhaṇḍasya candanasya bindūnām utkareṇa samūhenābhito vṛtam antar madhye kastūrīkayā udyantyāḥ malayajasya candanasya śaśabhṛc candras tasya rekhayādhaś citam | laltāṭa-madhya-deśopari dvidhā vibhaktasya keśasya madhya-varti-rekhā sīmanta-rekhā, tad-anvitam ||77||

puṣpa-gucchendu-lekhābja-makarī-cūta-pallavam |

lilekha citraṁ kastūryā citrā tat-kucayos taṭe ||78||

puṣpa-gucchendu-lekhābja-makarī-cūta-pallavam | lilekha citraṁ kastūryā citrā tat-kucayos taṭe ||78||

mīnī prasūna-nava-pallava-candra-lekhā

vyājāt sva-cihna-śara-kunta-dhanūṁsi kāmaḥ |

tad-bhrū-dhanur-dhavana-mātra-nirasta-karmā

manye nyadhatta nija-tat-kuca-koṣa-gehe ||79||

tasyāḥ bhrū-dhanuḥ-kampanena nirasta-karmā kāmaḥ mīnī makarī tad-ādīnāṁ catasṛṇāṁ vyājāt krameṇa makaraṁ makarāṅkatvāt sva-cihnaṁ śaraṁ kumbhaṁ dhanuś caitāni catvāri tasyā stana-rūpa-nija-bhāṇḍāra-gehe nidhatta ity ahaṁ manye ||79||

citrārpitāneka-vicitra-ratna-

muktācitā rakta-dukūla-colī |

kucau bha-jālendra-dhanur-vicitrā

tastāra śailāv iva sāndhya-kāntiḥ ||80||

citrayā arpitā aneka-citra-ratnair muktābhiś cācitā khacitā rakta-dukūlasya colī kuca-paṭṭikā kucau tastāra ācacchāda | kau kāv iva bhāni nakṣatrāṇi teṣāṁ jālaṁ samūhas tena saha yat indra-dhanus tena vicitrā sāndhya-kāntiḥ śailāv iva sāndhya-kānti-indra-dhanuṣor aneka-varṇa-sāmyena colī indra-dhanuṣor ākāreṇa sāmyād upamā ||80||

sauvarṇa-tāla-dala-saṁvalanopapannaṁ

śrutyor masāra-laghu-puṣpa-virājad-agram |

bhṛṅgāsya-hāṭaka-saroruha-korakābhaṁ

tāḍaṅka-yugmam adadhād atha raṅgadevī ||81||

raṅgadevī tāḍaṅka-yugmaṁ karṇa-bhūṣaṇa-dvayaṁ śrutyor adadhāt | kīdṛśaṁ ? svarṇa-nirmita-tāla-patrasya samyak valanena padma-kalikākāra-nirmāṇenopapannaṁ nirmitam | punaḥ kīdṛśaṁ ? bhramara āsye mukhe yayos tādṛśa-svarṇa-nirmita-padma-kalikayor ābhevābhā kāntir yasya tat ||81||

haime vajrāruṇa-maṇi-cita-sthūla-nīlāśma-madhye

tasyāḥ śrutyor upari sutanor mauktikālī-vṛtānte |

citrā prodyad-dyumaṇi-rucire cāru-cakrī-śalāke

muktāsyāṣṭāpada-kalasikā-rājad-agre yuyoja ||82||

tasyāḥ sutanoḥ śrī-rādhāyāḥ śrutyor upari cāru-cakrī-śalāke citrā sakhī api punar yuyoja | te kīdṛśyau ? haime hema-nirmite | vajrair hirakair aruṇa-maṇibhir lālākhya-maṇibhir māṇikyaiś ca citau khacitau sthūla-nīlamaṇi-madhye yayos te | muktāvalyāvṛtau āvṛtau anta-bhāgo yayos te muktā āsye yasyās tādṛśyā svarṇa-kala-sikayā rājad-agraṁ yayos te | ata eva udyad-dyumaṇiḥ suprakāśita-sūryas tato’pi rucire ||82||

rucira-cibuka-madhye ratna-rājac-chalākā

kalita-kara-viśākhā-nirmito’syāś cakāsti |

nava-mṛgamada-binduḥ śobhayan śrī-mukhenduṁ

bhramara iva dalāgre sanniviṣṭaḥ sarojam ||83||

dalāgre sanniviṣṭo bhramaraḥ sarojaṁ śobhayann iva asyāḥ śrī-rādhāyā rucira-cibuka-madhye ratnai rājac-chalākayā kalito yuktaḥ karo yasyās tasyā viśākhayā nirmito nava-mṛgamada-binduḥ śrī-mukhendum asyāḥ śrī-mukhenduṁ śobhayan cakāsti ||83||

lalāsa hemāṅkuśikā-nibaddhaṁ

nāsāgra-muktā-phalam āyatākṣyāḥ |

śukāsya-daṣṭaṁ tanu-vṛnta-lagnaṁ

nininda pakvaṁ lavalī-phalaṁ yat ||84||

āyatākṣyā rādhāyā hemāṅkuśikayā vakrāgra-hema-guṇena nibaddhaṁ nāsāgra-muktā-phalaṁ lalāsa | yan muktā-phalaṁ lalāsa, yan muktā-phalaṁ śukasyāsyena cañcunā daṣṭaṁ sūkṣma-vṛnta-yuktaṁ pakvaṁ lavalī-phalaṁ nininda ||84||

sā vīkṣya kṛṣṇānana-pūrṇa-nirmalā

sitendu-kānty-ācamanātilālasām |

tad-dṛk-cakorīṁ vidadhe’tha tad-vapuḥ

śrī-puñja-mañjv-añjana-rekhayānvitām ||85||

sā viśākhā śrī-kṛṣṇa-mukham eva pūrṇa-nirmala-nīla-candras tasya kānter ācamanāya pānāyātilālasā yasyās tāṁ tasyā rādhāyā dṛk-cakorīṁ vīkṣya tasya śrī-kṛṣṇasya vapuṣaḥ śrīḥ śobhā tasyāḥ puñjavan mañju manojñaṁ yad añjanaṁ tena rekhayānvitāṁ vidadhe | śobhayānvitā iti ca pāṭhaḥ ||85||

upari-khacita-nānā-ratna-jālaiḥ sphurantyā

vimala-puraṭa-patryā kaṇṭham asyā viśākhā |

hari-kara-dara-cihna-śrī-haraṁ puṣkarākṣyāḥ

sapadi hari-bhiyeva cchādayāmāsa madhye ||86||

viśākhā asyāḥ puṣkarākṣyā madhye kaṇṭhaṁ kaṇṭhasya madhyaṁ nānā-ratna-samūhaiḥ sphurantyā vimala-svarṇa-patryā kaṇṭhābharaṇena chādayāmāsa | kīdṛśaṁ ? hari-kara-sthasya dara-rūpa-cihnasya śobhā-haraṁ sva-rekhāśrayeṇa ity ūhāḥ | ācchādane hetum āha—hari-bhiyeva hariḥ sva-kara-cihna-śobhā-haraṁ dṛṣṭvā balāt grahīṣyatīti bhayenevety arthaḥ ||86||

vajrācitākhaṇḍa-ratna-citra-susthūla-

madhyo guṇa-baddha-cañcuḥ |

lalāsa tasyā upakaṇṭha-kūpaṁ

dattas tayā hāṭaka-citra-haṁsaḥ ||87||

tasyā upakaṇṭha-kūpaṁ kaṇṭha-kūpa-nikaṭe tayā viśākhayā datto hāṭakasya svarṇasya citra-haṁso (hāṁsulīti khyātaḥ) lalāsa | kīdṛśaḥ ? vajreṇa hirakeṇānvitaṁ yad ākhaṇḍa-ratnam indranīla-ratnaṁ, tena citraṁ susthūlaṁ ca madhyaṁ yasya saḥ guṇena baddhaś cañcur mukhaṁ yasya saḥ ||87||

suvarṇa-golī-yuga-madhyagollasan-

masāra-golī-gilito’ntarāntarā |

susūkṣma-muktāvali-gumphitas tayā

nyayoji hāro hṛdi gostanābhidhaḥ ||88||

tayā viśākhayā gostanākhyo hāro hṛdi nyayoji | hāra-bhedo yaṣṭi-bhedā guccha-gucchārdhaṁ gostanā ity amaraḥ | sa kīdṛśaḥ ? antarāntarā madhye madhye suvarṇasya golī-yuga-madhyāyā ata udyantyā indranīla-maṇi-golyā gilitaḥ san susūkṣma-muktāvalir gumphitaś ca ||88||

masāra-candropala-padmarāga-

suvarṇa-golī-grathitāntarālaiḥ |

muktā-pravālaiḥ parigumphitāṁ sā

ratna-srajaṁ tad-dhṛdaye yuyoja ||89||

masārāṇām indranīla-maṇīnāṁ candrakānta-maṇīnāṁ ca padmarāga-maṇīnāṁ ca suvarṇānāṁ ca golībhir grathitam antarālaṁ madhyaṁ yeṣāṁ tair muktā-pravālaiḥ parigumphitāṁ ratna-srajaṁ tasyā hṛdaye sā viśākhā yuyoja ||89||

vaidūrya-yugmācita-hema-dhātrikā-

bījābha-golī-gilito’ntarāntarā |

vicitra-muktāvali-citra-gucchako

rarāja tasyā hṛdaye’rpitas tayā ||90||

vaidūrya-maṇi-yugmenācitayā yuktayā hema-nirmita-dhātrikā-bīja-tulya-golyāḥ antarāntarā madhye madhye gilito vicitra-muktāvalibhiḥ | citraś cāsau gucchako gucchākhyo hāra-bhedaś ceti saḥ | tasyāḥ śrī-rādhāyā hṛdaye’nayā viśākhayārpitaḥ san rarāja svārthakaiḥ | yaṣṭi-bhedād hāra-bhedo guccheti ||90||

rāse niśīthe saha nṛtya-gāna-

tuṣṭena dattāṁ hariṇā sva-kaṇṭhāt |

tasyaiva sākṣād iva rāja-lakṣmīṁ

guñjāvalīṁ tad-dhṛdi sā yuyoja ||91||

rāse rāsotsave niśīthe ardha-rātre saha militvā nṛtya-gānādinā tuṣṭena hariṇā sva-kaṇṭhāt tasyai śrī-rādhāyai dattāṁ tasya śrī-kṛṣṇasya rāja-lakṣmīm iva guñjāvalīṁ tasyā rādhāyā hṛdi sā viśākhā yuyoja ||91||

sthūla-tārāvalī ramyā san-nāyaka-vibhūṣitā |

tasyā ekāvalī jyotsnī hṛd-ambaram amaṇḍayat ||92||

ekāvalī tan-nāma hāra-bhedaḥ saiva jyotsnī candrikā-yukta-rātriḥ, sā tasyā hṛd-ambaraṁ hṛd-rūpam ākāśam amaṇḍayat | kīdṛśī ? sthūla-tārāvalir viśuddha-muktāvaliḥ saiva tārāvaliḥ nakṣatra-śreṇī tayā ramyā | tārā muktā viśuddhā ca ity amaraḥ | punaḥ kīdṛśī ? san-nāyaka uttama-hāra-madhya-ratnaṁ tad eva sannāyakaḥ pūrva-candraḥ, tena vibhūṣitā jyotsnī candrikayānviteti | nāyako hāra-madhyage iti cāmaraḥ ||92||

kanaka-khacita-vajrair veṣṭitaiḥ padmarāgaiś

cita-harimaṇi-pūrṇābhyantarā śātakaumbhī |

pratanu-puraṭa-rājac-chṛṅkhalālambamānā

lasati hṛdi viśākhā yojitāsyāś catuṣkī ||93||

asyā hṛdi viśākhayā yojitā dattā padaketi khyātā catuṣkī lasati | kīdṛśī ? śātakaumbhī svarṇa-nirmitā kanaka-khacita-vajrair svarṇa-jaṭita-hīrakair veṣṭitaiḥ padmarāga-maṇibhiś citena veṣṭitena harimaṇinendranīla-maṇinā pūrṇam abhyantaraṁ madhya-deśo yasyā sā | punaḥ kīdṛśī ? pratanubhirḥ sūkṣmābhiḥ svarṇa-rājac-chṛṅkhalālambamānā ||93||

pṛṣṭhāntaḥ-krama-lambamānam amalaṁ grīvānta-hārāvalī

vīṭī-bandhana-paṭṭa-sūtra-camarī-jālaṁ tad-āsyā babhau |

manye cāru-nitamba-śaila-kaṭakān mūrdhādhirohārthakaṁ

sopānaṁ vidhinā kṛtaṁ karuṇayā veṇī-bhujaṅgyāḥ sphuṭam ||94||

tad asyā śrī-rādhāyāḥ pṛṣṭhāntaḥ pṛṣṭha-deśasya madhye krameṇa ekasyāḥ camaryā upary ekā camarīti krameṇa lambamānam amalaṁ nirmalaṁ grīvānta-hārāvalyā vīṭī-bandhanena granthi-bandhanena paṭṭa-sūtrasya camarī-jālaṁ babhau | yat tat asyā veṇī-rūpa-sarpyāś cāru-nitamba-rūpa-śaila-kaṭakāt mūrdhnaḥ mūrdhana-rūpa-parvatasyādhirohārthakam adhirohārthaṁ vidhinā sphuṭaṁ vyaktaṁ yathā syāt tathā sopānaṁ kṛtam ity ahaṁ manye ||94||

pralamba-gucchāsita-paṭṭa-ḍorikā-

paryupta-rājan-nava-ratna-mālayā |

śliṣṭe’pi haime bhujayor viśākhayā

nyadhāyiṣātāṁ hari-raṅgadāṅgade ||95||

atha viśākhayā hareḥ śrī-kṛṣṇasya raṅgaṁ datta iti hari-raṅgade iti nāmnī aṅgade bājubandheti khyāte bhujaor nyadhāyiṣātām | kīdṛśe ? pralambā yā gucchasya thopanā ity ākhyasyāsitā kṛṣṇā paṭṭa-ḍorī, tayā paryuptā grathitayā yā rājan-nava-ratna-mālā tayā śliṣṭe yukte haime hema-nirmite ||95||

phullāruṇābja-vigalan-madhu-lipta-nāla-

saṁviṣṭa-bhṛṅga-paṭalī-dyuti-taskarāṇi |

kāntendra-nīla-valayāni kalā-viyugme

tasyās tadā lalitayā ghaṭitāni rejuḥ ||96||

tasyāḥ kalā-viyugme indranīla-maṇer valayāni lalitayā ghaṭitāni dattāni rejuḥ | kīdṛśāni ? phullāruṇa-kamalābhyāṁ vigaladbhir madhubhir liptayor nālayor mṛṇālayoḥ saṁveṣṭita-bhramara-samūhānāṁ dyuteḥ kāntes taskarāṇi caurāṇi | phullāruṇābje atra rakta-varṇa-kara-yugaṁ vigalan-madhu-lipta-nāle mṛṇāle, atra kalā-viyugmaṁ saṁveṣṭa-bhramarā, atra kānti-yuktendra-nīlamaṇi-maya-valayāni ||96||

muktāvalī-khacita-hāṭaka-kaṅkaṇābhyāṁ

saṁveṣṭitaḥ sa valayāvali-sanniveśaḥ |

bimbair vidhor milita-bhāskara-maṇḍalābhyāṁ

tasyāś cakāsti nitarām iva saiṁhikeyaḥ ||97||

muktāvalyā jaḍita-svarṇa-kaṅkaṇābhyāṁ sa pūrvokta-valayāvali-sanniveśaḥ saṁveṣṭitaḥ san cakāsti kābhyāṁ ka iva ? vidhor bimbair militābhyāṁ sūrya-maṇḍalābhyāṁ saha saiṁhikeyo rāhur iva ||97||

haima-sphuran-mardalikāli-maṇḍitā

pralamba-paṭṭa-stavakāvalambinī |

aneka-ratnāvali-lālitāntarā lalāsa

tasyā maṇibandha-bandhanī ||98||

tasyāḥ maṇi-baddha-bandhanī lalāsa, cūrībaddha-prakoṣṭhayor astarālo maṇi-baddhas tasya bandhanī poṭhiyā iti khyātā | kīdṛśī ? haima-sphuran-mardalikālibhiḥ mādulī paucchīti khyātābhir maṇḍitā pralamba-paṭṭa-stavakāvalambinī tena aneka-ratnāvalibhir lālitaṁ jaṭitam antaraṁ yasyāḥ ||98||

nija-nāmāṅkitā nānā-ratna-dyuti-karāmbitā |

babhāv aṅguli-mudrāsyā vipakṣa-mada-mardinī ||99||

asyā aṅguli-mudrā babhau nijena rādhety anena nāmāṅkitā vipakṣāṇāṁ madaṁ mardayatīti ||99||

caṭula-caṭaka-rāvau haṁsakau kaṁsa-śatroḥ

śruti-dhṛti-matihaṁsī-hārinādau viśākhā |

kanaka-khacita-nānā-ratna-jālāṁśu-citrau

laghu laghu nidadhe tat-pāda-padmopariṣṭāt ||100||

haṁsakau pāda-kaṭakau tasyāḥ pādopariṣṭāt pādayoḥ sukumāratayā premṇā ca laghu laghu yathā syāt tathā viśākhā nidadhe | kīdṛśau ? cañcala-caṭakānām iva rāvo yayos tau | śrī-kṛṣṇasya śruti-dhṛti-mati-rūpa-kaṁsīnāṁ hārī haraṇa-śīlo nādo yayos tau | kanaka-jaḍita-nānā-ratna-samūhānām aṁśubhiś citrau manoharau ||100||

kālindī kalahaṁsālī svādhyāyādhyāpakau tathā |

bhātas tat-padayor nyastau nūpurau ratna-gopurau ||101||

kālindyāḥ kalahaṁsānāṁ śreṇī saiva śiṣya-bhūtā tasyāḥ svādhyāya-śobhanādhyāyane’dhyāpakau ratna-gopurākhyau ratnānāṁ gāvaḥ kiraṇās teṣāṁ purau nagare iti vā nūpurau padayor nyastau bhātaḥ ||101||

ratnāvalī-kānti-karambitāni

vidhātṛ-vismāpaka-śilpa-bhāṅgi |

tasyāḥ sudevī ghaṭitāni rejuḥ

pādāṅgulīyāni padāṅgulīṣu ||102||

vidhātṛ-sṛṣṭiṣu tādṛśa-śilpābhāvāt vidhātur vismāpaka-śilpa-yuktāni pādāṅgulīyāni sudevyā dattāni tasyāḥ pādayor aṅgulīṣu rejuḥ ||102||

asyā nyadhād uṣasi narmadayā sva-sakhyāḥ

mālā-kṛtas tanujayopahṛtaṁ viśākhā |

smerāravinda-vadanātha karāravinde

līlāravindam aravinda-vilocanāyāḥ ||103||

viśākhā asyāḥ sva-sakhyāḥ kara-kamale mālā-kṛtaḥ kanyayā narmadayā uṣasy upahṛtam ānītaṁ līlāravindaṁ nyadhāt ||103||

tadaiva samayābhijñā purastān maṇi-bandhanam |

ādarśaṁ darśayāmāsa sugandhā nāpitātmajā ||104||

sugandhā-nāmnī nāpita-kanyā ādarśaṁ darśayāmāsa | maṇibhir bandhanaṁ dadarśa |||104||

sā kṛṣṇa-netra-kutukocita-rūpa-veśaṁ

varṣmāvalokya mukure pratibimbitaṁ svam |

kṛṣṇopasatti-taralāsa varāṅganānāṁ

kāntāvalokana-phalo hi viśeṣa-veśaḥ ||105||

mukure darpaṇe pratibimbitaṁ śrī-kṛṣṇa-netrayoḥ kutukāya kautūhalāya ucita-rūpo veṣo yatra tat | udcita-rūpaṁ veśaś ca vā yatra tat svaṁ nijaṁ varṣma deham ālokya sā śrī-kṛṣṇasyopasattaye prāptaye taralā āsa | atra hetum āha—yato varāṅganānāṁ kāntāvalokanaṁ kānta-kartṛkāvalokana-rūpa-phalaṁ phala-svarūpo viśeṣa-veśaḥ bhavati | phalo hīti pāṭhe kāntasyāvalokanaṁ phalaṁ yasya ity arthaḥ | viśeṣa-veśaḥ parama-veśaḥ | gātraṁ vapuḥ saṁhananaṁ śṛṅgāraṁ varṣma vigrahaḥ ||105||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kalya-vilāsa-varṇana-mayaḥ so’yaṁ dvitīyo gataḥ ||106||

kalya-vilāsaḥ pratyūṣa-vilāsa-varṇana-mayaḥ sargaḥ dvitīyo gataḥ | pratyuṣaḥ ahar-mukhaṁ kalyam uṣaḥ pratyuṣasī ity amaraḥ ||106||

iti śrī-govinda-līlāmṛte sadānanda-vidhāyinyāṁ ṭīkāyāṁ dvitīyaḥ sargaḥ samāptaḥ ||2||

—o)0(o—

(3)

### tṛtīyaḥ sargaḥ

tāvad goṣṭheśvarī goṣṭhaṁ gate gokula-nandane |

sarvān gṛha-janān āha tad-bhakṣyotpādanākulā ||1||

gokula-nandane gokulaṁ gokula-puraṁ go-samūhaṁ vā ānandayatiīti gokula-nandanaḥ śrī-kṛṣṇaḥ tasmin goṣṭhaṁ go-gṛhaṁ gate sati tasya śrī-kṛṣṇasya bhakṣyotpādane vyākulā goṣṭheśvarī yaśodā sarvān geha-janān āha ||1||

nija-nija-karaṇīye karmaṇi vyagra-cittā

yad api gṛha-janās tat-prema-jālākulās te |

tad api suta-samudyat-sneha-pīyūṣa-pūra-

snapita-matir adhīśā tān samādediśīti ||2||

yad api tat tasya śrī-kṛṣṇasya prema-jālākulās te gṛha-janā nija-kartavye karmaṇi vyākulās tad api adhīśā tān dediśīti punaḥ punar ādiśati | atra hetum āha sutasya samudyat-sneha-pīyūṣa-pūreṇa snapitā matir yasyā sā ||2||

dāsīḥ samāhūya jagāda rājñī

vatsās tvaradhvaṁ druta-pāka-kṛtye |

vatsaḥ kraśīyān kṣudhitaḥ sarāmaḥ

sa me sameṣyaty adhunā sva-goṣṭhāt ||3||

he vatsāḥ ! druta-pāka-kṛtye yūyaṁ tvaradhvaṁ śīghraṁ pāka-kriyāyāṁ tvarā-yuktā bhavatha | sa-rāmo me vatsaḥ sa-kṛṣṇaḥ kraśīyān kṣīṇaḥ kṣudhitaś ca, adhunā goṣṭhāt sameṣyati ||3||

śākā mūlāni puṣpa-dvidala-phala-dalāny ārdrakaṁ piṣṭa-māṣaś

cukraṁ śuṇṭhī marica-haridrā-śaśi-sitā-jīrakaṁ kṣīra-sāraḥ |

ciñcā-hiṅgu-trijātaṁ sumathita-vaṭikāḥ saindhavaṁ sīri-śasyaṁ

tailaṁ godhūma-cūrṇaṁ ghṛta-dadhi-tulasī-dhānya-sat-taṇḍulāś ca ||4||

etac ca sarvaṁ pākāya pākārthaṁ pāka-gṛhe nīyatām iti | dvitīya-ślokenānvayaḥ | śākā vatsa-priyatayā nīyatām ity ādi mūlāni bahu-vidhāni puṣpam | mudgādīnāṁ dvi-dalāni phalāni dalāni ārdrakaṁ vīṭīka ādy-arthaṁ piṣṭa-māṣaḥ | cukram āmla-dravyam | sahasra-vedhī cukro’mla-vedhasaḥ śata-vedhyāpi | tintiḍīkaṁ ca cukraṁ ca indrātma | śuṇṭhī haridrā maricaḥ śaśi karpūraḥ sitā jīrakaṁ kṣīrasya sāraḥ | ciñcā tintiḍī trijātaṁ teja-patraṁ rasa-vāso guru-tvaka iti kecit yaṣṭi-madhu jātī-phalaṁ jatī-patrīti ca sumathita-vaṭikāḥ sumathitāḥ hasta-cālanena pheṇāyitvā nirmitā yās tāḥ | saindhavaṁ lavaṇam | sīri nārikelas tasya śasyam | tulasy-ākhyasya sūkṣma-dhānyasya sat-taṇḍulāḥ ||4||

pāyasāya vrajendreṇa prātar vaṣkayaṇī-payaḥ |

prahitaṁ yat tad etac ca sarvaṁ pākāya nīyatām ||5||

pāyasāya paramānnārthaṁ cira-prasūtā baṣkayaṇī tasyāḥ payaḥ vrajendreṇa prātar yat prahitaṁ tat ||5||

tayeti diṣṭās tā āsaṁs tat-tat-kāryeṣu satvarāḥ |

sāhūya rohiṇīm āha sneha-vyākula-mānasā ||6||

ity anena prakāreṇa yaśodayādiṣṭās tā dāsyas tat-tat-kāryeṣu satvarā āsan | tathāpi sneha-vyākula-mānasā satī sā yaśodā rohiṇīm āhūya ity āha ||6||

sakhi rohiṇi tāv asmad-bālakau mṛdulau tanū |

pīḍyete sa-balair bālair bāhu-yuddhe’ticañcalaiḥ ||7||

āvayor bālakau mṛdulau tanū kṛśau ca bāhu-yuddhe sa-balair bālair aticañcalaiḥ

pīḍyete ||7||

kati santi na me gehe dāsā gopās tathāpy amū |

vāritāv api yātas tau go-rakṣāyai karomi kim ||8||

mama gehe kati gopa-dāsā na santi, api tu santy eva tathāpi amū tau rāma-kṛṣṇau vāritāv api go-rakṣārthaṁ jātaḥ ||8||

durgāraṇya-bhramaṇa-naṭanāyāsataḥ sāyam uccaiś

cakrāte nāśanam api tathā bhojaneṣad-rucī tau |

vatsau jātau tad iha nitarāṁ durbalau kṣīṇa-mūrtī

dṛṣṭaṁ hantodaram api tayoḥ pṛṣṭha-lagnaṁ prabhāte ||9||

durgāraṇya-bhramaṇa-naṭanāyāsataḥ sāyam uccaiś cakrāte nāśanam api tathā bhojaneṣad-rucī tau | vatsau jātau tad iha nitarāṁ durbalau kṣīṇa-mūrtī ṛṣṭaṁ hantodaram api tayoḥ pṛṣṭha-lagnaṁ prabhāte ||9||

drutam aya rasavatyāṁ tat tathā sādhayānnaṁ

pracura-ruci-yathemau prāśnataḥ prājya-tṛṣṇau |

tad atirucira-pīṣṭā yatra yatrāsti dṛṣṭā

kuru sumukhi tad etat temanaṁ cātiyatnāt ||10||

he sumukhi rohini ! rasavatyāṁ randhana-gṛhe drutam aya gaccha | tathānnaṁ sādhaya prājya-tṛṣṇau imau putrau pracura-rucir yathā syāt tathā prāśnataḥ | yatra yatrātirucistvayā pūrva-dine dṛṣṭā asti, tad etad idānīṁ kalpitaṁ ca temanaṁ vyañjanam atiyatnāt kuru, sā tad-ruciḥ kīdṛśī ? iṣṭā asmākaṁ kāmyā ||10||

tayeti diṣṭā rāmasya mātā dāsī susaṁskṛtām |

sambhṛtāśeṣa-sambhārāṁ prītyā rasavatīṁ yayau ||11||

rāmasya mātā dāsībhiḥ susaṁskṛtāṁ sambhṛto dhṛto’śeṣa-sambhāro randhana-sāmagrī yatra tāṁ rasavatīṁ randhanāgāraṁ yayau ||11||

suteṣad-rucitā vyagrā miṣṭānnotpādanotsukā |

śrī-rādhānayanāyāsīd vyākulā gokuleśvarī ||12||

īṣad rucir yasya sa īṣad rucis tasya bhāva īṣad rucitā tayā sutasya īṣad rucitayā vyagrā atas tad-rucaye miṣṭānnotpādane utsukā satī sā, śrī-rādhāyā ānayanāya śrī-rādhām ānetuṁ śrī-yaśodā vyākulāsīt ||12||

upanandeḥ subhadrasya patnīṁ kundalatābhidhām |

yadṛcchayāgatām agre praṇamantīm athāha sā ||13||

upanandasyāpatyam aupanandis tasya subhadrākhyasya patnīṁ kundalatāṁ sā yaśodā āha | kīdṛśīṁ ? yadṛcchayā āgatāṁ praṇamantīm ||13||

amṛta-madhuram āstāṁ saṁskṛtaṁ yat tvayānnaṁ

bhavatu sa tu cirāyur yad tad-annasya bhoktā |

iti kalita-varāṁ durvāsasas tāṁ viditvā

sva-sadanam anu rādhāṁ randhanāyāhvāyāmi ||14||

he kundalate ! tvayā śrī-rādhayā saṁskṛtam annam amṛtād api madhuram āstāṁ, tad-annasya yo bhoktā, sa cirāyur bhavatu iti durvāsaso muneḥ prāpta-varāṁ tāṁ śrī-rādhāṁ viditvā ahaṁ sva-sadanam anu sva-sadane rādhāṁ randhanāyāhvāyāmi ||14||

mita-bhug api suto me svādu-vaiśiṣṭya-lābhāt

pracura-ruci sa-tṛṣṇaṁ tat-kṛtānnaṁ yad atti |

tad iha mama vacobhiḥ prārthya tasyā dhavāmbāṁ

parijana-sahitāṁ tāṁ rādhikām ānayāśu ||15||

me sutaḥ mita-bhug api tayā rādhayā kṛtānnaṁ yad yasmāt pracura-ruci sa-tṛṣṇaṁ yathā syāt tathātti | ada bhakṣaṇe dhātuḥ | tasyāḥ dhavāmbāṁ śvaśrūṁ prārthya tām āśv ānaya ||15||

muhur iyam iha rādhāṁ sā tayaivānayantī

prathamam iva yad etāṁ yācate tan na doṣaḥ |

vraja-bhuvi vasatāṁ yat kṛṣṇa-rāgonmadānāṁ

nava-navam iva sarvaṁ nānusandhānam asti ||16||

seyaṁ yaśodā tayā kundavallyā rādhām ānayantī muhur etāṁ jaṭilāṁ prathamam ānayanam iva yad yācate tad doṣo na | kṛṣṇa-rāgeṇonmattānāṁ sarvaṁ nava-navam iva pūrva-divase’py evam uktaṁ kṛtam ity anusandhānaṁ nāsti ||16||

tad-vacaḥ-śiśirotphullā kundavally atha rādhikām |

utkāsīd bhramarīṁ kartuṁ madhusūdana-saṅginīm ||17||

kundavally eva kundavallī sā tat tasyāḥ śrī-yaśodāyāḥ vaca eva śiśiraḥ śiśira-rtus tenotphullā hṛṣṭaiva puṣpair vikasitā satī rādhikāṁ bhramarīṁ rādhikā-rūpāṁ bhramarīṁ madhusūdanaḥ śrī-kṛṣṇaḥ sa eva madhusūdano bhramaras tasya saṅginīṁ kartum utkā utkaṇṭhitā āsīd babhūva ||17||

tataḥ sāsādya jaṭilāṁ snuṣāyāṁ kuṭilām api |

śrāvayāmāsa sandeśaṁ vrajeśvaryā vicakṣaṇā ||18||

sā vicakṣaṇā kundavallī snuṣāyāṁ putra-vadhū-viṣaye kuṭilām api jaṭilām api āsādyāgatya vrajeśvaryāḥ sandeśaṁ śrāvayāmāsa ||18||

ākarṇya sājñāṁ vraja-rāja-rājñyāḥ

kṛṣṇāt snuṣāyām api śaṅkamānā |

vicintya śikṣām atha paurṇamāsyās

tāṁ kundavallīṁ praṇayād avādīt ||19||

sā jaṭilā vraja-rāja-rājñyāḥ ājñām ākarṇya vadhvāṁ kṛṣṇāt śaṅkamānā api paurṇamāsyāḥ śikṣāṁ vicintya tām avādīt ||19||

snuṣeyaṁ me sādhvī guṇa-garima-mādhvīka-madhurā

janaś chidrānveṣī sa khalu capalo nanda-tanayaḥ |

na cājñāvajñeyā vraja-pati-gṛhiṇyā bhagavatī-

vacaḥ pālyaṁ vatse naṭati hṛdayaṁ kiṁ nu karavai ||20||

he vatse putri ! guṇa-garimaiva mādhvīkas tena madhurā me snuṣā | kṛṣṇaḥ capalaḥ | janaś chidrānveṣīti | vadhū-preṣaṇe doṣaḥ | yaśodājñā nāvajñeyā iti paurṇamāsyā vacaḥ pālyam iti hṛdayaṁ saṅkaṭān naṭati | ahaṁ kiṁ karavai ||20||

mātaḥ satyaṁ vadati bhavatī kiṁ ca gopendra-sūnur

nāyaṁ jñeyaḥ khala-samudayair yādṛśaḥ śrāvito’sti |

kintu prodyad-dyumaṇir iva sad-dharma-padme khalālī-

ghūke cāyaṁ vṛjina-timire ghoṣa-santoṣa-koke ||21||

kundavally āha—he mātaḥ ! bhavatī satyaṁ vadati | bhavatyāṁ khala-janaiḥ yādṛśaḥ śrī-kṛṣṇaḥ śrāvito’sti | tādṛśo’yaṁ kṛṣṇaḥ bhavatyā na jñeyaḥ | kintu prodyad-dyumaṇir iva padyādau vartate | yathā prodyat-sūryaḥ padma-prakāśakaḥ ghūkāndhakaraḥ tamo-nāśakaḥ | kokaḥ toṣa-dātā | tathā śrī-kṛṣṇaḥ sad-dharma-prakāśakaḥ khalānām āndhya-karaḥ vṛjinasya nāśakaḥ | ghoṣa ābhīra-pallī tasyāḥ santoṣakaḥ | tasmāt sad-dharma-śīlā te snuṣā asyā ānanda-janaka eva sa syād iti bhāvaḥ ||21||

mādhuryaṁ tūnmadayati jagad yauvataṁ tasya tasmād

bhītir nītis tava nava-vadhū-pālanaṁ cāpi yuktam |

mā śaṅkiṣṭhas tad ayati yathā dṛk-pathaṁ nāsya sādhvyāś

chāyāpy asyāḥ svayam aham imāṁ drāk tathā te’rpayāmi ||22||

tasya kṛṣṇasya mādhuryaṁ tu jagad yauvataṁ jagati yuvatī-samūham unmadayati, tu bhinno krame atas tasya doṣo nahi | tasmād dhetos tava bhītir nītir eva | nava-vadhū-pālanam api ca yuktaṁ tat tasmāt kṛṣṇāt māśaṅkiṣṭhāḥ | tatra hetum āha—asyāḥ vadhvāś chāyāpi tasya kṛṣṇasya dṛk, yathā na yāti na yacchatitathā te tubhyam imām arpayāmi ||22||

tvaṁ putri sādhvī prathitāsi goṣṭhe

tvayy arpiteyaṁ saralā vadhūs tataḥ |

sa lola-dṛṣṭaḥ kila nanda-sūnur

naināṁ yathā paśyati tad vidheyam ||23||

jaṭilā kundalatām āha—he putri kundalate ! tvaṁ goṣṭhe sādhvīti prathitā khyātāsi | iyaṁ saralā vadhūs tvayy tvayy arpitāsti | nanda-sūnur lola-dṛṣṭaḥ | tat tasmāt yathā enāṁ vadhūṁ sa na paśyati tathā tvayā vidheyam ||23||

vadhūm athāhūya jagāda vatse

vrajālayān nanda-vadhū-samīpam |

niṣpādya tasyāḥ priyam ehi tūrṇaṁ

sahānayaivādya ravis tvayārcyaḥ ||24||

vadhūm āhūyāha—he vatse ! ālayāt sva-gṛhāt nanda-vadhūr yaśodā -samīpaṁ niṣpādya tasyāḥ priyam ehi tūrṇaṁ sahānayaivādya ravis tvayārcyaḥ ||24||

rādheti diṣṭā hṛdi sābhinanditāpy

anicchuvad gantum uvāca tāṁ sakhīm |

astīha kṛtyaṁ na ca me yiyāsutā

gṛhaṁ gṛhaṁ neṅgati yat kulāṅganā ||25||

sā rādhā ity anena diṣṭā kathitā satī hṛdy abhinanditāpi gantum anicchuvat tāṁ sakhīṁ kundavallīm uvāca | me mama gṛhe kṛtyam asti, tatra astīha kṛtyaṁ yiyāsutā gantum icchatā nāsti tatra hetum āha—yasmāt kala-vadhūḥ gṛhaṁ gṛhaṁ neṅgati na gacchati ||25||

kṛtāgrahoccaiḥ punar āryayāsau

kaundyā babhāṣe kṛta-hasta-karṣam |

bhītāsi kiṁ sādhvy aham asmy avitrīty

uccālitā phulla-tanuḥ pratyasthe ||26||

kṛtāgrahoccaiḥ punar āryayāsau kaundyā babhāṣe kṛta-hasta-karṣaṁ bhītāsi kiṁ sādhvy aham asmy avitrīty uccālitā phulla-tanuḥ pratyasthe ||26||

kṛṣṇasya prātar-āśāya saṁskṛtaṁ laḍḍukādikam |

ādāya lalitā-mukhyāḥ sakhyo’py anuyayuḥ sakhīm ||27||

śrī-kṛṣṇasya prātar-bhojanāya lalitādyāḥ sakhyaḥ laḍḍukādikaṁ nītvā sakhīṁ śrī-rādhām anuyayuḥ ||27||

vīkṣyādhvani parānanda-calad-vakṣaḥ-paṭāñcalām |

sa-vayasyāṁ kundavallī premnā parijahāsa tām ||28||

parānandena calac calāyamānaṁ vakṣaḥ paṭāñcalaṁ yasyās tāṁ rādhāṁ kundavallī premnā parijahāsa ||28||

mūlyānītopasaryās tri-catura-divasān proṣya sandhyāgatas te

bhartā gobhiḥ sva-goṣṭhe ghaṭayitum akhilāṁ rātrim eva nyavātsīt |

vakṣaḥ prodyan-nakhāṅkāvali-citam adharaḥ spaṣṭa-danta-kṣato yat

tat sādhvyās te satītvaṁ samucitam adhunā vyaktam ullālasīti ||29||

te bhartā tri-catura-divasān proṣya pravāsaṁ kṛtvā sandhyāyām āgataḥ | sva-goṣṭhe akhilāṁ rātriṁ nyavātsīt | kim-arthaṁ pravāsaṁ kṛtvā ? mūlyenānītāś ca tā upasaryāś ceti tāḥ prathama-garbha-dhāraṇe dhenur gobhir vṛṣair ghaṭayituṁ saṅgamayitum | kālyopasaryā prajane ity amaraḥ | te vakṣaḥ nakha-cihnāvalibhiś citaṁ vyāptam adharaś ca spaṣṭaṁ dantānāṁ kṣataṁ ghāto yatra tādṛśaḥ yad yasmād evaṁ tat tasmāt te samucitaṁ satītvam adhunā vyaktaṁ sad atiśayenollāsaṁ prāpnoti ||29||

antar-gūḍha-smitotphulla-kiñcit-kuñcita-locanām |

sva-sakhīṁ lalitālokya kundavallīm athābravīt ||30||

athāntar antaḥ-karaṇe gūḍha-smitena saha utphulle kiñcit-kuñcite ca locane yasyās tām | sva-sakhīṁ śrī-rādhām ālokya lalitā kundavallīm abravīt ||30||

karaka-phala-dhiyāsyāḥ kānane dhṛṣṭa-kīraḥ

stanam anu viniviṣṭaḥ pakva-bimba-bhrameṇa |

adaśad adharam uccais tan-nakhā-coṭitaṁ tad

dhṛdayam idam amuṣyāḥ kiṁ vṛthā śaṅkase tvam ||31||

asyās tena karako dāḍimas tasya phala-dhiyā upaviṣṭaḥ kīraḥ pakva-bimba-bhrameṇādharam adaśat | tat tasmādd amuṣyāḥ idaṁ hṛdayaṁ tan-nakhā-coṭitaṁ bhavati tvaṁ kiṁ vṛthā śaṅkase ||31||

sakhī-vacaḥ-smārita-kṛṣṇa-saṅga-

līlocchalat-kampa-taraṅgitāṅgīm |

tāṁ vīkṣya padmākaram īkṣamāṇā

jagau punaḥ kundalatā sa-hāsam ||32||

sakhī-vacasā kṛṣṇa-saṅga-smaraṇa-janita-kampāṁ tāṁ śrī-rādhikāṁ vīkṣya padmākaraṁ taḍāgam īkṣamāṇā satī kundalatā sa-hāsaṁ punar jagau ||32||

ānanda-kampottaralāsi mugdhe

kiṁ bho vṛthā padmini kundavallyāḥ |

na devaras tāṁ madhusūdano’sau

bhrāmyan punaḥ pāsyati bhuktam uktām ||33||

he padmini mugdhe ! vṛthā kiṁ kim-artham ānanda-kampottaralāsi bhavasi ? asau madhusūdano bhramaro bhraman san punas tāṁ kiṁ pāsyati, na pāsyaty eva | kīdṛśīṁ ? tena bhramareṇa bhuktvā muktāṁ tyaktām | sa kīdṛśaḥ kundavallyāḥ kunda-puṣpa-latāyāḥ devaraḥ devaṁ kāntiṁ śobhāṁ rāti tato modaṁ gṛhṇāti vā saḥ | divu krīḍā vijigīṣā vyavahāra-dyuti-stuti-moda-mada-svapna-kānti-gatiṣu | ghañ rālā dāna-grahaṇayoḥ ḍaḥ-pratyayaḥ | iyam uktir vyaṅgena śrī-rādhāṁ prati | he padmini ! mukha-netra-kara-caraṇa-rūpa-padmāni | kara-dhṛta-līlā-padmaṁ vā santi yasyās tasyāḥ sambodhanam | arthāt he rādhe śrī-kṛṣṇena rātrau bhukta-muktāṁ tvām adhunaiva sa śrī-kṛṣṇaḥ kiṁ pāsyati, na pāsyati, na bhokṣyaty eva | anyat spaṣṭam ||33||

karṇa-śarmada-san-narma-bharma-kuṇḍala-nirmitau |

karmaṭhāṁ kundavallīṁ tāṁ viśākhāha vicakṣaṇā ||34||

karṇasya śarmadaṁ sukhadaṁ yat san-narma śobhana-parihāsas tad eva bharma-kuṇḍalaṁ svarṇa-kuṇḍalaṁ tasya nirmāṇe karmaṭhāṁ nipuṇāṁ tāṁ kundalatāṁ viśākhā āha ||34||

svene’nurāgaṁ param udvahantī

phullāpi mṛdvī bhramarāt sulolāt |

sat-padminīyaṁ sakhi kundavalli

bhṛṅgānujād bhī-taralā cakampe ||35||

yathā padminī svena svīya-sūryaṁ paramānurāgam udvahantī satī phullā api mṛdvī sulolāt bhramarāt kampati | he sakhi ! iyaṁ sat padminī rādhā kundavallyās tava svāmī bhṛṅga-subhadras tasyānujāt śrī-kṛṣṇāt bhīr bhayaṁ taralā cakampe ||35||

ity uddāma-lalāma-narma-racanā-bhaṅgī sutuṅgībhavat

premollāsa-vilāsa-manthara-gatis tābhiḥ samaṁ rādhikā |

bhāvodbhāva-vibhāvitodbhaṭa-mahā-gāḍhānurāgodayā

kṛṣṇālokana-lālasottaralitā prāptā vrajendrālayam ||36||

ity anena prakāreṇa uddāmābhilalāmābhir manoharābhiḥ parihāsa-racanānāṁ bhaṅgībhiḥ sutuṅgī-bhavataḥ | premnā ullāsa-vilāsena mantharā gatir yasyā sā bhāvasyodbhāvanodayena vibhāvitasya saṁyuktasya janitasya udbhaṭa-mahā-gāḍhānurāgasyodayo yasyā sā rādhikā sakhībhiḥ samaṁ nanda-gṛhaṁ prāptā ||36||

tatrāgatāṁ caraṇayoḥ praṇatāṁ sva-dorbhyām

utthāpya tāṁ hṛdi nidhāya mukunda-mātā |

āghrāya mūrdhni muditā jananī parārdhāt

snigdhā cucumba mukham aśru-mukhī tato’syāḥ ||37||

jananī parārdhāt snigdhā mukunda-mātā sva-caraṇe praṇatāṁ tāṁ rādhāṁ sva-bhujābhyāṁ dhṛtvotthāpya hṛdi nidhāya tato mūrdhni āghrāya tasyā mukhaṁ cucumbeti | vātsalya-rasānubhāvaḥ ||37||

pratyekam āliṅgya ca tad-vayasyāḥ

papraccha sāvyāhata-bhavyam asyāḥ |

vyagrā sutasyāśana-sādhane drāk

sa-sneham etāḥ punar ābabhāṣe ||38||

sā yaśodā lalitādyā vayasyāḥ pratyekam āliṅgitāsyāḥ rādhāyāḥ avyāhata-bhavyaṁ maṅgalaṁ papraccha sutasyāśanaṁ bhojanaṁ tasya vyagrā sā punar etā rādhādyā ābabhāṣe ||38||

vividha-madhura-bhakṣyotpādane labdha-

varṇā vraja-bhuvi kila yūyaṁ viśrutā miṣṭa-hastāḥ |

tad iha kuruta putryaḥ sādhu-bhakṣyāṇi yatnād

dara-rucir api vatsaḥ sa-spṛhaṁ me yathātti ||39||

he putryaḥ ! yūyaṁ vividha-bhakṣyotpādane labdha-varṇā vicakṣaṇā viśrutāḥ khyātāḥ | miṣṭa-hastāḥ dara-rucir svalpa-rucir api me vatsaḥ sa-spṛhaṁ yathā atti tathā bhakṣyāṇi kuruta ||39||

upalāvaṇikaṁ tv ekāḥ kaścit kuruta dādhikam |

sārpiṣkam aparā yūyaṁ vatsāḥ śārkarikaṁ parāḥ ||40||

ekāḥ sakhya upalāvaṇikam upādhikyena lavaṇa-nirmitaṁ, dādhikaṁ dadhi-kṛtaṁ,

sārpiṣkaṁ ghṛta-pakvaṁ śārkarikaṁ khaṇḍa-nirmitaṁ kurutety atra lavaṇāder yathā yogya-milanena nirmāṇaṁ jñeyam ||40||

sa-rasa-rasavatī sat-prakriyā-paṇḍitāsi tvam

iha rasavatīṁ me yāhi rādhe prayatnāt |

janani bala-jananyādhiṣṭhitāṁ miṣṭam annaṁ

racaya saha tayaiva vyañjanāny uttamāni ||41||

he rādhe ! he janani ! bala-jananyā rohiṇyādhiṣṭhitāṁ rasavatāṁ pākaśālāṁ tvaṁ yāhi | iha jagati sarasa-rasavatyāḥ sarasa-pākasya sat-prakriyāyāṁ paṇḍitāsi paṇḍitā bhavasi | ataḥ miṣṭam annaṁ vyañjanāni ca yatnāt racaya ||41||

baṭakam amṛta-keliṁ sādhayāti-prayatnāt

sarasa-masṛṇam anyaṁ putri karpūra-kelim |

madhuram amṛta-koṭer yatra kṛṣṇaḥ satṛṣṇas

trijagati na hi kaścit tvām ṛte yasya vettā ||42||

amṛta-kely-ākhyaṁ karpūra-kely-ākhyaṁ baṭakaṁ sādhaya kuru | kīdṛśaṁ ? amṛta-koṭer madhuram | masṛṇaṁ cikkaṇaṁ komalaṁ ca | yatra baṭake kṛṣṇaḥ sa-tṛṣṇaḥ yasya baṭakasya vettā trijagati tvām ṛte ko’pi na | yaṁ tvam eva nirmātuṁ jānāmi ||42||

yasyām uccair lālasāḍhyaḥ suto me

tāṁ pīyūṣa-granthi-pālīṁ kṛtvā |

karpūrailādy-anvite pānake tvaṁ

yatnāt vatse dhehi pañcāmṛtākhye ||43||

he vatse rādhe ! yasyāṁ pīyūṣa-granthi-pālyāṁ me sutaḥ lālasāḍhyaḥ syāt tāṁ pīyūṣa-granthi-pālīṁ kṛtvā elādi-yuktaṁ pañcāmṛtākhye pānake dhehi kṣipa ||43||

tvaṁ vidhehi lalite’mba rasālāṁ

tvaṁ ca ṣāḍavam ihāśu viśākhe |

tvaṁ ca bhoḥ śikhariṇīṁ śaśilekhe

putri campakalate mathitaṁ tvam ||44||

he amba mātaḥ ! lalite ! tvaṁ rasānāṁ ghana-dugdha śarkarā karpūrādi-milanāt jātā rasālā iti | he viśākhe ! tvaṁ ṣāḍavaṁ pānakam | he śaśilekhe ! tvaṁ śikhariṇīm | niviḍa-dadhi-śarkarā-karpūrādi-milanāt jāteti śikhariṇīti | he campakalate ! tvaṁ mathitaṁ vidhehi ||44||

āmikṣāṁ tvaṁ putri saṁsādhya tasyās

tat-tad-dravyair yoga-pāka-prabhedaiḥ |

tat-tad-bhedān tuṅgavidye vidhehi tvaṁ

matsyaṇḍī-pānakāny amba citre ||45||

he tuṅgavidye ! āmikṣām uṣṇa-dugdhe dadhi-yogāt bhavati tāṁ saṁsādhya kṛtvā tasyāḥ āmikṣāyāḥ tat-tad-dravyaiḥ saha yogena pākasya prabhedaiḥ tat-tat-pākānna-bhedāt vidhehi | he citre ! he amba mātaḥ matsyaṇḍī miśrīti khyātasya khaṇḍa-vikārasya pānakāni vidhehi ||45||

tvaṁ khaṇḍa-maṇḍāni ca raṅgadevi

tvaṁ kṣīra-sārān vividhan sudevi |

vāsanti śubhrā mṛdu-pheṇikās tvaṁ

tvaṁ maṅgale kuṇḍalikāṁ vidhehi ||46||

he raṅgadevi ! khaṇḍa-maṇḍāni, he sudevi ! tvaṁ kṣīrasārān | he vāsanti ! śubhrāḥ śukla-varṇā mṛdu-pheṇikāḥ | he maṅgale ! tvaṁ kuṇḍalikāṁ jilepīti khyātāṁ vidhehi ||46||

kādambari tvaṁ kuru candra-kāntīs

tvaṁ lāsike taṇḍula-cūrṇa-piṇḍīḥ |

tvaṁ śaṣkulīḥ kaumudi-bhūri-bhedās

tvam indu-piṇḍāni madālase’mba ||47||

kādambari tvaṁ kuru candra-kāntīs tvaṁ lāsike taṇḍula-cūrṇa-piṇḍīḥ tvaṁ śaṣkulīḥ kaumudi-bhūri-bhedās tvam indu-piṇḍāni madālase’mba ||47||

śaśimukhi baṭakāni tvaṁ vidhehi prayatnāt

dadhi-baṭaka-mukhāni prājya-mādhurya-bhāñji |

praṇaya sumukhi ramyāḥ śarkarā-paṭtikās tvaṁ

maṇimati bahu-bhedāṁs tvaṁ ca piṣṭānna-pūpān ||48||

he śaśimukhi ! tvaṁ prājyaiḥ pracurair mādhuryair yuktāni dadhi-baṭakāni vidhehi | he sumukhi ! ramyāḥ śarkarāyāḥ paṭtikāḥ praṇaya kuru | he maṇimati ! bahu-bhedān piṣṭānnaiś cūrṇānnaiḥ pūpān piṣṭakān ||48||

vidhatsva bhoḥ kāñcanavalli vatse

godhūma-cūrṇodbhava-laḍḍukāni |

manoharākhyāni manorame tvaṁ

tvaṁ mauktikākhyāni ca ratnamāle ||49||

bho vatse kāñcanavalli ! tvaṁ godhūma-cūrṇa-sambandhi sūtrākāra-ghṛta-pakva-VṆ pakvākhyāni vidhatsva kuru | he manorame ! tvaṁ manoharākhyāni laḍḍukāni kuru | he ratnamāle ! tvaṁ mauktikākhyāni moticūrākhyāni laḍḍukāni kuru ||49||

subhṛṣṭa-nistuṣa-tilair modakān kuru mādhavi[[15]](#footnote-16) |

tathā tila-kadambākhyān sa-tilāḥ khaṇḍa-paṭṭikāḥ ||50||

tilasya bheda-trayaṁ modakaṁ kadambākhyaṁ tila-sahita-khaṇḍa-kṛta-catuṣkoṇaṁ ca ||50||

lājān dhānāṁś ca sambhṛṣṭān pṛthukān ghṛta-bharjitān |

kṛtvā vindhye sitā-kvāthaiḥ samudgān kuru modakān ||51||

he vindhye ! sambhṛṣṭān lājān dhānya-vikārān dhānān yava-vikārān pṛthukāṁś cipiṭān api ghṛtena bharjitān kṛtvā sitāyāḥ khaṇḍasya kvāthaiḥ pāke nipātya modakān kuru | kīdṛśān ? samudgaḥ sampuṭaṁ tat-tulyān | kiṁ vā, samudgaiḥ mudga-modakaiḥ saha kuru | tān mudga-modakān api kuru ity arthaḥ ||51||

rambhe karambhaṁ kuru śātakumbha-

kuṇḍyāṁ surambhā-phala-śarkarādyaiḥ |

niṣpīḍya pakvāmra-rasaṁ manojñe

sitā-ghana-kṣīra-yutaṁ vidhehi ||52||

he rambhe ! śātakumbhasya svarṇasya kuṇḍyāṁ sukadalī-phala-śarkarādyaiḥ karambhaṁ kuru | karambho dadhi-saktava ity amaraḥ | pakvāmrasya rasaṁ niṣpīḍya manojñe taṁ sitā-ghana-kṣīra-yutaṁ vidhehi ||52||

utthāpitaṁ yat tu mayā mathitvā

prātaḥ sugandhā payaso dadhīni |

tad iṣṭa-gandhaṁ navanīta-piṇḍaṁ

haiyaṅgavīnaṁ kuru bhoḥ kilimbe ||53||

he kilimbe ! sugandhā payaso dadhīni mayā prātar mathitvā yan navanīta-piṇḍam utthāpitaṁ tat tvaṁ haiyaṅgavīnaṁ kuru | haiyaṅgavīnaṁ hyo-go-dohodbhavaṁ ghṛtam ity amaraḥ ||53||

svayaṁ dugdhvā vrajendreṇa prahitaṁ dhavalā-payaḥ |

pānārtham ambike mandaṁ tvam āvartaya vatsayoḥ ||54||

he ambike ! vatsayoḥ rāma-kṛṣṇayoḥ pānārthaṁ dhavalā-payaḥ mandaṁ yathā syāt tathā śṛtaṁ pakvaṁ kuru ||54||

ṛjīṣa-darvī-nivahaiḥ parītāṁ

mṛd-dāru-kuṇḍy-ādika-bhājanaiś ca |

cullī-cayāḍhyāṁ mama sikta-liptāṁ

tad-dugdha-śālāṁ vrajatāśu bālāḥ ||55||

he bālāḥ ! yūyaṁ mama tat tāṁ dugdha-śālāṁ vrajata | kīdṛśīṁ ? ṛjīṣaṁ piṣṭa-pacanam ity amaraḥ | tasyā darvī jhājharā iti prasiddhā sac-chidra-darvīti tāsāṁ nivahaiḥ samūhaiḥ parītām | mṛn-nirmita-dāru-nirmita-kuṇḍy-ādi-bhājanaiḥ parītāṁ siktāṁ liptāṁ ca cullī-cayenāḍhyāṁ yuktām ||55||

nānopakaraṇāni tvaṁ tāni tāni dhaniṣṭhike |

niṣkāsya tat-tad-bhāṇḍebhyaḥ pātreṣv ādāya dāpaya ||56||

he dhaniṣṭhike ! tāni tāni pūrvoktāni nānopakaraṇāni tat-tad-bhāṇḍebhyo niṣkāsya bahiṣ-kṛtya pātreṣv ādāya dāpaya ||56||

tat-tat-padārthāṁs tvaritaṁ tulasyā

sahānayā raṅgaṇamālike tvam |

ānīya koṣālayato’smadīyād

dāsī-gaṇair dāpaya tatra tatra ||57||

he raṅgaṇamālike ! anayā tulasyā saha asmadīyāt koṣālayāt bhāṇḍāra-gṛhāt dāsī-gaṇaiḥ karaṇaiḥ tat-tat-padārthāṁs tvaritam ānīya tatra tatra dāpaya ||57||

āmrātakāmra-phala-pūra-karīra-dhātrī

limpāka-koli-rucakādi-phalāni kāmam |

taile ciraṁ sa-lavaṇe kila sandhitāni

mūlāny athārdraka-mūkhāni ca rocakāni ||58||

āmrātako gauḍe “āmaḍā” iti khyātaḥ | āmraḥ prasiddhaḥ | āmraś cūto rasālo’sau sahakāro’tisaurabhaḥ ity amaraḥ | phala-pūro vraje “bijjarā”[[16]](#footnote-17) ākhyātaḥ | phalapūro bījapūra ity amaraḥ | karīro vraje “ṭeṭi” iti karīlaḥ khyātaḥ | dhātrī limpāko “lembu” iti khyātaḥ | koliḥ karkandhūr badarī koliḥ ity amaraḥ | rucakādir yeṣāṁ teṣāṁ phalāni[[17]](#footnote-18) athārdrakādīni mūlāni kāmaṁ yathepsitaṁ lavaṇe taile ciraṁ cira-kālāt sandhitāni “ācāra” ity ākhyāni | kīdṛśāni ? rocakāni ruci-karāṇi ||58||

matsyaṇḍikā rasa-ciroṣita-pakva-ciñcā

dhātrī-rasāla-badarī śakalāni tadvat |

niṣkāsya bhos tvam iha manthanikākulebhyaḥ

kṛtvānanendumukhi kāñcana-bhājaneṣu ||59||

tathā matsyaṇḍikā miśrīti khyāte rase ciroṣitāni cira-kālaṁ vyāpya sthitāni tintiḍī ciñcāmlikā ity amaraḥ | pakva-dhātrī pakvāmraḥ pakva-badarī eṣāṁ śakalāni khaṇḍāni manthanikānāṁ bhāṇḍānāṁ kulebhyaḥ samūhebhyaḥ niṣkāsya kāñcana-bhājaneṣu kṛtvā, he indumukhi ! tvam ānaya ||59||

śande śubhe bharaṇi pīvari miṣṭa-haste

cullī-cayopari dhṛtātula-manthanīṣu |

dugdhāni bhārika-gaṇopahṛtāni goṣṭhād

vatsāḥ śanaiḥ śrapayatāśu nidhāya yūyam ||60||

he śande ! he śubhe ! he bharaṇi ! he pīvari ! he miṣṭa-haste ! he vatsāḥ ! yūyaṁ goṣṭhāt bhārika-gaṇair ānītāni dugdhāni cullī-samūhopari dhṛtātula-manthanīṣu dugdha-pāka-pātreṣu nidhāya kṛtvā śrapayata pacata ||60||

mudrikāvāpakādīni bhūṣaṇāny uttarīyakam |

yathārham aṅgād uttārya nidhaya tulasī-kare ||61||

prakṣālya pāṇi-caraṇaṁ salilair dhaniṣṭhā

dattair balasya jananīm abhivandya mūrdhnā |

premnā tayā nava-vadhūr iva lālyamāna-

gāndharvikā rasavatīm atha sā viveśa ||62||

atha gāndharvikā rādhā rasavatīṁ viveśa | kiṁ kṛtvā ? yathā-yogyam aṅgāt mudrikā āvāpako valayas tad-ādīni bhūṣaṇāni, uttarīyaṁ ca uttārya tulasyāḥ kare nidhaya | āvāpakaḥ pārihāryaḥ kaṭako valayo’striyām ity amaraḥ | pāṇi-caraṇaṁ prakṣālya rāma-mātaraṁ mūrdhnābhivandya, tayā rohiṇyā nava-vadhūr iva lālyamānā satī ||61-62||

tat-tat-karmaṇi lagnāsu harṣotphullāsu tāsv atha |

tat-tat-kārye svato vyagrān dāsān āha vrajeśvarī ||63||

vrajeśvarī śrī-yaśodā tat-tat-pūrvokta-sarvāṇi tāsu rādhikādiṣu lagnāsu sva-sva-kārye svato vyagrān api dāsān āha ||63||

sāyaṁ kalinda-duhitur jala-bhāra-vāhair

ānīya baddha-vadanāsu navāsu celaiḥ |

mandānilendūkara-śītala-vedi-madhye

syandālikā dhṛta-ghaṭāliṣu sambhṛtaṁ yat ||64||

kuṅkumāguru-himāṁśu-paṭīrais

tat-payoda-supayaḥ parivāsya |

sikta-mṛṣṭa-śaśikānta-śilocca-

snāna-vedim abhito naya vatsa ||65||

he vatsa ! he payoda ! sāyaṁ-kāle yamunāyāḥ yat supayaḥ jala-bhāra-vāhair ānīya manda-pavanena tathendu-kiraṇena śītala-vedi-madhye syandālikā ghaṭādhāra-pātra-viśeṣaḥ, teṣu dhṛta-ghaṭāliṣu navāsu celair baddha-vadanāsu sambhṛtaṁ yat tat supayaḥ kuṅkuma-kṛṣṇāguru-karpūra-candanaiḥ parivāsya sugandhaṁ kṛtvā ādau jala-siktāṁ paścān mṛṣṭāṁ mārjitāṁ candrakānta-nirmita-snāna-vedīm abhitaś catur-dikṣu naya ||64-65||

ghaṭa-kule’guru-dhūma-sudhūpite

tvam api pāna-kṛte sutayor mama |

vicakilendu-lavaṅga-pāṭalaiḥ

praṇaya-vārida vāri suvāsitam ||66||

he vārida ! tvam api sutayoḥ pāna-kṛte pānārtham aguru-dhūmena sudhūpite sugandhite ghaṭa-kule vicakilaṁ mallikā-puṣpam induḥ karpūraḥ, lavaṅga-pāṭala-puṣpair vāri suvāsitaṁ kuru ||66||

bho nāpitātmaja subandha-madīya-gehāt

kalyāṇadākhya-bhiṣajā cira-sādhitaṁ yat |

nārāyaṇākhya-vara-tailam aśeṣa-doṣa-

śoṣaṁ supuṣṭi-karam ānaya mardanārtham ||67||

he subandhākhya (he sugandhākhya) ! he nāpitātmaja ! kalyāṇadākhyā yasya tena bhiṣajā vaidyena cira-kālena sādhitaṁ yan nārāyaṇākhya-vara-tailam | kīdṛśaṁ ? aneka-doṣa-nāśakaṁ supuṣṭi-karaṁ sutayor mardanārthaṁ tad ānaya ||67||

subandha-karpūraka-nāpitau drāg

vatsau yuvām ānayataṁ suśītam |

āṅgīnam udvartanam iṣṭa-gandhaṁ

kaiśyaṁ ca piṣṭāmalakīya-kalkam ||68||

he subandhākhya-karpūrakākhyau nāpitau ! vatsau ! yuvāṁ suśītam āṅgīnam aṅgeṣu hitam iṣṭa-gandham udvartanam[[18]](#footnote-19) ānayatam | kaiśyaṁ keśe deyaṁ hitaṁ piṣṭāmalakīya-kalkam[[19]](#footnote-20) ānayatam ||68||

snānīya-cīnendu-nibhāṁśuka-dvayaṁ

gāṅgeya-kānty-udgamanīyakaṁ tathā |

kauśeya-yugmaṁ paṭa-vāsa-vāsitaṁ

sāraṅga bhoḥ saṅkucitaṁ kuru drutam ||69||

bhoḥ sāraṅga ! snānīyaṁ snāna-yogyaṁ cīnaṁ sūkṣmam indu-nibhaṁ śukla-varṇam aṁśuka-dvayaṁ drutaṁ saṅkucitaṁ kuru | tathā paṭa-vāsena sugandha-cūrṇena vāsitaṁ kauśeya-yugmaṁ paṭṭa-vastra-yugmaṁ gāṅgeya-kānti svarṇa-varṇam udgamanīyakaṁ snānāntaraṁ paridheyaṁ dhauta-vastra-yugmam | tat syād udgamanīyaṁ yad dhautayor vastrayor yugam ity amaraḥ ||69||

uṣṇīṣakaṁ kañcukam antarīyakaṁ

sa-tunda-bandhaṁ tv iti yan navīnam |

bālārka-hemāruṇa-citra-varṇaṁ

vāsaś catuṣkaṁ vraja-veśa-yogyam ||70||

vikhaṇḍitākhaṇḍita-bhūri-varṇaṁ

syūtaṁ ca yad raucika-saucikena |

bhūyiṣṭham anyan naṭaveśa-yogyaṁ

saṅkocya tadvad bakulānaya tvam ||71||

bālārka-varṇam uṣṇīṣakaṁ mastaka-bandhanaṁ vāsa ekaṁ, hema-varṇa-kañcukaṁ sarvāṅga-paridheyaṁ dvitīyaṁ, aruṇa-varṇam antarīyakam adho-vāsas tṛtīyaṁ, citra-varṇaṁ tunda-bandhaṁ caturthaṁ, vraje’tra grāme veśāya yogyaṁ navīnam | he bakula ! tvam ānayeti pareṇa sambandhaḥ | raucikākhya-saucikena sūci-vṛttikena viśeṣeṇa khaṇḍitam akhaṇḍitaṁ ca tat bhūri-varṇaṁ bahu-varṇaṁ syūtaṁ sūtra-dvārā cāturyeṇa nirmitaṁ bhūyiṣṭham anyac ca naṭavad veśa-yogyaṁ saṅkucyānaya ||70-71||

kastūrikendv-aguru-kuṅkuma-candanādyair

yatnāc catuḥ-sama-mukhāni vilepanāni |

sampādya pūraya suvāsa-vilāsa-gandhin

ratnāvalī-khacita-mauktika-sampuṭeṣu ||72||

kastūrikendv-aguru-kuṅkuma-candanādyair yatnāc catuḥ-sama-mukhāni vilepanāni sampādya pūraya suvāsa-vilāsa-gandhin ratnāvalī-khacita-mauktika-sampuṭeṣu ||72||

piṇḍhi gorocanāṁ kartuṁ tilakaṁ tālikālike |

sucitra kuru citrāya girīndra-dhātu-varṇikāḥ ||73||

he tālike ! alike lalāṭe tilakaṁ kartuṁ gorocanāṁ piṇḍhi cūrṇāṁ kuru | he sucitra ! citrāya girīndrasya dhātor gairikādeḥ śukla-rakta-pīta-varṇādeḥ peṣaṇaṁ kṛtvā varṇikāḥ kuru ||73||

he puṣpahāsa sumano makaranda yūyaṁ

cāmpeya-puṇḍraka-sukāñcana-yūthikādyaiḥ |

puṣpair vidhāya vividhāḥ kurutāśu-mālāḥ

kālāguru-drava-himāṁśu-suvāsitās tāḥ ||74||

he puṣpahāsa ! he sumanaḥ ! he makaranda ! yūyaṁ cāmpeyaḥ puṇḍrako mādhavī, atimuktaḥ puṇḍrakaḥ syād vāsantī mādhavī-latā ity amaraḥ | svarṇa-yūthikādyaiḥ puṣpair mālāḥ vidhāya vividhāḥ kṛṣṇāguror dravaiḥ karpūraiś ca suvāsitāḥ kurutaḥ ||74||

ratnāvalī-khacita-hāṭaka-bhūṣaṇāni

snehān madāgraha-bhareṇa cireṇa yatnāt |

niṣpādya sāyam iha kāñcana-kāra-mukhyair

dattāni yāni mama raṅgaṇa-ṭaṅka-nādyaiḥ ||75||

raṅgaṇa-ṭaṅganākhyādyaiḥ kāñcana-kāra-mukhyaiḥ snehān mamāgraha-bhareṇa ratnāvalī-khacita-svarṇa-bhūṣaṇāni cireṇa yatnān niṣpādya sāyaṁ samayaṁ yāni dattāni tāni ||75||

sairindhra mālin makaranda bhṛṅgin

niṣkāsya koṣālayato bhavadbhiḥ |

puṣyeṇa bhānor amṛte’dya vāre

tair eva vatsau mama bhūṣaṇīyau ||76||

he sairindhra ! he mālin ! he makaranda ! he bhṛṅgin ! bhavadbhiḥ niṣkāsya koṣālayāt niṣkāsyādya puṣyeṇa nakṣatreṇa saha bhāneḥ sūryasya vāra-yogād amṛte’dya divase tair bhūṣaṇair eva mama vatsau vibhūṣaṇīyau ||76||

vatsa śālika vidhehy avataṁsaṁ

nīlakaṇṭha-nava-piñcha-samūhaiḥ |

tvaṁ ca mālika-sitāruṇa-guñjā-

puñjakair vividha-hāra-sugucchān ||77||

he vatsa śālika ! nīlakaṇṭhasya mayūrasya nava-piccha-samūhair avataṁsaṁ śiro-bhūṣaṇaṁ vidhehi | he mālika ! tvaṁ śvetāruṇa-varṇa-guñjā-samūhaiḥ vividha-hāreṇa saha sugucchān vidhehi | pūrva-ślokokta-ratnālaṅkāraṁ svecchayā mayūra-piccha-kṛtaṁ kṛṣṇecchayā ||77||

jambula jāmbūnada-kānti-miṣṭa-

tāmbūla-vallī-dala-sañcayaṁ tvam |

sukartarī khaṇḍita-heya-bhāgaṁ

vidhehi cīnāṁśuka-mārjitaṁ drāk ||78||

he jambula ! tvaṁ jāmbūnadasya svarṇasyeva kāntir yasya tathā-bhūtaṁ miṣṭa-tāmbūla-vallyā dala-samūhaṁ sukartaryā kāñcīti khyātayā khaṇḍito heya-bhāgas tyājya-bhāgo yasya tathā-bhūtaṁ, cīnāṁśukena sūkṣma-vastreṇa mārjitaṁ ca vidhehi ||78||

dhātrī-dalābha-khara-yantra-nikṛtta-navya-

kṣīrārdra-pūga-phala-sūkṣma-dalāni kāmam |

nirmāya tāni ghanasāra-suvāsitāni

snigdhāni vatsa suvilāsa vidhehi tūrṇam ||79||

he vatsa suvilāsa ! dhātrī-dalābhāni dhātryāḥ patrāṇīva khara-yantreṇa nikṛttāni chinnāni navyānāṁ kṣīreṇa payasā ārdrāṇāṁ pūga-phalānāṁ sūkṣma-dalāni nirmāya yatheṣṭaṁ tāni ghanasāreṇa karpūreṇa suvāsitāni vidhehi ||79||

vastra-śodhita-cūrṇailā-lavaṅga-khadirādibhiḥ |

bho rasāla-viśālākhya kurutaṁ vīṭikāṁ yuvām ||80||

bho rasāla ! bho viśālākhya ! yuvāṁ vastra-śodhita elāca-lavaṅga-khadirādayas taiḥ saha vīṭikāṁ kurutam ||80||

taṁ karma-sakteṣv atha teṣu mātā

sutāgamādhvārpita-netra-yugmā |

ity āha goṣṭhāgata-bhāra-vāhān

kṛṣṇaḥ kim āyāti kathaṁ vilambaḥ ||81||

teṣu dāseṣu tat-tat-karma-sakteṣu satsu goṣṭhāgata-dugdha-bhāra-vāhān mātā ity āha | kim āha ? kṛṣṇaḥ kim āyāti ? tair nety ukte kathaṁ vilamba ity āha ||81||

tām āhur eke mṛdu-śāda-pallavān

navīna-vatsān kila cārayaty asau |

anye tadocuḥ sa hi go-vṛṣair vṛṣān

saṁyodhayan krīḍati bālakair vṛtaḥ ||82||

eke tāṁ yaśodām āhuḥ, asau kṛṣṇo navīna-vatsān mṛdu-śāda-pallavān komala-ghāsa-pallavān cārayati | śādvalaḥ śāda-harite ity amaraḥ | anye go-vṛṣair vṛṣān saṁyodhayan krīḍatīty ūcuḥ ||82||

athāha putrānayanotsukotsukaṁ

sā raktakaṁ śaktam amuṣya sevane |

tvaṁ vatsa gatvā madhumaṅgalaṁ balaṁ

taṁ cañcalaṁ cānaya mat-sutaṁ drutam ||83||

putrānayane utsukā sā amuṣya kṛṣṇasya sevane śaktam utsukaṁ ca raktakākhyaṁ dāsam āha—he vatsa ! tvaṁ gatvā madhumaṅgalaṁ baladevaṁ cañcalaṁ taṁ kṛṣṇaṁ cānaya ||83||

prahitya taṁ sātha mahānasaṁ gatā

kiṁ kiṁ tvayā sādhitam etayā saha |

sarvaṁ tad etan mama temanādikaṁ

sandarśayety āha balasya mātaram ||84||

atha sā yaśodā mahānasaṁ randhana-śālāṁ gatvā anayā rūp3 saha kiṁ kiṁ temanādikaṁ tvayā sādhitam etat tat sarvaṁ mama māṁ sandarśayeti rohiṇīm āha | tatra dvitīyāyāṁ ṣaṣṭhī ||84||

tām āha sammārjita-vedikāntare

navīna-mṛdbhājana-paṅkti-sambhṛtam |

sā darśayantī kṛta-temanādikaṁ

rādhāṁ praśaṁsanty atha tāṁ ca rohiṇī ||85||

sā rohiṇī tāṁ rūp2 praśaṁsantī tathā sammārjita-vedikā-madhye navīna-mṛttikā-bhājana-paṅktiṣu sambhṛtaṁ samyag dhṛtaṁ kṛta-temanādikaṁ darśayantī tāṁ yaśodām āha ||85||

sumadhuraṁ śaśito’pi susaṁskṛtaṁ

nipuṇayā pacane mṛdu rādhayā |

pravara-manthanikāsu susambhṛtaṁ

sumukhi paśya puraḥ sakhi pāyasām ||86||

pacyantāṁ vividhāḥ pākāḥ sūpāntāḥ pāyasādayaḥ [bhā.pu. 10.24.26] ity-ādi-bhāgavatokta-rītyādau kṛtaṁ pāyasaṁ darśayantī āha—he sumukhi ! he sakhi ! pacane nipuṇayā mṛdu rādhayā śiśito’pi sumadhuraṁ śubhāṁśe ca śītala-pāyasasya mādhuryādhikyāt susaṁskṛtaṁ ca pravara-manthanikāsu bṛhan-mṛd-bhāṇḍeṣu susambhṛtaṁ pāyasaṁ

paśya | mṛt-pātre dhṛtasya vastunaḥ āśu rasāntarānutpādanāt ||86||

bala-puṣṭi-karaṁ hṛdyaṁ madhuraṁ mṛdulaṁ sati |

manthanī sambhṛtaṁ paśya saṁyāvaṁ ca mayā kṛtam ||87||

saṁyāvaṁ dugdha-pakva-godhūma-cūrṇaṁ sa-khaṇḍa-sugandhi-dravya-sahitam ||87||

rambhā-sīri-kṣīrasāra-śaṣkulīr vividhāḥ sakhi |

paśya piṣṭa-vikārāṁś ca nānā-bhedān susamskṛtān ||88||

rambhā kadalī | sīrī nārikelaḥ | kṣīra-sāraḥ etair bahuvidhāḥ śaṣkulīḥ godhūma-cūrṇa-susaṁskṛtān nānā-bhedān piṣṭa-vikārāṁś ca | “paśya sīrīśasya kṣīrasāreṇa śaṣkulīr vividhāḥ parāḥ” ity api pāṭhaḥ ||88||

pīyūṣa-granthi-karpūra-kelikāmṛta-kelikāḥ |

anayā saṁskṛtāḥ paśya yad-vidhir me na gocaraḥ ||89||

anayā saṁskṛtāḥ pīyūṣa-granthi-karpūra-kely-amṛta-kelikāḥ paśya yasya vidhir mama na gocaraḥ ||89||

kevalo mathita-klinno maudgo’yaṁ baṭako dvidhā |

sitā-lavaṇa-saṁyogān māsīyo’pi dvidhā kṛtaḥ ||90||

sitā-saṁyogāt kevalaḥ | lavaṇa-saṁyogān mathite takre klinne magnaś ca evaṁ mudga-nirmita-baṭako dvidhā māsasyāpi dvidhā militvā catur-vidhaḥ ||90||

ciñcāmrātaka-cukrāmrais tat-tad-dravyādi-yogataḥ |

īṣan madhura-gāḍhāmla-bhedād amlo dviṣaḍ-vidhā ||91||

ciñcā tintiḍī āmrātakaḥ gauḍe āmaḍeti cukraḥ cukrākhyaḥ śāka-viśeṣaḥ |

cāṅgerī cukrikā danta-śaṭāmbaṣṭhāmla-loṇikā |

sahasra-vedhī cukro’mla-vetasaḥ śata-vedhy api || ity amaraḥ |

āmra iti caturvidhaḥ svataḥ | dravyādi-yogāt tat-tat-tviñcādayaḥ | īṣan-madhuraḥ sitāyā alpa-milanāt | ato’dhika-sitādi-milanāt gāḍha-madhuro bhavatīti | evam agre’pi ādi-śabdānād bodhyam | yad vā, tat-tad-dravyaṁ mudga-māsa-baṭakas tasya yogāc caturvidhaḥ | dravya-yogāc catur-vidhānām eva | īṣan-madhura-gāḍha-madhura-bhedād bhedāṣṭakaṁ militvā dvādaśa-vidho’mlaḥ ||91||

baddha-rambhā-navya-garbha-tan-navya-mukulāṁśayoḥ |

māna-kandāmbu-kacvīnāṁ mukhāṁśasyālukasya ca ||92||

baddha-rambhā rambhā-phalasya kadalī-phalasya nirgama-samaye mukhaṁ baddhvā garbha-madhye atipuṣṇāti | komalasya navya-mukula-navyāṁśayoḥ, gauḍe mocā-thoḍākhyā, tayoḥ | tathā mānaḥ, gauḍe māna-kacu-khyātaḥ kandaḥ sākara-kandaḥ | ambu-kacvī, gauḍe pāni-kacu-prasiddhānāṁ madhye ye mukhyā mukhās teṣām aṁśasya khaṇḍasya | yad vā, mukhāṁśasya, na tu paścād-bhāgasya ālukasya, gauḍe ālu iti khyātasya ||92||

kuṣmāṇḍa-ḍiṇḍiśānāṁ ca cakrābha-khaṇḍa-jālakam |

caṇaka-kṣoda-paṅkāktaṁ ghṛta-bhṛṣṭaṁ pṛthak pṛthak ||93||

kuṣmāṇḍaḥ, gauḍe kumurākhyaḥ | ḍiṇḍiśaḥ, gauḍe ḍiṅgilākhyaḥ sūrya-kumuḍā iti khyātaḥ | eteṣāṁ cakrākāra-khaṇḍa-samūhaṁ caṇaka-dvidala-cūrṇa-paṅkenāktaṁ vyāptaṁ ghṛtena bhṛṣṭaṁ pṛthak pṛthak paśya ||93||

caṇaka-kṣoda-baṭakāny ājya-bhṛṣṭāni kevalam |

aparāṇy amla-sat-takra-kvātha-klinnāni lokaya ||94||

vraje pākaḍākhyāni caṇaka-baṭakāny ghṛta-bhṛṣṭāni kevalaṁ dravyāntarāyogāt dravyāntara-milanenāha | āmla-sat-takra-kvāthayor milanāt klinnāny aparāṇi baṭakāni paśya ||94||

caṇaka-kṣoda-piṇḍānāṁ svinnānāṁ kvatithāmbhasi |

khaṇḍāni dravya-pākādi-bhedān nānā-vidhāni ca ||95||

kvatithāmbhasi atyuṣṇodake svinnānāṁ caṇaka-cūrṇa-piṇḍānāṁ khaṇḍāni dravya-pākādīnāṁ bhedān nānā-vidhāni ||95||

baṭikā phala-mūlānāṁ pṛthak saṁyoga-bhedataḥ |

trijāta-maricādyais tu prakārān bahudhā kṛtān ||96||

trijāta-maricādyaiḥ karaṇaiḥ baṭikā phala-mūlānāṁ pṛthak saṁyoga-bhedāt bahudhā kṛtān eka-dravyasya bahu-prakārān trijāteti teja-patra-rasa-vāsa-guḍatvak iti | kecit jāya-phala-dārucinī-jāyatrīti vadanti ||96||

karkāru-jyotsnikālābu-phalāny āli pṛthak pṛthak |

rājikā dadhi-yogena saṁskṛtāny anayā śubhe ||97||

karkāru kuṣmāṇḍaḥ | kūṣmāṇḍakas tu karkārurur ity amaraḥ | jyotsnikā gauḍe jhiṅgā iti prasiddhā | jyotsnī paṭolikā jālī nādeyī bhūmi-jambukā ity amaraḥ | alābur gauḍe lāu iti | ghiyā ity-ādīni ca phalāni rājikā rāi ity ākhyā kṣudra-sarṣapa-bhedaḥ | dadhi-yogena anayā saṁskṛtāni vraje rāyatā ity ākhyāni | kṣavaḥ kṣutābhijanano rājikā kṛṣṇikā’’surī ity amaraḥ ||97||

vatsepsita-prasūnāni ghṛta-bhṛṣṭāni kevalam |

ghṛta-bhṛṣṭā dadhi-klinnāḥ kalikāḥ kovidārajāḥ ||98||

kevalaṁ ghṛtena bhṛṣṭāni vatsepsitāni | vatsaḥ kṛṣṇas tasya īpsitāni prasūnāni vraje vacasīty ākhyāni kecit baka-puṣpāṇi | kecid vārajāḥ kāñcana-puṣpa-kalikā dadhi-klinnāḥ | kovidār kovidāre camarikaḥ kuddālo yugapatrakaḥ ity amaraḥ ||98||

ghṛta-bhṛṣṭā dadhi-klinnāḥ prasūna-baṭikā dvidhā |

paṭolasya phalāny ājya-bhṛṣṭāni rucidāny alam ||99||

ājyena ghṛtena bhṛṣṭāni paṭola-phalāni ||99||

vṛddha-kuṣmāṇḍa-baṭikāḥ kacvī-mānālu-kandakaiḥ |

tikta-nālīta-cūrṇāḍhyāś cavikāḍhyāḥ parāḥ kṛtāḥ ||100||

kacvī gauḍe “kacu” ity ākhyā | māno “māna-kacu” ity ākhyā | āluḥ kandakaḥ “sākarakand”-ākhyāḥ, etaiḥ saha vṛddha-kuṣmāṇḍa-baṭikāḥ kṛtāḥ | eteṣāṁ madhye kecit tikta-nālīta-cūrṇair āḍhyāḥ kṛtāḥ | kecic cavikā gauḍe “cai” ity ākhyaty-āḍhyāḥ kṛtāḥ ||100||

sitailā-maricair yogād dugdha-tumbī kṛtānayā |

tad-yogād aparaṁ miṣṭaṁ kṣīra-kuṣmāṇḍa-nāmakam ||101||

sitā-khaṇḍaḥ, elā elācākhyaḥ maricaiś ca yogāt dugdhena saha tumbī anayā kṛtā | tad-yogāt sitailā maricair yogāt kṣīreṇa saha kuṣmāṇḍasya pākāt ||101||

dadhi-śūraṇakaṁ miṣṭaṁ dhātrī-śūraṇakaṁ param |

dadhnaikaṁ bharjitaṁ cānyat kāra-bilva-phalaṁ dvidhā ||102||

dadhi-śūraṇakaṁ gauḍe “ola” ity ākhyaṁ miṣṭaṁ sitādi-yogena | dhātrī-phalena saha paraṁ śūraṇakaṁ dadhnaikam anyat ghṛtena bharjitam | kāra-bilva-phalaṁ “kathabela”-ākhyaṁ phalaṁ dvidhā sitā-yogena ekaṁ dadhi-yogenāparaṁ pūrvavat dṛṣṭā jñeyam | kecit tu kāra-bilva-phalaṁ “karalā” iti khyātaṁ kṣudra-bṛhad-bhedena dvidhā bharjitam ity āhuḥ ||102||

mṛdu-rambhā-garbha-khaṇḍa-vṛddha-kuṣmāṇḍa-khaṇḍayoḥ |

sitā-dadhi-yutaḥ pāko madhurāmlaḥ suśītalaḥ ||103||

mṛdu-rambhā-garbhaṁ gauḍe “garbha-thoḍa”-ākhyasya khaṇḍa-vṛddha-kuṣmāṇḍa-khaṇḍayoḥ

sitā-dadhi-yutaḥ pāko madhurāmlaḥ ||103||

nālīta-methī-śata-puṣpikā-miśī-

paṭola-vāstūka-vitunna-māriṣāḥ |

prakāra-saṁyoga-vibhedato’nayā

śākāḥ sudhā-garva-hṛtaḥ susaṁskṛtāḥ ||104||

nālītaḥ gauḍe nālitākhyaḥ | methī prasiddhaḥ | śata-puṣpikā gauḍe “śaluphā” ākhyaḥ | śata-puṣpā sita-cchatrā ity amaraḥ | miśī gauḍe “mahuro” ity ākhyaḥ | paṭolaḥ “paṭala”-ākhyaḥ | vāstūkaḥ gauḍe “bathuā” ity ākhyaḥ | vitunna-māriṣāḥ prakāra-saṁyoga-vibhedato’nayā śākāḥ sudhā-garva-hṛtaḥ susaṁskṛtāḥ ||104||

kalambī-pakva-ciñcāyā rasa-pakvā ruci-pradā |

kṛṣṇa-nālīta-śāko’yam āmāmra-phala-yuk śubhaḥ ||105||

pakva-ciñcā pakva-cintaḍī, tasyā rasena pakvā | kalambī “kamalī” ity ākhyā ruci-pradākhyā vā kṛtā | kṛṣṇa-nālīta-śākaḥ āmāmraḥ apakvāmra-phalena yutaḥ śubhākhyaḥ śubha-rūpo vā ||105||

mukuṣṭakasya mudgasya māsasyāpy adhunā mayā |

trividho’yaṁ sudhā-kūpa-nibhaḥ sūpo vipācyate ||106||

mukuṣṭakasya vraje moṭākhyasya, makuṣṭhaka-mayuṣṭhakau vana-mudge ity amaraḥ | mudgasya māsasya dvidala-pākena sūpaḥ sudhā-kūpa-tulyas trividho’yaṁ mayā vipācyate | māsasya caṇakasya ca caturvidhaḥ sudhā-kūpa-nibha iti pāṭhāntaraḥ ||106||

paṅkaiḥ sumana-cūrṇānāṁ dāsībhir bhṛśa-marditaiḥ |

pūrṇendu-maṇḍalākārāḥ kriyante roṭikā mayā ||107||

sumana-cūrṇānāṁ godhūma-cūrṇānāṁ paṅkair dāsībhir bhṛśa-marditair mardanādhikyena roṭikāḥ komalādi-guṇa-yutā bhavanti | pūrṇa-candra-maṇḍalākārā ity anena śukla-suvartulākāra ity anenāhlāda-janakatvādikaṁ roṭikā mayā kriyante | godhūmaḥ sumanaḥ samau ity amaraḥ ||107||

kṣālitāś cīna-celeṣu nibaddhās taṇḍūlā ime |

āgate goṣṭhataḥ kṛṣṇe pācyā me kvathitāmbhasi ||108||

ime taṇḍūlā ādau kṣālitāḥ paścāc cīna-celeṣu sūkṣma-vastreṣu baddhāḥ kṛṣṇe goṣṭhād āgate sati kvathitāmbhasi uṣṇa-toye kṣiptvā mayā pācyā ||108||

kṛtāni kriyamāṇāni kartavyāni tu kānicit |

ity anna-vyañjanāni tvaṁ saṁsiddhāni pratīhi nau ||109||

anna-vyañjanāni siddhāni nau āvābhyām ity anenātra vilambo nāstīti pratīhi ||109||

saurabhya-sad-varṇa-manoharaṁ tat

sā vīkṣya sarvaṁ muditā babhūva |

jijñāsamānām atha tad vidhānaṁ

tāṁ rohiṇī vismaya-pūrvam āha ||110||

tat sarvaṁ saurabhya-sad-varṇa-manoharaṁ ca sā vīkṣya muditābhūt | tad vidhānaṁ kena prakāreṇa etādṛśaṁ saurabhyādikaṁ jātam iti jijñāsamānāṁ tāṁ yaśodāṁ rohiṇy āha ||110||

sāmagrī saiva sāmānyā pākasya prakriyāpy asau |

kintv apūrva-guṇe hetur gāndharvā hasta-sauṣṭhavam ||111||

asau pāka-sāmagrī pāka-kriyā ca sāmānyā sarva-sādhāraṇy eva, na tv aticamatkāriṇī | tathāpy atra saurabhyādy-asādhāraṇa-guṇe rādhikā hasta-sauṣṭhavaṁ hetuḥ ||111||

sā tāṁ rādhām anna-saṁskāra-saktāṁ

prasvidyantīṁ lajjayā namra-vaktrām |

dṛṣṭvā rājñī sneha-viklinna-cittā

dāsīm asyā vījanāyādideśa ||112||

sva-guṇa-śāstrena svabhāvataś ca namra-vaktrām annasya saṁskāre rādhāṁ prasvidyantīṁ dṛṣṭvā sā rājñī yaśodā sneha-viklinna-cittā asyā vījanāya etāṁ vījituṁ dāsīm ādideśa ||112||

tato gatā dugdha-gṛhaṁ vrajeśvarī

tatrāpi tābhiḥ parisaṁskṛtāny asau |

sarvāṇi bhakṣyāṇi vilokya nanditā

sutāgamotkā laghu gopuraṁ yayau ||113||

tad-anantaram asau vrajeśvarī dugdha-gṛhaṁ gatā tatrāpi tābhis tat-pāka-kartṛbhiḥ parisaṁskṛtāni sarvāṇi bhakṣyāṇi dṛṣṭvā nanditā sā kṛṣṇāgame utkaṇṭhitā satī labdha-nati-vistīrṇaṁ gopuram | yad vā, laghu śīghraṁ yathā syāt tathā gopuraṁ pura-dvāraṁ yayau | pura-dvāraṁ tu gopuram ity amaraḥ ||113||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kalya-vilāsa-varṇana-mayaḥ so’yaṁ tṛtīyo gataḥ ||o||

iti śrī-govinda-līlāmṛte sad-ānanda-vidhāyinyāṁ

prātaḥ-kāla-vilāsa-varṇana-mayas tṛtīyaḥ sargaḥ

||3||

—o)0(o—

(4)

## caturthaḥ sargaḥ

atha vrajendreṇa kṛtāgrahotkaraiḥ

kṛṣṇaḥ sva-goṣṭhāt prahito nijonmukhīm |

stanyāśru-viklinna-payodharāmbarām

ambāṁ milantīṁ purato dadarśa saḥ ||1||

athānantaraṁ vrajendreṇa nandena kṛtair āgrahotkaraiḥ sva-goṣṭhāt prahitaḥ kṛṣṇaḥ nijonmukhīṁ vilokanotkaṇṭhayā pura-dvārāt paśyantīṁ stana-dugdhenāśru-jalena ca klinnāni payodharāmbarāṁ ca yasyās tāṁ purato milantīm ambāṁ mātaraṁ dadarśa ||1||

ehy ehi vatsa kṣudhito’pi śīghraṁ

nāyāsi gehaṁ kim u māṁ dunoṣi |

rāddhaṁ yad annādikam apy atīva-

yatnena tac chītalatāṁ prayāti ||2||

ehy ehīty ādare he vatseti vātsalye | kṣudhito’pi śīghraṁ gehaṁ nāyāsi kim u ? kiṁ māṁ dunoṣīti ca vātsalya-poṣako’yaṁ khedaḥ | atīva-yatnena yad annādikaṁ rāddhaṁ saṁsiddhaṁ tad annādikam ||2||

itīrayitvā tanayaṁ tad-aṅgaṁ

sammārjayantī kara-pallavena |

sā tad-vayasyān sva-gṛhāyanotkān

abhāṣata sneha-vipāka-digdhā ||3||

iti tanayaṁ kṛṣṇam īrayitvā uktvā kareṇa tad-aṅgaṁ sammārjayantī sva-gṛha-gamanotkāṇṭhitān kṛṣṇa-vayasyān snehasya paripākena digdhā yuktā abhāṣata ||3||

vinā bhavadbhiḥ pracuraṁ na bhuṅkte

drāk saṅgamārthaṁ bhavatāṁ samutkaḥ |

yac cañcalo’yaṁ tad anena vatsāḥ

jagdhiḥ sadeṣṭā mama mandire vaḥ ||4||

yad yasmād ayaṁ cañcalaḥ kṛṣṇaḥ bhavatāṁ drāk śīghraṁ maṅgalārthaṁ samutkaḥ yac o’yaṁ tad anena vatsāḥ jagdhiḥ sadeṣṭā mama mandire vaḥ ||4||

tad yāta sva-gṛhān putrāḥ snātvā bhūṣaṇa-bhūṣitāḥ |

kṣudhārtāḥ stha drutaṁ bhoktum āgacchata mamālayam ||5||

uktārthaṁ spaṣṭam āha—kṣudhārtā yūyam api sva-sva-gṛhe snātvā bhūṣitā mamālayaṁ

bhoktum āgacchata ||5||

gateṣu teṣu hṛṣṭeṣu sa-rāma-madhumaṅgalam |

sutam ādāya nilayaṁ yayau vraja-kuleśvarī ||6||

teṣu bālakeṣu gateṣu yaśodā rāma-madhumaṅgala-sahitaṁ kṛṣṇam ādāya sva-gṛhaṁ yayau ||6||

tṛṣita-dṛg-ati-śuṣyac-cātakīr vallabīnāṁ

nija-madhurima-dhārā sāra-varṣair niṣiñcan |

nija-nayana-cakorau pāyayaṁs tan mukhendu-

dyuti-madhura-sudhāṁ svaṁ geham āyān mukundaḥ ||7||

tṛṣita-dṛg-ati-śuṣyac-cātakīr vallabīnāṁ nija-madhurima-dhārā sāra-varṣair niṣiñcan |

nija-nayana-cakorau pāyayaṁs tan mukhendu-dyuti-madhura-sudhāṁ svaṁ geham āyān mukundaḥ ||7||

tam āgataṁ snāpana-vedikāntaraṁ

bhṛtyaḥ samuttārya vibhūṣaṇaṁ tanoḥ |

sukuñcitaṁ cīna-navīnam aṁśukaṁ

sāraṅga-nāmā laghu paryadhāpayat ||8||

sāraṅga-nāmā bhṛtyaḥ snāpana-vedikāntaraṁ madhyam āgataṁ taṁ dṛṣṭvā tasya tanoḥ śarīrāt vibhūṣaṇam uttārya navīna-sūkṣma-sukuñcitaṁ vasanaṁ laghu kṣipraṁ kṣudraṁ vā paryadhāpayat ||8||

tatropaviṣṭasya sukhaṁ varāsane

prakṣālya patrī caraṇāmbuje prabhoḥ |

gandhāmbhasā patraka-pāṇi-visphurad-

bhṛṅgāra-muktena mamārja vāsasā ||9||

patrī-nāmā bhṛtyaḥ tatra snāna-vedikāyāṁ varāsane sukham upaviṣṭasya prabhoś caraṇāmbuje patraka-nāmā bhṛtyas tasya pāṇau visphurad-bhṛṅgārāt jala-dhārāt muktena gandhāmbhasā prakṣālya vāsasā mamārja ||9||

abhyajya nārāyaṇa-taila-lepaiḥ

pratyaṅga-nānā-mṛdu-bandha-pūrvam |

subandha-nāmā kṣuri-sūnur asya

premṇāṅga-saṁmardanam ātatāna ||10||

subandha-nāmā kṣuri-sūnur nāpita-putraḥ nārāyaṇa-taila-samūhair asya .śṛṅkhalasya pratyaṅgam aṅgam aṅgaṁ prati-nānā-mṛdu-bandha-pūrvaṁ nānā-vidha-taila-mardana-prakāra-pūrvam abhyajya premṇā aṅgasya mardanam ātatāna ||10||

udvartanenāsya mudā sugandhaḥ

śītena pītena sadā suśītam |

snigdhena mugdho navanīta-piṇḍād

udvartayāmāsa śanais tad-aṅgam ||11||

mugdhaḥ sundaraḥ sugandha-nāmā bhṛtyaḥ navanīta-piṇḍāt snigdhena komalena ca śītena śītalena pītena pīta-varṇena pītākhyena vā, udvartanena satīla-pīteneti vā pāṭhaḥ | tasya nisarga-śītaṁ svabhāva-śītalaṁ tad-aṅgam udvartayāmāsa ||11||

dhātrī-phalārdra-kalkena keśān śīta-sugandhinā |

snigdhaḥ snigdhena susnigdhān karpūro’pi samaskarot ||12||

snigdhaḥ snigdha-nāmā karpūraḥ karpūra-nāmā ca bhṛtyaḥ snigdhena (bhāve ktaḥ) snehena śīta-sugandhinā dhātrī-phalārdra-kalkena snigdhān keśān samaskarot ||12||

prakṣālayan śītala-vāri-dhārayā

śanais tad-aṅgāni payoda-dattayā |

svabhāva-śītojjvala-komalāny alaṁ

cīnāṁśukenātra mamārja raktakaḥ ||13||

raktako’tra samaye vedikāyāṁ vā payoda-nāmnā dattayā śītala-vāri-dhārayā svabhāvata eva śītalojjvala-komalāni tad-aṅgāni prakṣālayan cīnāṁśukena sūkṣma-vastreṇa mamārja ||13||

manda-pakva-parivāsita-kumbha-

śreṇi-sambhṛta-jalair atha dāsāḥ |

śatakumbha-ghaṭikātta-vimuktaiḥ

sveśvaraṁ pramuditāḥ snapayanti ||14||

athānantaraṁ dāsāḥ ādau manda-pakvāsu paścāt parivāsita-kumbha-śreṇiṣu sambhṛtaiḥ samyak dhṛta-jalaiḥ, kīdṛśaiḥ ? paścāt śātakumbhaṁ suvarṇaṁ tasya ghaṭikāsu kṣudra-ghaṭeṣu āttair gṛhītair –muktais tyaktaiḥ sveśvaraṁ kṛṣṇaṁ snapayanti ||14||

tac-chrīmad-aṅgaṁ mṛdu-cīna-vāsasā

sammārjya keśan apatoya-bindukān |

kṛtvā ca pratyudgamanīyam aṁśukaṁ

patrī hiraṇya-dyuti paryadhāpayat ||15||

patrī śrīmad aṅgaṁ mṛdu sūkṣma-vāsasā sammārjya, apagatāḥ toya-bindavo yasmāt tathā-bhūtān keśan kṛtvā ca pratyudgamanīyaṁ vastraṁ dhauta-vastra-yugmaṁ pītaṁ paryadhāpayat, tat tasmād udgamanīyaṁ yad dhautayor vastrayor yugam ||15||

tatropaviṣṭasya sumṛṣṭa-vedikā-

vinyasta-pīṭhe’guru-dhūma-vāsitaiḥ |

jūṭaṁ kacai kaṅkatikā-viśodhitair

vidhāya dāmnā kumudo’py aveṣṭayet ||16||

kumudaḥ kumuda-nāmā dāso’pi mārjita-vedikāyāṁ vinyasta-pīṭhe upaviṣṭasya śrī-kṛṣṇasyādau aguru-dhūpa-vāsitaiḥ paścāt kaṅkatikā-viśodhitaiḥ kacair jūṭam ekatrīkṛtaṁ vidhāya dāmnā aveṣṭayet ||16||

vidhāya gorocanayāsya bhāle

tamāla-patraṁ mṛganābhi-madhyam |

śṛṅgāra-kārī makaranda-nāmā

lilepa gātrāni catuḥ-samena ||17||

makaranda-nāmā śṛṅgāra-kārī veśa-kartā asya bhāle lalāṭe gorocanayā kastūrī-madhyaṁ tamāla-patraṁ tilakaṁ vidhāya catuḥ-samena kastūrī-karpūrāguru-kuṅkumena gātrāni lilepa ||17||

tasya śrīmad-bhuja-yugalayoḥ kaṅkaṇe caṅkanākhye

haime bhrājan makara-vadane karṇayoḥ kuṇḍale dve |

mañjīrau śrī-caraṇa-yugale haṁsa-hāri-praṇādau hāraṁ

tārā-maṇim atha hṛdi prema-kando yuyoja ||18||

tasya bhuja-yugalayoḥ haime ca caṅkanākhye kaṅkaṇe, karṇayoḥ makara iva vadane yayos tādṛśe dve kuṇḍale | śrī-caraṇa-yugale haṁsād api manoharau praṇādau yayos tau mañjīrau | hṛdi tārāvat prakāśa-bahulo maṇir yatra tādṛśaṁ hāraṁ muktā-mālāṁ prema-kandākhyo yuyoja ||18||

tatra tatra sutaṁ mātā paśyantī prema-vihvalā |

tvarayantī kṛtau dāsān svayaṁ ca vidadhe kriyām ||19||

yatra yatra sthale purā taila-mārdanādau preritāḥ dāsās tatra tatra sthale prema-viklavā mātā sutaṁ sutaṁ paśyantī dāsān kṛtau tat-tat-karmaṇi tvarayantī svayaṁ ca kriyāṁ taila-mardana-rūpāṁ vidadhe ||19||

snātānuliptādṛta-bhūṣitābhyāṁ

śrīmad-bala-śrī-madhumaṅgalābhyām |

tathā-vidhais tatra tadaiva labdhaiḥ

samaṁ vayasyair virarāja kṛṣṇaḥ ||20||

tathā śrī-kṛṣṇavat snātānuliptādṛta-bhūṣitābhyāṁ śrī-baladeva-madhumaṅgalābhyāṁ tadaiva labdhaiḥ prāptair āgatair vayasyaiś ca samaṁ tatra śrī-kṛṣṇo virarāja ||20||

toyārdra-kañcuka-suveṣṭita-toya-pūrṇa-

bhṛṅgāra-pāli-vimalāsana-paṅkti-yuktām |

saṁsikta-mṛṣṭa-vara-dhūpa-vidhūpitāṁ tān

vedīṁ nināya kila bhojayituṁ tadāmbā ||21||

ambā mātā tadā tān śrī-rāma-kṛṣṇādīn bhojana-vedīṁ nināya | vedīṁ kīdṛśīṁ ? toyenārdraiḥ kañcukaiḥ āvaraka-vastraiḥ suveṣṭita-toya-pūrṇa-bhṛṅgāra-pālibhiḥ jalādhāra-pātra-samūhaiḥ saha vimalāsana-paṅktibhir yuktām | ādau saṁsiktā kṣālitā paścān mārjitā ca sā vara-dhūpena vidhūpitā suvāsitā ca tām ||21||

śrīdāma-subalau vāme puro’sya madhumaṅgalaḥ |

dakṣiṇe śrī-balaś cānye paritaḥ samupāviśan ||22||

asya śrī-kṛṣṇasya vāme śrīdāma-subalau puro’gre madhumaṅgalaḥ, dakṣiṇe baladevaḥ, anye paritaḥ | eṣāṁ vāma-dakṣiṇa-pārśve paritaś catur-dikṣu iti vyākhyāyāṁ puline bhojana-sthale iva teṣāṁ śrī-kṛṣṇābhimukhatvaṁ bodhyam | ubhaya-paṅkteḥ pārśva-dvaye vā ||22||

teṣūpaviṣṭeṣv atha pānakāni

svarṇeṣu pātreṣu susambhṛtāni |

pānāya citropahṛtāni mātā

putrāya tebhyaś ca dadau krameṇa ||23||

teṣu rāma-kṛṣṇādiṣu upaviṣṭeṣu mātā putrāyeti putrābhyām ity uktau tayor abhedād eka-vacanāntaḥ, arthāt putrābhyāṁ rāma-kṛṣṇābhyāṁ tebhyaḥ sakhibhyaś ca krameṇa pānakāni nārikela-jala-sarvottamekṣu-rasa-vikāra-jātādīni pānāya dadau ||23||

sva-sva-saṁskṛta-miṣṭānnaṁ prātar āśopayogi yat |

upajahrus tayāhūtā mātre gopyo mudānvitāḥ ||24||

tayā yaśodayā āhūtā gopaḥ sva-sva-kṛta-pakvānnaṁ miṣṭānnam iti vā pāṭhaḥ | prātar bhojanopayogi yat pakvānnaṁ tan-mātre tasyai yaśodādai upajahrur daduḥ ||24||

śrī-rādhayā yatnata eva gehād

ānīta-khaṇḍodbhava-laḍḍukāni |

gaṅgā-jalākhyāny atha raṅgadevī

tad-iṅgitenopajahāra mātre ||25||

rādhayā gehāt sva-gṛhād ānīta-khaṇḍa-laḍḍukāni tasyā rādhāyā iṅgitena raṅgadevī mātre upajahāra ||25||

tāni mātā balādibhyo vibhajya snehato dadau |

prakīrṇa-svarṇa-pātreṣu vinidhāya pṛthak pṛthak ||26||

mātā tāni miṣṭānnāni vistṛta-svarṇa-pātreṣu pṛthak pṛthak vibhajya vinidhāya baladevādibhyo dadau ||26||

āsvādayantaṁ ghṛta-pakvam annaṁ

sunarmabhis tān api hāsayantam |

ālokayantaṁ nayanāñcalena

rādhānanaṁ taṁ dadṛśur mudālyaḥ ||27||

ālyaḥ sakhyaḥ taṁ śrī-kṛṣṇaṁ mudā dadṛśuḥ | kīdṛśaṁ taṁ ? ghṛta-pakvam annam āsvādayantaṁ sunarmabhis tān sakhīn hāsayantam, nayanāñcalena rādhānanam ālokayantam ||27||

ado bhadram idaṁ miṣṭam etat snigdhaṁ sucāru tat |

tarjanyā darśayanty ambā bhuṅksva vatsety abhāṣata ||28||

tadā tarjanyā darśayantī abhāṣata | kim abhāṣata ? ado’gre sthitaṁ padvānnaṁ bhadraṁ he vatsa ! tvaṁ bhuṅksva iti, idam annam iṣṭam ity ādi ||28||

yad yad iṣṭaṁ bhaved yasya jñātvā jñātvā hasan hariḥ |

tasmai tasmai dadau tat tat sva-pātrāt prakṣipan muhuḥ ||29||

harir yasya bālakasya yad yad annam iṣṭaṁ vāñchitaṁ bhavati, tat tat tasmai tasmai sva-pātrāt muhur hasan prakṣipan dadau ||29||

vīkṣya yatnānvitām ambāṁ mandam aśnantam acyutam |

parihāsa-paṭus tasmin vrajeśām avadad baṭuḥ ||30||

manda-bhojinaṁ kṛṣṇaṁ vīkṣya yatnānvitāṁ mātaraṁ ca vīkṣya tasmin kṛṣṇe parihāsa-paṭur baṭuḥ vrajeśām āha ||30||

ayaṁ ced bhūri nātty amba dehi me sarvam admy asau |

mayaivāliṅgitaḥ puṣṭo bhavitā bhūri-bhojinā ||31||

ayaṁ śrī-kṛṣṇaś ced bhūri nātti, me mahyaṁ dehi, sarvam aham admi, bhūri-bhojinā mayā āliṅgito’sau kṛṣṇaḥ puṣṭo bhaviṣyatīti hāsya-paṭutvam asya ||31||

nāsya manda-ruceḥ śaktir ghṛta-pakvānna-bhojane |

tad asmai laghu-rāddhānnaṁ vyañjanāny amba dāpaya ||32||

anyad api hāsyam āha—manda-rucer asya ghṛta-pakvānna-bhojane śaktir nāsti | tat tasmāt asmai laghu-rāddhānna-vyañjanāni laghu yathā syāt tathā saṁsiddham annādikaṁ dāpaya | rādh sādh saṁsiddhau dhātuḥ ||32||

atha kṛṣṇaḥ sva-pātrastha-pakvānnāñjalibhir hasan |

pañcayaiḥ pūrayāmāsa bhuṅksveti baṭu-bhājanam ||33||

śrī-kṛṣṇaḥ tasya pakvānne āgrahaṁ jñātvā pañca-ṣaiḥ sva-pātrastha-pakvānnānām añjalibhir bhuṅksva ity uktvā hasan baṭor bhājanaṁ pūrayāmāsa ||33||

tato vāma-kaphoṇiṁ svaṁ vādayan vāma-pārśvake |

samyag bhoktuṁ kṛtārambhaḥ prahṛṣṭo baṭur āha tam ||34||

tato vāma-pārśvake svaṁ vāma-kaphoṇiṁ vādayan samyag bhoktuṁ kṛtārambho baṭus taṁ śrī-kṛṣṇam āha ||34||

vayasya paśya bhakṣye’ham ity aśnan kavala-dvayam |

mātar me dadhi dehīti prāhiṇot tāṁ tadāhṛtau ||35||

“bho vayasya ! ahaṁ bhakṣye paśya” ity uktvā kavala-dvayaṁ grāsa-dvayam aśnan, “he mātaḥ ! me dadhi dehi” ity uktvā tāṁ tad-āhṛtau dadhy-ānayane prāhiṇot ||35||

gopāḥ paśyata nṛtyatīha capalaḥ pakvānna-labdhāśayā

kīśeśo dadhi-lampaṭo’yam iti tān kṛtvonmukhāṁs tad-diśi |

teṣāṁ bhojana-bhājaneṣu śanakair ākṣipya bhakṣyaṁ nijaṁ

sarvaṁ bhuktam idaṁ mayeti sa punar garvāyamāno’vadat ||36||

mātari dadhy-ānayanārthaṁ gatāyāṁ satyāṁ, “he gopāḥ ! dadhi-lampaṭaś capalaḥ kīśeśo vānara-śreṣṭhaḥ pakvānna-labdhāśayā nṛtyati paśyata” ity uktvā, tān gopān tad-diśi unmukhān kṛtvā, nijaṁ sarvaṁ bhakṣyaṁ teṣāṁ gopānāṁ bhojana-pātreṣu nikṣipya, sa punaḥ garvāyamānaḥ san “idaṁ sarvaṁ mayā bhuktam” ity avadat ||36||

athāgatāṁ tāṁ dadhi-pātra-hastām

uvāca paśyāmba vinaiva dadhnā |

mayopabhuktaṁ drutam eva sarvaṁ

tat pāyasaṁ dāpaya bhūri mahyam ||37||

hāsya-kārī sa tām āha dayā vinaiva mayā sarvaṁ bhuktam | bhūri pāyasaṁ mahyaṁ dāpaya ||37||

haimeṣu pātreṣu nidhāya rādhayā

navīna-rambhā-dala-manda-mārutaiḥ

śītīkṛtaṁ sve pariveśitaṁ kare

tebhyo dadau pāyasam āśu rohiṇī ||38||

bhojanaṁ “madhureṇa samāpayet” iti gauḍe rītiḥ | vraje paramānnādau bhuktvā paścād anna-vyañjanādikaṁ bhuṅkte | atra ādāv ante ca madhuraṁ madhye lāvaṇaṁ kaṭhinaṁ ceti rītyā rādhayā navīna-kadalī-patra-pavanena śītīkṛtaṁ pāyasaṁ sve kare rohiṇī-kare pariveśitaṁ dattaṁ rohiṇī tebhyo rāma-kṛṣṇādibhyo dadau ||38||

syandānikopari dhṛteṣu puraḥ suvarṇa-

sthālī-cayeṣv anucarair vimalādi-mukhyaiḥ |

rādhārpitaṁ nija-kare vara-modanaṁ sā

tebhyas tataḥ pariviveśa śanair balāmbā ||39||

vimalādi-mukhyair anucaraiḥ puro’gre syandānikā vraje parikhākhyā sepāyā tripadī tad-upari suvarṇa-sthālī-samūheṣu dhṛteṣu satsu sā balāmbā rohiṇī nija-kare rādhārpitaṁ vara-modanaṁ tebhyaḥ śanaiḥ pariviveśa ||39||

ānīyānīya gāndharvā dattāni vyañjanāni sā |

śākādīny amla-śeṣāni tebhyo’dāt kramaśaḥ śanaiḥ ||40||

ānīyānīya dattāni śākam ārabhyāmlāntāni vyañjanāni sā rohiṇī tebhyaḥ śanair adāt ||40||

rambhodarastha cchada-varṇa-lāghavāḥ

saṁmṛṣṭa-godhūma-sucūrṇa-roṭikāḥ |

ghṛtābhiṣiktāḥ pariveśitās tayā

tebhyo’nya-pātreṣu nidhāya sā dadau ||41||

tayā rādhikayā pariveśitāḥ saṁmṛṣṭa-godhūma-cūrṇasya roṭikāḥ | kīdṛśāḥ ? rambhā kadalī tad-udarasthasya cchadasya patrasyeva varṇāḥ śuklā lāghavāś ca sumṛṣṭa-godhūma-cūrṇa-roṭikā ity ādi viśeṣaṇaiḥ komalāḥ svalpa-bhārāḥ sūkṣmāś cānya-pātreṣu nidhāya sā rohiṇī dadau ||41||

dhaniṣṭhayā yal lalitādi-saṁskṛtaṁ

tat tad rasālādikam āhṛtaṁ puraḥ |

kṛtvā pṛthak pātra-caye vrajeśvarī

sa-sneham ebhyo dadatī mumoda sā ||42||

yal lalitādi-saṁskṛtaṁ tat tad rasālādikaṁ pṛthak pātra-caye kṛtvā dhaniṣṭhayā puro’gre āhṛtaṁ sā vrajeśvarī tebhyo dadatī mumoda ||42||

hṛdaya-dayita-mukha-vīkṣaṇa-hṛṣṭās

tad-ati-madhura-mṛdu-kānti-vikṛṣṭāḥ |

mumudur udita-pṛthu-bhāva-vihastā

ramaṇa-bhavanam adhi tāḥ puru-śastāḥ ||43||

ramaṇa-bhavanam adhi śrī-kṛṣṇa-bhavane puru-śastāḥ pracūra-maṅgalās tā rādhādyā mumuduḥ | kīdṛśyaḥ ? hṛdaya-dayitasya kṛṣṇasya mukha-vīkṣaṇena hṛṣṭāḥ | tasya kṛṣṇasyātimadhura-mṛdu-kāntibhir vikṛṣṭāḥ, udita-pṛthu-bhāvena vihastā vyākulāḥ ||43||

annāny atho tāni catur-vidhāni

te pīyūṣa-sārodbhava-vikriyā iva |

āsvādayanto madhurāṇi sa-spṛhaṁ

tāṁ hāsayanto jahasuś ca narmabhiḥ ||44||

atho’thānantaraṁ mathitvā amṛtasya sāraṁ niṣkāsya tad-udbhavā vikriyā vikārāṇi iva madhurāṇi caturvidhānnāni carvya-cuṣya-lehya-peyāni te sakhāyaḥ sa-spṛhaṁ yathā syāt tathā svādayantaḥ narmbhiḥ śrī-kṛṣṇaṁ hāsayantaś ca jahasuḥ ||44||

carvanti carvyāṇi mṛdūni kecil

lehyāni cānye caṭulaṁ lihanti |

pibanti peyāni pare prahṛṣṭāś

cuṣyanti cūṣyāṇy apare’vitṛptāḥ ||45||

kecit mṛdūni carvyāṇi kṣīra-sārāmikṣā godhūma-cūrṇa lāja-bhraṣṭa cipiṭaka-bhṛṣṭā-taṇḍūlādīn ghṛtena bhṛṣṭān kṛtvā śarkarādinā pākena siddhāni carvanti | anye lehyāni āsvādārhāṇi cipiṭaka-lājā-bhṛṣṭa-taṇḍulānna-piṣṭakādīni ghanāvarta-dugdha-dadhy-ādi-madhye nikṣipya panasāmra-kadalī-khaṇḍādīnāṁ nyūnādhika-sama-bhāgasya prakṣepa-cāturyeṇa nānā-vidhāni svādu-yuktāni caṭulaṁ yathā syāt tathā lihanti, liha āsvādane dhātuḥ | pare prahṛṣṭāḥ santaḥ peyāni dugdhādīni pibanti | apare tṛpti-rahitāḥ cūṣyāṇi pakvāmrādīni cuṣyanti ||45||

svāduṅkāraṁ kamala-nayanaḥ sa-spṛhaṁ tat-tad-annaṁ

hasta-sparśād amṛta-madhuraṁ manda-mandaṁ priyāyāḥ |

tad-vāktrābja-prahita-nayana-prānta-bhṛṅgo nigūḍhaṁ

prāśnann ambā-manasi niviḍaṁ sa pramodaṁ vyatānīt ||46||

nigūḍhaṁ yathā syāt tathā tasyā rādhāyā vāktrābje prahito datto nayanasya prānta-rūpa-bhṛṅgo bhramaro yena sa kamala-nayanaḥ kṛṣṇaḥ priyāyāḥ hasta-sparśād amṛtād api madhuraṁ tat-tad-annaṁ sa-spṛhaṁ svāduṅkāraṁ svāduṁ kṛtvā prāśnann ambā-manasi niviḍaṁ pramodaṁ vyatānīt ||46||

prahita-cakita-netra-prānta-dṛṣṭi-praṇālī

milita-tad-atilāvaṇyāmṛtāsvāda-puṣṭā |

prasarad-akhila-bhāvollāsam ācchādayantī

dayita-hṛdayam uccai rādhikāpy ājahāra ||47||

prahitasya preritasya cakitasya netrasya prāntena yā dṛṣṭir darśanaṁ saiva praṇālī tayā militānāṁ tasya śrī-kṛṣṇasyātilāvaṇyāmṛtānām āsvādena puṣṭā | tenaiva hetunā prasarad-akhila-bhāvānām ullāsam ācchādayantī satī sā rādhāpi dayita-hṛdayam ājahāra ||47||

atha bala-jananīṁ tām antarākṛtya nṛtyan-

madakala-madirākṣīm arpayantīṁ kare’syāḥ |

mṛdu mṛdu madhurānnaṁ preyasīṁ prekṣya

kṛṣṇaḥ ślatha-rucir aśane’bhūd unmanā nāgareśaḥ ||48||

madotkaṭo madakala iti madiro matta-khañjana iti ca | nṛtyantau mada-kalau madotkaṭau madirau matta-khañjanāv ivākṣiṇī yasyās tām | baladeva-jananīṁ tām antarā madhye kṛtyāsyā rohiṇyāḥ kare mṛdu mṛdu yathā syāt tathā | yad vā, mṛduto’pi mṛdu | madhurānnam arpayantīṁ preyasīṁ śrī-rādhāṁ prekṣya nāgareśaḥ śrī-kṛṣṇa unmanāḥ san aśane mṛdu-rucir abhūt ||48||

sāmi-bhuktaṁ kiyat tena kiñcit try-aṁśāvaśeṣitam |

bhakṣyaṁ vīkṣyāśane mandaṁ taṁ cāsīd vyākulā prasūḥ ||49||

prasūr mātā tena kṛṣṇena kiyad bhakṣyaṁ sāmi-bhuktam ardha-bhuktam | kiñcid bhakṣyaṁ try-aṁśāvaśeṣitaṁ vīkṣya | taṁ ca kṛṣṇam aśane bhojane mandaṁ vīkṣya vyākulā āsīt ||49||

yatnāt saṁskṛtam annādi sarvaṁ tyaktaṁ kathaṁ suta |

kṣudhito’si kiyad bhuṅkṣva śapathaḥ śiraso mama ||50||

he suta ! annādi sarvaṁ kathaṁ tyaktaṁ ? kṣudhito’si me śirasaḥ śapathaḥ kiyad bhuṅkṣva ||50||

ānāyya yatnād vṛṣabhānu-kanyakāṁ

saṁskāritaṁ sarvam idaṁ sutā’nayā |

annādi miṣṭaṁ ca sudhā-parārdhatas

tathāpi nāśnāsi karomi kiṁ hatā ||51||

yatnād rādhām ānāyya, tayā saṁskāritaṁ sarvam idaṁ sudhā-parārdhato’pi miṣṭānnādi tvaṁ nāśnāsi | hatāhaṁ kiṁ karomi ? ||51||

atha sā rohiṇīm āha paśya rohiṇi cañcalaḥ |

durbalaḥ kṣudhito’py eṣa kim apy atti na manda-bhuk ||52||

athaitat kathanānantaram api bhojane tathā-vidha dṛṣṭvā sā yaśodā rohiṇīm āha—eṣa putro durbalaḥ kṣudhito’pi manda-bhuk san kim api nātti ||52||

ataḥ sneha-parītāṅgī lālayanty agha-mardanam |

pralamba-hantur ambeyaṁ babhāṣe taṁ puraḥ-sthitā ||53||

tad-anantaraṁ sneha-parītāṅgī rohiṇī agha-mardanaṁ lālayantī satī puraḥ-sthitā babhāṣe ||53||

yatnād annaṁ sādhitaṁ vatsa miṣṭaṁ

mallī-mṛdvyā rādhayedaṁ mayā ca |

kṣut-kṣāmo’si tvaṁ ca nāśnāsi tat tām

ambām etāṁ māṁ ca kiṁ vā dunoṣi ||54||

mallī-puṣpato’pi mṛdvyā rādhayā mayā ca yatnāt sādhitam annaṁ miṣṭaṁ kṣut-kṣāmaḥ kṣudhayā kṣīṇas taṁ nāśnāsi | tat tasmād bhojanābhāvāt tāṁ rādhām etām ambāṁ māṁ ca kiṁ vā dunoṣi ||54||

jananī tava paśya khidyate suta

nirmañchanam atra yāmi te |

bhramato bhavitā vane śramaḥ

kiyad aśnīhi vidhehi mad-vacaḥ ||55||

he suta ! tava jananī khidyate | vane bhramataḥ te śramo bhavitā kiyad aśnīhi ? mad-vacaḥ vidhehi ||55||

bhuktaṁ mayā bhūri gatā bubhukṣety

uktvā niyamyocchalitaṁ vikāram |

taṁ vīkṣya mandaṁ punar apy adas taṁ

nanandatur nanda-sutaṁ jananyau ||56||

śrī-kṛṣṇas tām āha—mayā bhuktaṁ me bubhukṣā gatā ity uktvā ucchalitaṁ vikāraṁ śrī-rādhā-darśana-nāma-śravaṇa-janyaṁ niyamyācchādya mandaṁ yathā syāt tathā punar apy bhuñjānaṁ taṁ nanda-nandanaṁ vīkṣya jananyau nanandatuḥ ||56||

idam idam atimiṣṭaṁ vatsa bhuṅksveti mātā

sa-śapatham atha tat tad darśayanty aṅgulībhiḥ |

sakalam abhilaṣantī kartum aśru-plutākṣī

tad-udara-gatam annaṁ sātmajaṁ vāvadīti ||57||

aśru-plutākṣī sā yaśodā sa-śapatha-dāna-pūrvakam idam annam atimiṣṭam aṅgulībhir darśayantī sakalam annaṁ tad-udara-gataṁ kartum abhilaṣantī ātmajaṁ vāvadīti punaḥ punaḥ vadati ||57||

rasālā-pakvāmra-drava-śikhariṇī-ṣāḍava-payaḥ

karambhāmikṣā-vyañjana-dadhi-kalā-pūpa-baṭakān |

kṛtāmreḍā netra-stanaja-payasā klinna-sicayāpy atṛptā

taṁ tṛptaṁ muhur atha sutaṁ prāśayad iyam ||58||

iyaṁ yaśodā netrajena jalena stanajena kṣīreṇa ca klinna-sicayā āmreḍitā dvir-uktir yayā sā āmreḍitaṁ dvis-trir-uktam ity amaraḥ | atṛptā kṛṣṇaṁ bhojayituṁ tṛpti-rahitā | tṛptaṁ taṁ sutaṁ muhuḥ rasālādīn prāśayat | rasālā śikhariṇī rasālā-vṛtti-bhedayor iti viśvaḥ | pakvāmra-dravaḥ śikhariṇī ṣāḍavaḥ | rasālādi trayaṁ ca śarkarā karpūra jaitrī maricādi dravyāṇāṁ vṛtta-bhedena dāna-bhedena dadhi-kṛtaṁ kvāpi madhu-śarkarādi-milanena rasālā uktā | payaḥ śarkarādi yutaṁ dugdhaṁ, karambho dadhi-śaktavaḥ āmikṣā uṣṇa-dugdhe dadhi-kṣepeṇa gauḍe chānākhyā-vyañjanaṁ, dadhi-phalāni prasiddhāni phalam āmrādi bahu-vidhaṁ, apūpaḥ piṣṭako’py aneka-vidho baṭakāś ca bahu-vidhās tān ||58||

bhakṣyaṁ bhojyaṁ bahutara-miṣṭaṁ

lehyaṁ peyaṁ mṛdu madhuraṁ te |

bhuktvā pītvā rasabhara-tṛptāḥ

sarve’bhūvan vana-gamanotkāḥ ||59||

te śrī-rāma-kṛṣṇādayaḥ | bhakṣya-bhojya-lehye-peyaṁ bhuktvā pītvā rasa-bhara-tṛptāḥ santaḥ vana-gamanotkā abhūvan ||59||

sarve suvāsita-mṛdā mukha-pāṇi-padmāny

āmṛjya sādhu mṛdu-leṣikayā ca dantān |

dāsaiḥ praṇīta-kaṇakādika-kuṇḍikāsu

tair datta-vāribhir athācamanaṁ vyadhus te ||60||

atha te sarve suvāsita-mṛdā sva-mukhāni āmṛjya sādhu mṛdu-leṣikayā danta-śodhikayā sūkṣma-kāṣṭhyā dantān āmṛjya dāsair ānīta-kaṇakādi-kuṇḍikāsu tair dāsair datta-vāribhir ācamanaṁ vyadhuḥ ||60||

elā-lavaṅga-ghanasāra-vimiśritābhir

jambūla-datta-vara-khādira-golikābhiḥ |

śītojjvalābhir adhivāsya mudā mukhaṁ te

savyena pūrṇam udaraṁ mamṛjuḥ kareṇa ||61||

jambūla-nāmnā dāsena datta-vara-khādira-nirmita-golikābhiḥ | elā-lavaṅga-karpūra-vimiśritābhir śītojjvalābhir pācakatvādi-guṇa-yuktābhir mukham adhivāsya vāmena kareṇa pūrṇam udaraṁ mamṛjuḥ ||61||

rasāla-kara-saṁskṛtopahṛta-nāgavallī sphurat-

supakva-dala-vīṭikāḥ sukham adanta evotsukāḥ |

tataḥ śata-padāntarālaya-viśāla-palyaṅkikā-

kuleṣv atha viśaśramuḥ parijanair amī vījitāḥ ||62||

rasālasya kareṇa saṁskṛtāḥ paścād upahṛtāś ca nāgavallī tāmbūla-latā tasyāḥ sphurat-supakva-dala-vīṭikāḥ | utsukās te sukham evādantaḥ santaḥ tataḥ sthānāt śata-padāni antaro madhyaṁ gamana-mārgo yeṣāṁ tathā-bhūtā ye ālayā gṛhās tatra viśāla-palyaṅkikā-kuleṣu amī parijanair vījitā viśaśramuḥ | vaidyaka-śāstre—bhuktvā pāda-śataṁ vara-śayyāṁ viśrāmaḥ kāryaḥ iti yad uktaṁ tad eva kṛtam ||62||

tam iha viśramitaṁ paricārakāḥ

śikhi-dala-vyajanaiḥ samavījayan |

avadalayya dalaṁ mṛdu-vīṭikāḥ

prabhum athādayati sma vilāsakaḥ ||63||

sāmānyākāreṇoktvā śrī-kṛṣṇasyāha, paricārakā viśramitaṁ taṁ śrī-kṛṣṇaṁ mayūra-puccha-vyajanaiḥ samavījayan vilāsakaḥ dalaṁ parṇam avadalayya vibhāgaṁ kṛtvā mṛedu vīṭikāḥ nirmāya prabhum ādayati sma ||63||

niṣkramya dhautāṅghri-karāṁ mahānasād

dāsī-gaṇais tāṁ vyajanair upāsitām |

rādhāṁ prakoṣṭhāntaragāṁ sakhī-janair

vilokayantīṁ ramaṇaṁ gavākṣataḥ ||64||

ānandaja-sveda-jalair vrajeśayā

pratīyamānāṁ śrama-karṣitety alam |

bhoktuṁ prayatnād upaveśya sā mudā

balāmbayānnāni gṛhād adāpayat ||65||

mahānasāt niṣkramya dhautāṅghri-karāṁ dāsī-gaṇair vyajanair upāsitāṁ sakhī-janaiḥ saha prakoṣṭhāntaragāṁ gavākṣataḥ ramaṇaṁ vilokayantīṁ rādhāṁ śrī-kṛṣṇa-darśanānanda-jātaiḥ sveda-jalaiḥ śrama-lakṣaṇa-rūpaiḥ vrajeśayā alam atiśayena śrama-karṣitā iyam iti pratīyamānāṁ tāṁ bhoktuṁ sā yaśodā upaveśya mudā prayatnāt balāmbayā karaṇa-bhūtayā gṛhāt annāni adāpayat ||64-65||

tayā nidiṣṭā ghṛta-saṁskṛtānnaṁ

dātuṁ dhaniṣṭhā hari-bhukta-śeṣaiḥ |

saṁmiśrya gūḍhaṁ ghṛta-saṁskṛtānnair

gṛhāt tad ānīya dadāv amūbhyaḥ ||66||

ghṛta-saṁskṛtānnaṁ dātuṁ tayā nidiṣṭā dhaniṣṭhā gūḍhaṁ yathā syāt tathā hari-bhukta-śeṣaiḥ saha saṁmiśrya ghṛta-saṁskṛtānnaṁ saṁmiśrya tadā gṛhād ānīya amūbhyo rādhādibhyo dadau ||66||

anaśnantīṁ hriyā vīkṣya vastrāvṛta-natānanām |

rādhikām avadat kṛṣṇa-mātā vātsalya-viklavā ||67||

kṛṣṇa-mātā hriyā anaśnantīṁ rādhām avadat ||67||

janani mayi jananyāṁ kiṁ nu lajjedṛśīyaṁ

suta iva mama cetaḥ snihyati tvayy atīva |

ayi tad apanayaināṁ yāmi nirmañchanaṁ te

śiśiraya mama netre bhuṅksva paśyāmi sākṣāt ||68||

he janani ! jananyāṁ mayi iyam īdṛśī lajjā kiṁ kathaṁ ? sute śrī-kṛṣṇe iva tvayi mama cetaḥ snihyati tat tasmād enāṁ lajjām apanaya dūrīkuru | te nirmañchanaṁ yāmi, mama netre śiśiraya, bhuṅksva sākṣāt paśyāmi ||68||

yūyaṁ ca me stha tanayās tv anayā hriyā kiṁ

putryaḥ kurudhvam aśanaṁ lalitādayas tat |

ity āgrahāc chapatha-dāna-śataiś ca mātā

miṣṭānna-miṣṭa-vacanaiḥ samabhojayat tāḥ ||69||

yūyaṁ me tanayāḥ stha, anayā hriyā kiṁ ? he putryaḥ ! lalitādayaḥ ! tat tasmād aśanaṁ kurudhvam ity āgrahādibhir mātā tāḥ samabhojayat ||69||

hṛdy udgataiḥ suta karāgrahaṇābhilāṣais

tad-bhūṣaṇaiḥ subahuśaḥ saha yāni yatnāt |

niṣpādya tan nava-vadhū-pratirūpakāṇi

snehād dhṛtāni sadane vara-sampuṭeṣu ||70||

tair bhūṣaṇair atha dhaniṣṭhakayopanītais

tāmbūla-candana-varāmbara-nāgajaiś ca |

ālīvṛtaṁ nava-vadhūm iva tāṁ vrajeśā

sammānya hārda-valitā muditā babhūva ||71||

hṛdy udgataiḥ sutasya śrī-kṛṣṇasya kara-grahaṇaṁ vivāhas, tasyābhilāṣair hetubhis tad-bhūṣaṇaiḥ saha bahuśaḥ yatnāt yāni bhūṣaṇāni tasya kṛṣṇasya nava-vadhūm iva sammānya hārda-valitā nava-vadhū—pratirūpakāṇi yogyāni niṣpādya vara-sampuṭeṣu dhṛtāni tair bhūṣaṇaiḥ | atha dhaniṣṭhayā upanītais tāmbūlādibhiś cāli-sahitāṁ tāṁ rādhāṁ nava-vadhūm iva sammānya hārda-valitā sneha-yuktā vrajeśā muditā babhūva | nāgajaiḥ sindūraiḥ ||70-71||

rādhāhṛtaṁ yan niśi tad viśākhā

dhaniṣṭhayādāt subalāya gūḍham |

pītottarīyaṁ subalo’pi tasyai

nīlāmbaraṁ kṛṣṇa-hṛtaṁ tayaiva ||72||

pratyuṣe sambhramāt rādhāhṛtaṁ kṛṣṇa-pītottarīyaṁ viśākhā dhaniṣṭhayā subalāya gūḍham adāt | kṛṣṇa-hṛtaṁ rādhā-nīlāmbaraṁ subalo’pi tayā dhaniṣṭhayā tasyai viśākhāyai adāt ||72||

tāvat sva-sevā-kṛti-labdha-varṇāḥ

snehena dāsāḥ pariphulla-gātrāḥ |

tair gandha-mālyāmbara-bhūṣaṇais te

vibhūṣayāmāsur adhīśvaraṁ svayam ||73||

tāvat sva-sevāyāṁ yā kṛtiś ceṣṭā tāsu labdha-varṇāḥ vicakṣaṇās te dāsāḥ, taiḥ pūrvoktair gandhādibhi svapṁ svīyam adhīśvaraṁ śrī-kṛṣṇaṁ vibhūṣayāmāsuḥ ||73||

bhakti-cchedāḍhya-carcāṁ malayaja-ghusṛṇaiḥ dhātu-citrāṇi bibhrad

bhūyiṣṭhaṁ navya-vāsaḥ śikhi-dala-mukuṭaṁ mudrikāḥ kuṇḍale dve |

guñjā-hāraṁ suratna-srajam api taralaṁ kaustubhaṁ vaijayantīṁ

keyūre kaṅkaṇe śrī-yuta-pada-kaṭakau nūpurau śṛṅkhalāṁ ca ||74||

vanajekṣaṇaḥ kamala-nayanaḥ śrī-kṛṣṇaḥ mṛgadṛśāṁ mano muṣṇan vanāya gantuṁ bhavanān nirjagāma iti caturtha-ślokenānvayaḥ | kiṁ kurvan ? malayajaṁ candanaṁ ghusṛṇaṁ kuṅkumaṁ taiḥ sva-varṇetara-varṇaiḥ | bhakti-cchedena aṅguly-ādibhir vibhaktena « khora » ity-ākhyenāḍhyāṁ carcāṁ tāṁ bibhrat dhātubhiś citrāṇi bibhrat bhūyiṣṭhaṁ navya-vāsaḥ naṭavara-veśo vastrasya vā bhūyiṣṭhaṁ bāhulyaṁ vinā na siddhyati | śikhi-dalena mayūra-picchena mukuṭaṁ cūḍāṁ, aṅgulīṣu mudrikāḥ, karṇayor dve kuṇḍale, urasi guñjā-hāram |

guñjāhāraṁ śobhana-ratnānāṁ srajam, taralaṁ taralo hāra-madhyagaḥ ity amaraḥ | kaustubhaṁ maṇiṁ, vaijayantīṁ pañca-varṇa-puṣpa-mālāṁ bhujayoḥ | kaphoṇyor upari keyūre’ṅgade, kaṅkaṇe maṇi-bandhayor valaye, caraṇa-dvaye śrī-yuta-pada-kaṭakau nūpurau śṛṅkhalāṁ ca bibhrat ||74||

ātmaika-dṛśya-gāndharvā pratibimba-karambitaiḥ |

dadhad vakṣasy ayaṁ hāraṁ gumphitaṁ sthūla-mauktikaiḥ ||75||

ayaṁ śrī-kṛṣṇaḥ ātmaika-dṛśyaṁ gāndharvāyāḥ śrī-rādhāyāḥ pratibimbaṁ tena karambitair yuktaiḥ sthūla-mauktikair gumphitaṁ hāraṁ vakṣasi dadhat ||75||

śṛṅgaṁ vāmodara-parisare tunda-bandhāntara-sthaṁ

dakṣe tadvan nihita-muralīṁ ratna-citrāṁ dadhānaḥ |

vāmenāsau sarala-laguḍīṁ pāṇinā pīta-varṇāṁ

līlāmbhojaṁ kamala-nayanaḥ kampayan dakṣiṇena ||76||

vāmodara-parisare udarasya vāma-bhāge tunda-bandhāntara-sthaṁ śṛṅgaṁ dadhānaḥ | tadvad dakṣe dakṣiṇe ratna-citrāṁ muralīṁ tunda-bandhāntara-sthāṁ dadhānaḥ | asau kamala-nayanaḥ vāmena pāṇinā pīta-varṇām āsau sarala-laguḍīṁ dadhānaḥ | dakṣiṇena līlā-kamalaṁ kampayan cālayan ||76||

vaṁśī-viṣāṇa-dala-yaṣṭi-dharair vayasyaiḥ

saṁveṣṭitaḥ sadṛśa-hāsa-vilāsa-veśaiḥ |

gantuṁ vanāya bhavanād vanajekṣaṇo’yaṁ

muṣṇan mano mṛgadṛśām atha nirjagāma ||77||

vaṁśy-ādi-dharaiḥ sadṛśāḥ kṛṣṇa-hāsa-vilāsa-veśais tulyā hāsa-vilāsa-veśā yeṣāṁ tair vayasyaiḥ saṁveṣṭitaḥ vanajekṣaṇaḥ ||77||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

prātar bhojana-keli-varṇana-mayaḥ sargaś caturtho gataḥ ||o||

|| śrī-govinda-līlāmṛta-sad-ānanda-vidhāyinyāṁ caturtha-sargaḥ ||

||4||

—o)0(o—

(5)

# pañcamaḥ sargaḥ

pūrvāhne dhenu-mitrair vipinam anusṛtaṁ goṣṭha-lokānuyātaṁ

kṛṣṇaṁ rādhāpti-lolaṁ tad-abhisṛti-kṛte prāpta-tat-kuṇḍa-tīram |[[20]](#footnote-21)

rādhāṁ cālokya kṛṣṇaṁ kṛta-gṛha-gamanāryayārkārcanāyai

diṣṭāṁ kṛṣṇa-pravṛttyai prahita-nija-sakhī-vartma-netrāṁ smarāmi ||1||

kṛṣṇaṁ rādhāṁ ca smarāmi | kṛṣṇaṁ kīdṛśaṁ ? pūrvāhne dhenu-mitraiḥ saha vipinam anusṛtaṁ vipine gataṁ goṣṭha-lokair anuyātam anusṛtaṁ rādhāpti-lolaṁ, rādhāyā āptaye rādhā-prāpty-arthaṁ lolam | tasyā rādhāyā abhisṛtir abhisāras tat-kṛte tad-arthaṁ prāptaṁ tasyā rādhāyāḥ kuṇḍa-tīraṁ yena tam | rādhāṁ kīdṛśīm ? kṛṣṇam ālokya kṛtaṁ gṛhe gamanaṁ yayā tām | āryayā jaṭilayārkaḥ sūryas tad-arcanārthaṁ diṣṭāṁ preritāṁ kṛṣṇasya pravṛttyai vārtārthaṁ prahita-nija-sakhīnāṁ mārge netre yasyās tām | vārtā pravṛttir vṛttānta ity amaraḥ ||1||

sa mandra-ghoṣābhidha-śṛṅga-ghoṣaiḥ

saṅghoṣayan ghoṣam apāsta-doṣaiḥ |

sammohayan hṛd vraja-sundarīṇāṁ

sampoṣayan prema bahir jagāma ||2||

sa kṛṣṇaḥ mandro gambhīro ghoṣo yasya tat-tad-abhidhaṁ mandra-ghoṣābhidhaṁ śṛṅgaṁ tasya ghoṣaiḥ śabdaiḥ | kidṛśaiḥ ? apāsto dūrīkṛto doṣo jagatāṁ samasta-doṣo yais taiḥ karaṇaiḥ ghoṣam ābhīra-pallīṁ santoṣayan, vraja-sundarīṇāṁ kṛtsnaṁ mohayan prema ca sampoṣayan bahir jagāma ||2||

gomayotpalikā-kūṭair giri-śṛṅga-nibhair yutam |

vāsitā vāsa-mattānāṁ ṣaṇḍānāṁ saṅgaroddhuram ||3||

kṛṣṇa-līlāṁ pragāyadbhir vihasadbhiḥ parasparam |

gomayāvacaya-vyagraiḥ gopa-dāsī-śatair vṛtam ||4||

go-yāna-vatsāvaraṇa-vyagra-gopa-śatānvitam |

gomayopalikā[[21]](#footnote-22)-kṛdbhir jarad-gopī-gaṇair yutam ||5||

gavāṁ sthānī-śreṇī-sphūritam abhito’lpāvṛti-cayo-

llasad-vatsāvāsa-sphurita-tala-vṛkṣāvalicitam |

karīṣa-kṣodasyoccaya-mṛdula-bhūmī-talam asau

vrajābhyarṇaṁ pūrṇaṁ vraja-dhana-janair vīkṣya mumude ||6||

(kulakam)

asau śrī-kṛṣṇaḥ vrajasya dhanair gopbhir janaiś ca pūrṇaṁ vrajābhyarṇaṁ vraja-samīpaṁ vīkṣya mumude iti caturthenānvayaḥ | vrajābhyarṇaṁ kīdṛśaṁ vraje viṭorā iti khyāteḥ gomayopalikā vraje upalākhyā tasyā kūṭaṁ samūho yatra taiḥ | kīdṛśaiḥ ? giri-śṛṅga-sadṛśair yutam | vāsitā ṛtumatyo gāvaḥ, tāsāṁ vāsena gandhena mattānāṁ ṣaṇḍānāṁ saṅgareṇa yuddhena uddhuram | gomayasyāvacaye āharaṇe vyagrair gopa-dāsī-śatair vṛtam | go-yāne gavāṁ gamana-samaye vatsānām āvaraṇe rakṣaṇe vyagra-gopa-śatair anvitam | gomayena upalikā upalākhyā tāṁ kṛdbhir vṛddha-gopī-gaṇair yutam | gavāṁ sthāna go-sthānaṁ teṣāṁ śreṇībhiḥ sphuritam | alpāvṛtīnāṁ cayena samūhena ullasad-vatsāvāsaiḥ | sphuritaṁ talaṁ yāsāṁ tābhir vṛkṣāvalibhiś citaṁ vyāptam | karīṣa-kṣodasya śuṣka-gomaya-cūrṇasya uccayena mṛdulaṁ bhūmi-talaṁ yatra tat ||3-6||

tarṇakārodhana-vyagra-gopa-yādo-gaṇānvitāḥ |

ucchalad-gopayaḥ pūrāḥ dugdha-bhāṇḍāni kacchapāḥ ||7||

go-śakṛc-cayanāsakta-gopī-vaktra-saroruhāḥ |

sitāruṇa-calad-vatsa-haṁsa-koka-kulākulāḥ ||8||

nirgacchad-dhavalā paṅkti-nadīr gopuccha-śaibalāḥ |

gavālaya-saraḥ-śreṇīḥ paśyan sa mumude hariḥ ||9||

(sandānatikam)

hariḥ gavālaya eva saraḥ sararaḥ tasya śreṇīḥ paśyan mumude | sarovara-viśeṣaṇāny āha | nirgacchantyo dhavalā paṅktir upanadyo yābhyas tāḥ | tarṇakānāṁ bālavatsānām ārodhane vyagrā gopa eva yādo gaṇāḥ jalajantu-samūhās tair anvitā yuktāḥ | ucchaladbhir gavāṁ payobhiḥ pūryante iti pūrāḥ pūrṇāḥ ucchalanto gavāṁ payasāṁ pūrāḥ samūhā yatra iti vā dugdha-bhāṇḍānām ālayaḥ śreṇya eva kacchapāḥ, yatra dugdha-bhāṇḍāḥ, kṛṣṇa-varṇā eva bhavanti, ataḥ varṇa-sāmyād uktam | gavāṁ śakṛt gomayaṁ tasya cayane grahaṇe āsaktānāṁ gopīnāṁ mukhāny eva saroruhāṇi yatra | śuklāruṇa-varṇa-calad-vatsā eva haṁsa-cakravāka-samūhāḥ, yatra tāḥ gavāṁ pucchā eva śaivalā yatra tāḥ |

yatra śloka-trayeṇānvayo bhavet tatra sandānitakam iti | yatra śloka-dvayena tatra yugmakam | yatra caturbhiḥ ślokais tatra kulakam iti bodhyam ||7-9||

anuvrajan svordhva-mukhaṁ vrajendur

vrajendra-niṣkāsita-go-vrajaṁ saḥ |

vrajād vikarṣan vraja-vāsi-lokān

vanāya vavrāja sakhi-vrajena ||10||

sa vrajenduḥ kṛṣṇaḥ vrajendreṇa śrī-nandena niṣkāsitaḥ | go-samūhaṁ kīdṛśaṁ ? svordhva-mukhaṁ, svasmai sva-darśanārtham ūrdhvaṁ mukhāni yasya tam | anuvrajan vraja-vāsi-lokān vikarṣan sakhi-vrajena saha vrajād vanāya vavrāja ||10||

rajo’mbhobhiḥ śambhor api ca vidhi-dambholi-karayoḥ

parāṁ śuddhiṁ buddhīndriya-caya-niruddhiṁ vidadhatī |

lulāpy-ālyā pālyā ravi-duhitṛ-kālyātha militā gavāṁ

śreṇī śvenī dyu-sarid iva veṇī-bhramam adhāt ||11||

pālyā pālanīyā śveta-varṇā gavāṁ śreṇī | ravi-duhitṛ-kālyā ravi-duhitā yamunā tadvat kālī kṛṣṇa-varṇā tathā-bhūtayā lulāpy-ālyā lulāpīnāṁ mahiṣīṇām ālyā śreṇyā militā satī lulāpyālā iti pāṭhe eka-viśeṣaḥ | rajo’mbhobhiḥ rajo-rūpa-jalaiḥ śambhor mahādevasya vidhi-dambholi-karayoḥ brahmendrayor api parāṁ śuddhiṁ buddhīndriya-cayasya niruddhim anyatrāpravṛttiṁ ca vidadhatī satī dyu-sarid gaṅgā saiva veṇī-bhramaṁ triveṇī-bhramam adhāt, gaṅgā yathā yamunā-sarasvatībhyāṁ militā triveṇī bhavati, tathā gavāṁ śuklatvāt gaṅgātvaṁ, mahiṣīṇāṁ kṛṣṇatvāt yamunātvaṁ, rajasāṁ dhūsaratvāt sarasvatītvam upamā | yathā kathañcit sādharmyam upamānopameyayoḥ ity upamā | lulāpo mahiṣo vāhadviṣat-kāsara-sairibhāḥ ity amaraḥ ||11||

vanāya gacchan vanajekṣaṇo harir

yato yataḥ sannidadhe padāmbujam |

tatas tataḥ sā vraja-bhūḥ samutsukā

prakāśayāmāsa hṛd-ambujaṁ svakam ||12||

vanāya gacchan harir yatra padāmbujaṁ sannidadhe tatra tatra sā vraja-bhūḥ svakaṁ hṛd-ambujaṁ śrī-kṛṣṇa-sukha-gamanārthaṁ prakāśayāmāsa ||12||

tac-chrī-pada-sparśa-bhara-pramodaiḥ

sā phulla-romāñcita-sarva-gātrī |

nananda kṛttāni tṛṇāni bhūyaḥ

khuraiḥ kṣatāṅgāni ca rohayantī ||13||

ādau gavāṁ gamanena gavāṁ kṣuraiḥ kṛttāni chinnāni tṛṇāni kṣatāṅgāni ca, bhūyaḥ punar api rohayantī sā vraja-bhūḥ | tasya śrī-kṛṣṇasya pada-sparśa-bhara-pramodaiḥ phulla-romabhir añcita-sarva-gātrī nananda tadaiva tṛṇāṅkurodgama-darśanāt ||13||

phullākṣi-padmātijavā-susambhramā

prīty-ambu-vṛṣṭyaidhita-sarvato-mukhā |

vṛddhādi-bālānta-janāvalī-sarid

vrajācalāt kṛṣṇa-samudram āyayau ||14||

vṛddhādi-bālāntaṁ janāvalī ābāla-vṛddha-jana-śreṇy eva sarin nadī vraja-rūpa-parvatāt kṛṣṇa-samudram āyayau | nadī sādharmyam āha—janānāṁ kṛṣṇa-darśanena phullāni netrāṇy eva padmāni yatra sā atijavā ativegavatī susambhramā suṣṭhu samyak bhramo bhrāntir yasyāṁ sā kiṁ vā prītiḥ śrī-kṛṣṇa-premānandaḥ saivāmbu tasya vṛṣṭir iva sañcāras tayā edhitāni vardhitāni phullāni sarvataḥ sarveṣāṁ mukhāny eva sarvato-mukhāni jalāni yasyāḥ | atrāpi ambhaso’nukaraṇaṁ prīty-ambu-vṛṣṭyā premāmbu-vṛṣṭyā edhitaṁ vṛddhaṁ sarvato-mukhaṁ jalaṁ yasyāḥ sā ||14||

klinnāmbarākṣi-stana-jaiḥ payaḥ-sravais

tathā-vidhair yātṛ-mukhāṅganā-gaṇaiḥ |

ambā kilimbānugayā balāmbayā

sahāgatāmbā suta-darśanotsukāḥ ||15||

akṣi-stana-jaiḥ payaḥ-sravair aśru-sravaiś ca klinnāmbarā | tathā-vidhair yātara upanandādīnāṁ patnyas tad-ādy-aṅganānāṁ gaṇaiḥ saha tathā ambā kilimbe ambikā ca kilimbā ca dhātrike stanya-dāyike te’nuge yasyās tayā balāmbayā rohiṇyā saha suta-darśanotsukā ambā śrī-yaśodā āgatā ||15||

anyonyāsaṅga-saṁstabdha-dṛṣṭi-hillolam ulbanam |

kṛṣṇaṁ rasārṇavaṁ bheje rādhā surataraṅgiṇī ||16||

rādhiva sura-taraṅgiṇī gaṅgā surate raṅgiṇī vā sā anyonyāsaṅgena paraspara-milanena saṁstabdhā dṛṣṭi-rūpa-hillolas taraṅgo yasyās tathā-bhūtam ulbanam ca ujjvalaṁ ca yathā syāt tathā rasārṇavaṁ kṛṣṇaṁ bheje | anyonyeti padaṁ śrī-kṛṣṇasya vā viśeṣeṇa ||16||

maṅgalā-śyāmalā-bhadrā-pālī-candrāvalī-mukhāḥ |

sva-sva-yūthā yūtha-nāthāḥ sarvatas tās tam anvayuḥ ||17||

maṅgalādyās tā yūtha-nāthāḥ sva-sva-yūthaiḥ saha vartamānāḥ sarvataś caturdikṣu taṁ śrī-kṛṣṇam anvayur anugā babhūvuḥ ||17||

saha dhana-jana-vṛndair nirgate prāṇa-nāthe

jana-gati-rava-hānyā spandanālāpa-hīnā |

paśu-khuraja-rajobhir dhūsarāsau jaḍāṅgī

vraja-vasatir athāsīt proṣita-preyasīva ||18||

proṣitaḥ pravāsa-gataḥ preyān yasyāḥ sā iva dhana-jana-vṛndaiḥ saha prāṇa-nāthe śrī-kṛṣṇe nirgate sati asau vraja-vasatir jaḍāṅgī āsīt dvayoḥ sādharmyam āha—nāyikā-pakṣe janeṣu loka-sabhānugates tathā ravasya śabdasya ca hānyā | vasati-pakṣe janānāṁ gamana-ravayor hānyā rāhityena spandanālāpa-hīnā | nāyikā-pakṣe śarīra-gata-spandanālāpa-rahitā | pakṣe, vraja-vasati-stha-janānāṁ spandanālāpa-hīnā | lālikā dhūli-dhūsarāḥ | pakṣe, paśūnāṁ khura-rajobhir dhūsarā ||18||

anvayat-pitarau vīkṣya sa-vrajau vana-sīmani |

sthite’smin valita-grīvaṁ tastambhe go-kadambakaiḥ ||19||

asmin vana-sīmani sthite sthitau maryādāyāṁ bhāve ktaḥ | valita-grīvaṁ vakra-grīvaṁ yathā syāt tathā sa-vrajau anvayantau pitarau vīkṣya śrī-kṛṣṇaḥ go-samūhaiḥ saha tastambhe ||19||

ananta-śaṅkau sva-vana-prayāṇe’py

abhadra-bhīter anivārayantau |

asrākulākṣāv api darśanotsukau

sa duḥsthito’bhūt pitarau samīkṣya ||20||

svasya vana-prayāṇe abhadra-janya-bhīter hetor anantāḥ śaṅkā yayos tau tathā bahudhā kathyamānāv apy anivārayantau aśru-kulāv api svasya darśane utsukau pitarau samīkṣya tu śrī-kṛṣṇaḥ duḥsthito vyagra-citto’bhūt ||20||

saurabhya-lubdhā tṛṣitoccalantī

hrī-vātyayā bambhramitābhito’pi |

netrāli-paṅktir vraja-sundarīṇāṁ

hareḥ papātaiva mukhāravinde ||21||

vraja-sundarīṇāṁ netrāli-paṅktiḥ | hrī lajjā saiva vātyā vāta-samūhas tayā bambhramitā punaḥ punar atiśayena bhramitāpi tṛṣitā uccalitā vegavati harer mukhāravinde papātaiva ||21||

samīkṣya rādhā-vadanāravinde

śrī-netra-nṛtyan-mada-khañjarīṭau |

sumaṅgalāṁ svāṁ manute sma yātrāṁ

tadīya-sandarśana-sat-phalāṁ saḥ ||22||

sa śrī-kṛṣṇaḥ rādhā-vadanāravinde śrī-yukta-netra-rūpa-nṛtyan-mada-khañjanau vīkṣya svāṁ yātrāṁ sumaṅgalāṁ manute sma | manuṣyāṇāṁ padmopari khañjana-darśanena yātrā sat-phalā bhavatīty āha tadīyasyādi ||22||

sva-sva-bālam apahāya mātaraḥ

kṛṣṇa-vaktra-dhṛta-sāśru-locanāḥ |

stanya-sikta-vasanāḥ suvatsalāḥ

sarvato’tha parivavrur acyutam ||23||

anya-gopīnāṁ sva-sva-putrān śrī-kṛṣṇe apāra-vātsalyaṁ śrī-bhāgavate yad uktaṁ, tad evāha—sva-sva-bālam ity ādi ||23||

vimanaskāpi manasā bhāvayanty atha tac-chubham |

vihastāpi sva-hastābhyāṁ jananī tam alālayat ||24||

virodhābhāsālaṅkāreṇāha | vimanaskāpi manasā tat tasya śrī-kṛṣṇasya śubhaṁ bhāvayantī vihastā vyagrāpi sva-hastābhyāṁ jananī taṁ śrī-kṛṣṇam alālayat ||24||

śataśaḥ santi me gopā nipuṇāḥ pālane gavām |

pālayāmi svayam iti vatsa ko’yaṁ durāgrahaḥ ||25||

gavām pālane nipuṇā gopāḥ śataśaḥ me santi | he vatsa ! svayaṁ gāḥ pālayāmīti ko’yaṁ durāgrahaḥ ||25||

bālo’si mṛdulas tatra vimukta-cchatra-pādukaḥ |

dinaṁ bhramasi kāntāre jīvetāṁ pitarau katham ||26||

tvaṁ bālaḥ mṛdulaś ca tatrāpi chatra-pādukāṁ vinā vyāpya kāntāre durgama-mārge bhramasi pitarau kathaṁ jīvetām | kāntāro vartma-durgamaḥ ity amaraḥ ||26||

kriyamāṇāgrahau svasya cchatropānad-vidhāraṇe |

vātsalya-vyākulau vīkṣya pitarau prāha keśavaḥ ||27||

keśavaḥ svasya chatra-pādukayor vidhāraṇe kriyamāṇāgrahau mātā-pitarau vīkṣyāha ||27||

go-pālanaṁ sva-dharmo nas tās tu niśchatra-pādukāḥ |

yathā gāvas tathā gopās tarhi dharmaḥ sunirmalaḥ ||28||

no’smākaṁ go-pālanaṁ sva-dharmaḥ, go-pālanaṁ kuru, kintu chatra-pādukāṁ dhṛtvā kuru | tatrāha—yathā tāḥ gāvaḥ niśchatra-pādukās tathā gopā api niśchatra-pādukāḥ go-pālane yadi bhavanti tadā sunirmalo dharmaḥ syāt ||28||

dharmād āyur-yaśo-vṛddhir dharmo rakṣati rakṣitaḥ |

sa kathaṁ tyajyate mātar bhīṣu dharmo’sti rakṣitā ||29||

vipakṣāsurādibhyo bibheṣi | tatrāha—dharmād āyur-yaśo-vṛddhir bhavati | anena dharmo rakṣitaḥ san taṁ janaṁ dharmo rakṣati | he mātaḥ ! sva-dharmo janaiḥ kathaṁ tyajyate ? bhīṣu vipakṣādi-kṛta-bhayeṣu dharmo rakṣito’sti ||29||

rājānaṁ dharma-goptāraṁ dharmo rakṣati rakṣitaḥ [ma.bhā. 3.31.7] iti |

sutasya sādguṇyam avekṣya tṛptau

nanandatus tau hṛdi yady apāram |

aniṣṭa-śaṅkākulitā tathāpi

gopān samāhūya jagāda mātā ||30||

sutasya sādguṇyam avekṣya tṛptau nanandatus tau hṛdi yady apāram aniṣṭa-śaṅkākulitā tathāpi gopān samāhūya jagāda mātā ||30||

subhadra maṇḍalībhadra vatsa bho balabhadraka |

samarpito’yaṁ yuṣmāsu bālo’timṛdulaś calaḥ ||31||

he subhadrādayaḥ ! yuṣmāsu ayaṁ kṛṣṇaḥ samarpitaḥ | ayaṁ bālaḥ, tatrāpi mṛdulas tatrāpi calaś cañcalaḥ ||31||

yantraṇīyaḥ śikṣaṇīyaḥ pālanīyaś ca vaḥ sadā |

svairī cec calatāṁ yāti kathanīyaṁ tadā mayi ||32||

vo yuṣmābhir eva kuru, evam ity-ādi-prakāreṇa yantraṇīyaḥ niyamyaḥ svairī svecchācārī san ced yadi calatāṁ yāti tadā mayi kathanīyam ||32||

dhṛta-khaḍga-dhanur-bāṇair bho vatsā vijayādayaḥ |

pālanīyo’pramattair vaḥ sadāyam abhitaḥ sthitaiḥ ||33||

bho vijayādayaḥ ! apramattaiḥ sāvadhānair dhṛta-khaḍga-dhanur-bāṇair abhitaḥ sthitaiḥ vo yuṣmābhir ayaṁ rakṣaṇīyaḥ ||33||

aṅge sutasyātha kareṇa mātā

snigdhā spṛśantīśvara-nāma-mantraiḥ |

nṛsiṁha-bījaiś ca vidhāya rakṣāṁ

babandha rakṣā-maṇim asya haste ||34||

mātā īśvarasya nāma-ghaṭita-mantraiḥ nṛsiṁha-bījaiś ca tasyāṅgeṣu kareṇa spṛśantī rakṣāṁ vidhāya haste rakṣā-maṇim babandha ||34||

ājñā mātaḥ pitar iti sutaṁ sampatantaṁ padānte

dorbhyāṁ dhṛtvā hṛdi nidadhatau stanya-bāṣpāmbu-siktam |

cumbantau tad-vadana-kamalaṁ mārjayantau karābhyāṁ

jighrantau taṁ śirasi pitarāv ūhatur bāṣpa-kaṇṭham ||35||

ādau he mātar ity uktvā ājñāṁ dehīti vaktavye ājñā iti | premodrekeṇoktvā padānte patantaṁ sutaṁ paścāt he pitar iti padānte sampatantaṁ tau pitarau dorbhyāṁ hṛdi dhṛtvā stanya-bāṣpāmbu-siktaṁ nidadhatau tad-vadana-kamalaṁ cumbantau karābhyāṁ mārjayantau śirasi jighrantau bāṣpa-kaṇṭham ūhatuḥ ||35||

bhūr dyaur bhavyā bhavatu bhavato rakṣitā śrī-nṛsiṁhaḥ

śastaḥ panthā vanam api śubhaṁ bhāvukā dig vidik ca |

svāgamyaḥ svaṁ punar atha gṛhaṁ maṅgalāliṅgitas tvaṁ

dattānujñaḥ sa iti mumude vatsalābhyāṁ pitṛbhyām ||36||

bhavatas tava rakṣitā śrī-nṛsiṁho bhavatu ity uktvā āśīrvāda-pūrvakaṁ pitṛbhyāṁ vana-gamane dattānujñaḥ dattā anujñā ājñā yasmai sa śrī-kṛṣṇo mumude | āśīrvāda-prakāram āha—bhavataḥ bhūr dyaur bhavyā bhavatu śastaḥ panthā bhavatu | vanam api śubhaṁ bhavatu | dig vidik ca bhāvukā bhavatu | maṅgalair āliṅgitaḥ maṅgala-yuktas tvaṁ punaḥ svaṁ gṛhaṁ svāgamyaḥ sukhenāgamanīyaḥ | bhāvukaṁ bhavikaṁ bhavyaṁ kuśalaṁ kṣemam astriyam ity amaraḥ ||36||

yathā pitṛbhyāṁ sa tathā balāmbāpy

ambā kilimbādy-upamātṛ-yuktayā |

gopaiś ca gopī-nivahaiś ca lālito yathā

haris taiḥ sa balo’py abhūt tathā ||37||

pitṛ-mātṛ-rohiṇī ambā kilimbā gopa-gopī-samūhaiḥ | yathā sa harir lālitas tathā sa balo’pi taiḥ pitrādibhir lālito’bhūt ||37||

vrajāṅganānāṁ tṛṣitākṣi-cātakān

siñcan kaṭākṣāmṛta-vṛṣṭi-dhārayā |

nyavedayat kānana-yānam ātmanas

tābhiḥ sva-dṛṣṭyaiva sa cānumoditaḥ ||38||

vrajāṅganānāṁ tṛṣita-netra-cātakān sva-kaṭākṣāmṛta-dhārayā siñcan ātmanaḥ kānana-gamanam tatraiva nyavedayat | tābhir api sva-dṛṣṭyā evaṁ sa śrī-kṛṣṇaś cānumodito’bhūt ||38||

tāsāṁ mano-dīna-kuraṅga-saṅghān

vilokya lolān ruci-pallavān svān |

ninye sphuṭaṁ cārayituṁ sva-saṅge

sandānya dṛk-śṛṅkhalayā svayāsau ||39||

asau śrī-kṛṣṇas tāsāṁ vraja-sundarīṇāṁ mano-rūpa-dīna-mṛga-saṅghān lolān vilokya svasya ruci-rūpa-pallavān cārayitum āsvādayituṁ sva-dṛk-śṛṅkhalayā sandānya addhā sva-saṅge ninye | tāsāṁ manāṁsi śrī-kṛṣṇa-kāntibhir ākṛṣṭāni bhūtvā yayur iti bhāvaḥ ||39||

dvi-trāḥ kṣepyāḥ sumukhi ghaṭikāś cakṣuṣī mudrayitvā

mā gāḥ khedaṁ sapadi bhavitā saṅgamo nau vanānte |

āgantavyaṁ mayi karuṇayā chadmanāśu sva-kuṇḍaṁ

kṛṣṇaś cakre sphuṭam anunayaṁ rādhikāyāṁ dṛśettham ||40||

he sumukhi rādhe ! cakṣuṣī mudrayitvā dvi-trāḥ ghaṭikāḥ kṣepyāḥ | khedaṁ mā gāḥ mā kuru nāpnuhi | nau āvayor vanānte saṅgamo bhavitā | tayā kenāpi chadmanā āśu sva-kuṇḍam āgantavyam ittham anena prakāreṇa śrī-kṛṣṇaḥ rādhikāyām anunayaṁ cakre ||40||

yayāce rādhikām ājñāṁ sva-dṛśā dainya-pūrṇayā |

kātaryaṁ vamatābhūt tat-kaṭākṣeṇānumoditaḥ ||41||

dainyena pūrṇayā dṛśā sa śrī-kṛṣṇaḥ rādhikām ājñāṁ yayāce | tasyā rādhāyāḥ kātaryaṁ vamatā kātaryodgāriṇā kaṭākṣeṇa anumodito’bhūt ||41||

madhye-nabhaḥ sammilane’py alūnair

javāt praviṣṭair hṛdaye mithas tau |

kaṭākṣa-bāṇair api modam āptau

premno vicitrā hi gatir durūhā ||42||

madhye-nabhaḥ ākāśa-madhye ubhayoḥ kaṭākṣayoḥ saṁmilane’pi alūnair acchinnaiḥ kaṭākṣa-bāṇair javād dhṛdaye praviṣṭaiḥ | tau rādhā-kṛṣṇau mithaḥ parasparaṁ modaṁ prāptau | bāṇa-prahāre’pi modāptau kāraṇam āha—premno gatir durūhā vicitrā ca ||42||

rādhā-mano-mīnam ayaṁ sva-saṅge

sva-kānti-jālena nibadhya ninye |

rurodha tac-citta-marālam utkaṁ

sāpi sva-dṛk-kūṇana-pañjarāntaḥ ||43||

yathā ayaṁ śrī-kṛṣṇaḥ rādhā-mano-rūpa-mīnam sva-kānti-rūpa-jālena nibadhya sva-saṅge ninye | tathā sāpi tac-citta-rūpa-haṁsam utkaṇṭhitaṁ dṛśoḥ kūṇanaṁ[[22]](#footnote-23) dṛṣṭi-pātaḥ tad-rūpa-pañjara-madhye rurodha ||43||

prerayann agrato dhenūr ākarṣan pṛṣṭhato vrajam |

sa mitrair āvṛto’raṇyaṁ praveṣṭum upacakrame ||44||

sa agrato dhenūḥ prerayan pṛṣṭhataḥ vrajam ākarṣan ||44||

tiryag-grīvaṁ punaḥ prekṣya sa-vrajau sneha-karṣitau |

anvāyāntau puras tiṣṭhann abravīt pitarau hariḥ ||45||

haris tiryag-grīvaṁ yathā syāt tathā punaḥ prekṣya sa-vrajau sneha-karṣitau anvāyāntau pitarau abravīt ||45||

mātar nātaḥ param iha puro gantum arhyāṭavīṁ vo

vyāvartadhvaṁ tvaritam iha me prāpaṇīyā rasālā |

tātaiṣādya truṭita-śikharā kandukā-kṣepaṇī me

gatvā ghoṣaṁ jhaṭiti sudṛḍhāḥ pañcaṣāḥ kāraṇīyāḥ ||46||

he mātar agre’ṭavīṁ gantum vo yuṣmābhir arhyā na yūyam ato vyāvartadhvam | me mahyaṁ rasālā tvaritam prāpaṇīyā | tava goṣṭha-gamanābhāve rasālā kena prāpaṇīyā | anyad api me kāryāntaraṁ śṛṇu | me kandukā-kṣepaṇī eṣā truṭita-śikharā babhūva | he tāta pañcaṣāḥ pañca vā ṣaṭ vā atidṛḍhāḥ | kandukā-kṣepaṇyaḥ kāraṇīyāḥ vraje kāṣṭha-nirmita-kṣepaṇy-ākhyaṁ kandūkaṁ kṣiptvā krīḍanti ||46||

valita-grīvam ūrdhvāsyaṁ kṣudhitās tṛṣitā api |

tastambhire puro gāvaḥ paśyāmba mad-apekṣayā ||47||

valita-grīvam ūrdhvāsyaṁ yathā syāt kṣudhitās tṛṣitā gāvaḥ api mad-apekṣayā tastambhire paśya ||47||

preṣayiṣyāmi sad-bhojyaṁ bhuktvā madhyāhna eva tat |

āgaccher aparāhne tvaṁ tūrṇam ity āha taṁ prasūḥ ||48||

tat sad-bhojyaṁ madhyāhne bhuktvā tvam aparāhne āgaccher iti prasūr mātā tam āha ||48||

so’py abravīt tāṁ kṛta-bhojanau cet

śroṣyāmi gehe muditau bhavantau |

bhokṣyāmi bhojyaṁ prahitaṁ tadā te

gṛhaṁ sameṣyāmi na cānyathāmba ||49||

so’pi tām abravīt gehe kṛta-bhojanau muditau bhavantau cet yadi śroṣyāmi tadā te tvayā prahitaṁ bhojyaṁ bhokṣyāmi | gṛhaṁ ca sameṣyāmi anyathā yuvayoḥ bhojanādy-abhāve na bhokṣyāmi, gṛhaṁ ca na sameṣyāmi ||49||

kṛtāvanaḥ kāya-mano-vacobhiḥ

saṁsikta-dehaḥ stana-dṛk-payobhiḥ |

sa cumbitāliṅgita ākulābhyāṁ

muhur muhur dṛṣṭa-mukhaḥ pitṛbhyām ||50||

udyad-viyogoṣṇa-ravi-pratāpitaiḥ

siktair nija-prekṣaṇa-vīci-śīkaraiḥ |

kaṭākṣa-dhārānala-nālikā-cayair

nipīta-lāvaṇya-saraḥ-priyā-gaṇaiḥ ||51||

vraja-tyāgāraṇya-yānotpannābhyāṁ nanda-nandanaḥ |

vaimanasyonmanasyābhyāṁ vyāgro’sau prāviśad vanam ||52||

(sandānatikam)

sa śrī-nanda-nandanaḥ śrī-kṛṣṇaḥ ākulābhyāṁ pitṛbhyāṁ kāyādibhiḥ kṛtāvanaḥ kṛtam avanaṁ rakṣaṇaṁ yasya saḥ | punas tābhyāṁ stana-dṛk-payobhiḥ saṁsikta-deha āliṅgitaś cumbitaś ca dṛṣṭa-mukhaḥ evaṁ-bhūto bhūtvā udyad-viyoge eva uṣṇa-ravir grīṣma-kālīna-sūryas tena prakarṣeṇa tāpitaiḥ nijasya śrī-kṛṣṇasya prekṣaṇa-rūpa-vīcis taraṅgas tasya śīkarair ambu-kaṇābhiḥ siktaiḥ priyā-gaṇaiḥ kaṭākṣasya dhārā, saiva nala-nālikā nalasya sa-cchidra-tṛṇa-viśeṣasya praṇālikā tāsāṁ cayaiḥ samūhaiḥ karaṇair nipīto lāvaṇya-rūpo raso yasya tathā-bhūtaḥ san, vraja-tyāga-janya-vaimanasyaṁ tathā araṇye yānaṁ gamanaṁ taj-janyam unmanasyaṁ, tābhyāṁ vyagraḥ san vanaṁ prāviśat ||50-52||

vrajasya kṛṣṇe nihitekṣaṇasyā-

khilendriyāṇāṁ nayanatvam āsīt |

tasmin vanenāntarite kṣaṇena

teṣāṁ samantāt suvilīnatābhūt ||53||

kṛṣṇe nihitekṣaṇasya vrajasya vraja-janānām akhilendriyāṇāṁ nayanatvam āsīt darśanotsāhena akhilendriyāṇy api netra-rūpāṇi babhūvuḥ | te sarvendriyaiḥ śrī-kṛṣṇaṁ dadṛśur iti bhāvaḥ | aṅgāni yasya sakalendriya-vṛttimanti paśyanti [bra.saṁ. 5.42] iti nitya-siddhā mukundavad iti ca pramāṇam | yad vā, nayanatvaṁ sva-sva-kārya-kāritvam | tasmin kṛṣṇe vanenāntarite sati teṣām indriyāṇāṁ kṣaṇena samantāt suvilīnatā ceṣṭā-rāhityam abhūt ||53||

caratvataḥ sthāvarataiva dhanyā

vanaṁ prayāty eṣa vihāya yan naḥ |

itīva khinnāḥ sphuṭam ādadhus tāṁ

stambhasya dambhāt vraja-vāsinas te ||54||

yad yasmāt no’smān jaṅgamān vihāya tyaktvā eṣa śrī-kṛṣṇaḥ sthāvaraṁ vanaṁ prayāti aḥ tasmāc caratvataḥ caratīti caras tasya bhāvaḥ caratvaṁ, tasmāt jaṅgamatvāt sthāvarataiva dhanyā iti hetor iva stambhasya dambhāt chalāt te vraja-vāsinaḥ khinnāḥ sphuṭaṁ tāṁ sthāvaratām ādadhuḥ ||54||

hareś cillī-cillī-gilita-mati-mīlac-chapharikā

mukhāmbhojān mlānāc calita-cala-dṛṣṭi-bhramarikāḥ |

viyogodyat-paṅkāvali-patita-haṁsā na vibabhus

tad-ābhīrī-nadyo vana-śuci-hṛte jīvana-dhane ||55||

tadā vana-rūpa-śucinā nidāghena jīvana-dhane jīvanasya dhanaṁ sarvasvaṁ śrī-kṛṣṇaḥ, kiṁ vā jīvana-rūpaḥ śrī-kṛṣṇaḥ sa eva dhanaṁ, tat jīvana-dhanam eva, nadī-pakṣe jīvana-dhanaṁ jala-rūpa-dhanaṁ tasmin hṛte sati ābhīrī-rūpā nadyo na vibabhuḥ, bhā dīptau dhātuḥ | kīdṛśyaḥ satyaḥ ? hareś cillī bhrūr eva cillī cilākhya-pakṣi-viśeṣa-strī | tayā gilitā matir viveka-śīlā buddhis tad-rūpa-mīlac-chapharikā matsya-viśeṣo yāsāṁ tāḥ | mlānāt mukha-rūpāmbhojāt calitā gatāś cala-dṛṣṭi-rūpā bhramarikā bhramaryo yāsāṁ tāḥ | kṛṣṇa-viyoga-rūpodyat-paṅkāvaliṣu patita-haṁsāḥ prāṇās ta eva haṁsā yāsāṁ tāḥ ||55||

asyānurūpa-rūpakam uddhava-sandeśe draṣṭavyam—

akrūrākhye hṛtavati haṭhāj jīvanaṁ māṁ nidāghe

vindantīnāṁ muhur aviralākāram antar-vidāram |

sadyaḥ śuṣyan-mukha-vanaruhāṁ vallavī-dīrghikāṇāṁ

āsām āśā-mṛdam anusṛtāḥ prāṇa-kūrmāḥ vasanti || [u.saṁ. 98]

abhyāsato’tha vraja-vāsinas te

vimohitau tau vraja-pau gṛhītvā |

kṛṣṇānugāmi-sva-mano-vihīnair

dehaiḥ paraṁ geham ayur nirīhāḥ ||56||

nirīhāś ceṣṭā-rahitā api te vraja-vāsinaḥ | vimohitau tau yaśodā-nandau gṛhītvā kṛṣṇānugāmi-sva-mano-vihīnair api dehaiḥ saha abhyāsataḥ paraṁ kevalaṁ dehābhyāsaṁ geham ayur ||56||

svāṁ svāṁ sakhyo’pi yūtheśāṁ yatnād ādāya mūrcchitām |

ninyur gṛhaṁ yantra-cañcat-pratimāḥ pratimām iva ||57||

sakhyo’pi mūrcchitām svāṁ svāṁ yūtheśāṁ yatnād ādāya gṛhītvā gṛhaṁ ninyuḥ | kāḥ kam iva kāṣṭhādi-nirmita-yantra-preritāḥ pratimāḥ kāṣṭhādi-maya-pratimām iva | ity anena tāsāṁ premādhikyaṁ jñeyam ||57||

kundavally atha tāṁ rādhāṁ svayaṁ vyagrāpy acetanām |

ādāyāyād vrajaṁ yatnād vicittais tat-sakhī-janaiḥ ||58||

vyagrāpi kundavallī acetanāṁ tāṁ rādhāṁ yatnād ādāyāyād vicittaiś citta-rahitais tat-sakhī-janaiḥ saha vrajam āyāt ||58||

yadyapy asmin nyasta-cittā vraja-sthā

ā-tad-darśaṁ jñapti-śūnyās tathāpi |

tat-tat-karmāṇy ācaranti sma yadvaj

jīvan-muktā deha-saṁskāratas te ||59||

asmin śrī-kṛṣṇe nyasta-cittās te vraja-sthāḥ, yadyapi ā tad-darśaṁ yāvat kṛṣṇa-darśanaṁ na syāt tāvat-kāla-paryantaṁ śūnyā jñaptir jñānaṁ tat, tathāpi deha-saṁskārāt jīvan-muktā iva tat-tat-karmāṇi kurvanti sma ||59||

atra viśvanāthasya camatkāra-vyākhyā prāpyate—

mad-viccheda-rujo’nubhāvakam aho cetaḥ priyāṇām atas

tan nītvā nija-saṅga eva vipinaṁ yāmīti yāte harau |

ko naḥ syād viṣayo’nya ity anunayas teṣāṁ dṛśo veśma tu

sva-sva-varṣmabhir eva saṁskṛti-vaśān muktopamās te’viśan || [kṛ.bhā. 7.75] iti ||

nirmāṇotkāṁ sva-pathi jaṭilāṁ go-śakṛt-piṇḍikānāṁ

vadhvā vartmany atha dhṛta-dṛśaṁ vyākulāṁ kundavallī |

dṛṣṭvā’vādīj jaḍima-kalitāṁ rādhikāṁ cetayantī

kṛṣṇābhyarṇaṁ naya-nipuṇa-dhīs tūrṇam enāṁ ninīṣuḥ ||60||

naye nītau nipuṇā dhīr yasyāḥ sā kundavallī jaḍima-yuktāṁ rādhāṁ cetayantī tathā tūrṇaṁ kṛṣṇa-nikaṭam enāṁ rādhāṁ ninīṣuḥ netum icchā yasyā sā | sva-pathi svānāṁ gamana-mārge | go-śakṛt go-mayaṁ tasya piṇḍikānāṁ nirmāṇe utkaṇṭhitāṁ vadhvāḥ rādhāyāḥ vartmani dhṛta-dṛśaṁ vyākulāṁ jaṭilāṁ dṛṣṭvā tām avādīt ||60||

namāmy ārye snuṣeyaṁ te kalyāṇī nīyatāṁ puraḥ |

chāyāpy asyā na kṛṣṇasya dṛṣṭi-gocaratāṁ gatā ||61||

he ārye ! tvāṁ namāmi | kalyāṇīyaṁ te snuṣā nīyatām | asyāḥ chāyāpi śrī-kṛṣṇasya netra-gatā nābhūt ||61||

sābdhi-dvīpā bhavati pṛthivī yasya naikasya mūlyaṁ

tādṛg divyāmita-maṇi-mayaṁ paśya śacyāpy alabhyam |

sarvāṅgīnaṁ vasana-sahitaṁ bhūṣaṇaṁ dattam asyai

goṣṭheśvaryā mudita-manasā pāka-naipuṇyato’syāḥ ||62||

asyāḥ pāka-naipuṇyataḥ mudita-manasā goṣṭheśvaryā asyai rādhāyai sarvāṅgīnaṁ sarvāṅge deyaṁ vasana-sahitaṁ bhūṣaṇaṁ dattam | kīdṛśaṁ ? sābdhi-dvīpā bhavati pṛthivī yasya ekasyāpi maṇer mūlyaṁ na bhavati | tādṛśaṁ divyālaukikāmita-maṇi-mayaṁ śacyāpy alabhyaṁ kiṁ punar anyayā ||62||

dharmārtha-lābhān muditā snuṣāyās

tayaiva kāryāntaram uccikīrṣuḥ |

svābhīṣṭa-sampādana-labdha-varṇāṁ

matvāvadat tāṁ jaṭilā stuvantī ||63||

snuṣāyāḥ śrī-kṛṣṇādarśanāt dharma-lābhāt, amūlya-bhūṣaṇādi-prāptyā artha-lābhāc ca muditā tayā kundavallyā kāryāntaraṁ kartum icchuḥ svābhīṣṭasya sampādane labdha-varṇāṁ vicakṣaṇāṁ matvā tāṁ kundavallīṁ stuvantī jaṭilā avadat | labdha-varṇā vicakṣaṇā iti amaraḥ ||63||

ehy ehi vatse kuśalaṁ bhavatyās

tvac-chīla-nirmañchanam āśu yāmi |

snigdhāsi yat tvaṁ mayi sasnuṣāyāṁ

mad-āśiṣā tvaṁ suta-vaskarā syāḥ ||64||

he vatse ! ehy ehīti ādare bhavatyās tava kuśalaṁ, tat tava śīlasya svabhāvasya nirmañchanam yāmi | yad yasmāt sa-snuṣāyāṁ mayi tvaṁ snigdhāsi, tat tasmāt mad-āśiṣā suta-vaskarā sapta-putra-prasūtā tvaṁ syāḥ ||64||

svayaṁ sādhvī pragalbhā tvam anyāsāṁ dharma-pālane |

ātmanīva pratītir me tvayi tvāṁ prārthaye tataḥ ||65||

tvaṁ svayaṁ sādhvī bhūtvā anyāsāṁ dharma-pālane tvaṁ pragalbhāsi mama ātmanīva tvayi pratītiḥ | tatas tvāṁ prārthaye ||65||

dharme patnyā pālite tat patiḥ syād

gomān putrī vittavāṁś cāyur-āḍhyaḥ |

ity āhāsmān paurṇamāsī smṛtijñā

seyaṁ tat tvayy arpitā dharma-guptyai ||66||

patnyā dharme pālite tat patiḥ go-putra-dhanāyuṣmān syād iti smṛti-jñā paurṇamāsī asmān āha | tat tasmāt seyaṁ rādhā dharma-guptyai dharma-rakṣāyai tvayy arpitā ||66||

dharmād arthaś ca kāmaś cety ādi satyaṁ satāṁ vacaḥ |

yato’syāḥ pālitād dharmāt bhūyān artho’pi sādhitaḥ ||67||

pālitād dharmāt asyāḥ bhūyān artho’pi sādhitaḥ syāt ||67||

ekaḥ suto me kuśalī yathāsau

kule’male syān na yathā kalaṅkaḥ |

dharmaṁ tathāsyāḥ paripālayantī

nirvāhya sūryārcanamānayainām ||68||

ekaḥ me suto yathā kuśalī syāt amale kule ca kalaṅko yathā na syāt, tathāsyāḥ

dharmaṁ paripālayantī sūrya-pūjāṁ nirvāhya enām ānaya ||68||

rādhe tvaṁ tāmra-kuṇḍīm aruṇa-kapilikā-kṣīra-dadhyājyam ijyaṁ

sārpiṣkānnaṁ javām aikṣavam atha ghusṛṇaṁ patrakaṁ padma-mālām |

sārdhaṁ sakhyānayety ādy-upakaraṇa-cayaṁ putri gehād gṛhītvā

gārgyā vā kenacid vārcana-paṭu-baṭunā yāhi sūryārcanāya ||69||

he putri rādhe ! tvaṁ gehāt tāmra-kuṇḍy-ādy-upakaraṇa-cayaṁ gṛhītvā, anayā kundavallyā sakhyā sārdhaṁ gārgyā vā arcana-paṭunā kenacid brāhmaṇa-bālakena vā saha sūryārcanāya yāhi | aruṇa-kapilājyaṁ kīdṛśaṁ ? ijyaṁ pūjārham | sārpiṣkānnaṁ sa-ghṛta-taṇḍulaṁ ghṛta-pakvānnaṁ vā javāṁ javā-puṣpam aikṣavam ikṣu-vikāraṁ khaṇḍa-śarkarādi ghusṛṇaṁ keśaraṁ patrakaṁ rakta-candanam ||69||

caṇḍāsi sādhvī lalite tvayāsau

naikākinī kvāpi sakhī vidheyā |

gandho’pi yasyāṁ kila nanda-sūnos

tasyai diśe vo’ñjalir eva kāryaḥ ||70||

he lalite ! tvaṁ sādhvī caṇḍā pragalbhā ca bhavasi | tvayā te sakhī rādhā ekākinī kvāpi na vidheyā, yasyāṁ diśi śrī-kṛṣṇasya gandho’py asti, tasyai diśe vo yuṣmābhir añjalir namaskāra eva kāryaḥ, tatra sarvathā naiva gantavyam iti bhāvaḥ ||70||

atyārūḍhaṁ dinaṁ vatse santi go-maya-rāśayaḥ |

yuvayor nyasta-bhārā syāṁ niścintotpalikā-kṛtau ||71||

he vatse lalitā-kundallyau ! yuvayor upari snuṣāyā rakṣā sūrya-pūjārthaṁ nyasta-bhārāhaṁ syāṁ, gomayair upalikā-kṛtau niścintā syām ||71||

tām ūcatus te hṛdi sampraharṣite

niścintam ārye kriyatāṁ kriyā nijā |

āvām avāvaḥ satataṁ bhavad-vadhūṁ

tārām ivākṣṇaḥ saha-pakṣma-locake ||72||

te kundavallī-lalite tām jaṭilām ūcatuḥ | he ārye ! niścintaṁ nija-kriyā kriyatāṁ bhavatyeti śeṣaḥ | āvām bhavad-vadhūṁ pakṣmaṇā saha vartamāne saha-pakṣiṇī tathā-bhūte locake netrācchādake ūrdhvādho-vartinī carmaṇī akṣṇas tārām ivāvāvaḥ, rakṣāṁ kariṣyāvaḥ ||72||

tāḥ pronmattā api jaṭilāyāḥ

pītvājñā-vāṅ-madhu-madhurāṅgyaḥ |

ānandotphullita-tanu-cittā

dhairyaṁ dhṛtvā gṛham anujagmuḥ ||73||

tā gopyo jaṭilāyāḥ ājñā-vāg eva madhu tat pītvā pronmattā api ānandotphullita-tanu-cittā madhurāṅgyaḥ ānandātiśayena gantum asamarthā api, dhairyaṁ dhṛtvā gṛham anujagmuḥ ||73||

āgatya khaṭṭopari sanniviṣṭāṁ

śrī-rādhikāṁ kṣālita-mārjitāṅghrim |

dāsyo mudā paryacaran nijeśāṁ

pādābja-saṁvāhana-vījanādyaiḥ ||74||

sva-gṛham āgatya khaṭṭopari upaviṣṭāṁ nijeśāṁ rādhāṁ dāsyaḥ pāda-saṁvāhana-vījanādyaiḥ paryacaran ||74||

mallī-raṅgaṇa-karṇikāra-bakulā’moghā-latā-saptalā

jātī-campaka-nāga-keśara-lavaṅgābjādi-puṣpoccayam |

śrī-vṛndā-prahitaṁ vanād ali-kulāspṛṣṭaṁ darojjṛmbhitaṁ

sveśvaryāḥ purato nyadhād vana-sakhī śrī-narmadā mālinī ||75||

mallī-raṅgaṇādi-puṣpa-samūhaṁ vanāt śrī-vṛndā-devyāḥ prahitaṁ bhramarair aspṛṣṭam alpa-vikasitaṁ sveśvaryāḥ rādhāyāḥ purataḥ vana-sakhī narmadā-nāmnī mālinī nyadhāt | karṇikāraḥ svarṇa-varṇa-padmākāra-puṣpam | karṇikāraḥ pumān āvatha-patre ca drumotpale iti medinī | karṇikāro mataḥ puṁsi śāmāhye ca drumotpala iti viśvaḥ | amoghā latā saptalā nava-mallikā bhramarāspṛṣṭam alpa-vikasitam ity anena puṣpāṇāṁ mlāna-rāhityaṁ saugandhya-varṇayoḥ paripūrṇatvam āyāti ||75||

kṛṣṇāṅga-kāmālaya-vaijayantikāṁ

tair vaijayantīṁ viracayya sā vyadhāt |

rādhā sva-naipuṇya-guṇādi-sūcikāṁ

karpūra-kṛṣṇāguru-sattva-bhāvitām ||76||

sā rādhā taiḥ puṣpair vaijayantīṁ pañca-varṇa-mayīṁ mālāṁ viracayya karpūrādi-sattvair vāsitāṁ vyadhāt | kīdṛśīṁ ? śrī-kṛṣṇāṅga-rūpa-kāma-mandirasya vaijayantikāṁ jaya-patākām | śrī-rādhāyāḥ sva-naipuṇya-guṇādeḥ tādṛk guṇa-janaka-puṇyasya sūcikām ||76||

elendu-jātī-phala-khādirānvitāḥ

sva-pāṇi-hṛt-saurabha-rāga-bhāvitāḥ |

kṛṣṇākṣi-cittānana-candra-rañjikāḥ

sā nāgavallī-dala-vīṭikā vyadhāt ||77||

sā rādhā nāgavallī-dalasya tāmbūlasya vīṭikāḥ vyadhāt | kīdṛśīḥ ? elā induḥ karpūraḥ jātī-phalaṁ khādiraḥ svārthe’n khadira etair anvitā yuktāḥ sva-pāṇer hṛdayasya ca saurabha-rāgābhyāṁ bhāvitāḥ śrī-kṛṣṇākṣi-cittayoḥ ānana-candrasya sat rañjikāḥ ||77||

mālām etāṁ tulasi haraye vīṭikāś copahṛtya

jñātvā vṛndā subala-mukhataḥ keli-saṅketa-kuñjam |

āgacchatāśu tvam iti lalitā-preritādāya tāntāḥ

kastūry-ālī-sahita-tulasī kṛṣṇa-pārśvaṁ pratasthe ||78||

he tulasi ! mālāṁ vīṭikāś ca haraye upahṛtya dattvā vṛndā subala-mukhāt keli-saṅketa-kuñjaṁ jñātvā śīghram āgaccha iti lalitayā preritā kastūryā saha tulasī tāṁ mālāṁ tāḥ vīṭikāś cādāya kṛṣṇa-pārśvaṁ pratasthe ||78||

śrī-rādhikāpy atha sakhī-sahitātidakṣā

śrī-kṛṣṇa-candra-sakalendriya-tarpaṇāni |

karpūra-kely-amṛta-keli-mukhāni kāmaṁ

kartuṁ samārabhata sādbhuta-laḍḍukāni ||79||

śrī-rādhā sakhī-sahitā karpūra-keli-mukhāni adbhuta-laḍḍukāni kartuṁ samārabhata ||79||

yad api nija-sakhī sānveṣaṇāyāsya yātā

svayam api ca nimagnā kṛṣṇa-sambandhi-kṛtye |

tad api hari-mukhendor darśanotkātha mene

truṭim api yuga-lakṣaṁ vyagra-rādhā-cakorī ||80||

yad api asya śrī-kṛṣṇasya anveṣaṇāya sā nija-sakhī tulasī yātā, svayam api śrī-kṛṣṇa-sambandhi-kṛtye laḍḍukā-nirmāṇe nimagnā, tad api śrī-kṛṣṇa-mukha-darśanotkāṇṭḥitā truṭi-kālam atisūkṣma-kālam api yuga-lakṣaṁ mene | tatra hetum āha—vyagrā caiṣā rādhā-cakorīti ||80||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ pañcama eṣa sādhu niragāt pūrvāhna-līlām anu ||o||

||5||

—o)0(o—

(6)

# ṣaṣṭhaḥ sargaḥ

praviṣṭo’tha vanaṁ paścāt paśyan valita-kandharam |

ujjijṛmbhe harir vīkṣya nivṛttān vraja-vāsinaḥ ||1||

athānantaraṁ harir vakra-kandharaṁ yathā syāt paścāt bhāgaṁ paśyan nivṛttān vraja-rāja-mukhān vraja-vāsino vīkṣya vanaṁ praviṣṭaḥ san ujjijṛmbhe harṣotphullo’bhūt ||1||

kṛṣṇa-mattebha unmukto ghoṣa-dṛg-dṛḍha-śṛṅkhalāt |

ucchvasaṁś capalaḥ svairī kānane’nya ivābhavat ||2||

ghoṣa-nivāsināṁ dṛg eva dṛḍha-śṛṅkhalaṁ tasmād unmuktaḥ kṛṣṇa-mattebha ucchvasan utplutya gacchan śvasa-pluta-gatau dhātuḥ | anya iva kānane capalaḥ svairī svecchācārī cābhavat | anena ghoṣa-vāsināṁ premādhīnatvaṁ svata eva āyātam ||2||

śrī-kṛṣṇa-sac-citra-paṭe vimocite

vrajākṣi-bandhād vana-citra-kāriṇā |

prādurbabhūvur nayanotsavāni

tad-vihāra-citrāṇi śubhāny anekadhā ||3||

vana-rūpa-citra-kāriṇā kartrā vrajākṣi-bandhāt śrī-kṛṣṇa eva sac-citra-paṭas tasmin vimocite sati śubhāni maṅgalāni nayanotsavāni nayanānām utsavo yebhyas tāni citrāṇi anekadhā aneka-vidhāni tat tasya śrī-kṛṣṇasya vihāra-rūpa-citrāṇi prādurbabhūvuḥ | vrajākṣi-bandhāt mukta ity anena teṣāṁ gauraveṇa tādṛśī līlā na bhavati ||3||

nṛtyanti gāyanti hasanti gopāḥ

kūrdanti nandanti pariskhalanti |

narmāṇi tanvanti lasanty athaite

bandhād vimuktāḥ kalabhottamā vā ||4||

gopāḥ nṛtyanti narmāṇi tanvanti ete gopālā bandhād vimuktāḥ | kalabhottamāḥ kari-śāvaka-śreṣṭhāḥ | vā ivārthe | hasti-bālakā bandhād vimuktāḥ, yathā yatheṣṭayācaranti tathety anena yatheṣṭācaraṇāṁ sevanāṁśe ca dṛṣṭāntaḥ ||4||

sthitiṁ sthirāṁ mātṛ-puro bakārer

eke’ṅganāsv asya dṛśaṁ ca lolām |

saṅghaṭṭa-dṛṣṭām anukurvate’nye

ceṣṭāṁ giraṁ ca skhalitāṁ janānām ||5||

mātā-preyasyor agre śrī-kṛṣṇasya yādṛśaṁ sthiti-dṛṣṭyoḥ sthairyaṁ cāñcalyaṁ ca | mātṛ-puro mātṝṇām agre asya bakāreḥ sthitiṁ sthirāṁ, dṛśaṁ ca sthirām | tathā aṅganāsu preyasīṣu sthitiṁ lolāṁ dṛśaṁ ca lolāṁ vātsalya-madhura-bhāva-janyām | eke sakhāyaḥ anu kurvate | anu tat-sadṛśīṁ sthitiṁ sthirāṁ dṛśaṁ ca sthirāṁ lolāṁ ca kurvate | anye sakhāyaḥ janānāṁ tad-bhinna-janānām agre śrī-kṛṣṇasya saṅghaṭṭāṁ kvāpi samaye lolā kvāpi kvāpi samaye samāṁ sthirāṁ sthitiṁ dṛśaṁ ca yathā dṛṣṭi-gocarīṁ tādṛśīm anu kurvate | tathā mātṛ-preyasy-ādīnām agre vātsalyādi-bhāra-vaśāt kvāpi samaye śrī-kṛṣṇasya skhalitāṁ giraṁ ceṣṭāṁ ca anukurvate |

nanu vraja-parikarāṇāṁ ceṣṭā-mātram api śrī-kṛṣṇa-sukha-tātparyakam eva | ye śrī-kṛṣṇa-sukha-tātparyaka-ceṣṭāvanto, na te parikarā eva, na pūrva-ślokokta-nṛtyādikaṁ śrī-bhāgavatoktaṁ sukha-karaṁ ca | atrokta-śrī-kṛṣṇasya sthity-āder anukaraṇena śrī-kṛṣṇasya kā prītir bhavet ? ucyate śrī-kṛṣṇāviṣṭa-cittānāṁ vraja-sundarīṇāṁ madhura-rasavatīnāṁ śrī-kṛṣṇasya parokṣe rāsa-līlāyāṁ kasyāścit pūtanāyantyāḥ kṛṣṇāyanty apibat stanam [bhā.pu. 10.30.15] ity ādi bhayānakāsura-vadhādi-līlānukaraṇaṁ kṛṣṇākarṣakaṁ kṛṣṇa-sukhadaṁ cābhūt | śrī-kṛṣṇa-sakhīnāṁ śrī-kṛṣṇa-sannidhau paramānanda-mayaṁ śrī-kṛṣṇasya sthira-cāñcalyādi-līlānukaraṇaṁ sakhya-rasasya parama-puṣṭi-karam asaṅkhya-śrī-kṛṣṇa-sukhadaṁ bhaved eveti kim āścaryam ||5||

kecid vṛkṣa-latāvṛtāḥ pracapalāpāṅgaiḥ smitārdraṁ manāg

udghāṭyāmbara-saṁvṛtānanam amuṁ gopāla-yoṣāyitāḥ |

paśyanto vyahasan pare ca dhavalā lekhāyamānā mudā

vyālambyāṅghri-karair mahīṁ vilulita-grīvordhva-karṇānanāḥ ||6||

kecid gopā gopālānāṁ yoṣita ivācāritāḥ | ācaraṇam āha—vṛkṣa-latābhir āvṛtāḥ | smitenārdram ambareṇa āvṛtaṁ ca mukhaṁ manāg udghāṭya amuṁ śrī-kṛṣṇaṁ pracapalāpāṅgaiḥ paśyanto vyahasan | pare ca gopā aṅghri-karair mahīṁ vyālambya dhavalā lekhāyamānā gavākārā bhūtvā gāva iva ācaritāḥ | vivalita-vakrī-kṛta-grīvāś ca te ūrdhva-karṇānanāś ca bhūtvā amuṁ śrī-kṛṣṇaṁ ca paśyanto vyahasan | śreṇī lekhās te rājaya ity amaraḥ ||6||

vitaṇḍā-paṇḍitāḥ kecit tat-tac-chabdārtha-khaṇḍanaiḥ |

daṇḍādaṇḍi-raṇair anye dor-daṇḍa-saṅgaraiḥ pare ||7||

kṣiptānekāstra-kāṇḍaughair daṇḍa-bhramaṇa-kauśalaiḥ |

lāsyair hāsyaiḥ pare dāsyais toṣayāmāsur acyutam ||8||

vitaṇḍā para-mata-khaṇḍanaṁ tatra paṇḍitāḥ kecit gopāḥ | tat tat kṛṣṇādibhir uktaṁ yad yat teṣāṁ teṣāṁ śabdārthānāṁ khaṇḍanaiḥ | daṇḍena daṇḍaṁ santāḍya vṛttai raṇair daṇḍādaṇḍi-raṇaiḥ | dor-daṇḍābhyāṁ hasta-rūpa-daṇḍābhyāṁ saṅgarair yuddhaiḥ kṣiptair anekāstraiḥ kāṇḍaughaiś daṇḍa-bhramaṇa-kauśalaiḥ | lāsyair nṛtyair hāsyair dāsyais te’cyutaṁ toṣayāmāsuḥ | kāṇḍo’strī daṇḍa-bāṇārva-vargāvasara-vāriṣu ity amaraḥ ||7-8||

athāgataṁ kṛṣṇam avekṣya vṛndā

vṛndāṭavīṁ tad-virahāt viṣaṇṇām |

vṛndaṁ ca sā’bodhayad ākulānāṁ

vṛndāvana-sthāvara-jaṅgamānām ||9||

vṛndā āgataṁ śrī-kṛṣṇam avekṣya tat tasya kṛṣṇasya virahāt viṣaṇṇāṁ vṛndāṭavīm | tathā śrī-kṛṣṇa-virahāt ākulānāṁ vṛndāvana-sthāvara-jaṅgamānām vṛndaṁ cābodhayat ||9||

aṭavi sakhi samāyān mādhavo’sau samantāt

visṛja viraha-ghūrnāṁ tūrṇam ullālasīhi |

sva-guṇa-gaṇa-vikāśaiḥ sveśvarīṁ smārayāmuṁ

saphalaya nija-lakṣmīṁ cānayoḥ sad-vilāsaiḥ ||10||

he sakhi aṭavi asau mādhavaḥ śrī-kṛṣṇaḥ vasantaś ca samāyāt virahojjanyāṁ ghūrṇāṁ visṛja tūrṇam ullālasa-yuktā bhava | sveśvarīṁ śrī-rādhāṁ sva-guṇa-gaṇa-vikāśair amuṁ śrī-kṛṣṇaṁ smāraya | anayā rādhā-kṛṣṇayoḥ sad-vilāsaiḥ nija-lakṣmīṁ saphalaya ||10||

prabudhyadhvaṁ vallyo vikasata nagāḥ kūrdata mṛgāḥ

pikā bhṛṅgair gānaṁ kuruta śikhino nṛtyata mudā |

adhīdhvaṁ bhoḥ kīrāḥ sthira-cara-gaṇā nandata ciraṁ

samāyāto yuṣmān sukhayitum asau vaḥ priyatamaḥ ||11||

he vallyaḥ ! prabudhyadhvam | he nagāḥ kūrdata plutya gacchata evam agre’pi te sphuṭārthāḥ | asau priyatamaḥ śrī-kṛṣṇaḥ vo yuṣmān sukhayituṁ samāyātaḥ ||11||

tataḥ sva-viccheda-davāgni-mūrcchitāṁ

samīkṣya tāṁ cetayituṁ priyāṭavīm |

kṛṣṇāmbudaḥ svāgamanaṁ ca śaṁsituṁ

vavarṣa vaṁśī-ninadāmṛtāny asau ||12||

asau kṛṣṇāmbudaḥ sva-viraha-mūrcchitāṁ priyāṭavīṁ vīkṣya tāṁ cetayituṁ svāgamanaṁ ca śaṁsituṁ vaṁśī-ninādāmṛtāni vavarṣa ||12||

vaṁśī-ninādāmṛta-vṛṣṭi-siktā

kṛṣṇāṅga-saṅgānila-vījatātha |

śrī-vṛndayālyā ca sucetitoccair

vṛndāṭavī sā sahasonmimīla ||13||

vṛṣṭi-siktā vāyu-vījatā sucetitā ca sā vṛndāṭavī sā unmimīla ||13||

sattva-dharma-viparyāsair veṇu-nādāmṛtotthitaiḥ |

sva-sāttvika-vikāraiś ca tadābhūd vyākulāṭavī ||14||

veṇu-nādāmṛtotthitaiḥ sattvānāṁ prāṇināṁ dharma-viparyāsaiḥ jaṅgamānāṁ sthāvara-dharmaiḥ sthāvarāṇāṁ jaṅgama-dharmaiḥ sva-sāttvika-vikāraiś cāṭavī vyākulā vyāptābhūt ||14||

prodyad-vepathur uccalaṁ sthira-caraiḥ stabdhā jaḍair jaṅgamaiḥ

prasvinnā sravad-aśru-jāla-salilaiḥ śvetā prasūnotkaraiḥ |

sāśruḥ puṣpa-madhu-dravaiḥ svara-bhidā yuktā khagālī ravai

romāñcāli yutā latāṅkura-cayair vṛndāṭavī sā babhau ||15||

vyākulatām āha | sā vṛndāṭavī babhau | kathaṁ ? tatrāha—uccaladbhiḥ sthira-caraiḥ prodyad-vepathuḥ kampo yasyāḥ sā | jaḍair jaṅgamaiḥ stabdhā | sravad-aśru-samūha-jalaiḥ prasvinnā sveda-yuktaḥ | prasūnotkaraiḥ śvetā vivarṇā puṣpa-madhu-sravaiḥ sāśruḥ | pakṣi-samūha-śabdaiḥ svara-bheda-yuktā | latāṅkura-cayaiḥ romāñca-yuktaiḥ ||15||

maṇḍitā viśataikena jāgratānyena sāṭavī ||

mādhavenābabhau draṣṭuṁ taṁ śobhā śrīr ivāgatā ||16||

sā vṛndāṭavī ekena viśatā mādhavena kṛṣṇenānyena jāgratā mādhavena vasantena ca maṇḍitā satī taṁ śrī-kṛṣṇaṁ draṣṭum āgatā śobhā śrīr ivābabhau | atra cābhāvo nyūna-padatvam ||16||

kūjad-bhṛṅga-vihaṅga-pañcama-kalālāpollasantī hareś

cyotat-paktrima-sat-phalotkara-rasollāsāṭavī sābhavat |

samphullan-nalinī-vilāsi-vihasad-vallī-matallī-naṭī

lāsyācārya-marud-gaṇātimuditā sarvendriyāhlādinī ||17||

sāṭavī hareḥ sarvendriyāhlādinī abhavat | kīdṛśī ? kūjad-bhramara-pakṣiṇāṁ pañcamaḥ svaraḥ uccaiḥ svaras tasya kalā vaidagdhyaṁ yatra tenālāpena ullasantī ullāsa-yuktā anena karṇendriya-sukhadā | cyotatā kṣaratā paktrimāṇāṁ supakvānāṁ phalānām āmrādīnām utkara-rasollāso yasyā anena rasanendriya-sukhadā samphullan-nalinyāṁ vikasita-paṅkaje vilasituṁ śīlaṁ yasya tathā-bhūtaś cāsau vihasad-vallī vikasat-puṣpa-yuktā latā, saiva matallī praśastā naṭī tasyā lāsyasya nartanasyācāryo yo marud-gaṇaḥ tenātimuditā ity anena ca ghrāṇendriya-netrendriyāṇāṁ sukhadā ||17||

puṣpair hāsyaṁ bhramarair gānaṁ

parṇair lāsyaṁ madhubhiḥ pānam |

dadhatas taravaḥ sva-phalaiḥ khānaṁ

kurvanty abhyāgata-hari-mānam ||18||

taravo vṛkṣāḥ puṣpair hāsyaṁ dadhataḥ parṇaiḥ khānaṁ bhojanam abhyāgataś cāsau hariś ca tasya mānaṁ kurvanti ||18||

ali-gāyaka-cumbita-kusumāsyaṁ

pallava-paṭa-vṛta-vivṛta-suhāsyam |

dadhatī rahasi vidadhatī lāsyaṁ

vyavṛṇuta vallī-tatir api dāsyam ||19||

vallī-tatir api ity atrāpi śabdenābhyāsa-gata-hari-mānaṁ dāsyaṁ vyavṛṇuta | kiṁ kurvatī ? ali-gāyakaiś cumbitaṁ kusuma-rūpa-mukhaṁ dadhatī | kīdṛśaṁ ? tat pallava-rūpa-paṭena vṛtam āvṛtaṁ vivṛtaṁ vikasitaṁ suhāsyaṁ yatra | rahasi lāsyaṁ vidadhatī īdṛśī ceṣṭā eva vallī-rūpa-nāyikānāṁ dāsyam etādṛśa-vallī-darśanena kṛṣṇa-sukhotpatte ||19||

sva-ramaṇa-sahitānāṁ veṇu-nādāhṛtānāṁ

tṛṇa-kavala-mukhānāṁ cañcalālokanāni |

harir atha hariṇīnāṁ vīkṣya rādhā-kaṭākṣaiḥ

smṛti-patham adhirūḍhair vivyathe viddha-marmā ||20||

sva-ramaṇa-sahitānāṁ hariṇīnāṁ cañcalālokanāni vīkṣya smṛti-patham adhirūḍhair rādhā-kaṭākṣaiḥ viddha-marmā harir vivyathe ||20||

premṇānṛtyat phulla-mayūrī-tati-yuktaḥ

kṛṣṇālokān matta-mayūra-vraja ārāt |

snigdhe rādhā-keśa-kalāpe rati-mukte

yat sat-piñchair āśu murāreḥ smṛtir āsīt ||21||

kṛṣṇālokāt mayūrībhiḥ mayūra-vraja ārāt samīpe premṇā anṛtyat | yad yasya mayūra-vrajasya sat-piñchair rater mukte skhalite snigdhe rādhāyāḥ keśa-kalāpe tad-viṣaye murārer āśu smṛtir āsīt ||21||

mada-kala-kalaviṅkī-matta-kādambikānāṁ

sarasi ca kala-nādaiḥ sārasānāṁ priyāyāḥ |

valaya-kaṭaka-kāñcī-nūpurodyat-svanormī-

bhrama-culukita-citto’bhyāgatāṁ tāṁ sa mene ||22||

sarasi vīnāṁ pakṣiṇāṁ rāvaiḥ śabdaiḥ mada-kala-kalaviṅkī madotkaṭa-caṭakī tāsāṁ matta-kādambikānāṁ haṁsīnāṁ sārasānām api śabdaiḥ priyāyāḥ rādhāyāḥ valayādīnāṁ svanormī-bhrameṇa | culukitaṁ grastaṁ cittaṁ yasya sa śrī-kṛṣṇaḥ āgatāṁ tāṁ rādhāṁ mene | caṭakī-śabdena valaya-śabda-jñānaṁ haṁsī-śabdena kaṭaka-śabda-jñānaṁ vividha-pakṣiṇaḥ śabdena kāñcī-jñānaṁ sārasānāṁ priyāyāḥ śabdena nūpura-śabda-jñānam | yad vā, āravārāva-saṁrāva-virāvā ity amaraḥ | virāvaiḥ śabdaiḥ tatra sārasānāṁ tat-priyāyāś ceti pṛthag upameti ||22||

upari-capala-bhṛṅgaṁ padmam īṣat-prakāśaṁ

vara-parimala-pūraṁ śaśvad ālokya kṛṣṇaḥ |

smita-śavala-kaṭākṣaṁ padma-gandhaṁ priyāyā

mukham idam iti matvā tām upetāṁ viveda ||23||

atra yathā-kramaṁ jñeyaṁ kṛṣṇa īṣat prakāśo yasya tad-upari capala-bhramaro yasya tad vara-parimalasya dūra-gāmi-sugandhasya pūraḥ samūho yasya tat padmaṁ śaśvad ālokya priyāyāḥ smita-hasati-kaṭākṣa-sugandhaṁ ca mukham idam matvā tāṁ priyām āgatāṁ viveda ||23||

rucaka-karaka-bilvair nāgaraṅgaiḥ supakvaiḥ

pratidiśam anudṛṣṭair harṣa-tarṣākulo’sau |

sapadi lasad-uroja-bhrānti-sambhrānta-cetā

vapuṣa iha vibhutvaṁ rādhikāyāḥ śaśaṅke ||24||

rucakaiḥ bīja-pūrair vraje vijorākhyaiḥ | phala-pūro bīja-pūro rucako mātuluṅgake ity amaraḥ | karakair dāḍimaiḥ bilvair nāgaraṅgaiḥ nāraṅgīti khyātaiḥ | supakvair ity anena varṇa-sāmya-yuktam | prati diśaṁ diśaṁ prati | nanu dṛṣṭair hetubhir harṣa-tarṣākulaḥ kṛṣṇaḥ rādhikāyāḥ stana-bhrāntyā bhrānta-cetāḥ sa iha rādhā-vapuṣo vibhutvaṁ sarva-vyāpakatvaṁ śaśaṅke ||24||

yato yataḥ patati vilocanaṁ hares

tatas tataḥ sphurati tad-aṅga-saṁhatiḥ |

na cādbhutaṁ tad iha tu yad vrajāṭavī

mude harer alabhata rādhikātmatām ||25||

yatra yatra harer vilocanaṁ patati, tatra tatra tasyā rādhāyāḥ aṅgasya saṁhatiḥ samūhaḥ sphurati | vrajāṭavī harer mude ānandārthaṁ yad alabhata tat tv iha vrajāṭavyām adbhutaṁ na ||25||

tair uddīpita-bhāvālī vātyayoccālitaṁ manaḥ |

śaśāka na sthirī-kartuṁ kāśa-puṣpa-nibhaṁ hariḥ ||26||

haris taṁ rādhāṅānubhavair uddīpita-bhāvālī saiva vātyā vāyu-samūhas tena uccālitaṁ manaḥ sthirī-kartuṁ na śaśāka kim iva | kāśasya tṛṇa-viśeṣasya puṣpam iva ||26||

vṛndāvana-sthira-carān svāloka-prema-vihvalān |

premnā hṛṣṭa-manāḥ kṛṣṇaḥ prekṣya tān mumude bhṛśam ||27||

vṛndāvanīya-sthāvara-jaṅgamān svasya śrī-kṛṣṇasyālokena prema-vihvalān tān vīkṣya śrī-kṛṣṇaḥ premnākṛṣṭa-manāḥ san bhṛśaṁ mumude ||27||

sakhyaḥ kiṁ kuśalaṁ latāḥ kṣiti-ruhāḥ kṣemaṁ sakhāyaḥ śivaṁ

mṛgyaḥ kiṁ bhavikaṁ mṛgāḥ śakunikāḥ bhavyaṁ śakuntāḥ śubham |

bhṛṅgyaḥ śaṁ bhramarāḥ sukhaṁ sthira-carāḥ sva-śreyasaṁ vaḥ sadā

premṇetthaṁ vana-saṅgatān sarabhasaṁ papraccha sarvān hariḥ ||28||

he sakhyaḥ latāḥ ! vo yuṣmākaṁ kiṁ kuśalaṁ ? kiṁ praśne | he sakhāyaḥ kṣiti-ruhāḥ vṛkṣāḥ ! vaḥ kṣemam | he mṛgyaḥ ! vaḥ kiṁ śivaṁ ? he mṛgāḥ ! vaḥ bhavikam | he śakunikāḥ ! vaḥ bhavyam | he śakuntāḥ pakṣiṇaḥ ! vaḥ śubham | he bhṛṅgyaḥ ! vaḥ śaṁ sukham | he bhramarāḥ ! vaḥ sukham | he sthira-carāḥ ! vaḥ sadā sva-śreyasaṁ sa-rabhasaṁ sa-harṣam itthaṁ sarvān hariḥ papraccha ||28||

pracārya gāś cārayituṁ kṣudhārtā

govardhana-kṣmābhṛd-upatyakāyām |

mano’nudhāvad dayitāṁ nivartayan

samaṁ vayasyair vijahāra kṛṣṇaḥ ||29||

govardhana-parvatasyopatyakāyāṁ govardhanasya samīpa-varti-bhūmau kṣudhārtāḥ gāś cārayituṁ pracārya dayitāṁ rādhām anudhāvan manaḥ nivartayan vayasyaiḥ samaṁ kṛṣṇo vijahāra ||29||

sva-kalpitair loka-caya-prasiddhair

harir vihārair vana-śobhayā ca |

śaśāka rādhā-virahātitaptaṁ

sa tāṁ pradhāvan na mano niroddhum ||30||

sa hariḥ sva-kalpitair loka-samūheṣu ca prasiddhair vihārair vana-śobhayā ca rādhā-virahātitaptaṁ tāṁ rādhāṁ pradhāvan manaḥ niroddhuṁ na śaśāka ||30||

tān vīkṣya kṛṣṇaḥ kṛpayārdra-cittas

tais tair vihāraiś ca mitho niyuddhaiḥ |

śrāntān kṣudhārtān atha bhojanecchūn

iyeṣa sambhojayituṁ vayasyān ||31||

tais taiḥ pūrvoktair vihārair mithaḥ parasparaṁ niyuddhair bāhu-yuddhaiś ca śrāntān kṣudhārtān | bhojanecchūn vayasyān vīkṣya tān sambhojayitum iyeṣa icchāñcakāra ||31||

tāvad dhaniṣṭhā ghṛta-pakvam annaṁ

prātaḥ kṛtaṁ yal lalitādibhis tat |

dattaṁ rasālā-sahitaṁ jananyā

dāsībhir ādāya samājagāma ||32||

lalitābhiḥ prātaḥ kṛtaṁ yat ghṛta-pakvam annaṁ tat rasālādibhiḥ saha jananyā dattaṁ dhaniṣṭhā-dāsībhir ādāya gṛhītvā tāvat tadā samājagāma ||32||

tāṁ vīkṣya hṛṣṭaḥ sa harir babhāṣe

kiṁ me dhaniṣṭhe pitarau sukhaṁ staḥ |

susnātam ābhyāṁ vihiteśa-pūjā

pratoṣya sarvān vada kiṁ nu bhuktam ||33||

tāṁ dhaniṣṭhāṁ vīkṣya sa harir babhāṣe nu bho dhaniṣṭhe ! me pitarau sukhaṁ staḥ ābhyāṁ susnātam īśa-pūjā vihitākṛtā sarvān pratoṣya bhuktaṁ kim ? ||33||

sāpy āha taṁ tau tava maṅgalārthaṁ

snātārciteśau dvija-sātkṛtārthau |

sambhojya sarvān atha bhuktavantau

bhojyāni ca preṣayataḥ sma tubhyam ||34||

tava maṅgalārthaṁ snātau ca tau arciteśau ca dvijebhyaḥ sātkṛtaṁ dattam arthaṁ yābhyāṁ tau sarvān

sambhojya bhuktavantau tubhyam bhojyāni ca preṣayataḥ sma | purā vana-praveśa-samaye mātaraṁ prati śrī-kṛṣṇenoktaṁ tvayā prahitaṁ bhojyaṁ tadāhaṁ bhakṣyāmi bhavantau yadi kṛta-bhojanau muditau ca śroṣyāmi | tatrāpy uktaṁ me pitarau sukhaṁ staḥ ābhyāṁ susnātam ity ādi | praśnānantaraṁ dhaniṣṭhayā uktaṁ tava maṅgalārthaṁ snāna-bhojanādikaṁ kṛtam ity anena pitror bhojanādikam api kṛṣṇa-sukha-tathāpiakam | evaṁ sakhā preyasy-ādīnāṁ nṛtya-gītādi sarvaiva ceṣṭā kṛṣṇa-sukhārtham eva kṛṣṇasya tu acintyaiva śaktir yayā ananta-dāsa-sakhā-pitṛ-mātṛ-preyasy-ādīnām ananta-sukhārtham ananta-ceṣṭādikaṁ siddhyati ||34||

rādhā-saṅga-drumārohotkaṇṭhitālambanārthinī |

tāṁ parālambanāṁ mene citta-vṛtti-latā hareḥ ||35||

hareś citta-vṛtti-rūpā latā rādhayā saha saṅga-rūpa-vṛkṣārohaṇotkaṇṭhitā kīdṛśī ālambanārthinī parālambanaṁ tāṁ dhaniṣṭhāṁ mene ||35||

itas tataḥ sañcaratīr gavālīḥ

sva-veṇu-nādair atha saṅkalayya |

jagāma tāḥ pāyayituṁ vayasyaiḥ

sañcālayan mānasa-jāhnavīṁ saḥ ||36||

itas tataḥ sañcaratīr gavālīḥ saṅkalayya ekatrīkṛtya tāḥ gāḥ payaḥ pāyayituṁ sañcālayan vayasyaiḥ saha sa mānasa-gaṅgāṁ jagāma ||36||

pāyayitvā jalaṁ gās tāḥ śītaṁ svādu sunirmalam |

svayaṁ gopāḥ papuḥ sasnur vijahruḥ salile ciram ||37||

gāḥ jalaṁ pāyayitvā svayaṁ gopās ca jalaṁ papuḥ salile sasnuḥ snānaṁ kṛtvā ciraṁ vijahruḥ ||37||

upapulinam athāsau tāṁs tad-annaṁ vayasyān

dadhi-mathita-rasāla-sandhitāmrādi-yuktam |

svayam api ca samaśnan svādayan hāsayaṁś ca

sva-parita upaviṣṭān bhojayāmāsa kṛṣṇaḥ ||38||

asau śrī-kṛṣṇas tad-annaṁ dadhi-mathitaṁ rasālā ca ācāra iti khyātaṁ sandhitaṁ yadā āmrādi tad-yuktaṁ ca svayaṁ samaśnan | svasya paritaś catur-dikṣu upaviṣṭān vayasyān hāsayan bhojayāmāsa ||38||

tataḥ sakhīn āha hariḥ sahāryā

yūyaṁ kṣaṇaṁ cārayatāgrato gāḥ |

ahaṁ sakhibhyāṁ saha mādhavīyāṁ

vana-śriyaṁ draṣṭum iha bhramāmi ||39||

tato bhojanānantaraṁ hariḥ sakhīn āha | kṣaṇaṁ sahāryā baladeva-sahitā yūyaṁ gāś ca cārayata ahaṁ sakhibhyāṁ madhumaṅgala-subalābhyāṁ saha mādhavīyāṁ vasanta-sambandhinīṁ vana-śriyaṁ draṣṭum iha bhramāmi ||39||

dāsīr dhaniṣṭhāvadad āśu yāta

yūyaṁ gṛhītvākhila-bhājanāni |

puṣpāṇi nārāyaṇa-sevanārthaṁ

sañcitya paścād aham āgatāsmi ||40||

dhaniṣṭhā dāsīr avadat yūyaṁ bhojanāni gṛhītvā yāta-puṣpāṇi sañcitya ||40||

phullaṁ gandha-phalī-dvandvam avataṁsocitaṁ tadā |

ādāyāgatya kṛṣṇasya vṛndārpitavatī kare ||41||

vṛndā tad-ādāv āgatya kṛṣṇasya kare phullaṁ gandha-phalī-dvandvaṁ campaka-puṣpa-dvandvam arpitavatī ||41||

tad-ālokāt priyā-kānti-smṛty-utkaṇṭhāvato hareḥ |

ejat-karāt tad ādāya tac-chrutyor nidadhe baṭuḥ ||42||

tat tasya gandha-phalī-dvandvasyālokāt priyāyāḥ śrī-rādhāyāḥ kānteḥ smṛtyā utkaṇṭhāvataḥ śrī-kṛṣṇasya premṇā ejat karāt kampita-karāt baṭus tadā ādāya gṛhītvā tat śrutyoḥ kṛṣṇa-karṇa-dvaye nidadhe ||42||

vṛndāṁ dhaniṣṭhāṁ subalaṁ baṭuṁ ca

ṣāḍguṇya-vijñān sacivān sa kṛṣṇaḥ |

upāya dakṣān upalabhya mene

rādhāṅga-saṅgottama-rājya-labdhim ||43||

sa ukta-prakāraḥ kṛṣṇaḥ vṛndādi ṣāḍguṇya-vijñān sacivān āmātyān upāya-dakṣān upalabhya rādhāyā aṅga-saṅga eṣa uttama-rājyaṁ tasya labdhiṁ mene | sandhir nā vigraho yānam āsanaṁ dvaidham āśrayam iti ṣāḍguṇyaḥ ||43||

madhumaṅgala-hastaṁ sa pragṛhya vāma-pāṇinā |

vṛndā-dhaniṣṭhā-subalaiḥ sasāra sumanaḥ-saraḥ ||44||

sa kṛṣṇaḥ vāma-pāṇinā madhumaṅgala-hastaṁ pragṛhya vṛndādibhiḥ saha kusuma-sarovarākhya-sumanaḥ-saraḥ sasāra, sṛ gatau ||44||

kusumita-taru-vallī-vīthi-kuñjair lasantīṁ

sthala-jala-vihagāli-vyūha-kolāhalaiś ca |

sa kusuma-sarasīṁ tāṁ vīkṣya rādhāgamotkas

tad-abhisṛti-vicāraṁ svānugair ācacāra ||45||

sa tāṁ kusuma-sarasīṁ rādhāyā āgamanārtham utkaṇṭhā yasya saḥ | tad-abhisṛtau tasyā āgamane vicāram ācacāra | kīdṛśīṁ ? kusumita-vṛkṣa-latānāṁ vīthibhiḥ kuñjaṁ latādi-pihitaṁ sthānaṁ taiḥ | sthala-cara-jala-cara-pakṣiṇāṁ bhramarāṇāṁ ca yo vyūha eka-jātīya-pakṣi-samūhas teṣāṁ kolāhalaiś ca lasantīm ||45||

prayāti vṛndā subalo baṭur vā

rādhāntikaṁ cej jaṭilā sa-śaṅkā |

ebhiḥ samaṁ vā kalahaṁ vidadhyād

vadhūṁ nirundhyād athavā gṛhāntaḥ ||46||

śrī-kṛṣṇa āha—vṛndādīnāṁ madhye eko’pi yadi rādhāntikaṁ prayāti tadā sa-śaṅkā jaṭilā ebhiḥ samaṁ kalahaṁ vidadhyāt, gṛha-madhye vā vadhūṁ nirundhyāt ||46||

ākarṣaṇīṁ vā muralīṁ niyuñjyāṁ

sarvāḥ sameṣyanti ca gopa-rāmāḥ |

tad-iṣṭa-līlādi-raso na siddhyet

parasparerṣyā-mada-māna-vāmyāt ||47||

rādhām ānetum ākarṣaṇīṁ muralīṁ vā niyuñjyāṁ, muralī-dhvaniṁ śrutvā sarvāḥ gopa-rāmāḥ sameṣyanti | āgacchantu tena kiṁ ? tatrāha tāsāṁ parasparerṣyā-mada-māna-vāmyāt

tat tayā rādhayā saha iṣṭa-līlādi-raso na siddhyet ||47||

tato dhaniṣṭhe vraja kundavallīṁ

pratīti-kṛt sā jaṭilā yad asyām |

tad-vañcanā-cañcu-matiḥ sadā nau

snigdhārthitā sā dhruvam ānayet tām ||48||

tato hetor he dhaniṣṭhe ! tvaṁ kundavallīṁ vraja | sā jaṭilā yad yasmāt asyāṁ kundavallyāṁ pratīti-kṛt | tat tasyā jaṭilāyāḥ vañcane cañcur nipuṇa-matir yasyāḥ sā | kīdṛśī ? nau āvayoḥ sadā snigdhā sārthitā satī tāṁ rādhām ānayet ||48||

athāha vṛndā bhavatā yad uktaṁ

satyaṁ hi tac cet sumano’vacetum |

rādhā sakhī kācid ihāgatā syāj

jñeyas tadāsyās tad-udanta ādau ||49||

vṛndā āha | bhavatā yad uktaṁ tat satyam | sumano’vacetum puṣpāharaṇārthaṁ ced yadi kācit rādhā sakhīhāgatā syāt, tadādau tad-udantas tasyā rādhāyā udantaḥ vārtā asyā rādhā-sakhīto jñeyaḥ | vārtā pravṛttir vṛttānta udanta ity amaraḥ ||49||

athāgatā sā tulasī sva-sakhyā

kṛṣṇaṁ sakhibhyāṁ saha tat-sakhībhyām |

priyāgamopāya-vicāra-lagnaṁ

puraḥ sphurantaṁ mumude samīkṣya ||50||

sva-sakhyā kastūryā sahāgatā sā śrī-rādhā-nirmita-tāmbūla-mālā-hāriṇī tulasī sakhibhyāṁ subala-madhumaṅgalābhyāṁ tathā tat tasyā rādhāyāḥ sakhībhyām vṛndā-dhaniṣṭhābhyāṁ ca saha śrī-rādhāgamanopāya-vicāreṣu lagnaṁ puro’gre sphurantaṁ śrī-kṛṣṇaṁ samīkṣya mumude ||50||

svapne’pi tat-sannidhim atyajantīṁ

tāṁ rādhayā te jahṛṣuḥ sametām |

niścitya sarve’py atha mādhavo’bhūt

tad-darśanotko’dhvani datta-dṛṣṭiḥ ||51||

svapne’pi tat tasyā rādhayāḥ sannidhim atyajantīṁ, ataḥ rādhayāḥ sametām āgatāṁ taṁ tulasīṁ te kṛṣṇādayaḥ niścitya jahṛṣuḥ | mādhavas tasyā rādhāyā darśanotsukaḥ san adhvani datta-dṛṣṭir abhūt ||51||

tataḥ sā tulasī nyasya hṛṣṭā baṭu-kare srajam |

udghāṭya puṭikāṁ vīṭīṁ subalasya kare dadau ||52||

hṛṣṭā sā tulasī puṭikām udghāṭya baṭu-kare srajam nyasya subalasya kare vīṭīṁ dadau ||52||

rādhā-karāmoda-samṛddha-saurabhaṁ

tac-chilpa-naipuṇya-bharaṁ tathādbhutam |

tām udgirantīṁ bhramarāli-karṣiṇīṁ

srajaṁ vilokyābhavad unmanā hariḥ ||53||

rādhā-karayor āmodād dūra-gāmi-saugandhyaṁ tad-rūpa-samṛddhyā sampattyā saurabham udgirantīṁ tathā tat tasyā rādhāyā adbhutam śilpa-naipuṇya-bharam udgirantīṁ tām srajaṁ vilokya harir unmanā sandigdha-citto’bhūt | mālā vīṭī preṣaṇena śrī-rādhā gamanābhāvāt ||53||

kaṇṭhe srajaṁ tām atha vaijayantīṁ

hasan nyadhāc chrī-madhumaṅgalo’sya |

rādhā-kara-sparśa-sukhād ivāsau

tat-sparśataḥ kaṇṭakitāṅga āsīt ||54||

madhumaṅgalo’sya kaṇṭhe tām srajaṁ nyadhāt | asau śrī-kṛṣṇas tasyā sparśāt kaṇṭakitāṅga āsīt ||54||

āgatya kuñje parihāsa-līnāṁ

sambhāvayaṁs tāṁ dayitāṁ mukundaḥ |

tad-āsya-vīkṣotkalikākulātmā

tayā hasantyā saha saṁlalāpa ||55||

mukunda āgatya kuñje parihāsa-līnāṁ tāṁ rādhāṁ sambhāvayan tasyā rādhāyā āsya- vīkṣāyām utkaṇṭhākula ātmā mano yasya saḥ | hasantyā tayā tulasyā saha lalāpa | saṁlāpo bhāṣaṇaṁ mithaḥ ||55||

sakhyās te kuśalaṁ sakhīśa kuśalaṁ kutreyam ātmālaye

kiṁ nāyāti vanaṁ kṛtau sva-guruṇā diṣṭātha kiṁ ceṣṭate |

mathnāty ambu-ghaṭaṁ tataḥ kim abhavan nirbhartsya ruddhā gṛhe

yuktyā cānaya vṛndayā na jaṭilā vañcyāha hā dhig vidhim ||56||

śrī-kṛṣṇa āha—he sakhi ! he sakhyā rādhāyāḥ kuśalam | sāha—he īśa ! kuśalam | iyam rādhā kutra ? sāha—ātmālaye | sa āha—vanaṁ kiṁ nāyāti ? sāha—sva-guruṇā śvaśrvā kṛtau dadhi-mathane diṣṭā ājñaptā, tato nāyāti | sa punar āha—kiṁ ceṣṭate ? sāha ambu-ghaṭaṁ mathnāti | sa punar āha—tataḥ kim abhavat ? sāha—dadhi-bhrāntyā jala-mathanāt tasyā vaiṣamyaṁ vīkṣya tāṁ nirbhartsya śvaśrvā gṛhe ruddhā kṛtā | sa punar āha—vṛndayā saha yuktyā tāṁ vañcayitvā tām ānaya | jaṭilā vañcyā na bhavati | kṛṣṇa āha—hā khede vidhim dhik ||56||

sadā rādhātidaurlabhya-sphūrtyā matvā babhūva saḥ |

hāsoktim api satyāṁ tāṁ viṣaṇṇātmā smarākulaḥ ||57||

tāṁ parihāsoktim api satyāṁ matvā smarākulaḥ sa śrī-kṛṣṇaḥ sadā rādhāyā atidaurlabhya-sphūrtyā viṣaṇṇātmā babhūva ||57||

kṛṣṇaṁ viṣaṇṇam ālokya vyākulā tulasī svayam |

dṛśā vṛndā-dhaniṣṭhābhyāṁ bhartsitāha sa-sambhramam ||58||

viṣaṇṇam kṛṣṇam ālokya svayam vyākulā tulasī tatrāpi vṛndā-dhaniṣṭhābhyāṁ dṛśā bhartsitā satī sa-sambhramam āha ||58||

mā gāḥ khedaṁ vrajānanda yāmi nirmañchanaṁ tava |

āgatāṁ viddhi dayitāṁ parihāsaḥ kṛto mayā ||59||

mā gāḥ khedaṁ vrajānanda yāmi nirmañchanaṁ tava āgatāṁ viddhi dayitāṁ parihāsaḥ kṛto mayā ||59||

tām āgatām atha niśamya didṛkṣur enām

autsukya-cañcala-manā vraja-rāja-sūnuḥ |

uttārya campaka-yugaṁ nija-karṇayos tat

tasyāḥ samarpya karayor mudito’vadat tām ||60||

tām rādhām āgatām śrutvā enām didṛkṣur autsukyena utsāhena cañcalaṁ mano yasya sa nanda-sūnuḥ nija-karṇayoś campaka-yugam uttārya tasyāḥ karayoḥ samarpya muditas tām avadat ||60||

kveyaṁ kveyaṁ nihnutā vā kim-arthaṁ

ruṣṭā sā cen nāparādho mamāsti |

cen narmaitad dūna-citte na yuktaṁ

hā hā śīghraṁ darśayāmūṁ priyāṁ me ||61||

kva kutra iyam ? vīpsā autsukyāvega-vaśāt | sā nihnutyāstīti cen, na | kim-artham ? ambā nihnutā ced yadi saṁruṣṭā ity api na mamāparādho nāsti ced yadi narma parihāsaḥ etat parihāsanaṁ dūna-citte duḥkhita-citte mayi na yuktaṁ me’mūṁ śīghraṁ darśaya ||61||

priyāvalokanotkaṇṭhaṁ kāla-deśārtha-tattvavit |

āninīṣur drutaṁ rādhāṁ babhāṣe tulasī harim ||62||

kāla-deśārtha-tattvavit rādhām āninīṣus drutaṁ tulasī priyāvalokanotkaṇṭhaṁ harim babhāṣe ||62||

sā te kāntā kamala-nayana tvan-mukhālokanotkā

sūryārcāyai sapadi jaṭilā-preṣitā kundavallyā |

tvām āyāntī prathamam iha māṁ prāhiṇot tvat-pravṛttyai

krīḍā-kuñjaṁ tvam upadiśa taṁ yatra tām ānayāmi ||63||

he kamala-nayana ! te sā kāntā tava mukhāvalokanotkā kundavallyā saha jaṭilā-preṣitā tvām āyāntī rādhā | tvat-pravṛttais tava vārtārthaṁ ca māṁ prāhiṇot | tvat-krīḍā-kuñjam upadiśa yatra tām ānayāmi | nikuñja-kuñjau vā klībe latādi-pihitodare ity amaraḥ ||63||

tac chrutvocchvasita-svāntaḥ prīto guñjāvalīṁ hariḥ |

tulasyai dattavān kaṇṭhād uttārya pāritoṣikam ||64||

tat śrutvā ut śvasita-svānta utsāha-yukta-citto hariḥ tulasyai pāritoṣikam paritoṣeṇa deyaṁ guñjāvalīm ||64||

līlā-nikuñja-kalanāya tadātha vṛndā

kṛṣṇāvalokita-mukhī tulasīṁ babhāṣe |

tat-kuṇḍa-tīra-gatam ānaya rādhikāṁ tāṁ

kandarpa-keli-sukhadākhya-nikuñjam āśu ||65||

tadā līlā-nikuñja-kalanāya kṛṣṇenāvalokitaṁ mukhaṁ yasyāḥ sā vṛndā tulasīṁ babhāṣe | tat tasyā kuṇḍa-tīraṁ kandarpa-keli-sukhadākhyaṁ nikuñjaṁ tāṁ rādhām ānaya ||65||

ahaṁ ca keli-sāmagrīṁ samagrayitum utsukā |

rādhā-kuṇḍaṁ tvayā sārdhaṁ prayātāsmi drutaṁ sakhi ||66||

ahaṁ ca keli-sāmagrīṁ samagrayitum sampādayitum utsukā tvayā saha kuṇḍaṁ prayātāsmi kuṇḍa-tīra-nikuñjaṁ dṛṣṭvā tasmād gatvā tām ānaya | ahaṁ sāmagrīṁ sampādayiṣyāmīti bhāvaḥ ||66||

tāvat kṛtvā priya-sahacarīṁ svasya candrāvalīṁ tāṁ

saṅketa-sthām vraja-pati-sutaṁ netum āgatya tatra |

guñjā-hāraṁ hari-hṛdi sakhī-dattam ādhāya śaibyā

dṛṣṭvā vṛndā-sahita-tulasīṁ vivyathe kṣubdha-cittā ||67||

tāvat tasmin samaye śaibyā svasya priya-sahacarīṁ tāṁ candrāvalīṁ saṅketa-sthām kṛtvā kṛṣṇaṁ netum tatrāgatya sakhī-dattam guñjā-hāraṁ hari-hṛdi ādhāya dattā vṛndā-sahita-tulasīṁ dṛṣṭvā sā kṣubdha-cittā satī vivyathe ||67||

kṛṣṇasyāgre vṛndayā saṁlapantyā

ālokāt tat-preṣṭha-sakhyās tulasyāḥ |

rādhāṁ matvā sāgatāṁ duḥkhitā tāṁ

śaibyā sa-vyājyaṁ tadā vyājahāra ||68||

kṛṣṇasyāgre vṛndayā saha saṁlapayantyā tasyā rādhāyāḥ preṣṭha-sakhyās tulasyā ālokanāt sā śaibyā rādhām āgatāṁ matvā duḥkhitā śaibyā tāṁ tulasīṁ sa-vyājyaṁ chala-sahitaṁ vyājahāra ||68||

kurvantyādya tayā durgā-vratodyāpa mahotsavam |

tāṁ nimantrayituṁ rādhāṁ preṣitāsmi vayasyayā ||69||

durgāyā vratasya kurvantyādya tayā odyāpa mahotsavam tāṁ nimantrayituṁ rādhāṁ preṣitāsmi vayasyayā ||69||

sādya labdhā mayānviṣya na gṛhe nāpi kānane |

diṣṭyā labdhāsi tulasi kathyatāṁ kutra te sakhī ||70||

mayādya anviṣya gṛhe sā rādhā na labdhā kānane’pi na labdhā | he tulasi diṣṭyā tvaṁ labdhāsi | kutra te sakhī vadeti śeṣaḥ ||70||

tataḥ sā tulasī jñātvā śaibyāṁ kauṭilyam āśritām |

avadat tāṁ sa-kauṭilyaṁ śaṭhe śāṭhyaṁ hi yan nayaḥ ||71||

tataḥ sā tulasī jñātvā śaibyāṁ kauṭilyam āśritām avadat tāṁ sa-kauṭilyaṁ śaṭhe śāṭhyaṁ hi yan nayaḥ ||71||

kurvāṇayā vrata-mahotsavam ambikāyāḥ

sā śyāmayā sva-suhṛdādya nimantrya nītā |

vṛndāṭavī-parivṛḍhā sva-gṛhaṁ tathāsyām

bhāro’py adhāyi vinayaiḥ sa-sakhī-kulāyām ||72||

ambikāyā vrata-mahotsavaṁ kurvāṇayā sva-suhṛdā śyāmayā nimantryādya sā rādhā vṛndāṭavī-parivṛḍhā vṛndāvaneśvarī sva-gṛhaṁ nītā | sa-sakhī-kulāyām tasyāṁ rādhāyāṁ vinayair vrata-kāryārthaṁ bhāro’py adhāyi etena tasmād anyatra gamanaṁ kṣaṇam api na bhāvīti dhvaniḥ ||72||

tato lalitayā puṣpa-phala-mālya-samṛddhaye |

vṛndāṁ netuṁ preṣitā tāṁ gṛhītvā calitāsmy aham ||73||

lalitayā puṣpādi-samṛddhaye vṛndāṁ netuṁ preṣitāhaṁ tāṁ vṛndāṁ gṛhītvā calitāsmi ||73||

iti tāṁ tulasī bhaṅgyā pratārya kuṭilām api |

yayau vṛndā-dhaniṣṭhābhyām udāsīneva mādhave ||74||

mādhave udāsīneva sā tulasī tāṁ śaibyāṁ vṛndā-dhaniṣṭhābhyām saha yayau ||74||

punar vivakṣus[[23]](#footnote-24) tāṁ śaibyāṁ kṛṣṇaḥ kuñcita-cakṣuṣā |

nivāryāha svam audāsyaṁ tulasyāṁ vyañjayann iva ||75||

kṛṣṇaḥ punar vaktum icchuḥ śaibyāṁ kuñcita-cakṣuṣā nivārya tulasyāṁ svaṁ svīyam audāsyaṁ vyañjayann ivāha ||75||

mā kiñcid vada yātv eṣā sva-sakhyāḥ kuśalaṁ vada |

kveyam āste kiṁ kurute priyā candrāvalī mama ||76||

mā kiñcid vada | eṣā tulasī yātu | sva-sakhyāḥ candrāvalyāḥ kuśalaṁ vada | kutra mama priyeyaṁ candrāvalī āste | kiṁ kurute ? ||76||

sātihṛṣṭātha taṁ prāha niruddhāpi dhavāmbayā |

durgārcāc chadmanānītā yatnāc candrāvalī mayā ||77||

śaibyā cātihṛṣṭā satī taṁ śrī-kṛṣṇaṁ prāha | dhavāmbayā karālayā śvaśrvā niruddhāpi mayā durgā-pūjā-cchalena candrāvalī ānītā ||77||

sakhī-sthaly-upaśalye tāṁ tvat-saṅgotkalikākulām |

saṁrakṣya padmayā tūrṇaṁ tvām anveṣṭum ihāgatā ||78||

sakhī-sthalī govardhana-nikaṭe sakhīsvarā ity ākhyā tasyā upaśalye samīpa-varti-sthala-viśeṣaḥ | tāṁ padmayā saha saṁrakṣya ahaṁ tvām anveṣṭum ihāgatāsmīti śeṣaḥ ||78||

cintito’ntar bahir hṛṣyan pratyutpanna-matir hariḥ |

avadad vañcayan śaibyāṁ cchadmanānandayann iva ||79||

ahaṁ tad-darśanotkaṇṭhā diṣṭyā nīteyam āly asau |

gaurī-tīrthaṁ lambhayaināṁ gurūṇāṁ vañcana-kṣamam ||80||

yāvat pramada-rādhākhye gāḥ sañcārayato vane |

avadhāryāgato’haṁ syāṁ gavāṁ sambhālane sakhīn ||81||

(yugmakam)

antar manasi cintitaḥ bahir hṛṣyan sa hariḥ śaibyām atihṛṣṭā śaibyā-vañcanaṁ śloka-ṣaṭkenāha—he sakhi śaibye ! ahaṁ tasyā darśanotkaṇṭhaḥ | iyam asau ālī diṣṭyā bhāgyena mama bhāgyena nītā tvayeti śeṣaḥ | gurūṇāṁ vañcana-kṣamaṁ gaurī-tīrtham enāṁ lambhaya prāpaya ||79-80||

kiyat-kāla-paryantaṁ ? tad āha—pramada-rādhākhye prakarṣeṇa mado harṣo mayā saha rādhāyā yatra atas tad-ākhye sārtha-nāmāpi paramādalī iti khyāte vane gāḥ sañcārayataḥ sakhīn gavāṁ sambhālane rakṣaṇe avadhārya niścitya sāvadhānīkṛtya yāvad āgataḥ syāṁ tāvat gaurī-tīrtham enāṁ lambhayeti pūrveṇa anvayaḥ ||81||

tam āhātha baṭur bhaṅgyā drutaṁ kṛṣṇa dhaniṣṭhayā |

vrajendrena yad ājñaptaṁ tat kuruṣveti so’bravīt ||82||

ām ārya vasudevena dūto’tra prahitaḥ prage |

guptaṁ prasthāpitāś caurāḥ kaṁsena kānane gavām ||83||

(yugmakam)

bhavitavyaṁ sāvadhānaiḥ sarvair go-pālakair iti |

tad ādiṣṭaṁ tāta-pādair mayīdānīṁ dhaniṣṭhayā ||84||

baṭur bhaṅgyā taṁ kṛṣṇam āha—he kṛṣṇa ! vrajendrena dhaniṣṭhayā yad ājñaptaṁ tat kuruṣveti sa kṛṣṇo’bravīt—he ārya madhumaṅgala ! āṁ smṛtam āṁ dānaṁ niścaya-smṛtyor iti medinī | vasudevena prage atra vraje dūtaḥ prahitaḥ | dūta-vākyam āha—kaṁsena gavām caurāḥ guptaṁ kānane prasthāpitāḥ | he nandarāja ! sarve gopālakāḥ sāvadhānair bhavitavyam | iti tat dūta-kathanam | tāta-pādaiḥ pitṛ-caraṇaiḥ | atra bahu-vacanaṁ pāda iti padaṁ ca dattaṁ nandasya gauravārtham arthāt prītā tena dhaniṣṭhayā mayīdānīm ||82-84||

tat-pratyūhair vilambaś cet kadācit sambhaven mama |

nodvegaḥ sakhi kāryas te āgantāhaṁ drutaṁ dhruvam ||85||

he sakhi śaibye ! tat-pratyūhair go-rakṣaṇa-rūpa-vighnaiḥ kadācit mama vilambaś cet sambhavet, te tvayā nodvegaḥ kāryaḥ | ahaṁ drutaṁ śīghraṁ niścitam āgantā āgamiṣyāmi ||85||

iti pratārya tāṁ śaibyāṁ go-diśaṁ sa-sakho’vrajat |

murāris tvarayā hṛṣṭā sāpi candrāvalīṁ prati ||86||

ity anena prakāreṇa tāṁ śaibyāṁ pratārya murāriḥ sa-sakho go-diśam avrajat | sā śaibyā candrāvalīṁ prati yayau ||86||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ samprati ṣaṣṭha eṣa niragāt pūrvāhna-līlām anu ||o||

||6||

—o)0(o—

(7)

# saptamaḥ sargaḥ

kiyad-dūraṁ tato gatvā nivṛtyodvartmanā hariḥ |

rādhā-kuṇḍaṁ samāyātaḥ priyā-sangotsukaḥ priyam ||1||

hariḥ kiyad-dūraṁ gatvā tato nivṛtya priyā-sangotsukaḥ san udvartmanā aprasiddha-mārgeṇa priyam rādhā-kuṇḍaṁ samāyātaḥ ||1||

parito maṇi-sopānāvalibhiḥ pariveṣṭitam |

caturbhir maṇi-sambaddha-tīrthair dikṣu suśobhitam ||2||

rādhā-kuṇḍaṁ kīdṛśaṁ ? paritaḥ sarvataḥ maṇi-maya-sopānānāṁ śreṇibhiḥ pariveṣṭitam | catur-dikṣu maṇibhiḥ sambaddhais tīrthaiś caturbhir ghaṭṭaiḥ śobhitam ||2||

tīrthopari sphurad-ratna-maṇḍapaiḥ sāṅganair yutam |

tat-tīrthobhaya-pārśva-stha-maṇi-kuṭṭima-maṇḍitam ||3||

tīrthopari aṅgana-sahitaiḥ sphuradbhī ratna-maya-maṇḍapair yuktam | maṇḍapo’strī janāśraya ity amaraḥ | tat teṣāṁ tīrthobhaya-pārśvastha-maṇi-kuṭṭima-maṇḍitam | prati-maṇḍapānāṁ pārśveṣu tāpin caturṇām ubhaya-pārśva-sthair maṇi-mayair aṣṭabhiḥ kuṭṭimair vedībhiś ca maṇḍitaṁ bhūṣitam | kuṭṭimo’strī nibaddhā bhūr ity amaraḥ ||3||

prati-maṇḍapa-pārśva-stha-taru-śākhāvalambanaiḥ |

yutaṁ nānā-puṣpa-vāsaś-citrair dolā-catuṣṭayaiḥ ||4||

prati-maṇḍapānāṁ pārśveṣu tāpin dvi-dvitayā tāpin tarūṇāṁ śākhā evāvalambanaṁ bandhana-sthānaṁ yeṣāṁ taiḥ | nānā-puṣpair vāsobhir vastraiś ca citrair mano-harair dolānāṁ catuṣṭayaiś caturbhir yutam avayarāvayavinirobhedāt | atra caturbhir ity arthe catuṣṭayair ity uktam | atra svārthe tayaṭ-pratyayo vā ||4||

yāmye campakayoḥ pūrve nīpayor āmrayoḥ pare |

saumye bakulayor baddha-ratna-hindolikānvitam ||5||

pūrva-śloke sāmānākāreṇoktān vṛkṣān nāma-grahaṇa-pūrvakam āha—yāmye dakṣiṇe bhāge diśīty arthaḥ | campakayoḥ pūrve nīpayoḥ kadambayoḥ pare paścime āmrayoḥ | saumye somaḥ kuberaḥ tat-sambandhini uttare | tathā hi pañcama-skandhe—uttarataḥ saumyāṁ vibhāvarīṁ nāma [bhā.pu. 5.21.7] iti | somas tuhina-dīghitau vānare ca kubere ca pitṛ-deve samīraṇe iti medinī | bakulayoḥ śākhāsu baddhāyā ratna-mayyo hindolikās tābhiś catusṛbhir hindolikābhir anvitaṁ yuktam | tathā ca śrī-rādhā-kuṇḍasya dakṣiṇa-diśāyāṁ madhya-sthale tīrthaṁ tīrthasyopari dakṣiṇe ratna-maya-vistṛtāṅganam | aṅganasya madhye ratna-mayaṁ maṇḍapaṁ tasya maṇḍapasya pārśva-dvaye campaka-vṛkṣa-dvayam | tayor vṛkṣayoḥ śākhā-baddhā hindolikā | evaṁ pūrvādi-dikṣu jñeyam ||5||

pūrvāgneya-diśor madhye priya-kuṇḍena saṅgatam |

tatrordhve stambhakālambi-citra-setu-samanvitam ||6||

pūrva-dig-agni-koṇayor madhye kṛṣṇa-kuṇḍena saṅgataṁ militaṁ tatra rādhā-kuṇḍa-kṛṣṇa-kuṇḍayoḥ saṅgame ūrdhve stambhālambi-citra-setunā samanvitam | kuṇḍayor jala-sañcārārthaṁ setuḥ ||6||

gala-hṛd-udara-nābhi-śroṇi-jānūru-daghnaiḥ

ṣaḍ-udadhi-vasu-konair maṇḍalāṅgaiś ca kaiścit |

śiśiram anu samuṣṇaiḥ grīṣma-kāle suśītair

vividha-maṇi-nibaddhair dikṣu sopāna-yuktaiḥ ||7||

maṇi-ruci-jala-vīci-bhrānti-tṛṣṇābhibhūtā

patita-vihaga-vṛndācchālabālāntarālaiḥ |

parijana-yuta-rādhā-kṛṣṇayor narma-goṣṭhī

pramada-kṛd-upaveśānalpa-vedī-suśobhaiḥ ||8||

nicita-pṛthu-talānāṁ kuṭṭimaiś citravarṇaiḥ

kusumita-bahu-vallī-śliṣṭa-śākhā-bhujānām |

ghana-dala-phala-puṣpa-śreṇi-bhārānatānāṁ

vitatibhir abhitaḥ saṁveṣṭitaṁ pādapānām ||9||

(sandānitakam)

punaḥ kīdṛśaṁ kuṇḍaṁ ? tad āha tribhiḥ | abhitaḥ sarva-dikṣu pādapānāṁ vṛkṣāṇāṁ vitatibhiḥ saṁveṣṭitam | kīdṛśānāṁ ? citra-varṇaiḥ kuṭṭimair baddha-sthalair nicitaṁ vyāptaṁ pṛthu vistīrṇaṁ talaṁ tala-deśo yeṣām |

kīdṛśaiḥ kuṭṭimaiḥ ? uccāṁśe manuṣyāṇāṁ galādayo dadhnaḥ arimāṇaṁ yeṣāṁ taiḥ | gala-parimitaiḥ hṛd-udara-parimitaiḥ nābhi-parimitaiḥ śroṇi-parimitaiḥ jānu-parimitaiḥ ūru-parimitair iti bhinnaiḥ |

punaḥ kiṁ-bhūtaiḥ ? ākṛty-aṁśe ṣaṭ-koṇaiḥ | udadhayaḥ pūrva-dakṣiṇa-paścimottara-bhedena catvāras tatra saṅkhyaka-koṇaiḥ catuṣkoṇaiḥ | vasavo’ṣṭau tat-saṅkhyaka-koṇaiḥ | kaiścin maṇḍalāṅgair maṇḍalākāraiḥ |

punaḥ kīdṛśaiḥ ? śiśiram anu śiśira-kāle samyag-uṣṇaiḥ, grīṣma-kāle śītaiḥ śītalaiḥ vividha-maṇibhir nibaddhaiḥ | caturṣu dikṣu sopāna-yuktaiḥ || maṇīnāṁ rucibhiḥ kāntibhir yā jalasya vīcīnāṁ taraṅgāṇāṁ bhrāntis tayā hetu-bhūtayā tṛṣṇābhibhūtaṁ ca tadā patitaṁ ceti tat vihaga-vṛndaṁ pakṣi-samūho yatra tādṛśam acchānāṁ nirmalānām | ālavālānāṁ vṛkṣa-mūla-jalādhārāṇām antarālābhyantaraṁ madhyaṁ yeṣāṁ taiḥ | syād ālavālam āvālam iti, abhyantaraṁ tv antarālam iti cāmaraḥ |

punaḥ kīdṛśaiḥ ? parijana-yutayoḥ śrī-rādhā-kṛṣṇayor narma-goṣṭhyāḥ pramada-kṛt harṣa-kṛt upaveśaḥ praveśaḥ sthitir vā yāsu tādṛśībhir analpībhir bahvībhiḥ sva-catur-dikṣu sthitābhir vedībhiḥ suṣṭhu-śobhā yeṣāṁ taiḥ ||

kīdṛśānāṁ vṛkṣāṇāṁ ? kusumita-bahu-vallībhiḥ śliṣṭā āliṅgitāḥ śākhā-rūpa-bhujā yeṣāṁ teṣām | ghanānāṁ niviḍānāṁ dala-phala-puṣpa-śreṇīnāṁ bhāreṇānatānāṁ samyaṅ-namrāṇām ||7-9||

catuṣkoṇeṣu vāsantī catuḥ-śālābhir āvṛtam |

vānīra-keśarāśoka-nikuñjaiḥ parito vṛtam ||10||

catuṣkoṇeṣu vāsantī-latā-nirmita-catuḥ-śālābhir catur-dikṣu gṛha-catuṣṭayaiḥ catuḥ-śālā bhavati | atimuktaḥ puṇḍrakaḥ syād vāsantī mādhavī-latā ity amaraḥ | vānīra-kuñja-nāgakeśara-kuñjāśoka-kuñjaiḥ paritaḥ sarva-dikṣu vṛtam ||10||

tad-bahiḥ paktrimā-pakva-phala-puṣpotkarākaraiḥ |

paritaḥ kadalī-ṣaṇḍair maṇḍitaṁ śītala-cchadaiḥ ||11||[[24]](#footnote-25)

tad-bahiḥ pakvāpakva-phalānāṁ puṣpāṇāṁ cotkarāḥ samūhās teṣām ākarair utpādakaiḥ | śītalāś chadāḥ patrāṇi yeṣāṁ taiḥ | kadalīnāṁ ṣaṇḍaiḥ paritaḥ sarvato dikṣu maṇḍitam ||11||

tad-bahir bāhyopavanāśliṣṭa-puṣpāṭavī-vṛtam |

sva-madhya-salilādīvyat-sa-setu-ratna-mandiram ||12||

tad-bahir bāhyopavanaiḥ saha śliṣṭābhir lagnābhiḥ puṣpāṭavībhir vṛtam | svasya tasya kuṇṭasya madhya-varti-salile ādivyat atikāntimat sa setunā saha ratna-mandiraṁ yatra tat ||12||

nānā-puṣpa-phaloccāyi-vana-devī-gaṇānvitaiḥ |

sevopacāra-saṁsakta-kuñja-dāsī-śatāvṛtaiḥ ||13||

puṣpāṭavī-phalārāma-madhya-sthair vṛndayācitaiḥ |

sevopakaraṇāgāra-nikarair abhito vṛtam ||14||

(yugmakam)

abhitaḥ sarva-dikṣu sevopakaraṇānām āgāra-nikarair gṛha-samūhair vṛtam | kīdṛśaiḥ ? nānā-puṣpa-phalānām āharaṇe śīlaṁ yeṣāṁ tair vana-devī-gaṇair anvitaiḥ | sevopacāra-saṁsaktena kuñja-dāsī-śatenāvṛtaiḥ phalārāma-puṣpāṭavī-madhya-sthair vṛndayācitaiḥ yathā-yogyaṁ niyamya sthāpitaiḥ ||13-14||

ṛtu-rājādi-sarvartu-guṇa-sevita-kānanam |

vṛndā-saṁmṛṣṭa-gandhāmbhaḥ-saṁsiktādhvāṅgaṇālayam ||15||

ṛtu-rājo vasantas tad-ādi ṣaṭ-ṛtu-gaṇaiḥ sevitaṁ kānanaṁ yat tat vṛndayādau saṁmṛṣṭā paścāt gandha-jalena saṁsiktāmārgāṅgaṇālayā yatra tat ||15||

tayā toraṇakolloca-patākālamba-gucchakaiḥ |

pauṣpaiś citrita-kuñjādhva-dolā-catvara-maṇḍapam ||16||

tayā vṛndayā pauṣpaiḥ puṣpa-kṛtaiḥ toraṇakollocaś[[25]](#footnote-26) candrātapaś ca patākā cālambaś ca gucchakaś ca | etaiś citritāni manojña-kṛtāni kuñja-mārga-dolā-catvara-maṇḍapāni yatra tat ||16||

nava-kamala-dalālī-pallavāvṛnta-nānā-

kusuma-racita-śayyocchīrṣa-candropadhānaiḥ |

sa-madhu-caṣaka-tāmbūlāmbu-pātrādi-yuktaiḥ

suvalita-tala-līlāgāra-kuñja-prapañcam ||17||

nava-kamala-dalālī ca nava-pallavāś ca avṛntāni vṛnda-rahitāni nānā-puṣpāṇi ca taiḥ śayyā-talpam ucchīrṣaṁ mastakādhīna-candrākāram upadhānaṁ ca taiḥ | kīdṛśaiḥ ? sa-madhu-caṣakeṇa madhu-sahita-pāna-pātreṇa tathā tāmbūla-jala-pātrādibhiś ca yuktaiḥ suvalitaṁ talaṁ tala-deśo yeṣāṁ teṣāṁ līlāgāra-rūpa-kuñjānāṁ prapañcaṁ vistāro yatra tat ||17||

kahlāra-raktotpala-puṇḍarīka

paṅkeruhendīvara-kairavāṇām |

kṣaran-marandaiś ca patat-parāgaiḥ

suvāsitāmbhaḥ-prasaraṁ samantāt ||18||

kahlāraṁ ca raktotpalaṁ kokanadaṁ ca puṇḍarīkaṁ śvetapadmaṁ ca paṅkeruhaṁ padmaṁ ca indīvaraṁ nīlotpalaṁ ca kairavaṁ kumudaṁ ca, eteṣāṁ jala-puṣpāṇāṁ kṣaradbhiḥ puṣpa-rasaiḥ patadbhiḥ puṣpa-rajobhiś ca suvāsitair ambhobhir jalaiḥ samantāt catur-dikṣu prasarati visaratīti prasaram ||18||

haṁsa-sārasa-dātyūha-madgu-kokādi-patriṇām |

varaṭā-lakṣmaṇādīnāṁ kalālāpaiḥ śruti-priyam ||19||

haṁsādi-pakṣiṇāṁ kalālāpaiḥ madhurālāpaiḥ śruti-priyam | haṁsasya yoṣid varaṭā sārasasya tu lakṣmaṇā ity amaraḥ ||19||

śārī-śukānām anyonya-pṛthag-āsaṅga-raṅgiṇām |

kṛṣṇa-līlā-rasollāsi-kāvyālāpa-manoharam ||20||

anyonya-pṛthag-āsaṅgena raṅga utsave yeṣāṁ teṣāṁ śārī-śukānām kṛṣṇa-līlā-rasasya ullāsī vidyate yatra tena kāvyālāpena manoharam ||20||

jalada-bhrānti-kṛt-kṛṣṇa-kāntija-praṇayonmadaiḥ |

nadan-nṛtyac-chikhi-vrātair vyāptārāma-taṭājiram ||21||

megha-bhrānti-kṛt kṛṣṇa-kānti-janya-praṇayonmādaiḥ nadadbhir nṛtyadbhir mayura-samūhair vyāptā ārāmās taṭa-varti ajiram aṅganaṁ ca yasya tat ||21||

hārīta-pārāvata-cātakādika-

prahṛṣṭa-nānā-vidha-citra-pakṣiṇām |

kṛṣṇekṣaṇānanda-viphulla-varṣmaṇāṁ

karṇāmṛta-dhvāna-manojña-kānanam ||22||

hārīta-pārāvata-cātakādayo yeṣāṁ teṣāṁ prakṛṣṭa[[26]](#footnote-27)-nānā-pakṣiṇāṁ kṛṣṇa-darśanānandena viphullaṁ varṣma-śarīraṁ yeṣāṁ teṣāṁ karṇasya amṛta-tulya-dhvaninā manojñaḥ kānanaṁ yatra tat ||22||

rākeśārbuda-nirmañchya-rādheśāsyendu-pāyibhiḥ |

cakorair nyak-kṛta-tyakta-candrair vṛta-nabhas-talam ||23||

rākeśaḥ pūrṇa-candras tasyārbudena nirmañchanārhaṁ rādheśāsyaḥ śrī-kṛṣṇasya rādhā-kṛṣṇayor vā āsyenduḥ pātuṁ śīlaṁ yeṣāṁ taiḥ | punaḥ kīdṛśaiḥ ? nyakkṛtas tiraskṛtas tyaktaś ca candro yais taiś cakorair vṛtam ācchānaṁ nabhas-talaṁ nabho yatra tat talaṁ svarūpa-talayor iti viśvaḥ | etena tatrastha-cakorāṇām aprākṛtatvaṁ sūcitam | yad vā, cakora-tulyaiḥ gopīnāṁ nayanair iti ||23||

vipakva-jālakāpakva-phalaiḥ kusuma-pallavaih |

mukulair mañjarībhiś ca namrair vallī-drumair vṛtam ||24||

viśeṣeṇa pakvaiḥ jālakaiḥ alpa-pakvaiḥ apakva-phalaiḥ kusumādibhiś ca namrair vallī-drumair vṛtam ||24||

aneka-padmākara-madhya-saṁsthitaṁ

harer vilāsānvita-tīra-nīrakam |

nānābja-kānty-ucchalitaṁ nirantaraṁ

guṇair jita-kṣīra-samudram adbhutam ||25||

punaḥ kīdṛśaṁ ? guṇair jitaḥ kṣīra-samudro yena tad adbhutaṁ kṣīra-samudrād api | kathaṁ ? tatrāha—anekānāṁ padmānām ākara utpatter nivāsasya ca sthānaṁ madhya-rūpaṁ saṁsthitir maryādā, arthāt madhyaṁ yasya tat | yad vā, aneka-padmānām ākara-madhya-saṁsthitaṁ madhya-sthānaṁ yasya tat | sa tu ekasyā eva padmāyā lakṣmyā ākara-madhya-saṁsthitam iva harer vilāsair anvitaṁ tīraṁ nīraṁ ca yasya tat | sa tu harer vilāsānvita-nīra eva | idaṁ nānābjānāṁ śukla-raktādi-bahuvidha-padmānāṁ kāntibhir nirantaraṁ sarvadaivocchalitam | sa tu ekasyaivābjasya candrasya kāntyā pūrṇimāyām evocchalitaḥ syāt ||25||

sva-sadṛk-tīra-nīreṇa kṛṣṇa-pādābja-janmanā |

nija-pārśvopaviṣṭenāriṣṭa-kuṇḍena saṅgatam ||26||

(ṣaḍviṁśatyā kulakam)

punaḥ kīdṛśaṁ ? svasya sadṛk samānaṁ tīraṁ nīraṁ ca yasya tena kṛṣṇa-pādābja-janmanā nija-pārśve pūrvāgneya-diśor madhye upaviṣṭena sthitena ariṣṭa-kuṇḍena saṅgatam | kṛṣṇa-pādābja-janmanā ity anena kathitaṁ yat kṛṣṇa-kuṇḍasya prakaṭa-kāraṇaṁ tat-tat-saṅgi-rādhā-kuṇḍasya prakaṭa-kāraṇaṁ ca | śrī-varāha-purāṇādau likhitaṁ, tad-anusāreṇa śrī-viśvanātha-cakravarti-ṭhakkureṇa daśama-skandha-ṭīkāyāṁ (10.36.15) ariṣṭa-vadhānantaraṁ vistārya viṁśatyā ślokaiḥ likhitam asti ||26||

tīre kuñjā yasya bhānty aṣṭa-dikṣu

preṣṭhālīnāṁ sva-sva-nāmnā prasiddhāḥ

tābhiḥ premṇā svīya-hastena yatnāt

krīḍā-tuṣṭyai preṣṭhayoḥ saṁskṛtā ye ||27||

punaḥ kīdṛśaṁ tat-kuṇḍaṁ ? yasya tīre aṣṭa-dikṣu uttarādi āvāyavyāṁ tāsu preṣṭhālīnāṁ śrī-lalitā-viśākhā-citrendulekhā-campakalatā-raṅgadevī-tuṅgavidyā-sudevīnāṁ krameṇa āsām aṣṭānāṁ sva-sva-nāmnā prasiddhāḥ kuñjā bhānti | kīdṛśāḥ ? preṣṭhayoḥ rādhā-kṛṣṇayoḥ krīḍā-tuṣṭyai krīḍā-tuṣṭy-arthaṁ tābhiḥ preṣṭhālībhiḥ premnā yatnāc ca svīya-hastena ye kuñjāḥ saṁskṛtā bhavantīti śeṣaḥ ||27||

tat-tat-kāṣṭhā-prānta-vicchinna-

sīmārāmodyānāveśanāṁśānvitāś ca |

tat-tat-sīmābhyantarotpanna-vṛkṣa-

śreṇī-yugmācchanna-vartmāli-yuktāḥ ||28||

(yugmakam)

punaḥ kīdṛśāḥ ? tat tat tāsāṁ preṣṭhālīnāṁ teṣāṁ teṣāṁ kuñjānāṁ vā yā yāḥ kāṣṭhā diśaḥ tāsāṁ prānte vicchinnāsu bhinnāsu sīmāsu ye ārāmā upavanāni udyānāni rājñaḥ sādhāraṇa-vanāni rājñaḥ ity upalakṣaṇaṁ vanādhyakṣa-param, atra śrī-kṛṣṇaḥ gopījano vā vanāni āveśānāni śilpa-śālā eṣām aṁśena bhogenānvitā yuktāḥ | ārāmaḥ syād upavanaṁ kṛtrimaṁ vanam eva yad iti, udyānaṁ rājñaḥ sādhāraṇaṁ vanam iti, āveśanaṁ śilpi-śālā iti cāmaraḥ | punaḥ kīdṛśāḥ ? tat tat tāsāṁ tāsāṁ sīmānām abhyantarair madhyam utpannair vṛkṣa-śreṇī yugmair ācchannayā vartmālyā mārga-śreṇyā yuktāḥ ||28||

upari tanu-taraṅgākāra-citrāñci-śuddha-

sphaṭika-maṇi-citāny asphāra-vartmāni tāni |

marakata-maṇi-vṛndair ācitābhyantarāṇi

pratanu-lahari-kulyā-bhrāntim utpādayanti ||29||

maṇi-caya-racanābhiḥ sveṣu bhitti-bhramaṁ drāk

sva-nikaṭa-maṇi-bhittau cātma-buddhiṁ dadadbhiḥ |

upavana-yuga-madhye dvāra-vṛndair yutāni

praviśad itara-loke darśanād eva bhānti ||30||

(yugmakam)

sakhīnāṁ rādhā-kṛṣṇayor līlā-sahāya-kāritvam adbhutatvaṁ cāstīty āha—uparīti dvābhyām | tāni pūrva-ślokoktāni kuñja-sambandhīny asphāra-vartmāni saṅkīrṇa-pathāni bhānti | kīdṛśāni ? upari upari-bhāge tanu-taraṅgākāre sūkṣma-laharī-sadṛśe citre citra-racanāyām añcibhiḥ saṁyuktaiḥ śuddhaiḥ sphaṭika-maṇibhiś citāni yuktāni | punaḥ kim-bhūtāni ? marakata-maṇīnāṁ samūhair ā samantāt citāni abhyantarāṇi madhyāni sphaṭika-maṇi-kṛta-laharīṇāṁ sandhayo yeṣāṁ tāni | ataḥ praviśatītara-loke śrī-rādhā-parikarād bhinna-jane candrāvalī-śyāmalādi-parikare jaṭilādau vā darśanād eva darśana-mātreṇaiva drāk śīghraṁ pratanavaḥ sūkṣmā laharayo yāsu tāsāṁ kulyānām alpa-kṛtrima-nadīnāṁ bhrāntiṁ bhramam utpādayanti kurvāṇāni | yāni paśyata itara-janasya imāni vartmāni kulyā eveti bhramo jāyate | tatas tasmāt sopasaratītthaṁ bhūtānīty arthaḥ | kulyālpā kṛtrimā sarit ity amaraḥ |

punaḥ kim-bhūtāni ? upavana-maṇi-bhittau dvāra-vṛndair yutāni | kīdṛśaiḥ ? maṇi-cayena yāḥ svāvaraka-racanās tābhiḥ karaṇaiḥ praviśad-itara-loke darśanād eva śīghraṁ sveṣu bhitti-bhramaṁ sva-nikaṭa-maṇi-bhittau ātma-buddhiṁ dvāra-buddhiṁ ca dadadbhiḥ | dānārthe saptamī kvacid iti gauṇa-vidhiḥ | śrīs tavāvalyā sa-garve govinde pariṣadi dadāv uttaram imam iti | yad vā, dadadbhiḥ sthāpayadbhiḥ puṣṇadbhir vā | ḍudhāñ dhāraṇa-poṣaṇayoḥ | praviśad-itara-loke darśanād eva drāg iti pada-catuṣṭayasya kākākṣi-golakavat varma-dvāra-viśeṣaṇayoḥ saṅgatiḥ | lohitādi-maṇibhir nirmitāvarakatvāt | dvārṣu bhitti-bhramaḥ tan-madhya-varti-nīlādi-maṇi-bhittau dvāra-bhramo bhavati | yad vā, pratimba-dvārā va ||29-30||

cakāsty udīcyāṁ diśi tīrtha-sannidhāv

anaṅga-raṅgāmbuja-nāma catvaram |

padmābha-kuñjāṣṭa-dalair virājitaṁ

suhema-rambhāvali-keśarānvitam ||31||

atha tīre kuñjā yasya bhāntīti | yad uktaṁ tad ekaikaṁ varṇayiṣyamāṇaḥ sannādau | śrī-lalitā-kuñjaṁ varṇayati—cakāsti iti caturbhiḥ | yasya śrī-rādhā-kuṇḍasya udīcyām uttara-diśi | prācya-vācī-pratīcyas tāḥ pūrva-dakṣiṇa-paścimāḥ | uttarā dig udīcī syāt ity amaraḥ | tīrtha-sannidhau lalitānandadaṁ kuñjaṁ cakāsti | kīdṛśaṁ tat kuñjaṁ ? anaṅga-sambandhī raṅga-krīḍā yatra tathā-bhūtaṁ ca tad-ambujākāraṁ ceti | ato’naṅga-raṅgāmbuja-nāma tathā-bhūtaṁ catvaram aṅganaṁ yasya tad anaṅga-raṅgāmbuja-nāma catvaram | punaḥ kīdṛśaṁ ? padmavad ābhā ākāro yeṣāṁ te kuñjā yeṣu aṣṭa-kuñjā yeṣu tair aṣṭabhir dalaiḥ, kiṁ vā, taiḥ kuñja-rūpair aṣṭabhir dalair virājitam | suṣṭhu suvarṇa-rambhā-śreṇī-rūpa-keśarair anvitam ||31||

sahasra-patrāmbuja-sannibhaṁ sphurat-

suvarṇa-sat-kuṭṭima-mañju-karṇikam |

līlānukūlyocita-santatollasad-

vistīrṇatā-lāghavam unnata-prabham ||32||

punaḥ kīdṛśaṁ ? sahasraṁ patrāṇi yasya tādṛśa-padmavat sannibhā ākāro yasya tat | sphurat prakāśamānaṁ suvarṇa-sambandhi-sat-kuṭṭimam eva mañjur manoharā karṇikā yasya tat | līlāyāḥ ānukūlyasya ucite santatam ullasantī vistīrṇatā ca lāghavam laghutā saṅkocaś ca ete yasya tat unnatā utkṛṣṭā prabhā kāntir yasya tat ||32||

lalitā-śiṣyayā nityaṁ kalāvatyā susaṁskṛtam |

sarvartu-sukha-sampannaṁ nānā-keli-rasākaram ||33||

punaḥ kīdṛśaṁ ? lalitāyāḥ śiṣyayā kalāvatyā kalāvatī-nāmnyā suṣṭhu saṁskṛtaṁ mārjitam | sarveṣām ṛtūnāṁ vasantādīnāṁ sukhaiḥ sampannaṁ saṁyuktam | nānā-kelaya eva rasante āsvādyanta iti rasās teṣām ākaraḥ ||33||

lalitānandadaṁ rādhā-kṛṣṇayoḥ sa-vayasyayoḥ |

nikuñja-rājayoḥ paṭṭa-mandiraṁ sphurad-indiram ||34||

(kulakam)

punaḥ kiṁ-bhūtaṁ ? nikuñja-rājayoḥ nikuñjeṣu sarvāsāṁ sakhīnāṁ nikuñjeṣu prabhor vilāsinīr vayasyābhiḥ sakhībhiḥ sahitayoḥ śrī-rādhā-kṛṣṇayoḥ paṭṭa-mandiram | sphurantīndirā lakṣmīḥ śobhā nānā-rūpā sampattir yasmin tat ||34||

māṇikya-keśara-śreṇī-veṣṭita-svarṇa-karṇikam |

bahir bahiḥ kramād ūrdhva-māna-saṅkhyā-pramāṇakaiḥ ||35||

ekaika-varṇa-sad-ratna-kadambenācitaiḥ pṛthak |

racitaṁ bahubhiś cāru-sama-patrāli-maṇḍalaiḥ ||36||

pañcendriyāhlāda-karaiḥ śaityānyabja-guṇair yutam |

tad-bahiḥ kramaśaḥ svarṇair vaidūryair indranīlakaiḥ ||37||

sphaṭikaiḥ padmarāgaiś ca citair maṇḍapa-pañcakaiḥ |

śobhitaṁ maṇḍaleṣvantar nānā-ratna-vinirmitau ||38||

kevalair mithunībhāva-saṅgatair mṛga-pakṣibhiḥ |

devair nṛbhir yutaṁ cānyaiś citritai rasa-dīpanaiḥ ||39||

pañca-varṇa-bhūri-citra-patra-puṣpa-visphurat-

keśarādi-śakhi-śākhikālisad-vitānakam |

antarasya bhāti jānu-daghna-ratna-kuṭṭimāgāra-

madhya-karṇikā-sahasra-patra-sārasam ||40||

(ṣaḍbhiḥ kulakam)

evaṁ śrī-lalitā-kuñjaṁ varṇayitvā padmābh-kuñjāṣṭa-dalair virājitam iti | yad uktaṁ tat-spaṣṭārtham aṣṭa-dikṣu tasyā aṣṭaa-sakhī kuñjāśraya-rūpāṇi kuñja-rūpāṇi vā aṣṭa-dalāni vāyu-nairṛty-agni-śivādi-dikṣuttara-diśy api | prācya-vācī-pratīciṣu dikṣv evaṁ dvividha-kramāt varṇayiṣyamāṇaḥ sann ādau vāyu-koṇa-dalasya varṇanair navabhiḥ ślokaiḥ, tataḥ śrī-lalitā-kuñjaṁ viśinaṣṭi | yasya śrī-lalitā-kuñjasya vāyavyāṁ diśi dalaṁ bhātīti navama-ślokenānvayaḥ (43) | kīdṛśaṁ tad dalam ? aṣṭa-dalāni padma-puṣpa-dalākārair upakuñjāṣṭakair vṛtam ity uktāni kuñja-rūpāṇi yasya tad aṣṭa-dalaṁ kuñjam evāmbujam ivāmbujam arthād ambuja-nāmakaṁ kuñjaṁ tac ca tac ca tad aṣṭa-dala-kuñjāmbujaṁ tat yasmin tathā-bhūtam | kiṁ vā, aṣṭabhir dalair iva kuñjair ambujam ivāmbujam | kiṁ vā, mukha-candro virājate itivad asamastatayā sthitaṁ tad eva dalam ity arthaḥ |

punaḥ kim-bhūtaṁ ? tad-dalaṁ tad-antar api padmākāram iti varṇayati ṣaḍbhiḥ | asya dalasya antar madhyaṁ sahasra-patraṁ sārasam iva bhātīti ṣaṣṭha-ślokenānvayaḥ (40) | katham ? tad āha—jānu-daghna-ratna-kuṭṭimāgāra-madhya-karṇikaṁ, jānu-daghnā jānu-parimitā yā ratna-kuṭṭimā sā yatra tan-madhye tathā-bhūtaṁ, tasyāṁ kuṭṭimāyāṁ vā | yad āgāraṁ tad eva madhye karṇikā yasya tat | karṇikāyāḥ svata eva madhya-sthatve’pi madhyeti madhya-sthāna-nirūpaṇam | eko ghaṭa itivan na punaruktis tad-abhivyaktir eva |

padmatvaṁ spaṣṭayati sārdhaṁ pañcabhiḥ | māṇikya-keśara-śreṇībhir veṣṭitā svarṇa-karṇikā proktārthā jānu-daghna-ratna-kuṭṭimāgāra-rūpa-madhya-karṇikā yasya tat | evaṁ padyārdhena sa keśara-karṇikatvaṁ saṁvyajya sārdha-padyena uktaṁ sahasra-patratvaṁ vyañjayati, samānānāṁ tulyānāṁ patrālīnāṁ maṇḍalair valayākāraiś cāru yathā tathā racitam |

kīdṛśaiḥ ? bahir bahiḥ keśara-śreṇībhyo bāhye bāhye bāhye kramāt prathamāt dvitīyāt tṛtīyāt eva krameṇa vardhamāna-saṅkhyā-pramāṇakaiḥ | vardhamānaiḥ saṅkhyā ekaiva saṅkhyā aṣṭeti pramāṇaṁ yeṣāṁ taiḥ | kiṁ vā, vardhamānā aṣṭa ṣoḍaśad dvātriṁśad iti dviti-guṇa-rūpā saṅkhyaiva pramāṇaṁ yeṣāṁ taiḥ |

punaḥ kīdṛśaiḥ ? ekaika-varṇaiḥ sad-ratnaiḥ pṛthak kṛtvā ācitaiḥ kṛtaiḥ | punaḥ kiṁ-bhūtaṁ ? pañcendriyāṇāṁ tvag-rasanā-nāsā-dṛk-karṇānām āhlāda-karaiḥ | śaityādyaiḥ śaitya eva madhu-sambandhi-mādhuryaṁ ca saundaryaṁ ca bhramarādi-sambandhi-sausvaryaṁ ca etaiḥ | punaḥ kīdṛśaṁ ? tad-bahis tebhyo bahiḥ krameṇa svarṇādibhiḥ pañcabhī ratnaiś citaiḥ kṛtair maṇḍitam | prathama-maṇḍala-dala-bahiḥ svarṇa-maṇḍapa-pañcakair dvitīyo maṇḍala-dala-bahir vaidūrya-maṇḍapa-pañcakaiḥ, evaṁ krameṇa iti jñeyam | punaḥ maṇḍaleṣu maṇḍala-bhittiṣv antar madhye nānā-ratna-vinirmitaiś citritaiś citrair ivacavitaiḥ | kiṁ vā, nānā-ratna-vinirmitaiḥ pīta-raktādi-varṇakaiś citritair likhitaiś ca kevalair ekāntair mithunībhāva-saṅgatair mithunī-bhūtaiḥ, ata eva rasa-dīpanai rasa-prakāśakair mṛgaiḥ pakṣibhiś ca devair nṛbhir manuṣyaiś ca anyair iti gandharvāpsara-kinnarādy-upadevaiś ca yutam |

punaḥ, pañca-varṇāni śukla-kṛṣṇa-rakta-harit-pītāni bhūrīṇi citrāṇi manoharāṇi yāni puṣpāṇi patrāṇi ca tair visphurantī keśarādīnāṁ nāgakeśarādīnāṁ śākhināṁ vṛkṣāṇāṁ śākhi-kāliḥ śākhā-śreṇir eva sad-vitānakaṁ sac-candrātapo yatra ||34-40||

āmūla-puṣpitāśoka-vallī-maṇḍala-sañcayaiḥ |

sitāruṇa-harit-pīta-śyāma-puṣpaiḥ prakalpitaiḥ ||41||

padma-puṣpa-dalākārair upakuñjāṣṭakair vṛtam |

pravīṇa-tādṛśāśoka-taru-kuñja-varāṭakam ||42||

vasanta-sukhadaṁ yasya bhṛṅga-kokila-nāditam |

vāyavyāṁ diśi bhāty aṣṭa-dala-kuñjāmbujaṁ dalam ||43||

(sandānitakam)

punaḥ kim-bhūtaṁ ? tad āha—padma-puṣpa-dalākārair upakuñjāṣṭakair upakuñjānām aṣṭabhir vṛtam | atra sārthakaiḥ kīdṛśaiḥ ? sitāruṇa-harit-pīta-śyāmāni puṣpāṇi yeṣāṁ tair āmūlaṁ mūlam abhivyāpya puṣpitair vallīnāṁ maṇḍala-sañcayair upādāna-hetubhiḥ prakalpitaiḥ kṛtaiḥ | punaḥ kīdṛśaiḥ ? pravīṇāḥ praśastā ucca vistīrṇās tādṛśa āmūlaṁ sitādi-pañca-varṇa-puṣpa-yuktā aśoka-taru-kuñjā eva varāṭakāḥ karṇikā yeṣāṁ taiḥ | bīja-koṣo varāṭaka ity amaraḥ | | punaḥ vasanto vasantartuḥ sukhado yasya tat | punaḥ, tuṅga-kokilair dhvanitām iti ||41-43||

śrī-padma-mandiraṁ nāma nairṛtyāṁ rājate dalam |

catur-dvāraṁ catuṣ-pārśve vātāyana-samanvitam ||44||

śrī- lalitānandada-kuñjasya nairṛtyāṁ diśi śrī-padma-mandiraṁ nāma dalaṁ rājate | kīdṛśaṁ ? catuṣ-pārśve catur-dvāraṁ catvāri dvārāṇi yasya tat | punaḥ vātāyanair gavākṣair yutam ||44||

nānā-maṇi-citāneka-citra-bhitti-catuṣṭayam |

antaḥ-sa-kṛṣṇa-gopīnāṁ pūrva-rāgādi-ceṣṭitaiḥ ||45||

rāsa-kuñja-vilāsaiś ca lalitā-citritair yutam |

pūtanāriṣṭa-saṁhārādy-anta-tac-caritair bahiḥ ||46||

punaḥ kim-bhūtaṁ ? tad āha—padyārdhena | nānā-maṇibhiś citāni kṛtāni anekāni –citrāṇi yatra tādṛśaṁ nānā-maṇibhiś citaṁ ca tat anekāni citrāṇi yatra racanāni yatra tac ceti | tādṛśaṁ vā bhitti-catuṣṭayaṁ yasya tat |

punaḥ sārdhaikena, antar mandira-bhittir madhye śrī-lalitayā citritaiḥ kṛṣṇena saha gopīnāṁ pūrva-rāgādi-ceṣṭitais tathā rāsa-kuñjādi-vilāsaiś ca yutam | pūtanā-vadham ārabhyāriṣṭāsurasya saṁhāro anto yeṣāṁ tais tasya kṛṣṇasya caritair bahir yutam ||45-46||

ratnāli-dyuti-kiñjalkaṁ sad-garbhāgāra-karṇikam |

bahir-abja-dalākārair vṛtaṁ ṣoḍaśa-koṣṭhakaiḥ ||47||

punar ardhena ratnāni dyutir eva kiñjalkāḥ keśarā yatra tat | sad uttamo garbho yasya tādṛśam agāraṁ gṛham eva karṇikā yasya tat | punar dvābhyāṁ bahir-abja-dalākāraiḥ ṣoḍaśa-koṣṭhakair vṛtam ||47||

tat-tad-yugāntarālastha-dvy-aṣṭopakoṣṭhakair api |

ūrdhve tādṛk-sanniveśa-sphurad-aṭṭālikānvitam ||48||

tat-tat-koṣṭha-yugasyāntarāla-sthair madhya-sthair dvy-aṣṭabhiḥ ṣoḍaśabhir upakoṣṭhakair vṛtam | punaḥ kiṁ-bhūtaṁ ? tad āhārdhena | ūrdhve’pi tādṛk uktārdhaḥ koṣṭhopakoṣṭhādivat sphurantībhir aṭṭālikābhir anvitam ||48||

antar-antaḥ-kramād-ucca-nirbhitti-stambha-paṅktiṣu |

sphāṭikīṣu suvinyasta-pravāla-valabhī-kule ||49||

punaḥ kiṁ-bhūtaṁ ? tad āha—sottaraika-pada-dvābhyām | antar antar madhye kramād uccāsu nirbhittiṣu bhitti-rahitāsu sphāṭikīṣu sphaṭika-nirmitāsu stambha-paṅktiṣu suvinyasteṣu yukte dhārite pravāla-nirmitair valabhī-kule ||49||

chāditena mahā-ratna-paṭalais tiryag-ūrdhva-gaiḥ |

bhrājitena sukumbhena śikhareṇa virājitam ||50||

atyuccena vanāloka-sukhadena nijeśayoḥ |

mukta-pārśva-tṛtīyocca-khaṇḍena ca sumaṇḍitam ||51||

chādana-vakra-dāru-śreṇyāṁ tiryag-ūrdhva-gair mahā-ratna-kṛtaiḥ paṭalaiś chadibhir jalādi-nivāraka-gṛhācchādanaiś chāditena | tathā śobhana-kumbhena bhrājitenātyuccena śikhareṇa virājitam | gopānasī tu vaḍabhī-cchādane vakra-dāruṇi iti | paṭalaṁ chadī iti ity amaraḥ | punaḥ, gatādy-eka-padārdhābhyām | nijeśayoḥ śrī-rādhā-kṛṣṇayor vana-darśana-sukhadena muktā bhitti-rahitāḥ pārśvāś catvāraḥ pārśvā yasya tena tṛtīya-rūpocca-khaṇḍane ca sumaṇḍitam ||50-51||

adho ratnācitāneka-citra-citreṇa bhāsvatā |

upakuṭṭima-yugmāntar-dikṣu sopāna-śobhinā ||52||

kaṇṭha-daghnātivistīrṇa-kuṭṭimenābhito vṛtam |

paritas tāvad uccānāṁ prāntotpanna-mahīruham ||53||

phalaiḥ puṣpaiś ca saṁśliṣṭa-kuṭṭima-prānta-deśakam |

keli-ratnākaraṁ rādhā-kṛṣṇayoḥ sa-vayasyayoḥ ||54||

(ekādaśabhiḥ kulakam)

punaḥ sārdhena | kaṇṭha-daghnātivistīrṇa-kuṭṭimenābhitaḥ sarvato dikṣu vṛtam | kīdṛśena ratnaiś citenānekenāparimitena citreṇa manohareṇa citreṇa citra-racanena bhāsvatā dīvyatā | punaḥ kimbhūtena ? upakuṭṭima-yugmāntaś catur-dvārobhaya-pārśva-varty api kuṭṭima-dvayānām antar madhye dikṣu caturṣu dikṣu yāni sva-sambandhi-sopānāni taiḥ śobhitā |

punaḥ sārdhena | paritaḥ sarvato dikṣu tāvad uccānāṁ tasya padma-mandirasya tulyoccānāṁ prānte kuṭṭimād bahir utpannānāṁ mahīruhāṁ vṛkṣāṇāṁ phalaiḥ puṣpaiś ca saṁśliṣṭaḥ kuṭṭimaḥ prānta-deśo yasya tat | punaḥ, vayasyābhiḥ sakhībhiḥ saha vartamānayoḥ keli-ratnānām ākaraḥ khaniḥ ||52-54||

āgneyyāṁ bhāti padmābha-ratna-hindola-kuṭṭimam |

pūrvāpara-dig-utpanna-pravīṇa-bakulāgayoḥ ||55||

sāci kiñcid vinirgatya gatyā vakrordhvayopari |

militābhyāṁ suśākhābhyāṁ chāditaṁ maṇḍapākṛti ||56||

(yugmakam)

athāgni-koṇasthaṁ hindolāmbujaṁ ṣaḍbhir varṇayiṣyamāṇas tat-kuṭṭimaṁ varṇayati dvābhyām | lalitātmaada-kuñjasyāgneyyāṁ diśi padmākāra-ratna-nirmita-hindola-kuṭṭimam bhāti | kīdṛśaṁ ? pūrva-paścima-dig-utpannayoḥ pravīṇayor bakula-vṛkṣayor vakrordhvayā gatyā kiñcit sāci vakraṁ vinirgatya upari militābhyāṁ suśākhābhyāṁ maṇḍapākṛti yathā syāt tathā chāditam ||55-56||

tac-chākhā-mūla-saṁnaddhaiḥ paṭṭa-rajju-catuṣṭayaiḥ |

dṛḍhair baddha-catuṣkoṇaṁ nābhi-mātrocca-saṁsthiti ||57||

tayor bakulayoḥ śākhayor mūlayoḥ saṁnaddhair dṛḍhair baddhaiḥ paṭṭa-nirmita-rajju-catuṣṭayair baddhāś catvāraḥ koṇā yasya tat | madanāndolanābhidham hindolāmbujam ābhātīty aṣṭama-ślokenānvayaḥ (64) | kīdṛśaṁ ? nābhi-mātrocca-bandhanānantaraṁ pṛthvītaḥ pṛthak śūnye vartamānā saṁsthitiḥ saṁsthānaṁ yasya tat ||57||

padmarāgāṣṭa-paṭṭībhiḥ pravālaja-padāṣṭakaiḥ |

ghaṭitaṁ hasta-mātrocca-paṭṭī-veṣṭana-keśaram ||58||

padmarāga-maṇi-nirmitābhir aṣṭa-paṭṭībhiḥ pravāla-maṇi-nirmitaiḥ padāṣṭakair aṣṭabhiḥ padmaiś ca ghaṭitam | hasta-mātroccāḥ paṭṭī-veṣṭana-keśara-prāyā ratnair nirmita-viśeṣā yasmin tat | kiñjalkaḥ keśaro’striyām ity amaraḥ ||58||

dvy-aṣṭa-patrāmbujākāra-ratnāli-citra-karṇikam |

dvi-dvi-pādānvitāmbhoja-dalābhāṣṭa-dalair vṛtam ||59||

dvy-aṣṭa ṣoḍaśa patrāṇi yasya tad-ambujasya ākāra-ratnāvalībhiś citrā ca karṇikā yasya tat | dvi-dvi-pādair anvitāni yāni ambhoja-dalākārāṇi aṣṭa-dalāni tair vṛtam ||59||

ratna-paṭṭī-keśarāntar-dvārāṣṭaka-susaṁyutam |

dakṣiṇe dala-pārśva-sthāroha-dvāra-dvayānvitam ||60||

ratna-paṭṭī-keśarāntar iti hasta-mātrocca-paṭṭī-veṣṭana-keśaram ity uktānāṁ ratna-paṭṭī-keśarāṇām antar madhye dvārāṣṭakenāṣṭa-dalānāṁ sammukhe bahir aṣṭabhir dvāraiḥ saṁyutam | dakṣiṇe dakṣiṇa-bhāge dalasya pārśvayoḥ sthitenāroha-dvāra-dvayānvitam ||60||

laghu-stambha-dvayāsakta-paṭṭi-pṛṣṭhāvalambakam |

paṭṭa-tūlī-lasan-madhyaṁ pārśva-pṛṣṭhopadhānakam ||61||

laghu-stambha-dvayāsaktā paṭṭy eva śrī-rādhā-kṛṣṇayoḥ pṛṣṭha-deśa-sthālamba-patraṁ tat | paṭṭa-tūlyā lasan-madhyaṁ yeṣāṁ tāni pārśva-pṛṣṭhopadhānāni yatra tat ||61||

nānā-citrāṁśukaiś channaṁ svarṇa-sūtrāmbarair api |

lasac-candrāvalī-muktā-dāma-guccha-vitānakam ||62||

nānā-vidha-citrāṁśukaiś citra-vastraiḥ svarṇa-sūtra-nirmita-vastrair api channam ācchāditaṁ lasantaś candrāvalyaś candra-śreṇayaś ca yasya muktānāṁ dāmāni mālāś ca gucchāś ca te yatra tathā-bhūtaṁ vitānakaṁ candrātāpo yatra tat ||62||

yatrāṣṭa-dala-gālīnāṁ madhya-gau rādhikācyutau |

gāyad-anya-vayasyābhir vṛndā dolayatīśvarau ||63||

yatra hindolāmbuje aṣṭa-dala-gata-lalitāṣṭa-sakhīnāṁ madhya-gau īśvarau prabhū śrī-rādhā-kṛṣṇau tad-adhaḥ-sthitābhir gāyantībhir anya-vayasyābhiḥ saha vṛndā dolayati ||63||

svārūḍha-rādhācyutayoḥ sarvābhimukhatākaram |

hindolāmbujam ābhāti madanāndolanābhidham ||64||

(aṣṭabhiḥ kulakam)

punaḥ kīdṛśaṁ tat hindolāmbujam ? svasmiṁs tatra hindolāmbuje ārūḍhayo rādhā-kṛṣṇayoḥ sarvābhimukhatākaram ||64||

aiśānyāṁ bhāty aṣṭa-patraṁ mādhavī-kuñja-sārasam |

mādhavānandadaṁ nāma nānā-līlopahāra-yuk ||65||

atha aiśānya-koṇa-kuñjaṁ varṇayati | śrī-lalitā-kuñjasya aiśānyāṁ diśi mādhavānandadaṁ nāma mādhavī-kuñja-sārasam mādhavībhir nirmitaṁ kuñjaṁ mādhavī-kuñjaṁ, tad eva

sārasam iva sārasaṁ tad bhāti | kiṁ-bhūtaṁ ? aṣṭa-patrāṇi yasya tat aṣṭa-dig-varty-aṣṭa-kuñjāny eva patra-rūpāṇi iti jñeyam | punaḥ, nānā-līlāyā ye upahārāḥ srak-cananda-vasanābharaṇa-śayyāsanādayas tad yuktam ||65||

phulla-mallībhir āśliṣṭa-namra-śākhā-bhuja-vrajaiḥ |

chāditaṁ phulla-punnāgaiś candrakānti-citāntaram ||66||

padma-patrākāra-kuñjair veṣṭitaṁ svarṇa-karṇikam |

udīcyāṁ maṇi-kiñjalkaṁ bhāti kuñjaṁ sitāmbujam ||67||

(yugmakam)

uttarādi-śākhāyāṁ sitāmbujaṁ sitaṁ śuklam ambujākāratvāt tad bhāti, arthāt sitāmbujam iti nāma jñeyam | kīdṛśaṁ ? phulla-mallībhir āśliṣṭo namraḥ śākhā-rūpa-bhuja-samūho yeṣāṁ taiḥ phullaiḥ punnāgair nāgakeśaraiś chāditam | candrakānti-maṇibhiś citaṁ khacitam antaraṁ madhyaṁ yasya tat | padma-patrākāra-kuñjair veṣṭitam ity anena rati-kuñjānāṁ padma-patrākāratvena madhya-stha-kuñjasya padmākāratvaṁ jñeyam | svarṇa-nirmitā karṇikā yasya tat | ratna-nirmitāḥ kiñjalkā yasya tat ||66-67||

namra-śākhā-bhujāśliṣṭa-phulla-hema-latā-cayaiḥ |

tamālaiḥ kalpitaṁ jiṣṇu-nīla-ratnāvalī-citam ||68||

nīla-padma-dalākārair upakuñjāṣṭakair vṛtam |

suvarṇa-karṇikaṁ prācyāṁ bhāti kuñjāsitāmbujam ||69||

(yugmakam)

prācyāṁ kuñjam idam asitaṁ kṛṣṇa-varṇāmbujākāraṁ ca kuñjāsitāmbujaṁ, arthāt tan-nāmakaṁ bhāti | kīdṛśaṁ ? namraiḥ śākhā-rūpa-bhujair āśliṣṭa-phulla-hema-latā-cayo yais tais tamālaiḥ kalpitaṁ kṛtam | atra puruṣa-kṛtātrāliṅganasya rasa-puṣṭi-kṛttvāt śākhā-kartṛka-latāliṅganasyāsambhāva-śākhānāṁ bhujeti puruṣāṅga-viśeṣaḥ rūpakaṁ kṛtvāliṅgana-kartṛtvaṁ varṇitam | yathā śrī-bhāgavate—pṛcchatemā latā bāhūn apy āśliṣṭā vanaspateḥ [bhā.pu. 10.30.13] iti | jiṣṇur indras tasya nīla-ratnāvalībhiś citam | jiṣṇur lekha rṣabhaḥ śakraḥ ity amaraḥ | punar nīla-varṇaiḥ padma-dalākārair upakuñjāṣṭakair vṛtam | suvarṇa-nirmitā karṇikā yasya tat ||68-69||

avācyāṁ padma-rāgādi-citāntar-bāhya-maṇḍalam |

lavaṅgaiś chāditaṁ phullair bhāti kuñjāruṇāmbujam ||70||

avācyāṁ dakṣiṇa-diśāyām aruṇāmbuja-kuñjaṁ bhāti padma-rāgādi-maṇibhiś citam antar madhyaṁ bāhya-maṇḍalaṁ ca yasya tat | punaḥ phullair lavaṅgaiś chāditam ||70||

kuñjaṁ hemāmbujaṁ bhāti pratīcyāṁ phulla-campakaiḥ |

vallībhiś chāditaṁ hema-cita-bāhyāntarālakam ||71||

evam uttarādi-kuñjā bhānti rādhā-hari-priyāḥ |

nānā-varṇākāra-bhedāt dṛśāṁ vismaya-kāriṇaḥ ||72||

(yugmakam)

pratīcyāṁ paśima-diśāyāṁ hemāmbujaṁ kuñjaṁ bhāti | phullaiś campaka-vṛkṣair hema-campaka-vallībhiś ca chāditam | hemnācitaṁ bāhyam antarālaṁ madhyaṁ ca yasya tat | evam ukta-prakārā rādhāyā hareś ca priyāḥ uttarādi-kuñjā lalitātmaada-kuñjasya uttarādy-aṣṭa-dik-kuñjā bhānti | kīdṛśāḥ ? nānā-varṇākārayor bhedāt dṛśāṁ vismaya-kāriṇaḥ ||72||

prati-vidiśam udañcac-campakānāṁ ca tūrṇām

aruṇa-harita-pīta-śyāma-puṣpoccayānām |

vara-parimala-dhārākṣipta-gandhāntarāṇāṁ

prati-diśam adhirohan-mādhavī-veṣṭitānām ||73||

śiva-hariti aiśānyāṁ diśi prasiddho madana-sukhada-nāmā viśākhātmaadaḥ kuñja-rajo vilasatīti ṣaṣṭha-ślokenānvayaḥ (78) | kīdṛśaḥ kuñja-rājaḥ ? tad āha prathamaṁ dvābhyāṁhetu—pratividiśam vidikṣu īśāna-koṇāgni-koṇa-nairṛta-koṇa-marut-koṇeṣu udañcatām utphullānāṁ campakānāṁ campaka-vṛkṣāṇāṁ caturṇām | kīdṛśānāṁ ? aruṇa-varṇa-harid-varṇa-pīta-varṇa-śyāma-varṇa-puṣpāṇām uccayāḥ samūhāḥ yeṣāṁ teṣāṁ vara-parimala-dhārābhiḥ śreṣṭhasya jana-manohara-sugandhasya paramparābhiḥ kṣipto gandhāntaro’nyo gandho yais teṣāṁ pratidiśaṁ caturdikṣu adhirohantībhir mādhavī-latābhir veṣṭitānām ||73||

vyati-sumilita-tiryaṅ-nirgataiḥ kaiścid anyair

upari-ghaṭita-saṅgaiḥ snigdha-śākhā-samūhaiḥ |

śuka-pika-madhupānāṁ nīla-pītāruṇānāṁ

madhura-ninada-ramyaiś chāditaḥ saudha-tulyaḥ ||74||

vyati parasparaṁ śobhana-prakāreṇa militāś ca te tiryaṅ-nirgatāś ceti taiḥ kaiścid anyair upari-vighaṭita-saṅgaiḥ prāpta-saṅgaiḥ nīla-pītāruṇa-varṇānāṁ śuka-pika-madhupānāṁ madhura-śabdena ramyaiḥ snigdha-śākhā-samūhaiḥ chāditaḥ | ata eva saudha-tulyaḥ | saudho’strī rāja-sadanam ity amaraḥ ||74||

sthala-jalajani-puṣpaiḥ pallavaiḥ kḷpta-nānā-

bharaṇa-vasana-śayyā-sad-vitānādi-pūrṇaḥ |

aruṇa-viṣada-pīta-śyāma-padmotpalādyair

diśi vidiśi sa-nālaiḥ kalpitāneka-citraḥ ||75||

punaḥ kīdṛśaḥ ? jaleṣu sthaleṣu janir utpattir yeṣāṁ taiḥ puṣpaiḥ vallavaiś ca kḷptaiḥ kṛtair nānābharaṇādibhiḥ pūrṇaḥ | sa-nālair aruṇa-śukla-pīta-śyāma-varṇaiḥ padmotpalādyair diśi vidiśi sa-nālaiḥ kalpitāneka-citraṁ yatra saḥ ||75||

jaṭhara-śara-śalākaiḥ pallavaiś citra-puṣpair

ghaṭita-mṛdu-kavāṭī-prāvṛta-dvāś-catuṣkaḥ |

mada-kala-cala-bhṛṅgā’nīkinī-dvāra-pālo

maṇi-caya-cita-bhūmi-dvyaṣṭa-patrābja-madhyaḥ ||76||

jaṭhare madhya-deśe śara eva śalākā kīlaṁ yeṣāṁ taiḥ pallavaiś citra-puṣpaiś ca ghaṭitābhir mṛdu-kavāṭībhiḥ kṣudra-kavāṭaiḥ prāvṛtaṁ dvāś-catuṣkaṁ yasya saḥ | mada-kalā madotkaṭā cañcalā ca bhramarāṇāṁ yānīkinī senā saiva dvāra-pālā yatra saḥ | maṇi-samūhena citā bhūmir eva dvy-aṣṭa ṣoḍaśa-patrāṇi yasya tathā-bhūtam abjākāraṁ-madhyaḥ ||76||

bahir api tata-śākhācchāditābhiḥ samantāc

catasṛbhir atibhābhir veṣṭito dehalībhiḥ |

aniśam iha viśākhā-śiṣyayā mañjumukhyā

racana-nipuṇa-matyā saṁskṛto’dhyakṣayāsya ||77||

bahir api samantāt catur-dikṣu tata-śākhābhir vistṛta-śākhābhiś chāditābhir atibhābhiś catasṛbhir dehalībhiḥ piṇḍikābhir veṣṭitaḥ | asya kuñjasyādhyaksayā sevāyām adhyakṣayā iha kuñje racane nānā-citra-racanāyāṁ nipuṇā matir yasyās tayā mañjumukhyā viśākhā-śiṣyayā sadā saṁskṛtaḥ ||77||

śiva-hariti taṭa-stho’py eṣa rādhā-bakārer

viharaṇa-rasa-vanyā-plāvitātmā samantāt |

madana-sukhada-nāmā locanānanda-dhāmā

vilasati sa viśākhānandadaḥ kuñja-rājaḥ ||78||

(ṣaḍbhiḥ kulakam)

taṭa-stho’pi prema-rasa-svarūpasya śrī-rādhā-kṛtdasya taṭe sthitaḥ san sadā prema-rasa-paripūrito’pi | punaḥ śrī-rādhayā saha harer viharaṇa-rūpa-rasa-vanyayā rasa-samūhena plāvita ātmā svarūpaṁ yasya saḥ ||78||

vicitra-vṛkṣa-vallībhiś citra-ratnaiś citāntaraḥ |

citra-varṇaiḥ khagair bhṛṅgaiḥ kuṭṭimaiḥ prāṅgaṇair vṛtaḥ ||79||

citra-maṇḍapa-saṁyuktaś citra-hindolikānvitaḥ |

prācyāṁ citrānandadākhyaś citra-kuñjo virājate ||80||

(yugmakam)

rādhā-kṛtdasya prācyāṁ pūrvasyāṁ diśi citrānandadākhyaś citra-kuñjo virājate iti pareṇānvayaḥ | kīdṛśaḥ ? vicitrābhir aneka-varṇākāra-jātyādibhir bhinna-vṛkṣa-vallībhis tathā citra-ratnair manohara-ratnaiḥ citraiḥ racanāyāṁ yukta-ratnair vā citrair varṇaka-likhitai ratnaiś ca racitam antaraṁ madhyaṁ yasya saḥ | evam aneka-varṇa-pakṣi-bhṛṅga-kuṭṭima-prāṅgaṇair vṛtaḥ ||79-80||

sphaṭikair indukāntaiś ca cita-kuṭṭima-catvaraḥ |

citritaḥ puṇḍarīkaiś ca kairavair mallikādibhiḥ ||81||

śubhra-puṣpa-dalair vṛkṣair vallībhiś ca samanvitaḥ |

śubhrāli-pika-kīrādyaiḥ śabda-jñeyair nināditaḥ ||82||

śubhra-veśau tu rākāyāṁ rādhā-kṛṣṇau sahālibhiḥ |

krīḍantāv api nekṣyete kaiścid yatrāgatair api ||83||

pūrṇendu-nāmā kuñjo’yam indulekhā-sukha-pradaḥ |

suśubhra-keli-talpādir āgneyyāṁ diśi rājate ||84||

(caturbhiḥ kulakam)

indulekhā-sukhado’yaṁ pūrṇendu-nāmā kuñjaḥ agni-koṇe rājate iti caturthenānvayaḥ | atra varṇanāveśena sākṣātkāra-sphuraṇāt kuñja-viśeṣaṇam aṅguli-nirdiṣṭo’yaṁ śabdaḥ prayuktaḥ | sphaṭikair indukānta-maṇibhiś ca citaṁ baddhaṁ kuṭṭimaṁ catvaraṁ ca yatra saḥ | puṇḍarīkaiḥ śukla-padmaiḥ kairavaiḥ kumudair mallikābhiś ca citritaḥ ||81||

śubhrāṇi puṣpāṇi dalāni patrāṇi ce yeṣāṁ tair vṛkṣais tādṛśībhir latābhiś ca samanvitaḥ | punaḥ śubhrair ali-pika-kīrādyair nināditaḥ | kīdṛśaiḥ ? śabda-jñeyaiḥ | śuklatvāt kaḥ śukaḥ pika iti bhedājñāne jāti-śabdaiḥ sva-sva-dhvanibhir eva bhṛṅgo’yaṁ piko’yaṁ śuko’yam iti jñāyate iti taiḥ ||82||

rākāyāṁ paurṇamāsyāṁ śubhra-veśau rādhā-kṛṣṇau yatra krīḍantāv api tatrāgatair kair api nekṣyete ||83||

hema-vallī-vṛtair hema-puṣpakaiś chādito’bhitaḥ |

hema-padmāvalī-citro hema-prāṅgaṇa-kuṭṭimah ||85||

hema-maṇḍa-pikā-yukto hema-hindolikānvitaḥ |

hemābhāli-khagair yukto hema-līlā-paricchadaḥ ||86||

līlayā pīta-vasanā pītālepa-vibhūṣaṇā |

yatra praviṣṭā śrī-rādhā kṛṣṇenāpi na lakṣyate ||87||

gaurāṅgī-veśa-dhṛk kṛṣṇaḥ sva-preyasyāḥ sahālibhiḥ |

śṛṇoti prema-saṁlāpaṁ yatraitābhir alakṣitaḥ ||88||

kadācit padmayā yatra preritā jaṭilāgatā |

dadarśa kṛṣṇaṁ no rādhāṁ tenaikāsana-gām api ||89||

sva-varṇa-kṛt sva-sthitānāṁ bhāti kāñcana-bhūr iva |

dakṣiṇe campakalatānandado hema-kuñjakaḥ ||90||

(ṣaḍbhiḥ kulakam)

dakṣiṇe campakalatātmaado hema-kuñjaḥ bhātīti ṣaṣṭhenānvayaḥ | kīdṛśaḥ ? hema-latā-puṣpa-vṛkṣaiś chādita ity ādi spaṣṭam | pūrvavat hema-varṇa-bhramara-khagair yuktaḥ | līlayā paricchadaḥ vastrādi | līlayā kṛṣṇo māṁ jñāsyati kiṁ netii guptaṁ sakhībhiḥ saha kṛta-vicāraṇayā pīta-vastrā pītālepaḥ kauṅkuma-paṅko bhūṣaṇāni svarṇālaṅkārāṇi tāni ca tāni yasyā yasyāṁ vā sā rādhā yatra praviṣṭā kṛṣṇenāpi na lakṣyate | evaṁ gaurāṅgī-veśa-dhṛk | kṛṣṇaḥ ālibhiḥ saha sva-preyasyā rādhāyāḥ prema-saṁlāpaṁ tābhir alakṣitaḥ san yatra śṛṇoti || yatra jaṭilā kṛṣṇaṁ no dadarśa, kṛṣṇena saha ekāsanagāṁ rādhām api no dadarśa | yad vā, kṛṣṇaṁ dadarśa, no rādhām || yathā kāñcana-būḥ svasmin tāpin vastūnāṁ suvarṇa-kṛt svarṇa-varṇa-kṛt ||85-90||

yatra campakavallyāḥ sā nikuñja-pāka-śālikā |

āste tad-īśayoś citra-jagdhi-vedikayānvitā ||91||

yatra hema-kuñje sā pāka-śālikā rādhā-kṛṣṇayoś citrayā jagdhi-vedikayā saha-bhojana-vedyā anvitā āste | jagdhis tu saha-bhojanam ity amaraḥ ||91||

yasyāṁ pāka-kriyācāryā sa-vṛndā sā nijeśayoḥ |

sampādayati saṁmodāt kadācit kuñja-bhojanam ||92||

sā kā yasyāṁ sa vṛndā sā campakalatā nijeśayoḥ kuñja-bhojanaṁ sampādayati ||92||

tamālaiḥ śyāma-vallībhiḥ śliṣṭa-śākhair dhṛtāntaram |

indranīla-citābhyantar-bhūmi-kuṭṭima-catvaraḥ ||93||

rādhayā yugalī-bhāvaṁ gato’pi mukharādibhiḥ |

nekṣyate harir ekaiva rādhikā yatra dṛśyate ||94||

rājate diśi nairṛtyāṁ raṅgadevī-sukha-pradaḥ |

sarva-śyāmaḥ śyāma-kuñjo rādhikā-rati-vardhanaḥ ||95||

nairṛtyāṁ diśi raṅgadevī-sukha-rpradaḥ śyāma-kuñjaḥ rājate iti tṛtīyenānvayaḥ | yatra mukharādibhiḥ rādhayā yugalī-bhāvaṁ gato’pi harir nekṣyate, rādhikaiva dṛśyeta | śeṣaḥ spaṣṭārthaḥ ||93-95||

rakta-vallī-vṛto rakta-puṣpa-patrair drumair vṛtaḥ |

śoṇa-ratna-citābhyantaḥ kuṭṭimāṅgana-maṇḍapaḥ ||96||

rakta-hindolikā-yuktaḥ kṛṣṇeṣṭaḥ sarva-lohitaḥ |

tuṅgavidyānandado’sti paścime’ruṇa-kuñjakaḥ ||97||

(yugmakam)

tuṅgavidyānandado’ruṇa-kuñjaḥ paścime’stīti dvitīyenānvayaḥ | śeṣaṁ suspaṣṭam ||96-97||

harid-vallī-vṛkṣa-citro harit-pakṣy-ali-saṁyutaḥ |

harinmaṇi-citābhyantar-bāhya-kuṭṭima-catvaraḥ ||98||

vāyavyāṁ sarva-harito rādhā-kṛṣṇākṣa-keli-bhūḥ |

sudevī-sukhadābhikhyo harit-kuñjo virājate ||99||

(yugmakam)

vāyavyāṁ sudevī-sukhadābhikhyo harit-kuñjo virājate | śeṣaḥ spaṣṭārthaḥ ||98-99||

upari laharī-tulyākāra-citraiḥ sphuradbhir

marakatacaya-garbhaiḥ puṣpa-rāgendu-kāntaiḥ |

ghaṭitam itara-loke toyavad bhāsamānaṁ

maṇi-maya-kumudāmbhojāli-haṁsādi-yuktam ||100||

dhanapati-diśi tādṛk-setubandhānuṣaktaṁ

ṣaḍ-adhika-daśa-patrāmbhojavat sanniveśam |

salila-kamala-sadmānaṅga-yuṅ-mañjarī śaṁ-

pradam atula sulāvaṇyollasal lālasīti ||101||

(yugmakam)

śrī-rādhā-kuṇḍasyāṣṭa-dikṣu lalitādy-aṣṭa-sakhīnām aṣṭa-kuñjān uktvā kuṇḍa-madhye anaṅga-mañjaryāḥ sthānam āha—salila-kamala-sadya-salilaiḥ kamalavad vidyamānatvāt | salila-kamalam arthāt salila-kamalaṁ nāma tac ca tat sadma ceti salila-kamala-sadmā lālasīti | atiśayena lasati kīdṛśaṁ, anaṅga-yuṅ-mañjarī rādhāyāḥ kaniṣṭhā bhaginī tasyā śaṁ pradaṁ sukha-pradam | punaḥ kīdṛśaṁ ? marakata-maṇi-samūho garbhe yeṣāṁ taiḥ sphuradbhiḥ puṣpa-rāgāḥ padma-rāgā indukāntāś ca taiḥ puṣpa-rāgendu-kāntair upari lahari-tulyākāratayā citrair ghaṭitam | ata eva itara-loke toyavaj jalavat bhāsamānam | maṇi-mayair maṇi-nirmitaiḥ | kumudāmbhojāli-haṁsādibhir yuktam | tādṛk yathā lalitādīnāṁ taṭa-sthitāḥ kuñjā idaṁ jale’pi ṣoḍaśa-dalāmbhojavat sanniveśam ākāro yasya tat | punaḥ kīdṛśaṁ ? dhanapati-diśi sadmatas tasyottara-diśāyāṁ sadma gamanārthṁ setu-bandhenānuṣaktair yutam ||100-101||

śrī-rādheva hares tadīya-sarasī preṣṭhādbhutaiḥ svair guṇair

yasyāṁ śrī-yuta-mādhavendur aniśaṁ premnā tayā krīḍati |

premāsmin bata rādhikeva labhate yasmin sakṛt snāna-kṛt

tat tasyā mahimā tathā madhurimā kenāstu varṇyaḥ kṣitau ||102||

hareḥ śrī-rādheva tadīya-sarasī rādhā-sarasī preṣṭhā | yasyāṁ sarasyāṁ śrī-kṛṣṇa-candraḥ aniśaṁ pratyahaṁ tayā rādhayā saha premṇā krīḍati | yasyāṁ sarasyāṁ sakṛt eka-vāram api snāna-kṛj janaḥ asmin kṛṣṇe rādhikeva prema labhate | tat tasmāt tasyā mahimā madhurimā ca kṣitau kena varṇyo’stu |

yathā rādhā priyā viṣṇos tasyā kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā || iti pramāṇam ||102||

priyā-kuṇḍaṁ dṛṣṭvā mudita-hṛdayo’py asya vividhair

guṇais tais tair uddīpita-viraha-bhāvaḥ smara-vaśaḥ |

priyā-prāpty-utkaṇṭhā-kavalita-manā nāgara-gurur

bhramān nānotprekṣāṁ baka-ripur amuṣmin sa vidadhe ||103||

nāgara-guruḥ śrī-kṛṣṇaḥ priyā-kuṇḍaṁ dṛṣṭvā asya kuṇḍasya tais tair guṇair uddīpito rādhāyāṁ viraha-bhāvo yasya saḥ | ataḥ smara-vaśaḥ | tasmād eva priyāyāḥ prāptau yā utkaṇṭhā tayā kavalitaṁ grastaṁ mano yasya saḥ | bakaripor bhramāt amuṣmin kuṇḍe nānotprekṣāṁ vidadhe ||103||

khelac-cakra-yugorojaṁ pheṇa-muktā-srag-ujjvalam |

rasormy-ucchalitaṁ mene priyā-vakṣaḥ-samaṁ saraḥ ||104||

utprekṣā tatra-stha-vastuni śrī-rādhikāṅgopamām evāha—priyāyā rādhāyāḥ vakṣaḥ-samaṁ vakṣaḥ-sthala-tulyaṁ saro rādhā-kuṇḍaṁ mene | samatām āha—khelac-cakra-yugam eva urojau stanau yatra | pheṇam eva muktā-srak tayā ujjvalam | rasormiṇā ucchalitaṁ ca | kuṇḍa-pakṣe rasa-jalaṁ rasa-prema ca ||104||

madhura-rasa-taraṅgā bibhratī paṅkajāsyaṁ

bhramaraka-parivītaṁ prollasat-khañjanākṣam |

pramudita-hariṇoccair haṁsakā-rāva-ramyā

priyatama-sarasī sā preyasīva vyaloki ||105||

pramuditaṁ hariṇā sā priyatamā yā iyaṁ priyatamā kiṁ vā atiśayena priyā priyatamā sā cāsau sarasī ceti priyatama-sarasī preyasīva rādheva vyaloki | ubhayoḥ sāmyam āha—madhura-rasasya śṛṅgārasya sarasī-pakṣe madhura-jalasya taraṅgo yatra sā paṅkajavad āsyam | pakṣe paṅkajam evāsyaṁ tat bibhratī bhramarakair alakaiḥ parivītaṁ vṛtam | pakṣe bhramarā eva bhramarakās taiḥ parivītaṁ yuktam | prollasat-khañjanāv ivākṣiṇī netre yasyāḥ, khañjana eva akṣi netraṁ yasyāḥ sā | haṁsakau pāda-kaṭakau, pakṣe haṁsakās teṣām ārāveṇa śabdena ramyā | śabdārtha-śleṣeṇa vyākhyeyaṁ śrī-kṛṣṇasya tu preyasī-rūpeṇa yathārtha-jñānam ity āśayaḥ ||105||

sva-preṣṭhāriṣṭa-kuṇḍormi-cañcad-bāhūpagūhitā |

sva-kokanada-pāṇibhyāṁ kṣipta-tac-cala-tat-karā ||106||

sva-preṣṭhasyāriṣṭa-kuṇḍasya kṛṣṇa-kuṇḍasya ūrmi-rūpa-cañcala-bāhubhir upagūhitā āliṅgitā svasya rādhā-kuṇḍasya tasya kokanada-rūpa-pāṇibhyāṁ kṣiptau tat tasyāriṣṭa-kuṇḍasya calau cañcalau tat-karau kokanada-rūpa-karau yayā sā | raktotpalaṁ kokanada ity amaraḥ | kṛṣṇasya karau vāmya-vaśāt yathā rādhā sva-karābhyāṁ kṣipati tathaiva kuṇḍa-dvayasya taraṅgaiś cālita-kokanadānāṁ vyavahāro bhavatīty arthaḥ ||106||

samīra-cañcad-ambhoja-calāsyena balād iva |

cumbitāli-kaṭākṣeṣat-tiryag-ambuja-san-mukhī ||107||

samīra-vegena cañcad gacchat yad ambhojaṁ tad eva kṛṣṇa-kuṇḍasya calāsyaṁ tena balād iva cumbitā priyatama-sarasī alir eva kaṭākṣas tena īṣat tiryak vakrī-bhūtaṁ yad ambujaṁ tad eva sat samīcīnaṁ mukhaṁ yasyāḥ sā | eka-padma-kṛtam anya-padmasya bhramara-sahitasya īṣat tiryak alpa-vakraṁ sat uttamaṁ phullatā-rūpa-smita-yuktam ambuja-rūpa-mukhaṁ yasyāḥ | balāt kṛṣṇa-kṛta-cumbana-samaye rādhā yathā kaṭākṣeṇa saha īṣat tiryak sammukhī bhavati, tathā jñānam abhūt ||107||

bhṛṅgī-jhaṅkāra-śītkāra-vikala-svara-gadgadā |

prodyat-kuṭṭamitā tena rādhikeva vyaloki sā ||108||

(sandānitakam)

bhṛṅgīṇāṁ jhaṅkāraḥ śītkāro yasyāḥ sā | śītkāras tu nāyaka-kṛtādhara-khaṇḍanādau nāyikāyā vyathayā dantāvalambī-śabda-viśeṣaḥ | vīnāṁ pakṣiṇāṁ kala-svara eva gadgadaṁ yasyāḥ | etaiḥ prodyat-kuṭṭamitā kuṭṭamita-bhāva-yuktā rādhikeva sā sarasī tena kṛṣṇena vyaloki | kuṭṭamitam ujjvala-nīamaṇau, yathā—

stanādharādi-grahaṇe hṛt-prītāv api sambhramāt |

bahiḥ krodho vyathitavat proktaṁ kuṭṭamitaṁ budhaiḥ || [u.nī. 11.49] ||108||

samudbhrāmyal-līlāmbujam anila-jātormi-valitaṁ

saro-yugmaṁ vīkṣyānata-śirasi govardhana-gireḥ |

nija-premodghūrṇā skhalita-vapuṣas tasya sa harir

bhramat-tāraṁ bāṣpocchalitam iva mene’kṣi-yugalam ||109||

sa hariḥ samudbhrāmyal-līlāmbujam anila-jātormibhir valitaṁ vīkṣya nija-premodghūrṇayā skhalitaṁ vapur yasya tasya govardhana-girer mayūrākārasyānata-śirasi ānamra-śirasi akṣi-yugalam iva mene | kīdṛśaṁ ? bhramat-tāraṁ bhrāmyal-līlāmbuje mananam | bāṣpocchalitam ūrmau mananam | ato mayūrākāra-govardhanasya dakṣiṇa-diśāyāṁ puccham | kuṇḍa-dvayaṁ netram iti prasiddham ||109||

itthaṁ priyāyāḥ sa saraḥ samīkṣya tat-

pratyaṅga-saṁsmārakam ātmano guṇaiḥ |

vindaṁs tad-ānandam amandam apy abhūt

tad-āgamautsukya-vibhinna-dhairyakaḥ ||110||

sa śrī-kṛṣṇaḥ ittham ukta-prakāreṇa priyāyāḥ saraḥ vīkṣya | kīdṛśaṁ ? ātmano guṇaiḥ tat tasyā rādhāyāḥ pratyaṅga-saṁsmārakam amandam ānandam vindann api tat tasyā rādhāyā āgamautsukyena vibhinnaṁ dhairyaṁ yasya tathā-bhūto’bhūt ||110||

prāyena evaṁ-vidha-sanniveśakaṁ

dadarśa tat-pārśvagam ātmanaḥ saraḥ |

kuñjaiḥ sva-kāntāgrahato’tisaṁskṛtair

virājitaṁ narma-sakhāli-nirmitaiḥ ||111||

sa kṛṣṇaḥ tat tasya rādhā-kuṇḍasya pārśvagam prāyo bāhulyena evaṁ-vidhā tīrtha-hindolakādinā tulyaḥ sanniveśo racanā yasya tādṛśam ātmanaḥ saraḥ dadarśa | kīdṛśaṁ ? sva-kāntāgrahataḥ rādhāyā āgrahāt narma-sakhā-samūhena nirmitair atisaṁskṛtaiḥ kuñjair virājitam ||111||

priya-narma-vayasyā ye subalo madhumaṅgalaḥ |

ujjvalārjuna-gandharvā vidagdha-bhṛṅga-kokilāḥ ||112||

dakṣa-sannandanādyāś ca teṣāṁ sva-svābhidhānvitāḥ |

tair vibhajyārpitāḥ kuñjās te rādhā-lalitādiṣu ||113||

(yugmakam)

subalādyā ye priya-narma-vayasyās teṣāṁ sva-svābhidhānānvitāḥ subalānandadādyāḥ taiḥ subalādibhiḥ te kuñjā vibhajya rādhā-lalitādiṣu arpitāḥ ||112-113||

vayor diśy asti subalānandadā kuñja-śālikā |

rādhayāṅgīkṛtā yasyās tīrthaṁ mānasa-pāvanam ||114||

yasyāḥ kuñja-śālikāyās tīrthaṁ mānasa-pāvanākhyam ||114||

nityaṁ snāty atra sālībhiḥ kuṇḍe’smin vipulāgrahā |

kṛṣṇa-pādābja-mādhvīka-pānīye kṛṣṇavat priye ||115||

atra tīrthe sā rādhā ālibhiḥ sakhībhiḥ saha nityaṁ snāti sā | kīdṛśī ? asmin kuṇḍe vipulāgrahā | atra kāraṇam āha—kṛṣṇa-pādābjasya mādhvīkaṁ pādodakaṁ puṇya-rasaḥ pānīyaṁ jalaṁ yatra tatra | kṛṣṇavat priye ca anena śrī-kṛṣṇa-caraṇāmṛtādau kṛṣṇa-tulyādaro dṛṣṭaḥ | bhaktair avaśyam eva kartavya iti cāyātaḥ ||115||

lalitāṅgīkṛtodīcyāṁ kuñja-śālāticitritā |

madhumaṅgala-śandākhyā bhāti śrī-rādhikā-priyā ||116||

uttare madhumaṅgala-śandākhyā ||116||

viśākhāṅgīkṛtaiśānyām ujjvalānandadāparā |

evam anyāsu dikṣv anyā bhānty anyābhiḥ kṛtāśrayāḥ ||117||

pūrva-paścima-diṅ-mārgāv īśeśā kuṇḍayoḥ kramāt |

vistīrṇau nṛ-paśūnāṁ staḥ snāna-pānārtha-tīrtha-gau ||118||

aiśānyām ujjvalānandadā evam anyā arjunānandadādayaḥ anyāsu pūrvādi-dikṣu anyābhiś citrādibhiḥ kṛtāśrayā pratyekaṁ bhānti ||117|| īśeśā-kuṇḍayoḥ kṛṣṇa-kuṇḍa-rādhā-kuṇḍayoḥ kramāt pūrva-paścima-diśor mārgau panthānau staḥ | kīdṛśau ? nṛ-paśūnāṁ snāna-pānārtha-gotīrtha-gatau prāptau vistīrṇau ca ||118||

līlānukūleṣu janeṣu citte-

ṣūtpanna-bhāveṣu ca sādhakānām |

evaṁ-vidhaṁ sarvam idaṁ cakāsti

svarūpataḥ prākṛtavat pareṣu ||119||

nanu prākṛtānya-kuṇḍavad eva kuṇḍa-dvayam ukta-prakāreṇa bhāsamānaṁ kathaṁ syāt ? tatrāha—līlānukūlā ye teṣu nitya-siddheṣu janeṣu | tathā sādhaka-bhaktānām utpanna-bhāveṣu ca sādhakānām evam vidhaṁ sarvam idaṁ cakāsti svarūpataḥ prākṛtavat pareṣu ||119||

atha vṛndāgataṁ vīkṣyānanditā nanda-nandanam |

karṇikārāvataṁsau dvāv abhyetyopajahāra sā ||120||

atha sā vṛndā āgataṁ nanda-nandanaṁ vīkṣya ānanditā satī tan-nikaṭam abhyetya āgatya karṇikārāvataṁsau karṇikārāv padma-gandhi-puṣpa-viśeṣau tāv eva avataṁsau karṇa-bhūṣaṇe tau dvau upajahāra dadau ||120||

vṛndā tat-tan-nija-nipuṇatā-saṁskṛtaṁ darśayantī

tat-tat-kuñjādikām anu taṭaṁ sveśvarīṁ smārayantī |

rādhā-kāntaṁ kakubhi sahajair bhrājamānaṁ guṇaiḥ svaiḥ

kuṇḍaiśānyāṁ madana-sukhadābhikhya-kuñjaṁ nināya ||121||

vṛndā sveśvarīṁ rādhāṁ smārayantī nija-naipuṇyenālaṅkṛtaṁ svaiḥ svīyaiḥ sahajaiḥ guṇair bhrājamānaṁ tat-tat-pūrvoktaṁ kuñjādikaṁ tatrāpy anutaṭaṁ taṭaṁ taṭaṁ pratikāntaṁ darśayantī kuṇḍaiśānyāṁ kakubhi rādhā-kuṇḍasya īśāna-koṇe madana-sukhadākhyaṁ kuñjaṁ nināya ||121||

sa tad-dṛṣṭātihṛṣṭo’bhūt tat-tat-sthāneṣu rādhayā |

kṛta-kartavya-līlānāṁ smrti-saṅkalpa-tat-paraḥ ||122||

rādhayā saha kṛta-līlānāṁ smṛtiḥ kartavya-līlānāṁ saṅkalpaḥ mānasaṁ karma tat-paro’bhūt |

sa tad-dṛṣṭātihṛṣṭo’bhūt tat-tat-sthāneṣu | saṅkalpaḥ karma mānasam ity amaraḥ ||122||

viśākhayā mañjumukhyā vṛndayā ca sumaṇḍitam |

kuñjaṁ vilokya taṁ prītas tām āhotkalikākulaḥ ||123||

viśākhayā tac-chiṣyayā mañjumukhyā vṛndayā ca sumaṇḍitaṁ kuñjaṁ vīkṣya tāṁ vṛndām āha ||123||

diṣṭyā vṛnde yadi tava sakhī sāgatā syād akasmān

niṣpratyūhaṁ yadi mama tayā syuś ca te te vilāsāḥ |

kuṇḍāraṇyaṁ madhu-sumadhuraṁ kuñja-gehaṁ tadāsmin

vaicitrī ca tvad-uparacitā kalpate sat-phalāya ||124||

he vṛnde ! diṣṭyā bhāgyena tava sā sakhī āgatā syāt | niṣpratyūhaṁ nirvirodhaṁ yadi tayā saha mama te te vilāsāḥ syuḥ | tadā kuṇḍāraṇyaṁ kuñjaṁ madhu-sumadhuraṁ madhunā vasantena sumadhuraṁ sumanoharam | tatra tvad-uparacitā tat-kṛtā vaicitrī ca sat-phalāya kalpate ||124||

saṅketa-kuñjam agataṁ tulasī-sakāśāc

chaibyānvitaṁ ca pathi māṁ nu niśamya rādhā |

naiṣyaty asau tata itaḥ kila kāpi gatvā

tām ānayed iha nivedya mama pravṛttim ||125||

tulasī-sakāśāt tulasī-mukhāt saṅketa-kuñjam agataṁ nāgataṁ pathi śaibyānvitaṁ ca māṁ niśamya rādhā naiṣyati nāgamiṣyati | tata itaḥ sthānāt kāpi gatvā mama pravṛttṁ vārtāṁ śaibyāṁ pratārya gaurī-tīrthe prasthāpya saṅketa-kuñjaṁ prāptasya me tasyā milane atyutkaṇṭhāṁ nivedya tām ihānayet ||125||

śrī-rādhāyāḥ savidha ubhayīṁ mādhavīyām avasthāṁ

śaṁsanty uccair madana-viṣamāṁ lālasoddīpanāṁ ca |

kurvāṇaiṇāṁ praṇaya-vikalāṁ vyākulāṁ tṛṣṇayāddhā

tām ānetuṁ tvaraya lalitāṁ mad-girā tvaṁ dhaniṣṭhe ||126||

he dhaniṣṭhe ! tvaṁ tāṁ rādhām ānetuṁ mad-girā lalitāṁ tvaraya | kiṁ kurvāṇā ? śrī-rādhāyāḥ savidhe samīpe mādhavīyām madhavasya mama sambandhinīṁ vāsantīyāṁ vā | uccair atiśayaṁ madana-viṣamāṁ lālasoddīpanāṁ ca ubhayīm avasthāṁ śaṁsantī enāṁ rādhāṁ praṇaya-vikalāṁ tṛṣṇayā vyākulāṁ ca kurvāṇā ||126||

sthāpayaikāṁ sakhīṁ vṛnde go-dig-adhvany asau yathā |

mām anveṣṭuṁ sakhā kaścid āgacchet taṁ pratārayet ||127||

go-dig-adhvani gavāṁ diṅ-mārgam ekāṁ sakhīṁ sthāpaya | sā yathā kaścit sakhā mām anveṣṭum āgacchec cet taṁ sakhāyaṁ pratārayet ||127||

gaurī-tīrthādhvani parāṁ dakṣāṁ sthāpaya sā yathā |

punar āyāti śaibyā ced anyā vā tāṁ ca vañcayet ||128||

gaurī-tīrthādhvani parāṁ dakṣāṁ sakhīṁ sthāpaya | sā śaibyā punar āyāti cet tām anyā vā āyāti cet | tāṁ ca vañcayet ||128||

pakva-rambhā-phale magna-dṛṣṭi-lolaṁ baṭuṁ hariḥ |

vīkṣyāha vṛndām anayoḥ phalais tvaṁ pūrayodaram ||129||

hariḥ pakva-rambhā-phale magna-dṛṣṭi-lolaṁ baṭuṁ vīkṣya vṛndām āha | anayoḥ kadalī-vṛkṣayoḥ phalair udaram asya pūraya | anayor ity atra dvi-vacanena parihāsaḥ kṛtaḥ | eka-vṛkṣasya phalair asyodara-pūrtir na syāc cet ||129||

baṭur āhānayā kiṁ me tvam ājñāpaya māṁ sakhe |

dṛṣṭvā dṛṣṭvā yathā-vāñchaṁ khādaṁs tṛpyāmi lolupaḥ ||130||

anayā vṛndayā kiṁ tvaṁ mām ājñāpaya lolupo’haṁ dṛṣṭvā dṛṣṭvā khādan tṛpyāmi ||130||

tatra tatra prahitayoḥ sakhyor nipuṇayos tayā |

kṛṣṇo’py utkaṇṭhito’tiṣṭhat priyādhva-nihitekṣaṇaḥ ||131||

tatra tatra go-dig-adhvani gaurī-tīrthādhvani ca tayā vṛndayā sakhyoḥ prahitayoḥ satyoḥ | kṛṣṇaḥ priyāyāḥ mārge datta-netraḥ sann atiṣṭhat ||131||

smita-kamala-mukhī sā yāvad āyāti tāvat

jaladhi-śata-gabhīro’py asta-dhairyaḥ sa mene |

kṣaṇam api yuga-lakṣaṁ hanta yat tan na citraṁ

praṇayini sahajeyaṁ prema-bhājāṁ hi ceṣṭā ||132||

sā rādhā yāvad āyāti tāvat samudra-śata-gabhīro’pi sa kṛṣṇaḥ antar dhairya-rahito’bhūt | kṣaṇam api yuga-lakṣaṁ yat mene tat na citram | prema-bhājāṁ janānāṁ praṇayini jane iyaṁ ceṣṭā sahajā svābhāvikī bhavati ||132||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ saptama eṣa suṣṭhu niragāt pūrvāhna-līlā-mayaḥ ||o||

govinda-līlāmṛte pūrvāhna-lilā-mayaḥ eṣa saptamaḥ sargaḥ suṣṭhu niragāt | iti śrī-govinda-līlāmṛte sad-ānanda-vidhāyinyāṁ ṭīkāyāṁ saptama-sargārthaḥ ||

||7||

—o)0(o—

1. evānanda-mandirasya tam. (HDŚ) [↑](#footnote-ref-2)
2. tatra śrī-vraja-maṇḍala-madhye tu vṛndāvanaṁ nāma parama-mādhurya-viśeṣa-pradeśas (HDŚ) [↑](#footnote-ref-3)
3. -3 Not in Bengali edition. [↑](#footnote-ref-4)
4. kṛpālur (HDŚ) [↑](#footnote-ref-5)
5. utthāpya [↑](#footnote-ref-6)
6. gāḍhālasāyāḥ [↑](#footnote-ref-7)
7. atinīlam [↑](#footnote-ref-8)
8. 8 madonmadā [↑](#footnote-ref-9)
9. supte harau prati-layaṁ iti pāṭhāntaram | [↑](#footnote-ref-10)
10. alakṣya-gatayaḥ śrutayo yathā īśaṁ sṛṣṭy-ādi-kartāraṁ puruṣaṁ samīyuḥ, tathā sakhyo’py alakṣya-gatayaḥ satyo yathā-svaṁ | yathācyute brahmāṇḍādi-kartavyādi-puruṣe vibhrama-bharaṁ brahmāṇḍa-racanādi-rūpa-vilāsātiśayaṁ nirvartya samāpya prati-laye samaye sva-dhāmni supte sati līlā-vitāna-nipuṇā līlāyā vitāne vistāraṇe visārya varṇane vicakṣaṇāḥ saguṇāḥ sattva-rajas-tamo-guṇa-mayyaḥ, traiguṇya-viṣayā vedā ity ādiḥ | yad vā, guṇair bhagavato guṇair guṇa-varṇana-sahitāḥ alakṣya-gatayo’lakṣyā gatir mārgo yāsāṁ tāḥ ittham-bhūtāḥ śrutayaḥ | kiṁ vā, alakṣya-gatayaḥ satya īśaṁ tam ādi-puruṣaṁ samīyuḥ samyak praviśeyuḥ tathācyute śrī-e rāsa-kuñjādi-vilāsātiśayaṁ samāpya samaye prātaḥ-samaye sva-dhāmni sva-mandire supte sati līlānāṁ rāsādi-līlānāṁ vistāraṇe nipuṇāḥ saguṇāḥ sarva-sad-guṇa-mayyaḥ sakhyaḥ alakṣya-gatayaḥ sva-gṛha-janaiḥ kair apy alakṣyā gatir yāsāṁ tathābhūtāḥ satyo yathā-svaṁ svaṁ svaṁ sadanaṁ samīyuḥ samyak praviviśuḥ || iti pāda-ṭīkā || [↑](#footnote-ref-11)
11. govinda-līlāmṛta-nāmni kāvye kāvya ity ukte eka-deśa-grahaṇe sarva-grahaṇam iti nyāyāt mahā-kāvye’yam ādi-sargo gataḥ samāpto’bhūd iti śeṣaḥ | kiṁbhūtaḥ ? kuñja-niśānta-keli-racanaṁ kuñje niśāyāṁ ante ye kelayas teṣāṁ racanaṁ varṇanaṁ tad-rūpam iti hetoḥ | kiṁ vā, teṣāṁ racanā yatra iti hetoḥ | kiṁ vā, tair upādāna-kāraṇair aracīti hetoḥ śāstrācāryeṇa kuñja-niśānta-keli-racanam iti sārthā | tad-ajahad-Ba-vāci-racanam iti śabdena ekādaśyāṁ jātasya kasyacit putrasya pitrādi-dattaṁ nāmaikādaśītivat saṅketīkṛtaṁ tan-nāma iva nāma sambhāvita ity arthaḥ | [↑](#footnote-ref-12)
12. kila [↑](#footnote-ref-13)
13. deśa-sthaḥ sa [↑](#footnote-ref-14)
14. sambaddha- iti pāṭhāntaram. [↑](#footnote-ref-15)
15. mādhavī-nāmni ekādhikāḥ sakhyo gaṇoddeśe nirdiṣṭāḥ. tatra sammohana-tantroktāṣṭa-sakhīṣv antargatā ekā (1.255), priya-sakhīṣv anyā (2.178, u.nī. 4.53), vastra-sevikā tṛtīyā (1.171), dvitīya-maṇḍale sthitā sakhīṣu caturthī (1.244). [↑](#footnote-ref-16)
16. *bijurā* in Haridas Shastri edition. [↑](#footnote-ref-17)
17. *teṣāṁ phalāni* not in Bengali edition. [↑](#footnote-ref-18)
18. udvartanam iti vilepana-dravya-viśeṣaṁ, yena gātra-mārjanaṁ kriyate | ato gātra-mārjana-nāmni prasiddham

 udvartanaṁ vāta-haraṁ kapha-medo-vināśanam |

 sthirī-karaṇam aṅgānāṁ tvak-prasāda-karaṁ param || [↑](#footnote-ref-19)
19. khali-khaila-kāiṭa-śita-nāmabhiḥ prasiddhaḥ |

 dravya-mātraṁ śilā-piṣṭaṁ śuṣkaṁ vā jala-miśritam |

 tad eva suribhiḥ pūrvaiḥ kalka ity abhidhīyate || [↑](#footnote-ref-20)
20. kṛṣṇaṁ gobhiḥ sva-mitrair vipinam anusṛtaṁ goṣṭha-lokānuyātaṁ śrī-rādhā-sphūrti-lolaṁ tad-abhisṛti-kṛte prāpta-tat-kuṇḍa-tīram | (Bhāvanāmṛta-sāra-saṅgraha 3.2) [↑](#footnote-ref-21)
21. utpalikā iti pāṭhaḥ. [↑](#footnote-ref-22)
22. kūṇa-dhātuḥ saṅkocane. [↑](#footnote-ref-23)
23. vivakṣum iti pāṭhāntaram | [↑](#footnote-ref-24)
24. tad-bahir yat sakhī-vṛnda-bṛhat-kuñjāvaler bahiḥ |

sat-phalaiḥ kadalī-ṣaṇḍair … (in Haridas Das’ edition). [↑](#footnote-ref-25)
25. ullocaś ca yathā rādhā-kṛṣṇa-gaṇoddeśa-dīpikāyām-- sūcīvāpa-sadṛk citra-puṣpa-vinyāsa-nirmitaḥ | khaṇḍitaiḥ ketakī-patraiḥ parṇavān malli-lambibhiḥ ||(161) [↑](#footnote-ref-26)
26. prahṛṣṭa iti mūle. [↑](#footnote-ref-27)